
Note 


PREFAŢĂ 


Nici măcar o zi nu trece fără ca poștașul să nu-mi aducă cel puțin o 
scrisoare de la un tânăr (sau câteodată nu așa de tânăr) care își 
dorește să-mi calce pe urme și să devină un naturalist specializat în 
studierea dragonilor. În zilele noastre, domeniul este respectabil, 
desigur, există cursuri universitare și societăți științifice care publică 
volume enorme numite Procese-verbale ale vreunei întâlniri sau ale 
alteia pe această temă. Însă cei interesați de lucruri serioase participă 
la cursurile mele. Cei care-mi scriu vor mereu să le povestesc despre 
aventurile mele: despre evadarea mea din captivitate în mlaștinile 
din Mouleen, despre rolul meu în Bătălia de la Keonga ori (cel mai 
adesea) despre zborul meu spre înălțimile neprimitoare ale 
piscurilor Mrtyahaima, singurul loc de pe pământ unde secretele 
celor din neamul dragonilor pot fi dezvăluite. 

Nici măcar cei mai devotați dintre cei care-mi scriau nu puteau 
spera să le răspund personal la toate aceste curiozități. Așa că am 
acceptat oferta domnilor Carrigdon & Rudge să public o serie de 
amintiri care consemnează cele mai interesante părți din viața mea. 
În general, ele se vor axa pe expedițiile care au dus la descoperirea 


pentru care am devenit atât de faimoasă, dar vor fi și abateri 
ocazionale despre subiecte mai interesante, personale sau chiar (da) 
senzuale. Unul dintre avantajele pe care le ai când ești o femeie în 
vârstă, mai mult, o femeie care a fost numită „comoară națională“, 
este că mai nimeni nu-ți poate spune ce ai voie să scrii și ce nu. 

Vă avertizez, așadar: volumele din această serie vor cuprinde 
munți înghețați, mlaștini puturoase, străini ostili, concetăţeni ostili, 
membri ai familiei din când în când ostili și ei, decizii proaste, 
probleme cu orientarea, boli de natură neromantică și o grămadă de 
noroi. Mergi pe riscul tău. Cartea nu e pentru cei slabi de înger, cum 
nici studiul dragonilor nu e. Dar un astfel de studiu oferă o răsplată 
fără seamăn: în afară de faptul că-ţi riști viața, să te afli în prezenţa 
unui dragon, chiar și câteva momente, e o plăcere pe care, odată ce o 
trăieşti, nu mai poți s-o uiţi. Dacă umilele mele cuvinte pot înfățișa 
chiar și o fărâmă din minunea aceea, mă consider mulțumită. 

Trebuie, bineînţeles, să începem cu începutul, înaintea 
descoperirilor și inovatiilor care au transformat lumea în cea pe care 
tu, dragă cititorule, le știi bine. În epoca aceea veche și aproape uitată 
își are originile pure cariera mea impură: copilăria mea și prima 
expediţie în străinătate, în Munţii Vystrana. Informaţiile de bază 
despre această expediție sunt deja arhicunoscute, dar e de povestit 
mai mult decât aţi auzit. 


Isabella, Lady Trent 
Casselthwaite, Linshire 
11 Floris, 5658 


PARTEA I 


In care autoarea amintirilor începe să dezvolte o obsesie de 
tinerete pentru dragoni și își creează un prilej să-și continue 
obsesia 


CAPITOLUL | 


Greenie — O întâmplare nefericită cu un porumbel — Obsesia 
mea pentru aripi — Familia mea — Influenţa lui Sir Richard 
Edgeworth 


Când aveam șapte ani am găsit pe o bancă de la marginea pădurii, 
chiar la hotarul din spate al grădinii noastre, un scânteietor mort, pe 
care grădinarul nu apucase să-l ia. Foarte entuziasmată, am vrut să i- 
| duc mamei să-l vadă, dar până să ajung s-a prefăcut în cenușă în 
mâinile mele. Mama s-a arătat dezgustată și m-a trimis să mă spăl. 

Bucătăreasa noastră, o femeie înaltă și voinică, care gătea cele mai 
uimitoare supe și sufleuri (astfel demontând mitul că nu poti să te 
încrezi într-un bucătar plinut) a fost cea care mi-a arătat secretul 
conservării scânteietorilor după moarte. Păstra unul în dulapul de 
sus de la bucătărie și l-a scos să mi-l arate când am ajuns la ea, 
nespus de dezamăgită că pierdusem scânteietorul și că mă și certase 
mama. 

- Cum ai reușit să-l păstrezi? am întrebat-o, ștergându-mi 
lacrimile. Al meu s-a făcut praf tot. 


— Otet, mi-a zis, iar acest singur cuvânt m-a condus pe calea pe 
care merg, acum. 

Dacă este găsit la scurt timp după ce a murit, un scânteietor (fără 
îndoială, mare parte dintre cititorii acestui volum nu știu) se poate 
păstra dacă-l îmbălsămezi cu oțet. Am navigat mai departe prin 
grădinile noastre, având un scop precis și un borcan cu oţet într-un 
buzunar al rochiei, care din pricina asta îmi atârna într-o parte. 
Primului găsit i-am pierdut aripa dreaptă în procesul de 
îmbălsămare, dar înainte ca săptămâna să fie gata, aveam deja un 
specimen intact: un scânteietor de 12,7 centimetri lungime, iar solzii 
lui aveau o culoare intensă de smarald. Cu o nemărginită 
ingeniozitate de copil, l-am botezat Greenie 1, și stă azi cu aripioarele 
întinse într-un sertar din biroul meu. 

În vremea aceea nu adunam doar scânteietori. Aduceam acasă 
mereu alte insecte și gândaci (pe atunci, clasificam scânteietorii ca o 
specie de insecte care pur și simplu seamănă cu un dragon, astăzi 
știind că este total eronat) și multe alte lucruri: roci interesante, pene 
rătăcite de la vreo pasăre, coji de ouă, oase de tot felul. Mama mă 
ameninţa întruna, până am făcut un pact cu menajera mea: să nu 
sufle o vorbă despre comorile mele, iar eu îi voi da o oră în plus pe 
săptămână, în care să stea și să-și odihnească picioarele. După aceea, 
colecțiile mele au stat ascunse în cutiile cu trabucuri, iar acelea, la 
rândul lor, așezate în siguranţă în dulapurile mele, unde știam că nu 
umblă mama. 

Fără îndoială că am astfel de înclinații și pentru că sunt singura 
fată din șase frați. Cum eram înconjurată de băieți și cum casa 
noastră izolată era într-o provincie din Tamshire, chiar credeam că 
singura ocupaţie pe care copiii o pot avea, indiferent de sex, este să 
colecționeze toate ciudăţeniile. Mă tem că încercările mamei mele de 
a mă educa altfel au lăsat câteva cicatrici. O parte din interesul pe 


care-l manifestam a fost influenţat cumva și de tatăl meu, care, ca 
orice domn care se respectă din vremurile acelea, era mereu cât de 
cât informat cu privire la noutățile din toate domeniile: drept, 
teologie, economie, științele naturii și altele. 

Îmi închipui că restul se datorează imaginației mele. Stăteam în 
bucătărie (unde mi se permitea, ba chiar eram încurajată să-mi petrec 
timpul acolo, doar pentru că așa nu eram pe afară unde să mă 
murdăresc și să-mi stric rochiile) și o luam la întrebări pe 
bucătăreasă în timp ce pregătea puiul pentru supă. 

— De ce au puii iadeșuri? am întrebat-o într-o zi. 

Una dintre slujnicele din bucătărie mi-a răspuns pe tonul afectat 
pe care-l are un adult când vorbește cu un copil: 

— Ca să-ţi îndeplinească dorinţele! mi-a spus senină, dându-mi 
unul care deja se uscase. Apuci de o parte din el. 

— Știu ce se face cu ele, i-am spus impacientată, tăindu-i vorba fără 
prea mult tact. Nu pentru asta le au puii și, dacă ar fi fost așa, cu 
siguranță puiul și-ar fi dorit să nu ajungă în oală ca să ne fie supă. 

- Dumnezeule, copilă, nu știu pentru ce le au, mi-a zis 
bucătăreasa. Dar le găsești la tot felul de păsări — găini, curcani, 
gâște, porumbei și altele asemenea. 

Ideea că toate păsările ar trebui să aibă această particularitate mă 
intriga, era ceva la care nu mă gândisem până atunci. Din curiozitate 
am săvârșit o faptă care mă face și acum să roșesc când îmi aduc 
aminte, nu din pricina faptei în sine (că am mai făcut lucruri 
asemănătoare de atunci, de mai multe ori, dar mai meticulos și într- 
un fel mai apropiat de știință), ci din cauza modului în care am 
acționat — pe ascuns și cu naivitate. 

În timpul peregrinărilor mele, am găsit într-o zi un porumbel care 
murise sub un gard viu. Atunci mi-am adus aminte imediat ce mi-a 
spus bucătăreasa, că toate păsările au iadeșuri. Parcă nu a numit 


porumbeii în lista ei, dar și aceștia sunt păsări, nu? Poate o să aflu la 
ce sunt bune, mai ales că nu mi-am dat seama când l-am privit pe 
lacheu porționând gâsca la cină. 

Am luat leșul porumbelului și l-am ascuns sub claia de fân, chiar 
lângă hambar, m-am furișat în casă și i-am șterpelit un briceag lui 
Andrew, cel mai mic dintre frații mei. Cum am ajuns afară, m-am 
apucat să studiez porumbelul. 

Când era vorba de lucru, eram organizată, dacă nu chiar absolut 
rațională. Am văzut cum jumuleau păsările de fulgi slujnicele, așa că 
știam ce trebuie să fac mai întâi, anume să scap de pene — o sarcină 
care s-a dovedit a fi mai grea decât mi-am imaginat și îngrozitor de 
murdară. Totuși, mi-a dat șansa să văd cum se potrivește calamusul 
penei în foliculul corespunzător (cuvinte pe care nu le știam la 
momentul respectiv) și să observ diferitele tipuri de pene. 

După ce pasărea a fost dezgolită, i-am mișcat o vreme aripile și 
picioarele să văd cum funcționează, dar, de fapt, mă încurajam 
pentru ce-mi propusesem să fac mai departe. Într-un sfârșit, 
curiozitatea a învins dezgustul, așa că am luat briceagul fratelui meu, 
l-am fixat pe pielea porumbelului în dreptul burții și am tăiat. 

Rememorând, mi-am dat seama că-i tăiasem intestinele, din 
moment ce mirosea așa de tare, dar fascinația mea a câștigat. Am 
examinat fărâmele de carne ce ieșeau din el, neștiind ce reprezintă, 
căci pentru mine ficaţii și rinichii erau doar chestii pe care le 
văzusem în farfurie. Am recunoscut intestinele, dar a trebuit să 
deduc care sunt plămânii și inima. În cele din urmă, mi-am învins 
greata și am continuat, jupuind pielea, dând mușchii la o parte și 
observând cum toate se leagă. Am dezosat apoi, luând os cu os, 
minunându-mă de fineţea aripilor sau de chila lată a sternului. 

Abia descoperisem iadeșul, când am auzit un țipăt în spate și l-am 
văzut pe băiatul de la grajduri holbându-se la mine îngrozit. În timp 


ce mă zăvora acolo, încercam cu disperare să acopăr dezastrul, 
aruncând fân peste trupul dezmembrat al porumbelului. Atât de 
tulburată eram, că n-am făcut decât să arăt mai rău ca înainte. Până a 
ajuns mama la locul faptei, eram plină de sânge, bucăţi de carne de 
porumbel, pene, paie și destule lacrimi. 

Nu o să-mi pedepsesc cititorii cu o descriere exactă a 
tratamentului care mi s-a aplicat. Cei mai năzdrăvani dintre voi cu 
siguranţă vor fi primit pedepse asemănătoare după ce au făcut 
năzbâtii. În cele din urmă, am ajuns în biroul tatălui meu, pe covorul 
lui akhian, curată și rușinată. 

- Isabella, a tunat el, de ce ai făcut așa ceva? 

Într-un potop de cuvinte, am început să zic tot despre porumbel (l- 
am asigurat de mai multe ori că era mort când l-am găsit, că sigur nu 
l-am omorât eu), iar despre curiozitatea mea privind iadeșul i-am tot 
spus, până când a venit și a îngenuncheat în faţa mea, mi-a pus o 
mână pe umăr și, în cele din urmă, m-a oprit. 

- Voiai să vezi cum funcționează? m-a întrebat. 

Am suspinat, fiindu-mi frică să mai reiau potopul de cuvinte. 

— Ai un comportament nepotrivit pentru o tânără domnişoară, mi- 
a zis oftând. Ai înțeles? 

Eu am suspinat iar. 

- Atunci, să ne asigurăm că o să ţii minte! 

M-a întors cu o mână și cu cealaltă mi-a tras la fund trei scatoalce 
care au pornit din nou șuvoiul de lacrimi. Când am început să-mi 
mai revin, mi-am dat seama că mă lăsase să mă potolesc singură și el 
se retrăsese după peretele fals din birou. Rafturile de pe pereţii aceia 
erau pline ochi cu cărți, unele cred că erau mai grele decât mine. (Era 
pur și simplu imaginaţia mea, pentru că acum cea mai grea dintre 
cărțile mele din bibliotecă, De draconum varietatibus 2 are doar 4,5 
kilograme). 


Volumul pe care-l ținea în mână era mult mai ușor, ba chiar mai 
subțire decât o carte pe care i-ai da-o unui copil de șapte ani. Mi-a 
înmânat-o, spunându-mi: „Nu cred că mama ta ar fi bucuroasă să te 
vadă cu ea, dar prefer să înveţi ce ai nevoie din cărţi, nu din 
experimente. Dă-i bătaie și nu i-o arăta mamei!“ 

Am făcut o reverență și am fugit. 

La fel ca Greenie, și cartea aceea se află și acum pe biroul meu. 
Tata mi-a dat Anatomia păsărilor a lui Gotherham și, chiar dacă știința 
a evoluat de atunci, la momentul respectiv ea a fost o introducere 
bună pentru mine. Nu înțelegeam decât jumătate din noțiuni, dar 
jumătatea pe care o înțelegeam am devorat-o și am contemplat restul 
perplexă și fascinată. Cele mai tari erau diagramele, fine, cu schițele 
meticuloase ale scheletelor și ale musculaturii păsărilor. Din cartea 
aceasta am învăţat că iadeșul (sau, academic, furcula) are funcţia să 
întărească scheletul toracic al păsărilor și să fixeze mușchii de unde 
încep aripile. 

Părea atât de simplu, atât de evident: toate păsările aveau iadeșuri 
pentru că toate zburau. (Pe-atunci nu aflaserăm nici eu și nici 
Gotherham de struți.) Nu era o concluzie prea strălucită în domeniul 
istoriei naturale, dar pentru mine a fost genială și mi-a deschis o 
lume la care nu mă gândisem înainte: una în care oricine să poată 
observa modelele și împrejurările în care s-au format, din care să 
deducem informația ascunsă ochiului uman. 

Sincer, aripile au fost prima mea obsesie. În vremea aceea nu prea 
făceam discriminări dacă aripile respective aparțin vreunui 
porumbel, scânteietor sau fluture; ideea era ca făpturile cu pricina să 
zboare, iar pentru asta le adoram. Totuși, ar trebui să mentionez că, 
deși scrierile lui erau despre păsări, Gotherham făcea uneori referiri 
la structuri sau comportamente asemănătoare dragonilor. După cum 
am mai spus, scânteietorii erau considerați atunci o specie de insectă, 


deci înseamnă că aceasta a fost premisa care m-a introdus în minunta 
lume a dragonilor. 


Ar trebui să vă vorbesc măcar în trecere despre familia mea, 
pentru că, fără ea, n-aș fi ajuns ce sunt astăzi. 

Mă aștept să vă fi făcut deja o idee despre mama. Era o femeie 
integră, tipică pentru clasa ei socială, și a făcut tot ce a putut ca să mă 
înveţe să fiu o lady, dar, chiar și așa, i-a fost peste poate. Niciun cusur 
al firii mele nu trebuie să-i fie imputat ei. Cât despre tatăl meu, 
afacerile îl țineau departe de casă mult timp, așa că am avut o relaţie 
distantă și de aceea s-a arătat mai îngăduitor cu mine; își permitea 
luxul de a-mi vedea devierile de comportament ca pe niște capricii 
încântătoare, pe când mama a trebuit să suporte hainele murdare și 
distruse, rezultatul respectivelor capricii. ÎI priveam ca pe un posibil 
zeu păgân, ocrotitor al familiei, dorindu-i din suflet tot ce e mai bun, 
dar niciodată nu prea am știut cum să mă apropii de el. 

Dacă vă interesează restul familiei, ar trebui să știți că eram a patra 
din șase fraţi și, cum am mai spus, singura fată. Majoritatea fraților 
mei, foarte importanți pentru mine pe plan personal, nu vor avea un 
rol deosebit în această poveste. Vieţile lor nu au interacționat prea 
mult cu cariera mea. 

Singura excepţie este Andrew, pe care deja l-am menționat, cel de 
la care am sustras briceagul. Mai mult decât oricine altcineva, el mi-a 
fost cel mai zelos susținător în tot ce făceam, lucruri care pe mama o 
aduceau la disperare. Când a auzit despre tentativa mea sângeroasă 
din spatele clăii de fân, l-a impresionat cum numai un băieţel de opt 
ani poate fi impresionat și a insistat să păstrez cuţitașul ca pe un 
trofeu al isprăvii mele. Nu-l mai am; merita un loc de onoare lângă 
Greenie și Gotherham, dar l-am pierdut în mlaștinile din Mouleen, 
nu înainte de a-mi salva viața, eliberându-mă de laţurile în care m-au 


prins piraţii Labane, drept care îi sunt recunoscătoare frățiorului 
meu. 

De asemenea, îi mulțumesc și pentru că mi-a fost alături în 
copilărie, fiind privilegiată să am un băiat lângă mine. Când tata era 
plecat din oraș, Andrew împrumuta cărți pentru mine pe numele lui. 
Așa ajungeau în camera mea texte la care n-aș fi avut acces niciodată, 
pe care le ascundeam sub saltea și în spatele șifonierului. Noii 
menajere îi era frică să n-o găsească cineva stând jos, așa că nu mai 
mergea vechea înțelegere. Norocul meu că era ahtiată după dulciuri 
și așa am ajuns la un acord nou, graţie căruia puteam să citesc 
adesea până noaptea târziu. 

Aproape toate cărțile pe care le luam în numele meu erau, 
bineînțeles, de științele naturii. Orizontul mi s-a lărgit de la înaripate 
la creaturi de toate felurile: mamifere și pești, insecte și reptile, 
plante de sute de feluri, pentru că în perioada aceea cunoștințele 
noastre erau destul de generale și puteai să le dobândești foarte ușor. 

În unele volume erau și referiri la dragoni. Nu aveau mai mult de 
câteva pasaje trecătoare, idei formulate pe scurt, care mai mult mi-au 
făcut poftă de cunoaștere. În câteva am dat peste trimiteri la o 
anumită lucrare: Istoria naturală a dragonilor de Richard Edgeworth. 
Carrigdon & Rudge a tipărit un nou tiraj de curând, am văzut în 
catalogul de toamnă. Am riscat mult furișându-mă în biroul tatălui 
meu, lăsând catalogul deschis la pagina care anunţa apariția unei noi 
ediții a cărţii. Descria Istoria naturală a dragonilor ca fiind „cea mai 
importantă lucrare de referinţă în domeniul dragonilor, disponibilă 
în limba noastră“. Bineînţeles că asta va fi de ajuns ca să-i atragă 
atenţia tatălui meu. 

Am avut câștig; de cauză, pentru că am primit-o la următoarea 
comandă de cărți. Nu puteam s-o am imediat — Andrew nu putea să 
împrumute o carte pe care tata să n-o fi citit încă — și aproape că am 


luat-o razna așteptând-o. Totuși, la începutul iernii, Andrew mi-a 
înmânat-o pe coridor, spunându-mi: 

— A terminat-o de citit ieri. Ai grijă să nu te vadă nimeni cu ea! 

Eram în drum spre salon pentru lecţia săptămânală de pian, iar 
dacă mă întorceam în camera mea întârziam. Prin urmare, m-am dus 
repede ca să ajung înaintea profesorului și am ascuns-o sub o pernă 
cu câteva secunde înainte să intre acesta. L-am întâmpinat cu cea mai 
bună curtoazie și apoi m-am străduit să nu-mi arunc privirea spre 
divan, de unde simțeam cum mă ispitește cartea încă necitită. (Aș 
spune că prestația mea a avut de suferit din cauza distragerii, dar e 
cam greu ca ceva atât de groaznic să mai aibă de suferit. Deși îmi 
place muzica, nici până în ziua de azi n-aş putea ține un acord, chiar 
dacă mi l-ai lega în jurul taliei pentru siguranță.) 

Cum am scăpat de lecție, m-am apucat imediat de citit și am făcut 
pauză doar când trebuia să o ascund. Îmi imaginez că în zilele 
noastre nu e atât de cunoscută ca atunci, fiind înlocuită de altele, de 
lucrări mai cuprinzătoare, așa că e posibil ca cititorilor mei să le fie 
greu să-și imagineze cât de nemaipomenită îmi părea la momentul 
acela. Criteriul de identificare al lui Edgeworth pentru „dragoni 
adevăraţi“ a fost un punct de plecare foarte util pentru mulți dintre 
noi și lista lui cu clasificările speciilor e cu atât mai impresionantă, 
pentru că a fost concepută mai degrabă din corespondenţa cu 
misionari și neguțători decât din observaţiile proprii. A ridicat chiar 
și problema „dragonilor inferiori“, numind asemenea creaturi 
wyverni 3, care nu se încadrau într-un criteriu anume, dar apăreau, 
totuși, (conform teoriilor de atunci) ca ramuri ale aceluiași arbore 
genealogic. 

Despre influenţa acestei cărți asupra mea spune mult faptul că am 
citit-o de patru ori, pentru că o dată cu siguranţă nu ar fi fost de 
ajuns. Așa cum unele fetițe de vârsta mea devin obsedate de cai și 


îndeletniciri ecvestre, eu am făcut o pasiune nebună pentru dragoni. 
Și ea mă definește perfect, pentru că n-a dus doar la prima mea 
preocupare din viața de adult (care a inclus câteva activități ici și 
colo, considerate, poate, dezordonate, ci și la acţiunea în care m-am 
implicat la scurt timp după ce am împlinit paisprezece ani. 


CAPITOLUL 2 


Santaj — Prostie nesăbuită — O întâmplare și mai nefericită 
cu un drago-lup — Aproape să-mi pierd rochia pe un umăr 


Spre rușinea noastră, pe-atunci știam foarte puține despre dragoni, 
ca și cum n-ar fi existat dragoni adevărați în Scirland, iar domeniul 
istoriei naturale abia începuse să se extindă. Cu toate acestea, 
cunoșteam foarte bine informațiile disponibile despre verii mai mici 
ai dragonilor pe meleagurile noastre și niciun ordin sau nicio sumă 
de bani nu putea să mă convingă să trec peste ocazia de a învăţa mai 
mult la fața locului. 

Așa că, atunci când s-a aflat că a fost zărit un drago-lup pe 
proprietatea noastră, nu o dată, ci de mai multe ori, și de către 
martori diferiți și că făptura aceea făcea oile să turbeze, vă puteţi 
imagina că am devenit și mai interesată. Numele, bineînțeles, este 
unul fantezist; n-are nicio legătură cu lupii, doar cu obiceiul lor de a 
devora animalele de la fermă de parcă ar fi dreptul lor. În momentul 
de față, sunt pe cale de dispariție în Scirland și nici atunci nu erau 


prea mulți; nimeni nu văzuse vreunul prin zona noastră de mai bine 
de o generație. 

Cum puteam să ratez șansa? 

Mai întâi, trebuia să pun la cale un plan ca să văd bestia. Tata s-a 
apucat imediat să organizeze o vânătoare, cum ar fi făcut și pentru 
un lup care i-ar fi creat o neplăcere. Să fi cerut voie să-i însoțesc, cum 
a făcut Andrew, dar fără succes, aș fi fost refuzată. Aveam atâta 
minte cât să-mi dau seama că, dacă plec de una singură cu speranța 
să zăresc drago-lupul, o să fie în zadar și foarte periculos. Ca să-mi 
îndeplinesc dorința trebuia să depun mai mult efort. 

Meritul — sau poate vina — pentru ce a urmat îi revine, măcar 
parțial, unicei Amanda Lewis, din familia care locuia cel mai 
aproape de noi în tinerețea mea. Tatăl meu era prieten bun cu 
domnul Lewis, ceea ce nu se poate spune însă despre mama și 
doamna Lewis, iar asta a dat naștere unei tensiuni vizibile la fiecare 
întâlnire în societate, mai ales când mama își exprima dezaprobarea 
față de fiica lor. 

Amanda era cu un an mai mare decât mine și singura fată 
apropiată de vârsta mea, cu același statut social din cam toată Valea 
Râului Tam. Spre necontenita disperare a mamei, era și ceea ce tinerii 
din ziua de azi ar numi fashion addict, ceea ce nu era deloc potrivit în 
vremea respectivă, vreme în care ei i se părea însă că trebuie să fii la 
modă. (N-am fost niciodată fashion addict și, e limpede, faptul că nu 
mă îmbrac cum dictează moda nu este niciodată la modă.) Dar, cum 
nu aveam cu cine să ies în lume, mama nu putea să-mi interzică să-i 
vizitez pe cei din familia Lewis și astfel Amanda a fost cea mai bună 
prietenă a mea până când drumurile noastre s-au despărțit, odată cu 
căsătoria. 

În ziua în care am aflat de drago-lup am mers două mile până la 
ea acasă ca să-i spun vestea, care i-a aprins imediat imaginaţia 


bogată. Strângând o carte la piept, Amanda a venit într-o suflare și 
mi-a zis, cu ochii strălucindu-i ca unui drăcușor: 

- O, e ușor! Trebuie să te îmbraci ca un băiat și să pleci cu ei la 
vânătoare! 

Să nu se înțeleagă că vreau să-i pun în cârcă această întâmplare 
prietenei mele din copilărie și vă asigur că eu, nu ea, am fost aceea 
care a găsit o modalitate să pună ideea ei în practică. Mereu a fost 
așa: ideile prea nebunești pentru ca alții să le ia în serios sunt exact 
acele idei care mă acaparează și pentru care fac planuri, de cele mai 
multe ori în mod organizat și logic. (Vă spun asta nu din orgoliu, 
pentru că este un obicei prost, care aproape m-a omorât și nu doar o 
dată, ci din sinceritate. Dacă nu înţelegeţi ceea ce și soțul meu a 
numit țăcănitul meu spirit practic, veți înțelege prea puţin din viața 
mea.) 

Așa că ideea Mandei a fost scânteia; iasca și surcelele care au dat 
naștere flăcării au fost în întregime doar ale mele. Iar treaba a mers 
ca atare. 

Pe moșia noastră erau niște băiețași care făceau diverse treburi, 
majoritatea fără casă. Eu nu eram foarte apropiată de ei, dar era 
unul, Jim, asupra căruia aveam influenţă. Mai precis, am dat o dată 
peste el în niște împrejurări compromițătoare cu una dintre 
servitoarele de la parter. Căutam un loc unde să ascund un craniu 
mic și fascinant, pe care nu puteam să-l identific, și, cum îl aveam 
înfășurat în fuste, Jim nu avea de unde să știe propriile mele 
împrejurări compromițătoare. Prin urmare, îmi era dator și am 
considerat că acum este timpul să-mi facă o favoare. 

Să mă ia la vânătoare era, bineînţeles, o abatere pentru care putea 
fi dat afară, fără să i se dea vreo recomandare ca să facă rost de slujbă 
în altă parte. Aș fi putut să-i fac același rău vorbind despre flirturile 
lui cu menajera, dar, deși nu am făcut-o, l-am lăsat totuși să creadă că 


aș fi putut s-o fac. Puteţi să credeţi că sunt o ființă groaznică și acum 
roșesc când îmi amintesc de șantaj, dar nu pretind că am avut 
scrupule. Jim, am insistat, trebuia să mă ia la vânătoare. 

Aici relaţia rece dintre mama și doamna Lewis mi-a servit 
scopului foarte bine. Amanda i-a zis mamei că m-a invitat la ea toată 
după-amiază și seara, ca să mă întorc a doua zi de dimineaţă, iar 
mama, prea puțin dornică să corespondeze cu vecina, mi-a dat voie 
fără să mai pună și alte întrebări. Așadar, în dimineața când trebuia 
să înceapă vânătoarea, Amanda s-a oprit pe la noi cu un servitor, 
invitându-mă să petrec câteva zile cu familia ei. 

După ce am mers puțin, am smucit calul, am înclinat capul din șa 
spre ea, în timp ce valetul ei se uita mut de uimire. 

— Mulţumesc, Manda. 

Ei i s-au luminat ochii: 

— Trebuie să-mi povestești tot când se termină! 

- Cu siguranță, i-am răspuns, chiar dacă știam că probabil se va 
plictisi repede de poveste, în caz că nu născocesc vreo poveste de 
dragoste palpitantă din timpul partidei de vânătoare. 

Amandei îi plăcea să citească romane senzaţionale, nu cărți de 
istorie naturală. 

Am lăsat-o să se descurce cu valetul prin orice mijloace pe care le 
găsește potrivite și am luat-o înapoi pe drumurile spre câmpul unde 
avea loc întâlnirea pentru vânătoare. Jim mă aștepta lângă un izvor 
ascuns, așa cum stabilisem. 

— Le-am zis că ești vărul meu venit în vizită, mi-a spus, 
înmânându-mi un sac cu haine. Acolo jos e o nebunie, vin oameni de 
peste tot. Nimănui nu i se va părea ciudat dacă te alături. 

- Sunt gata imediat, i-am zis și m-am ascuns undeva unde să nu 
mă poată vadă. 


Uitându-mă tot timpul în urmă, ca nu cumva să vină după mine, 
mi-am scos hainele mele obișnuite și mi-am pus cele mai bărbătești 
haine pe care mi le-a putut aduce. (Cuvintele nu pot exprima, 
trebuie să adaug, cât de ciudat mi se părea să port pantaloni 
bărbătești pentru prima dată; mă simțeam pe jumătate dezbrăcată. I- 
am mai purtat de-atunci în multe ocazii, pantalonii fiind mult mai 
practici decât fustele când urmărești dragoni, dar mi-a luat mulți ani 
să mă acomodez.) 

Spre cinstea lui, Jim s-a înroșit când m-a văzut îmbrăcată atât de 
scandalos. A fost un flăcău de treabă. Ba chiar m-a ajutat să-mi îndes 
părul sub o șapcă și, cu el ascuns, cred că m-am transformat într-un 
tip acceptabil. Dar pe-atunci încă nu mă dezvoltasem complet și 
eram toată un mânz cu mâini, picioare și cu prea puțin în zona 
șoldurilor și a sânilor. 

(Și de ce oare trebuie, vă întreb acum, ca editorul meu să se plângă 
de limbajul folosit, din moment ce am scris câteva cărți despre 
anatomia și reproducerea dragonilor într-o limbă mult mai directă? 
Nu va dori să păstreze partea aceasta, presupun, dar o să-l conving. 
Vârsta și statutul îmi oferă anumite avantaje.) 

Cel mai palpitant a fost în dimineața aceea, când Jim mi-a înmânat 
o pușcă. A văzut fața pe care am făcut-o și mi-a spus: 

- Nu știți s-o folosiţi, nu? 

- De ce aș ști? a fost răspunsul meu, pe un ton mai ascuțit decât 
merita. 

Însă eu insistasem să mă îmbrac în haine de băiat. Și nu era corect 
să mă comport acum ca o domniţă jignită. 

A luat-o ușor. 

— Deci e foarte simplu. lei patul de armă, îl pui pe umăr, ochești... 

Și i-a pierit glasul. Suspectez că, la fel ca mine, își închipuia 
posibilele consecințe ale faptului că eu trebuia să trag cu arma în 


toiul unei partide de vânătoare, când e haos. 

— Ce-ar fi să nu o încărcăm? am întrebat, iar el a fost de acord: 

— Da, mai bine. 

Ca atare, așa am ajuns să merg la o vânătoare de drago-lup, 
deghizată în băiat, cu părul strâns sub o șapcă și cu o pușcă 
neîncărcată în mână, călare pe iapa mea Bossy, dată peste tot cu praf, 
ca să-i ascund blana lucioasă. Jim a avut dreptate când a spus că-i 
nebunie. În ciuda eforturilor tatei, era o adunătură dezorganizată, cu 
mult prea mulți oameni. Dar puțini ar fi vrut să-și rateze șansa de a 
vâna un drago-lup. 

Ziua a decurs bine, iar eu abia puteam să-mi țin în frâu 
entuziasmul în timp ce mergeam. Locurile în care a fost văzut drago- 
lupul nu erau prea departe de conacul nostru, de aceea tata s-a 
mișcat atât de repede să organizeze vânătoarea, dar tot era ceva de 
mers. 

Moșia noastră avea mai mult soluri pietroase, accidentate, bune 
pentru oierit, chiar dacă aveam și niște țărani arendași pe Valea 
Râului Tam. Conacul era construit fix în nordul văii. Dacă mergeai 
de la est la vest, terenul era mai domol, dar drumul nostru ducea 
către nord, unde terenul urca prea abrupt ca să merite curăţat. Acolo 
pinii încă făceau legea, iar în umbra lor se zicea că se ascundea 
drago-lupul. 

Mă tineam de Jim ca un scai și făceam pe rușinoasa ca să nu fiu 
nevoită să răspund la mai multe întrebări decât ar fi fost cazul. Nu 
mă așteptam ca vocea să-mi vină în ajutor, chiar dacă treceam ca un 
băiat fără barbă. Jim s-a comportat exemplar în privinţa asta, vorbind 
de ajuns, astfel încât să nu mai apuce nimeni să spună ceva — chiar 
dacă poate vorbea de emoție. Avea destule motive să fie îngrijorat. 

Am ajuns la pădurile din nord la scurt timp după prânz, moment 
în care organizatorii s-au apucat să pună la punct amănuntele 


partidei. 

- Repede, să ne ducem spre Simpkin, i-am spus, forțându-l pe Jim 
să se îndepărteze de tatăl meu și de ceilalți bărbați care ar fi putut să 
mă recunoască. 

Din frânturile de discuţie auzite am înţeles că pregătirile 
începuseră cu mult mai devreme în ziua aceea. Ne-am adunat mai 
jos de un crâng, de unde vântul aducea un miros greoi de 
mortăciune. Se pare că vânătorii tatei plantaseră hoituri în zona 
respectivă de mai multe zile ca să-l atragă pe drago-lup într-un loc 
marcat. Câteva suflete curajoase s-au avântat mai departe în 
dimineațea aceea ca să examineze crângul și au găsit semne că 
făptura cu pricina se odihnise acolo. 

Ceea ce a urmat a fost o harababură pentru mine, care nu știam 
nimic despre ce presupune o vânătoare. Bărbații țineau în zbilțuri 
ogarii și câinii mastiff, care aveau botniță ca să nu latre și să ne dea 
de gol. Îmi păreau atât de neliniștiți... Câinii care vânează lupii fără 
frică tot te pot lăsa baltă cum simt vreun specimen de dragon. Cu 
toate astea, mânuitorii lor îi împingeau și îi asmuţeau spre poziții 
deja stabilite, unde am înțeles că trebuia să ademenească drago- 
lupul. Un arc format din localnici a fost trimis cu torţe neaprinse, 
departe, în pădure. La timpul potrivit, au aprins torțele și s-au 
apropiat de culcușul animalului, provocându-l să zboare. 

Cel putin, asta a fost intenţia. Drago-lupii sunt animale viclene. 
Nimeni nu era sigur că el va pica în capcana noastră. Călăreţii au fost 
organizați în alte zone, eu și Jim printre ei: dacă creatura o lua la 
fugă, trebuia să o urmărim și să o doborâm. 

Cititorii perspicace vor ghici că nu m-aș fi deranjat să mentionez 
acest ultim aspect, dacă partida ar fi decurs conform planului. 

Prima dată am zărit drago-lupul ca o mișcare ștearsă, țâșnind din 
pădure. Nu știu exact ce trebuiau să facă dulăii în clipa aceea, dar e 


clar că n-au avut nicio șansă; dragonul s-a năpustit prea iute asupra 
lor. 

Fiind dintr-o specie foarte rară, vânătorii i-au subestimat viteza. 
Creatura a sărit peste un mastiff, saltul soldându-se brusc cu sânge 
împroșcat. Ceilalţi câini au ezitat înainte să sară la bătaie, iar 
întârzierea ne-a dat peste cap toate planurile noastre bine puse la 
punct. Totul s-a dus de râpă și acum trebuia să-l urmărim. 

M-am priceput la călărie dintotdeaua, căci pe-atunci nu era ceva 
ieșit din comun ca fiicele micilor nobili să înveţe să stea pe cal, cu 
picioarele așezate de o parte și de alta a șeii. Însă în hoinărelile mele 
cu Bossy prin împrejurimile moșiei nu mai experimentasem 
niciodată așa ceva. 

Jim a dat pinteni calului, iar al meu l-a urmat din instinct, dorind 
(așa cum fac caii) să nu rămână singur. În scurt timp galopam prin 
zona stâncoasă într-un ritm mult mai rapid decât ar fi considerat 
mama că e sigur. Drago-lupul era destul de departe, deja mult mai în 
față și doar datorită istețimii unor localnici n-a scăpat de tot de noi. 
Ei i-au ținut calea cu foc și l-au făcut iar s-o ia spre sud, unde noi l- 
am încolțit ca să-l prindem. 

Câinii alergau de parcă ar fi vrut să răzbune moartea fratelui lor, 
luând-o mult înainte. Au încercuit drago-lupul, în timp ce cornurile 
de vânătoare le porunceau să latre ca să redirecționeze grupurile de 
călăreţi într-acolo. Mult prea curând, de altfel, am ajuns în altă parte 
din ţinutul păduros și am înțeles de ce aleseseră inițial poiana aceea 
izolată ca să-și lase momeala: odată aflați pe drumul principal din 
pădure, o să ne fie mult mai greu să găsim și să prindem dragonul. 

În ciuda eforturilor nemaipomenite ale vânătorilor și ale dulăilor, 
creatura a ajuns la marginea pădurii. Unul dintre vânătorii tatei, un 
flăcău cu fața cenușie ca stâncile din jur, s-a lipit de pământ, iar 


atunci mi-am adus aminte că el nu știa că este în prezența unei 
domnișoare. 

— Acum n-o să mai alerge atât de repede, a spus, privind spre 
negura în care a dispărut. Dar o să fie al dracu' de greu să-l găsim. 

A fost prima dată de la începutul urmăririi când am putut să ne 
tragem puțin sufletul. Unii dintre bărbați aveau discuții scurte, 
conversații greu de înţeles, din care singura informație pe care o 
puteam extrage era că de acum trebuia să folosim anumite tehnici 
comune vânătorii de mistreți. Cum nici despre asta nu știam mai 
mult decât despre vânătoarea de lupi, schimbarea n-a însemnat prea 
mult pentru mine, dar s-au adus mastiffii, iar dulăii au fost chemați 
înapoi. Situaţia cerea acum mai mult forță decât viteză. 

Pinii de acolo erau bătrâni și înalți cât să călărim pe sub ramurile 
lor fără să ne ferim, iar graţie covorului format din acele lor terenul 
era aproape gol, mai puțin locul unde a căzut un copac și unde s-a 
format o denivelare unde ar putea crește alte plante. În curând am 
pierdut din vedere mare parte din vânătoare, dar Jim a rămas cu 
mine, iar restul grupului nostru de cealaltă parte. Printre copaci 
auzeam câteva Împuşcături, însă trâmbiţele coarnelor ne spuneau că 
nu s-a zărit încă nimic. 

Lătrături isterice... apoi nimic. 

Ne-am oprit, mai mult ca să ne stabilim drumul pe mai departe, 
pentru că un zid de mărăcini a apărut în fața noastră. M-am uitat la 
Jim și el la mine. 

— Ar trebui să vă duc acasă, domniță, mi-a zis în șoaptă ca să nu 
audă ceilalți, chiar dacă nu era nimeni pe aproape. Deja nu mai este 
sigur. 

Pentru prima dată, am fost de acord. Scopul meu a fost doar să 
văd dragonul viu înainte de toate, și nu ca pe un trofeu mort, dar am 
înțeles că sunt slabe șanse să se întâmple. Era foarte posibil ca toată 


ziua să nu văd nimic mai mult decât forma aceea în mișcare care a 
măcelărit unul dintre mastiffi. 

În timp ce eu mă gândeam la asta, Jim s-a întors dintr-odată și a 
mânat calul fix spre mine. 

Bossy s-a ridicat pe picioarele de dinapoi și a nechezat, scoțând un 
sunet înspăimântător, după care s-a scuturat și m-a aruncat din șa. A 
fost cât pe ce să calce peste mine. M-am aruncat în fund peste o 
grămadă de spini, mi s-a tăiat respiraţia, iar Jim a șuierat și a gemut 
într-un fel cum nu mai auzisem până atunci. 

Ceea ce mi-a atras atenţia, totuși, a fost un lung mormăit. 

Se știe că în ținuturile unde sunt încă numeroși, drago-lupii 
preferă femeile pe post de victime. Din păcate, e un detaliu pe care l- 
am uitat, iar Sir Richard Edgeworth nu l-a inclus în cartea lui 
altminteri splendidă. 

M-am uitat la drago-lupul care era gata să sară, ghemuit deasupra 
unui ditai morman de stânci. Pielea lui crăpată era maro-închis și se 
se potrivea cu împrejurimile noastre, iar ochii îi erau de un purpuriu 
turbat. Era scund și avea picioare puternice, cu gheare bune pentru 
cursele de viteză pe distanţe mici, cu o coadă flexibilă, care se mișca 
dintr-o parte în alta, ca a unei pisici. Chiar în spatele umerilor avea o 
pereche de aripi primitive, care se înălțau și coborau. 

Nu puteam să-mi iau ochii de la el. Cu mâna dreaptă căutam 
orbește prin mărăcini pușca pe care o scăpasem, dar nu o găseam. 
M-a apucat panica. Ghearele lui se încordau pe stâncă. Bâjbâiam cu 
stânga peste tot și iată! Degetele au dat de patul unei puști. Am tras- 
o spre mine, ridicând-o așa cum am văzut că fac bărbaţii, iar atunci 
el s-a încordat, iar eu am ridicat pușca mai sus și, când am încordat 
degetul pe trăgaci, mi-am adus aminte: nu aveam arma încărcată. 

Am auzit un zgomot asurzitor, iar drago-lupul a aterizat fix lângă 
mine, ghearele lui trecând prin cămașa și umărul meu ca un cuțit 


prin unt. 

Am tipat și m-am rostogolit într-o parte, scăpând arma iar, arma 
care trebuie să fi fost a lui Jim, pentru că sigur era încărcată. Ce s-a 
întâmplat cu Jim? Drago-lupul s-a întors să mă atace iar. Corpul lui 
masiv era mai agil decât părea și, chiar dacă acum se vedea niște 
sânge pe pielea lui — îl nimerisem din plin —, era departe de a fi 
înfrânt. 

Aici ar trebui să scriu ceva eroic, dar adevărul e că primul gând 
care mi-a trecut prin minte a fost: Pentru asta ai venit și va fi ultimul 
lucru pe care-l vei vedea. 

S-au auzit mai multe împușcături destul de puternice ca să tip din 
nou și să mă ghemuiesc, îngrozită că gloanţele mă vor nimeri, că 
drago-lupul se va repezi iar la mine, că într-un fel sau altul tot voi 
muri. 

Am auzit mormăituri în delir, un nechezat de cal în agonie, bărbați 
trăgând și sunând din corn, iar după un moment sau două am 
recunoscut un sunet binecuvântat, pentru că era același cântec de 
corn care răsuna când se întorceau victorioși de la vânătoare: prada la 
pământ. 

După aceea, erau bărbaţi în jurul meu, iar eu m-am îndreptat doar 
ca să-mi dau seama că mi-a picat șapca la un moment dat, în timp ce 
încercam să scap, iar părul mi s-a desprins din panglica ce-l ţinea 
strâns în vârful capului. Parcă erau vrejuri maro peste tot, fâlfâind ca 
niște afișe publicitare: Aici! lată! O fată! 

Cam asta i-am auzit spunând. (Dar parcă folosind mai multe 
vulgarități.) 

Și mai multe murmure, iar tata era acolo, se uita la mine cu 
groază, un minor zeu păgân, aproape leșinat din pricina a ceea ce 
făcuse fiica lui. Cred că m-am uitat la el. De aici încă îmi amintesc 
tulbure ce s-a întâmplat, pentru că, din câte știu, am intrat în stare de 


șoc. Tata m-a ridicat, eu l-am întrebat de Jim, dar nu mi-a răspuns 
nimeni. În scurtă vreme mă aflam pe calul tatălui meu, încă prinsă în 
brațele lui, ieșind din păduri și îndreptându-ne spre partea cealaltă a 
dealului, la bordeiul unui cioban. 

Un doctor care însoțise alaiul de vânătoare ca să aibă grijă de câini 
și de oameni a ajuns și el la scurt timp după noi. Nu eram, totuși, 
primul său pacient. Am auzit vocea lui Jim gemând din partea 
cealaltă a cămăruței, dar nu-l puteam vedea prin mulțimea de 
oameni care se adunaseră acolo. 

- Nu-i faceți niciun rău! am zis fără să mă adresez cuiva anume, 
chiar dacă știam că doctorul încerca să-l ajute. Nu-l învinovățiți pe el, 
pentru că eu l-am pus s-o facă. lar el m-a apărat. S-a aruncat în fața 
drago-lupului când m-a atacat. 

Cam asta am putut să pun cap la cap după întâmplare. 

Rănile cu care s-a ales Jim de pe urma faptei lui vitejești au fost 
unul dintre cele două lucruri care l-au salvat de la a fi concediat în 
mod rușinos. Celălalt, cu care mă pot mândri puţin, a fost pledoaria 
mea fără sfârșit, în care am insistat că el nu are nicio vină că m-a 
adus la vânătoare. Mult timp după aceea aveam să mă simt vinovată 
și mă tem că am continuat cu povestea asta destulă vreme după ce 
tatăl meu deja luase hotărârea să-l păstreze. 

Toate astea s-au întâmplat mai târziu, oricum. După ce a terminat 
cu Jim, medicul a venit la mine și a izgonit pe toată lumea din 
bordei, mai puţin pe tata și pe Jim, care acum dormea, căci rana mea 
era pe umăr și nu se cuvenea ca ceilalți să fie acolo în timp ce 
primeam îngrijiri. (Chestia asta mi s-a părut prostească chiar și 
atunci, pentru că domnișoarele din vremea aceea puteau purta rochii 
cu umerii goi, care arătau cam tot atât de mult din corp cât au arătat 


și îngrijirile lui.) 


Mi-a dat să beau niște coniac înainte, din care nu mai gustasem 
niciodată, iar din pricina tăriei aproape că mi-au ieșit ochii din cap. 
Dar ei mi-au dat și mai mult, după care au turnat și peste rănile de la 
umăr ca să le curețe. Atunci am izbucnit în plâns, dar, grație 
coniacului, nu-mi mai păsa că plâng. Când a început doctorul să mă 
coasă, deja nu mai conștientizam ce se întâmplă, exceptând faptul că- 
i spunea tatei în șoaptă: 

— Ghearele erau ascuțite, așa că nu are carnea prea zdrențuită. În 
plus, e tânără și puternică. Dacă nu se infectează, se va vindeca bine. 

Chiar dacă buzele îmi erau lipite și nu mă ascultau, am încercat să 
mormăi cum că vreau să port rochii cu umerii goi, dar nu cred că s-a 
înțeles prea bine, iar după aceea am adormit. 


Mama scotea flăcări pe nas când am ajuns acasă, bineînțeles, dar 
nimeni nu m-a întrebat nimic imediat, pentru că au considerat că am 
nevoie să mă odihnesc în liniște ca să-mi revin din chinuri. Ceea ce 
nu a fost în totalitate o binecuvântare; căci a însemnat să-mi 
imaginez ore în șir ce-mi vor spune când va veni timpul. Și, deși nu 
am imaginaţia bogată a Amandei, având atât timp la dispoziție, chiar 
și a mea s-a descurcat extrem de bine. 

Când mi s-a permis în sfârșit să mă dau jos din pat și să-mi pun o 
rochie în locul cămășii de noapte, m-am dus în salonașul meu (la 
două zile după ce le-am zis că sunt gata să mă dau jos din pat), unde 
l-am găsit pe tata așteptându-mă. 

Mă pregătisem pentru asta. În afară de neplăcerile suferite, cele 
două zile avuseseră și avantajele lor. 

— Cum se mai simte Jim? am întrebat înainte să apuce să spună 
ceva, pentru că nimeni nu-mi zisese nimic despre el. 

Tata s-a încruntat în spatele bărbii. 


— Își va reveni. Cu toate că a fost rănit destul de serios. 


- Îmi pare rău pentru el, am zis cât am putut de sincer. Dacă nu 
era el, aș fi fost moartă. Nu e vina lui că am fost acolo. 

Oftând, mi-a făcut semn să iau loc lângă el. M-am așezat pe un 
scaun, și nu în locul pe care mi l-a arătat cu iubire, nedorind să arăt 
ca una care are nevoie de o canapea pe care să leșine. 

— Știu, mi-a răspuns el cu oboseală în voce. În primul rând, o 
nebunie ca aceasta nu ar fi fost ideea lui. Ar fi trebuit să refuze, 
bineînțeles, și să mă informeze... 

- Nu l-aș fi lăsat, am intervenit, gata să mă martirizez. Nu 
trebuie... 

— Să-l învinovățesc, știu. Ai mai spus-o de atâtea ori. 

Am fost inspirată și am tăcut, în loc să mai protestez. 

Tata a oftat încă o dată în timp ce se uita la mine. Razele dimineții 
târzii pătrundeau prin ferestre și luminau toți trandafirii brodaţi de 
pe tapiserie; sobru, în costumul lui gri, tata nu părea deloc în apele 
lui. Nu puteam să-mi amintesc ultima dată când venise în salonașul 
meu, în caz că venise vreodată. 

— Ce mă fac eu cu tine, Isabella? m-a întrebat. 

Am lăsat capul în jos și am încercat să par umilă. 

- Pot să-mi imaginez ce o să-mi zici, dacă îţi dau o șansă cât de 
mică. Voiai să vezi drago-lupul, nu-i așa? În viață, de preferat, nu 
mort, dar în siguranţă. Cred că ar trebui să-l învinovățesc pe Sir 
Richard Edgeworth. 

Capul meu a tresărit la auzul acestor vorbe și, fără îndoială, vina 
îmi era scrisă pe toată faţa. A dat din cap. 

- O, sunt mult mai atent cu cărţile din bibliotecă decât crezi. 
Catalogul, atât de atent înfășurat la loc, sau o carte cu mai puţin praf 
decât în mod normal. De aceea mama ta a considerat că ar trebui să o 
concediem pe menajeră, dar pe mine nu mă deranjează puţin praf. 


Mai ales când mă pune în gardă despre activitățile clandestine ale 
fiicei mele. 

Nu știu de ce mi s-au umplut ochii de lacrimi, de parcă furișatul în 
biblioteca lui ar fi fost ceva ce regretam mai mult decât escapada cu 
drago-lupul. Dezamăgirea mamei era ceva la ordinea zilei, dar pe a 
lui, mi-am dat seama, nu puteam s-o îndur. 

— Îmi pare rău, tată. 

S-a instaurat tăcerea. Plângând de rușine, mă întrebam câte 
menajere trăgeau cu urechea la gaura cheii. 

În sfârșit, el s-a îndreptat și m-a privit în ochi. 

— Trebuie să mă gândesc la viitorul tău, Isabella, a spus. La fel și tu. 
Nu vei fi o fetiță totdeauna. Peste câțiva ani trebuie să-ți găsim un 
soţ, ceea ce nu va fi ușor, dacă insiști să intri în belele. Ai înțeles? 

Niciun domn nu ar vrea o soție plină de cicatrici căpătate în urma 
aventurilor eșuate cu bestii periculoase. Niciun domn nu ar lua o 
femeie cu care să se rușineze. Niciun domn nu s-ar căsători cu mine, 
dacă aș continua pe drumul acesta. 

Câteva clipe, tremurând sfidătoare, am vrut să-i spun tatălui meu 
că aș dori să rămân fată bătrână, iar atunci totul s-ar duce naibii. (Da, 
am gândit fix așa; credeți că fetele de paisprezece ani nu au auzit 
niciodată bărbații înjurând?) Eu iubeam lucrurile acelea. De ce să 
renunt la ele pentru compania unui bărbat care ar vrea să țin 
gospodăria, iar în rest să mă plictisesc făcând terci? 

Dar nu eram chiar atât de lipsită de bun-simt încât să cred că 
opoziția mea ar avea un final fericit, pentru mine sau oricine 
altcineva. Lumea nu funcționa așa. 

Sau, cel puțin, așa mi se părea mie la înțeleapta vârstă de 
paisprezece ani. 

Pin urmare, mi-am ținut gura închisă, încordându-mă cu toată 
forţa. Sub bandajele care se lărgeau, m-a ars umărul. 


- Da, tată, i-am spus. Înţeleg. 


CAPITOLUL 3 


Perioada gri — Cai și desen — Șase nume pentru Vremea mea 
— Menajeria regelui — Conversația stângace de acolo — 
Perspectiva de a avea un prieten — Vremea mea continuă — 
Altă conversaţie stângace, dar cu rezultate bune 


Vă scutesc de o enumerare fără sfârșit a următorilor doi ani. E 
suficient să-i numesc „perioada gri“, pentru că am încercat să mă fac 
o domnișoară cum se cade, împotriva adevăratelor mele înclinații, 
astfel nelăsând nici pic de culoare în viața mea. 

Colecţiile mele de ciudățenii din natură au dispărut, ascunse în 
păduricea din spatele casei. Cartoanele din care făcusem etichete 
pentru diverse obiecte au fost arse, cu mare (să nu spun 
melodramatică) ceremonie. Mă murdaream numai atunci când mai 
culegeam câte o floare din grădină. 

Doar Greenie a mai rămas, ascuns undeva unde mama n-ar fi 
putut să-l găsească. Era singura comoară de care nu mă puteam 
lepăda. 


Totuși, aș minți dacă aș spune că am renunţat de tot la pasiunile 
mele. Caii erau o distracție acceptabilă, dacă nu mai erau dragonii, și 
așa, în compania Amandei Lewis, mi-am îndreptat atenţia spre ei. 
Nu aveau aripi — greșeală pe care nu le-o puteam scuza —, dar am 
învățat ceva bun despre ei în acești doi ani: rasele și conformațţia lor; 
modele de coloratură, trapul diferit, toate acestea au venit de la sine, 
odată cu tot ce se putea învăţa. Am păstrat jurnale ample, scrise 
cifrat, astfel încât mama să nu le poată citi, o mie de detalii despre 
lumea ecvestră, de la fizionomie la mișcări, comportament și altele. 

Caii, se pare, au dus indirect la o nouă și neașteptată sursă de 
plăcere. În timp ce umărul mi se vindeca și destul de mult chiar și 
după, mă considerau prea plăpândă pentru a călări, dar eu nu 
suportam să stau în casă toată ziua. Așadar, i-am pus pe servitori să- 
mi scoată un scaun în padoc când era frumos afară și acolo stăteam 
să fac schiţe. 

Oamenii îmi spuneau mereu lucruri drăguțe, dar absolut 
deplasate despre „talentul“ meu la desen. Adevărul este că nu am 
talent și niciodată n-am avut. Dacă vreuna dintre schițele mele din 
tinerețe a supravieţuit, o să v-o arăt ca dovadă; erau la fel de stângace 
ca ale oricărui începător. Dar desenul era un mijloc de petrecere a 
timpului liber potrivit pentru o domnişoară, unul din puținele care 
mi-au plăcut, și cu siguranță sunt încăpățânată. Așa că, prin practică 
autoimpusă, am învăţat regulile perspectivei, ale umbrei și cum să 
transpun cu creta sau creionul ce am văzut. Andrew, plictisit de 
această întorsătură a lucrurilor, m-a abandonat o vreme, dar puteam 
să-l conving să-mi spună când venea veterinarul la cai să le trateze 
rănile sau să moșească iepele. Și așa am învăţat anatomie. Ușurată să 
mă vadă cu preocupări de domnișoară, mama s-a făcut că nu bagă 
de seamă aceste scăpări. 


Pe-atunci părea un amărât de înlocuitor pentru marile mele 
aventuri, care (după cum credeam) se terminaseră o dată pentru 
totdeauna. Totuși, trecând anii și devenind mai înțeleaptă, am ajuns 
recunoscătoare pentru ce am obținut în perioada gri. Mi-a 
perfecționat ochiul și m-a învăţat să notez tot ce vedeam: două 
iscusinţe care au stat la baza succeselor mele de mai târziu. 

Și totuși, au fost niște ani foarte plictisitori, foarte anoști. 

Ei au luat sfârșit când am împlinit șaisprezece ani, odată cu 
trecerea mea oficială de la „fată“ la „domnișoară“. Mama a început 
să se preocupe de viitorul meu sau, mai bine zis, și-a pus în acțiune 
planurile pe care și le făcuse încă de când m-am născut. Avea ambiţii 
mari în privinţa căsătoriei mele: singura fiică a lui Sir Daniel 
Hendemore nu trebuia să se mărite cu vreun domn din Valea Râului 
Tam, ci să meargă la Falchester să-și facă intrarea în societate, unde i- 
ar putea atrage atenţia unui tânăr de viță nobilă. 

Răbdarea mea de martiră n-ar fi mers atât de departe, încât să 
îndur pașnic toate astea, de n-ar fi fost discuția surprinzătoare pe 
care am avut-o cu tata cu putin înainte de a fi târâtă la Falchester. 

Întâlnirea a avut loc la el în birou, unde mi-am ferit privirea 
departe de rafturile cu prietenii vechi, uitaţi. Tata s-a lăsat pe spate în 
scaunul lui și și-a împreunat mâinile în față. 

— Intenţia mea, a spus, nu este să te împing spre nefericire, 
Isabella. 

- Știu, tată, i-am răspuns — imaginea fiicei modestă. 

Poate un zâmbet să-i fi mijit în spatele bărbii; poate doar mi-am 
imaginat. 

— Faci foarte bine lucrul acesta, a zis, atingându-și încontinuu 
mijlociul de la mâna stânga de mijlociul de la dreapta. Într-adevăr, ai 
devenit o persoană de încredere pentru noi, Isabella. Totuși, știu că în 
acești ani nu ti-a fost ușor. 


N-am putut să-i răspund, neavând nimic de domnișoară ce să-i 
spun. Ţineam prea mult la încuviințarea lui ca să dau totul naibii 
acum. 

- Peţitorii nu mai sunt la modă acum, a continuat el după o pauză. 
Suntem de părere că ne putem descurca mai bine fără ajutorul lor. 
Dar mi-am luat libertatea de a plăti pe cineva să-mi facă o listuţă, pe 
care o vei găsi pe masa de lângă tine. 

Mută de uimire, am găsit foaia, am deschis-o și am văzut șase 
nume. 

- Un soț dornic să finanțeze o bibliotecă pentru soţia lui literată nu 
e prea ușor de găsit. Mulţi ar vedea-o ca pe o cheltuială inutilă. Ai 
putea, totuși, găsi unul care vrea să-și împartă biblioteca. Toţi domnii 
din listă sunt cărturari amatori, cu studii aprofundate, a explicat tata, 
ochii sclipindu-i în spatele sprâncenelor, iar liniile din jur amenințau 
să se încrețească. Știu din sursă sigură că cei pe care i-am subliniat 
deţin exemplare din Istoria naturală a dragonilor. 

Cum nu-mi mai permisesem să mă gândesc la titlul acela de doi 
ani, m-a lovit cu aceeași forță cu care îmi închipui că te lovește 
numele unei iubiri de altădată când îl auzi rostit, al unei ființe pe 
care n-ai mai văzut-o de ani. O clipă am înţeles-o pe Manda cu 
poveștile ei senzaţionale. Până să-mi găsesc cuvintele, tata a 
continuat: 

- Nu ţi l-am ales pe niciunul. Este o sarcină ce vă revine ţie și 
mamei tale, care nu mi-ar mulțumi pentru intervenție. Sunt toți buni 
de soți, iar, dacă-l prinzi pe vreunul, ai consimțământul meu. 

S-a ridicat de pe scaun la timp să mă prindă când am zburat pe 
lângă birou ca să-l îmbrăţișez. Râzând cu o plăcere care m-a 
surprins, și-a câștigat drum liber către mine. După discuţia noastră 
din salonașul meu, îl coborâsem pe tata de pe piedestalul de minor 


zeu păgân la rangul de căpcăun care are dreptate — dar se pare că 
eforturile mele susținute din ultimii doi ani și-au primit recompensa. 


Șase nume. Unul dintre ele sigur îmi va aduce bucurie. 


Vânătoarea de soţi este o activitate asemănătoare cu vânătoarea de 
vulpi ori de șoimi, chiar dacă armele și actorii diferă. La fel cum un 
bătrân grizonant știe obiceiurile iepurilor și ale prepelițelor, așa și 
societatea elegantă știe și bârfește orice picanterie despre femeile și 
bărbaţii eligibili din anii respectivi. Caii au două funcții: mijloc de 
transport și mijloc de etalare. Câmpurile și pădurile zonelor rurale 
sunt înlocuite cu săli de desen, săli de bal și orice alt fel de cameră 
unde se poate organiza un eveniment social și poți atrage privirea 
unui potenţial sot. 

Și așa societatea a coborât în Falchester, iar coarnele au vestit 
începutul vânătorii. 

Să bârfești despre asemenea subiecte înseamnă să îmbătrânești 
urât. Cine cui i-a spus ce și cum e uitat imediat, luându-i locul o 
noutate fierbinte. La vârsta mea înaintată, asemenea detalii mărunte 
din tinerețe sunt un subiect la fel de anost ca dările de seamă sau 
văicărelile unei strămătuși ipohondre, care vrea să atragă atenţia. Ar 
trebui să vă bat la cap doar cu partea care a avut efect prelungit, ziua 
când am ajuns la grădina zoologică a regelui. 

Nu era în plan să merg acolo. Planurile scrupuloase ale mamei 
presupuneau să fiu văzută călărind în parc în după-amiaza aceea. 
Intenţiona să facă o virtute din originile mele de la țară, cerându-mi 
să-mi etalez calitățile în șa. Dar, săraca femeie, a picat la pat cu o 
durere de stomac (suspectam peștele gătit prost la Renwick cu o 
seară înainte), astfel încât nu m-a putut însoți. 

Spre norocul meu, Andrew era în oraș în perioada aceea și a venit 
să-și îndeplinească datoria de a o compătimi pe mama. El încă nu-și 


căuta o soție. Pe-atunci ba lua o pauză de la studiile universitare, ba 
se răzgândea o dată pe săptămână dacă să se înroleze în armată și să 
împuște oameni în țări străine. Dar tot era cel mai mare aliat al meu 
dintre toți fraţii, iar când mama s-a îngrijorat din cauza schimbării de 
plan, s-a oferit să-mi fie escortă pentru ziua respectivă. 

Nu prea i-a surâs ei ideea — cei care nu-l cunoșteau l-ar fi putut 
considera vreun pretendent de-ai mei —, dar nici nu aveam 
însoțitoare în serviciu. (Amanda, care a ieșit în lume și s-a căsătorit 
repede, în anul următor, trebuia să stea acasă, căci aștepta primul ei 
copil și nu putea veni cu mine.) Oferta lui Andrew era mai bună 
decât să-mi pierd vremea acasă, așa că mama a fost de acord, chiar 
dacă a șovăit puțin. Andrew m-a luat de braţ imediat ce am ieșit pe 
ușă. 

- Nu-ţi pune hainele de călărie, mi-a zis în șoaptă. Mergem la 
grădina zoologică. 

Am clipit la el, surprinsă, dar cooperantă. Îmi plăcea să călăresc, 
dar afară, la ţară; să merg la trap în cercuri plictisitoare în jurul 
parcului nu mă atrăgea. 

— Dar nu vom intra. 

- Ba da, mi-a spus, ochii sclipindu-i de plăcerea conspirației. 
Contesa de Granby a plănuit turul, iar eu am voie cu un oaspete. 

Ştiam puțin despre menajerie, doar că răposatul tată al regelui o 
construise pe terenuri foarte întinse, mai jos de Falchester, iar fiul nu 
s-a uitat la bani, doar ca s-o vadă plină cu toate creaturile exotice care 
ar putea fi convinse să trăiască în captivitate. Primul scop a fost acela 
de a distra familia regală, uneori având porţile deschise, la care, 
fiindcă am crescut în provincia Tamshire, nu am avut cum să ajung. 
Așa cum Andrew a ghicit bine, un tur ar fi fost un răsfăț pentru 
mine. 


Ghidul nostru era domnul Swargin, naturalistul regelui. Sub 
conducerea lui, menajeria a fost organizată după specii: păsările într- 
o parte, mamiferele în alta, reptilele în a treia și așa mai departe. 
Specimene împăiate și expuse ale creaturilor răposate erau așezate 
de-a lungul cuștilor celor care supraviețuiseră. Regele avea papagali, 
ornitorinci și pești piranha, cuci, cămile și cameleoni. Încercam să-mi 
țin în frâu entuziasmul. A învăţa e un lucru admirabil și la femei, și 
la bărbaţi, dar numai când e ce trebuie. (Este opinia societății, 
bineînțeles, nu și a mea. Mă bucur să pot spune că s-a schimbat 
cumva de atunci.) Ca o domnișoară ce sunt, ar trebui să-mi manifest 
interesul doar pentru trilul păsărilor și al altor făpturi drăgălașe, dar 
măcar mă declar alfabetizată. 

Turul a fost dezamăgitor din punct de vedere al organizării, căci 
oamenii se fâțâiau de colo-colo prin feluritele grădini și în sălile cu 
pereți de sticlă, foarte puțini acordând atenție discursurilor 
domnului Swargin. Îmi doream foarte mult să-l ascult, dar nu 
îndrăzneam să fiu singura dintre toţi, așa că am prins doar câteva 
frânturi, până ne-am oprit în faţa a două uși foarte mari. 

— Aici, a rostit naturalistul pe un ton apăsat, care a atras mai multe 
priviri decât în mod normal, păstrăm ceea ce s-ar numi bijuteriile 
colecției Maiestăţii Sale, exemplare abia achiziționate. Am 
rugămintea ca doamnele să aibă grijă, pentru că mulți găsesc 
creaturile acestea extrem de înfiorătoare. 

Din moment ce se știe cât m-am străduit să mă îndepărtez de 
vechile mele interese, e clar că nu aveam nici cel mai mic indiciu 
despre noile achiziții ale regelui, care se aflau în spatele acelor uși. 

Domnul Swargin le-a deschis și am intrat într-o încăpere foarte 
mare, acoperită de un dom din panouri de sticlă, care lăsa lumina 
soarelui să pătrundă în interior. Stăteam pe o pasarelă construită pe 
perimetrul încăperii, care oferea o vedere de sus a unei gropi adânci, 


cu nisip pe jos, împărțită de niște gratii masive, ca de plăcintă, în trei 
țarcuri. 

În acele țarcuri se aflau dragoni. 

Pierzându-mă cu firea, am dat fuga până la balustradă. În groapa 
din fața mea, o creatură cu solzi de topaz auriu, mai șters, și-a întors 
bărbia prelungă spre mine. Din spatele umărului meu stâng, am 
auzit o exclamațţie înăbușită și apoi pe cineva care a scos un oftat și a 
leșinat. Câţiva domni mai aventurieri au venit la balustradă și și-au 
șoptit ceva unul altuia, dar nu aveam ochi pentru ei, ci doar pentru 
groapa cu dragoni. Un zgomot surd s-a auzit când a întors capul 
spre mine și am văzut un lanț greu la gâtul lui, legat de un lanț mai 
subțire, priponit de perete. Gratiile dintre ţarcuri, am băgat de 
seamă, erau duble. Între ele era un spațiu, astfel încât dragonii să nu 
se repeadă unii la alții printre zăbrele. 

Fascinată, m-am plimbat încet pe pasarelă. Anexa din dreapta avea 
un grunz noroios și verde, ținut tot în lanţuri, care nu s-a uitat la 
mine când am trecut. Al treilea dragon era ceva fusiform, cu solzi 
albi și ochi roz: un albinos. 

Domnul Swargin aștepta la capătul aleii de la ieșire. Aruncându-i 
o privire, am văzut că se uita la toată lumea foarte atent în timp ce 
oamenii se plimbau prin încăpere. Ne-a avertizat la începutul turului 
să nu aruncăm cu nimic și să nu țipăm la animale. Suspectam o 
îngrijorare aparte aici. 

Dragonul auriu s-a retras în cel mai îndepărtat colț din spaţiul lui 
să roadă la un os imens, jupuit de carne. Am studiat bestia cu 
atentie, fără să-i observ vreo caracteristică anume a anatomiei, 
comparându-i mărimea cu ceea ce părea a fi un femur de vacă. 

- Domnule Swargin, am spus cu ochii încă la dragon, aceștia nu 
sunt pui, nu-i așa? Sunt pitici. 


— Poftim? mi-a răspuns naturalistul, uitându-se la mine. 


- Poate mă înșel, îl am doar pe Edgeworth ca referință, iar el din 
păcate are lipsuri mari în privința ilustraţiilor, dar eu am înțeles că la 
speciile de dragoni adevărați nu se dezvoltă gulerul de după ureche 
până la maturitate. Nu am putut să-l observ bine pe cel verde din 
cealaltă cușcă. Este cumva vreun dragon de mlaștină mulișian? lar 
ceilalți nu pot fi adulți complet dezvoltați și, la cât de greu e să ţii un 
dragon într-o menajerie, mi se pare mai simplu să colecționezi 
specimene pitice decât să aștepți să ajungă puii la maturitate. 
Bineînțeles, dezvoltarea acestora presupune mult timp, așa că unul 
ar putea... 

În clipa aceea mi-am dat seama de ce făceam și am pus mâna la 
gură. Prea târziu, mă tem; cineva deja mă auzise. Din partea cealaltă, 
o altă voce rostește: 

- Albinosul e cu siguranţă un pitic și nu-i pot determina specia. 

Dacă dorești, dragă cititorule, poți să adaugi la imaginea din 
propria ta imaginație un acompaniament orchestral dramatic. 
Sugerez ceva într-o notă minoră, funebră, pentru că asta mi-a sunat 
în cap când m-am prins că tocmai m-am dat de gol că sunt un 
șoarece de bibliotecă. Îngrozită din cale-afară, mi-am luat ochii de la 
dragonul auriu și m-am uitat la domnul care vorbise. 

O pereche de picioare dichisite în pantofi de piele lustruiţi, iată ce 
am văzut prima dată. După aceea, niște picioare lungi, apoi niște 
șolduri înguste și o talie încă neîngroșată de vârstă. O mână cu 
degete lungi, așezată pe balustrada sculptată în lemn. Umeri 
acceptabili de lati, fără să alcătuiască trapezul acela, care mi se pare 
total neatrăgător, chiar dacă anumitor doamne le place. O față lungă 
și ovală, cu buze ferme, un nas drept, cu bărbie bine conturată, o 
pereche de ochelari în fața unor ochi verzi, care se terminau cu o 
caschetă de păr șaten, tuns cu hotărâre. 


Altă domnișoară, poate, ar fi fost capabilă să vă spună ce purta. 
Cât despre mine, l-am văzut cu ochi de naturalist, aproximându-i 
mărimea, conformațţia, coloritul. Și identificându-i semnele: batista 
îndesată în buzunarul de la piept era brodată cu un blazon, argintiu, 
trei săgeți ținute de o zebelină. 

Blazonul Camherst, care-i aparținea unui baron înstărit. Vârsta și 
ochelarii denotă că acesta este al doilea fiu al baronului: un anumit 
Jacob Camherst, douăzeci și trei de ani, școlit la Ennsbury și înstărit. 
Peţitorul care i-a dat lista de nume tatei l-a numit cel mult „o 
rezervă“. Ar fi o partidă bună, dacă nu spectaculoasă într-o zi, dar 
deocamdată nu a arătat că ar avea gânduri de însurătoare. 

Doar asta m-a salvat de o umilință îngrozitoare. Nu mi-am 
periclitat nicio recomandare bună — m-am asigurat că nu i-am dat 
domnului Camherst niciun motiv să mă bârfească. 

— Îmi cer scuze, a spus domnul, îndreptându-și atenția spre mine. 
Nu am intenționat să vă întrerup. 

Nu mă întrerupsese. Mă oprisem înainte să mă întrerupă el. 
Pauza, oricum, mi-a legat limba, situație din care m-a salvat sosirea 
rudei netrebnice. 

— Bineînţeles că nu ați întrerupt. Să întrerupă e treaba fratelui, a 
spus Andrew, dând mâna cu domnul Camherst. 

— Andrew Hendemore. Tatăl meu este Sir Daniel din Norringale, 
Tamshire. Ea e sora mea, Isabella. 

Pe-atunci nu aveam cel mai bun comportament în societate — nu că 
acum l-aș avea. Însă el s-a îmbunătăţit doar prin experienţă, în timp, 
iar doi ani de practică m-au salvat de la dizgraţia totală; am încropit 
o reverență credibilă, în ciuda amestecului de panică și de dorință 
arzătoare, care mă tulbura. Panică, din cauza bărbatului, și dorință 
din cauza dragonilor. Majoritatea domnișoarelor ar simți invers. 


— Sunt încântată, i-am zis, în timp ce domnul Camherst mi-a luat 
mâna și a sărutat aerul de deasupra degetelor. 

Și-a spus și el numele, dar apoi și-a îndreptat atenţia din nou la 
domnul Swargin. 

— Albinosul, domnule? 

— Un dragon de stâncă din Vystrani, a spus naturalistul. În mod 
normal, aceștia sunt gri, dar bineînțeles, aveți dreptate, acela este un 
albinos autentic, așa cum vedeți. 

Andrew făcea tot felul de feţe haioase în spatele domnului 
Camherst. Ştiam ce vrea. L-ar fi amuzat grozav să mă vadă 
pălăvrăgind mai departe despre dragoni. Mama s-ar enerva numai 
să știe că am venit pe aici. Comportamentul meu trebuie să fie fără 
reproș. Dacă aș fi fost mai chibzuită, mi-aş fi luat tălpășița de lângă 
domnul Camherst și domnul Swargin, înainte de a ceda și mai mult 
tentatiei. 

Bineînțeles că nu eram deşteaptă. Așa cum impresiile Mandei 
Lewis despre lume ar fi fost inspirate din lecturi, ele făcând-o să se 
aștepte la baluri, dueluri și vijelii care vin la tanc, tot așa le aveam și 
eu pe ale mele. Însă eu așteptam un schimb intelectual între egali. 
Citisem, mă înțelegeți, foarte multe opere scrise de bărbaţi, care de 
regulă experimentează astfel de lucruri, dar nu înțelesesem cât de 
neverosimil ar fi așa ceva. În felul meu naiv, ca la șaisprezece ani, am 
crezut că eu și Jacob Camherst am putea fi prieteni. 

Domnul Swargin a pus punct acestui fapt, incluzându-mă în 
răspunsul către domnul Camherst. 

- Domnișoara Hendemore are dreptate. Toţi trei sunt specimene 
pitice. Cel verde este un dragon de baltă mulișian, iar cel auriu, un 
diavol de nisip din sudul Akhiei. Maiestăţii Sale i-ar plăcea mult să 
aibă adulți complet dezvoltați, dar ar fi imposibil să-i ţii într-o 
menajerie. Fără îndoială ați observat gratiile care-i țin departe unul 


de altul, și tot a trebuit să-i punem o botniță dragonului de mlaștină. 
Tot încearcă să sufle în orice, ceea ce nouă, oamenilor, nu prea ne 
place, chiar dacă ceilalți doi suportă binișor. 

— Nemaipomenită suflare! a murmurat domnul Camherst, 
uitându-se peste bușteanul nemișcat la dragonul verde. 

Am recunoscut expresia din Istoria naturală a dragonilor. O folosea 
Edgeworth pentru a șasea și ultima caracteristică definitorie a 
dragonilor. Toate speciile de acest tip pot expira, pe lângă respirația 
normală, încă ceva, focul legendar ori altceva. 

Pe-atunci teoria generală pentru domnișoare era că pentru tinerii 
domni e mai atrăgător să le vadă curioase, nu trebuia să aibă și 
habar. Înarmată cu acest sfat dubios, i-am aruncat o întrebare al cărei 
răspuns îl știam deja: 

— Ce respiră? 

Spre dezamăgirea mea, în locul domnului Camherst a răspuns 
domnul Swargin: 

- Un fum nociv, domnişoară. Foarte neplăcut și care afectează 
plămânii. Când trebuie să-i hrănim, coborâm cutii mari în golurile pe 
care le vedeți între gratii. Astfel îi ferim pe ceilalți doi de ce e mai rău 
când îi dăm să mănânce mulișianului. 

— Îmi imaginez că mai ales albinosul ar suferi îngrozitor, a 
intervenit domnul Camherst. 

- În mod surprinzător, nu, domnule. Pentru un pitic și un albinos, 
e destul de robust. Nu vă lăsați păcălit de aparente. AkKhianul suferă 
cel mai tare, dar, chiar și așa, ea face mereu puțin spectacol. 

Ea. Pentru prima dată, am observat că domnul Swargin folosea 
pronume de gen ca să se refere la dragoni. AkKhianul, dragonul auriu 
care acum era la picioarele mele, era o femelă. Încercam să nu mă 
holbez. Slavă Domnului că mulișianul era ghemuit, iar eu nu mă 
făceam de râs încercând să observ mai multe. 


Mi-a distras atenţia ceva anormal. AkKhianul era femelă, iar 
mulișianul era mascul, dar pentru vystraniez domnul Swargin a 
folosit genul £ neutru când a vorbit. Mi-am dat de gol acest gând în 
fața naturalistului, dându-mi seama abia după aceea că ar putea fi 
considerat nepotrivit. 

— De ce sex este albinosul? 

- De niciun sex, domnişoară, mi-a zis domnul Swargin. 

Domnul Camherst s-a întors ca să asculte. Speram că nu m-a 
considerat o necugetată pentru că am întrebat. 

— Dragonii de stâncă nu... i-au alunecat ochii spre mine...nu 
dezvoltă asemenea caracteristici, a continuat, aparent abținându-se 
de la a continua fraza, până la maturitate. Dragonul vystraniez nu se 
va dezvolta, așa că va rămâne asexuat. 

Era ceva fascinant și voiam să întreb mai multe. Nu știu sigur cum 
m-am simțit când domnul Swargin a ochit un flăcău care se apleca 
peste balustrada bazinului, unde se afla dragonul de mlaștină, și mi- 
a tăiat-o scurt: 

— Scuzaţi-mă! 

Și a fugit să intervină. M-a salvat de la șansa de a mai adresa alte 
întrebări necuviincioase... dar m-a lăsat singură cu domnul 
Camherst. Și cu fratele meu, care s-ar fi descurcat splendid pe post 
de domnişoară, cel puțin când vine vorba doar să fii curios, nu să și 
ai habar. Nu știa mai multe despre dragoni decât un tânăr normal, 
altfel spus, că sunt uriași și solzoși, că au aripi, ceea ce era foarte pe 
placul acelei făpturi din el care a rămas tot un copil de opt ani. A 
început chiar el să-l întrebe pe domnul Camherst, ceea ce ne-a dat 
suficient timp să rămânem în compania acestui bărbat înainte de a 
veni vremea să ne retragem (și, aș putea adăuga, împotriva voinței 
noastre) din menajerie. Până atunci am reușit să-i adresez alte câteva 


remarci bărbatului, făcându-mă destul de plăcută ca să obţin o 
limonadă, înainte ca fluxul și refluxul socializării să-l ducă în larg. 

(Sau poate că nu conversaţia mea l-a fermecat, chiar dacă sunt 
sigură că era bucuros că cineva își manifesta interesul față de el 
pentru altceva decât averea lui. Îmi amintesc foarte vag în ce eram 
îmbrăcată în ziua respectivă, dar știu că nu mai eram fata osoasă care 
plecase după drago-lup, iar rochiile croite special pentru ieșirea mea 
în lume au făcut lucruri extraordinare cu sânii mei.) 

Mama a fost nemulțumită să audă unde am fost, dar s-a înmuiat 
putin când i-am pomenit de întâlnirea cu domnul Camherst, la care 
m-am descurcat bine. Și averea, și aleasa lui creștere erau acceptabile, 
dar a strâmbat din nas la entuziasmul meu privind compania lui. 

— Nu-ţi pierde timpul unde nu ai niciun beneficiu, Isabella. Am 
aflat de la domnul Rustin. Nu-și caută soție. 

Știam bine că nu trebuia să-i zic în situația aceasta că nici eu nu-mi 
caut soț. Adevărul e că o parte din mine era melancolică, era păcat că 
domnul Camherst nu era pe piață. Nu simțeam vreo pasiune 
crescândă pentru el, cum visa Manda Lewis, doar că era acceptabil 
de drăguţ, cu o personalitate acceptabilă și acceptabil de bogat. 
Mama poate că visează să pun mâna pe vreun viconte necăsătorit, 
dar nu m-ar încuraja să-l refuz pe domnul Camherst, dacă s-ar oferi. 
Sper ca, indiferent ce bărbat voi lua, să-mi permită să fim prieteni. 
Iar el părea un bărbat foarte drăguţ. 


Aceasta nu a fost, desigur, sfârșitul căutării mele. Erau seri 
dansante și petreceri cu cărți de joc, mic dejunuri cu sherry și brunch- 
uri cu ceai: tot vârtejul acela de evenimente în timpul Sezonului din 
Falchester. Erau, de asemenea, mame bârfitoare, se cereau informații 
privind situații financiare, se depănau povești scandaloase, cu 
demente ereditare — toate mașinațiunile din culise, care însoțesc 


vânarea unui consort. Sincer, prefer cele mai grele procese și inițieri 
prin care a trebuit să trec spre a-mi atinge scopul în căutările mele. 
Dar, în ciuda intentiilor mele naive, m-am trezit din ce în ce mai des 
în prezența plăcută a domnului Camherst. Punctul culminant a fost 
într-o anumită seară, la Renwick, când a întrebat dacă ne poate face o 
vizită a doua zi, la casa noastră închiriată din Piața Westbury. 

Nătângă cum eram, tot nu puteam să nu-mi dau seama ce 
urmărea. Abia am apucat să bâigui aprobarea, că mama m-a dus 
acasă și m-a băgat în pat, dând ordine să nu fiu trezită înainte de 
zece, pentru că nu se cade să arăt obosită în ziua următoare. (Aici a 
fost o problemă, pentru că m-am trezit la opt și nu mi s-a permis să 
mă dau jos din pat două ore, așa că am avut amintiri neplăcute de 
când fusesem în convalescenţă cu umărul sfâșiat.) 

Cum a bătut de zece, totul s-a pus în mișcare. Am fost îmbăiată și 
îmbrăcată cu mai multă grijă decât de obicei, iar părul mi l-au așezat 
astfel încât să pară fără cusur. Am luat târziu, în tensiune, micul 
dejun, când aproape că-mi venea să o plesnesc pe mama ca să scape 
odată de emotii. Nu pot pretinde că eram complet stăpână pe mine, 
dar comportamentul ei agitat sigur m-a adus pe culmile disperării. 

După masă, am fost trimisă sus să mă schimb din hainele de 
dimineaţă într-o rochie mai respectabilă, de după-amiază. Mama a 
venit cu mine, a ales și a schimbat patru posibile ţinute înainte să se 
audă soneria. Arătând de parcă ar fi alergat-o cineva, s-a întors la a 
doua rochie, i-a poruncit slujnicei să mă îmbrace cât poate de repede 
și a fugit jos. 

După cum mă aşteptam, era domnul Camherst, iar când am fost 
cât se poate de gătită și strălucitoare, mi-am făcut apariția în salon. 

Mama era cu el, angrenată într-o conversație politicoasă, dar s-a 
înroșit imediat când m-a văzut. 


- Vă las să vorbiti, a spus și a tras ușile după ea când a plecat. 


Eram singură într-o cameră cu un bărbat necăsătorit. Nu aveam 
nevoie de nicio altă dovadă ca să știu ce va urma și că trebuie să mă 
descurc bine. 

- Domnișoară Hendemore, a început domnul Camherst, înaintând 
spre mine și luându-mi mâna, sunteţi bine? 

— Da, cât de cât, i-am răspuns, mirându-mă în sinea mea de 
conversaţia prostească într-o situație ca aceasta. 

Ca și cum mi-ar fi auzit gândurile, el a ezitat, apoi mi-a zâmbit 
când ne-am așezat pe scaune. Atunci a apărut, îmi amintesc, o 
sclipire de înţelegere în ochii lui. 

— Mă tem că nu știu cum se face treaba asta, nu am gândit-o 
dinainte, dar nu cred că ar fi de folos niciunuia dintre noi, dacă aș 
mai amâna-o. Cum sunt sigur că ați ghicit deja, am venit aici să vă 
cer în căsătorie. 

O fi fost exprimarea lui atât de nesofisticată cel mai înduioșător 
lucru pe care l-a făcut vreodată, dar tot mi s-a tăiat respirația. Când 
mi-am revenit, cuvintele n-au fost, din nefericire, ce ar fi trebuit să 
fie. 

— De ce? Adică, asta este... am roșit eu rău și m-am chinuit să 
formulez o propoziţie coerentă. Îmi pare rău, domnule Camherst. 

- Te rog, spune-mi Jacob. 

- Nu vreau să fiu mojică, dar sunt groaznic de mojică. Doar că... 
am încercat eu să-i întâlnesc cumva ochii verzi. Totul a fost atât de 
ciudat, procesul de a găsi un soț, iar acum, că a venit momentul, nu 
pot decât să mă întreb de ce. De ce vreți să vă căsătoriți cu mine? De 
ce eu, și nu alta? Ceea ce nu înseamnă că e cazul să căutați altă... 

Și m-am înăbușit, am scuturat din cap și am spus neghiob: 

— Mai bine mă opresc aici înainte să mă fac de râs mai mult 

Mi-am dat seama prea târziu că bine ar fi să mă rog să nu fi 
ascultat mama la ușă, cu servitoarele. 


Domnul Camherst era, total de înțeles, luat prin surprindere de 
cuvintele mele. 

- Domnișoară Hendemore... 

- Isabella, te rog. 

— Nu știu cum să răspund la această întrebare fără să fiu puțin 
direct. Ţinând cont de cum am început, totuși, poate e singurul mod 
potrivit. 

S-a oprit aici, iar eu am încercat să nu mă agit. 

— Ai citit Istoria naturală a dragonilor de Sir Richard Edgeworth, nu-i 
așa? 

- Doamne ajută! am spus aproape fără să vreau. Mama va face 
crize dacă răspund la întrebarea aceasta. 

Am reușit să-i provoc un zâmbet, chiar dacă nu ăsta a fost scopul 
meu. 

- Domnișoară Hendemore, Isabella, nu ești prima domnişoară 
pentru care aș fi o partidă bună. Dar cred că tu ești prima pentru 
care prezint interes nu datorită averii, ci datorită pasiunii mele. Dacă 
nu mă înșel foarte tare, ai venit în Falchester nu în căutarea unui soț, 
ci a unei persoane interesate de istoria naturală, iar aceasta este 
prima calitate care mi-a atras atenția. 

Dacă ar fi tras cu urechea, mama nu m-ar fi lăsat niciodată să aud 
sfârșitul acestei... Dar în clipa aceea nu am putut să-l mint pe 
bărbatul care ar fi putut să-mi devină soț, chiar dacă adevărul 
absolut l-ar fi putut face să renunțe. 

Am respirat adânc și mi-am descleștat mâinile, degetele trosnindu- 
mi în momentul eliberării. 

- Domnule Camherst, Jacob... 

Numele părea ciudat când îl rosteam și intim. Oare o fi fost la fel 
pentru el? 


— Științele naturii mă pasionează de când eram mică. Nu e o 
pasiune de domnişoară, mă tem, și foarte puțini soți ar tolera-o la 
soțiile lor. Nu știu dacă vei fi unul dintre ei. Dar știu, cel puţin, că ai 
tine o bibliotecă în domeniu și sper că m-ai lăsa să citesc din ea. 

M-a privit cu o expresie amuzată. 

- Mă vrei pentru bibliotecă. 

Spus așa, a sunat ridicol. 

- O, draga mea, nu am vrut să te insult... 

De data asta, a râs din toată inima. 

— Este cea mai mare insultă pe care am suferit-o vreodată, dacă 
într-adevăr aș numi-o așa. Edgeworth, zici... Aveam unsprezece ani, 
am recunoscut. Prima dată. După aceea am citit-o de zeci de ori. 

— Înţeleg, a spus. Nu am auzit chiar tot ce i-ai zis lui Swargin, dar 
am crezut că am recunoscut numele. Și ai identificat dragonul de 
mlaștină; de asta sunt sigur. 

- Dragonii... am spus nefericită. Eram sigură că mi-am bătut joc 
de viitorul meu vorbind așa, aiurea, în public. 

A zâmbit, iar privirea lui mi-a făcut inima să bată puțin mai tare, 
mai ridicol. 

- Nu te-ai gândit. Nu atunci, oricum. Altă dată... 

Eu am trecut de la euforie la agonie. 

— Altă dată? 

Căutăm în gând alte momente când mă făcusem de rușine. Erau 
atâtea! 

— Da, adineauri, când te-am întrebat dacă vrei să te căsătorești cu 
mine, a zâmbit el larg. Încă nu mi-ai dat un răspuns. 

Nu-i dădusem, iar după ce am trecut peste momentul meu de 
autoînvinovăţire, am înghițit în sec și i-am zâmbit și eu. Ca prin 
minune, vocea mi-a mers din prima. 


- Da, i-am zis. Dacă nu ai luat-o la sănătoasa până acum, e posibil 
să fii singurul bărbat din Scirland care m-ar accepta. Cum aș putea să 
nu fiu de acord? 

Prada la pământ! au cântat coarnele în capul meu. lar de data asta 
sigur eram învingătoare. 


CAPITOLUL 4 


Nunta mea și un dar — Viaţa de femeie căsătorită — Marea 
Căutare a Scânteietorului — Domnișoara Natalie Oscott și 
bunicul ei — Planuri pentru o expediţie în Vystrana 


Tata și-a dat consimțământul pentru nunta mea și am văzut 
bucurie adevărată în ochii lui când m-am întors acasă, la sfârșitul 
sezonului. Am început să plâng pe neașteptate și nu puteam să-mi 
găsesc cuvintele să-i mulțumesc că mi-a dat o asemenea șansă la 
fericire, dar cred că a înţeles. 

Nunta a avut loc în toamnă, imediat ce am împlinit șaptesprezece 
ani. A fost somptuoasă. Având doar o fiică, părinții mei și-au permis 
să-mi dea o zestre bună și mi-au făcut vânt în stil mare. De 
asemenea, am avut câțiva invitaţi de vază, mulţumită familiei 
Camherst, mai bine poziționată decât a mea. 

Cel mai limpede îmi amintesc din ziua aceea imagini cu soțul meu, 
dar vreau să vă vorbesc despre ceva anume. O mireasă are doar 
câteva momente singură sau niciunul, dar în seara aceea tata m-a 
tras deoparte și mi-a dat un pachețel. 


— Avem alte daruri de nuntă pentru tine și soțul tău, a spus, dar 
acesta, draga mea Isabella, e pentru tine. 

Am bănuit ce ar putea fi înainte să desfac ambalajul. Degetele mele 
știau atât de bine forma din interior! Totuși, am izbucnit în lacrimi 
doar când am văzut coperta de la Istoria naturală a dragonilor de Sir 
Richard Edgeworth. 

— Am cumpărat-o pentru tine, a zis tata, deși știam că e posibil să 
dăm de bucluc. Cum ea te-a condus spre fericire, consider că trebuie 
să o ai. 

Fără să-mi pese că lacrimile îmi strică machiajul, m-am aruncat de 
gâtul lui și l-am îmbrățișat pe viață. 

Oricât de absurd ar părea, în clipa aceea am înțeles că eu chiar 
plec. Domnii care citesc această carte nu vor înțelege, dar doamnele 
vor ști prea bine. Dacă sunt căsătorite, au trecut deja prin asta, iar, 
dacă nu, sunt sigură că și-au dat seama cumva cum stă treaba. Să te 
căsătorești înseamnă să pleci dintr-o casă în alta și câteodată dintr-un 
loc în altul. Experienţa mea nu a fost atât de tulburătoare ca a 
mireselor regale, care pleacă în altă ţară, dar părăsind proprietatea 
familiei mele din ținutul Tamshire, unde mi-am petrecut absolut 
toată copilăria, acum las în urmă tot ce știu și mă mut în casa lui 
Jacob, departe de Falchester. 

Jacob. Am făcut o alegere în cunoștință de cauză, până acum 
numindu-l „domnul Camherst“, pentru că așa îl vedeam și așa l-am 
văzut încă puțin după căsătorie. Săptămâni, poate chiar luni au 
trecut până m-am obișnuit să-i zic pe numele mic. Am petrecut 
destul timp împreună când îmi făcea curte și după ce ne-am logodit, 
dar, chiar și așa, să mă mut în casa lui ca soție mi s-a părut extrem de 
intim și, oricât îmi ziceam că asemenea intimități erau acum de 
așteptat, tot mi se părea ciudat. Doar timpul poate face asta — timp în 


care el nu-mi va mai fi pe jumătate străin și-mi va deveni nu doar soț, 
ci și un fel de prieten, așa cum am sperat odată. 

Cred însă că și el a trebuit să se dea după mine. Nu a trăit o viață 
de burlac din plin, dar a fost burlac și nu era obișnuit să-i comande o 
femeie în anumite situaţii. De altfel, am impresia că nici nu știa ce să 
facă cu mine. Mi s-a oferit în după-amiaza aceea în Piaţa Westbury 
pentru că i-a plăcut ideea de soție cu care să vorbească despre mai 
mult decât lista de invitaţi de la cină — dar ce să faci cu ea, odată 
instalată la tine în casă? 

Până la urmă, m-a lăsat mai mult de capul meu. Aveam libertate 
completă în bibliotecă și-i puteam cere ce anume să cumpere, dacă 
era vreun titlu pe care mi-l doream, dar care lui nu-i atrăgea atenţia. 
Pe Edgeworth și încă vreo câteva volume le-am păstrat la îndemână, 
în salonașul meu. Cu atât de mult de citit, trebuie să recunosc că 
uneori mi-am neglijat îndatoririle sociale de soţie, neorganizând 
anumite petreceri seara și alte evenimente așteptate de cei din clasa 
noastră. Jacob mi-a vorbit despre asta și i-am promis că îmi voi vedea 
de treabă. Din nefericire, în scurt timp a avut loc o tragedie. 

Aproape la un an de la căsătorie, pântecele meu a prins rod, dar n- 
a trecut mult și am pierdut sarcina. Câteva luni am fost în depresie și 
aproape că am refuzat orice corespondenţă cu aproape toată familia 
și cu prietenii. Nu reușeam să-i scriu Mandei Lewis, care avea un fiu 
sănătos și aștepta încă unul. Deși primisem toate asigurările, nu 
puteam scăpa de sentimentul de vinovăţie că am eșuat într-una din 
obligaţiile mele de soţie. Jacob a făcut tot ce a putut ca să mă 
consoleze, dar până la urmă s-a îngropat în muncă o perioadă - nu 
eram cea mai plăcută companie, fiind gata să izbucnesc în lacrimi în 
orice clipă. Ca să mă simt mai bine într-o după-amiază ploioasă, 
când nici cărțile nu-mi atrăgeau atenţia, am luat unul din cele câteva 


obiecte pe care mi le adusesem de acasă: Greenie al meu, cel păstrat 
cu atâta grijă. 

Jacob m-a găsit așa, ținând în mâini creatura strălucitoare, înecată 
în oțet. 

- Pot să mă uit la el? m-a întrebat ușor. 

Eu m-am speriat. Nu-l auzisem intrând în salonașul meu. 
Tresărind, l-am scăpat pe Greenie printre degete și am tipat, dar el l- 
a prins atât de delicat, că nu a pățit nimic. Jacob l-a studiat de 
aproape. 

— Otet. Cine s-ar fi gândit? 

— Bucătăreasa, i-am zis. Când eram mică, aveam obiceiul să 
colecționez lucruri. Tot felul de lucruri, pe bune — pietre, pene, dar 
mai ales scânteietori. Totuși, el e singurul pe care l-am păstrat când... 

M-am oprit, dar el m-a întrebat mai departe: 

— Când? 

Atunci i-am povestit de drago-lup. A văzut, bineînţeles, cicatricile 
de pe umărul meu, dar i-am dat un răspuns vag, invocând doar „o 
aventură cu final nefericit din tinereţe“. O avea el toată înţelegerea cu 
pasiunile mele, dar nu voiam să-mi expun prostia din tinerețe pe de- 
a întregul. S-a așezat pe canapea lângă mine în timp ce vorbeam și 
mi l-a lăsat pe Greenie pe genunchi. Eu l-am luat și i-am povestit 
urmările incidentului, perioada gri și cum m-am debarasat de toate 
colecţiile, păstrând doar această relicvă. 

Când am terminat, a venit spre mine și mi-a șters câteva lacrimi. 

— Scânteietori, da? a făcut el. Trebuie să fiu de acord cu tatăl tău 
despre drago-lupi — nu mi-ar plăcea să te știu rănită, dar scânteietorii 
par inofensivi. Dacă vrei să-i colecționezi iar, eu n-o să te opresc. 

Doar în romane prostuțe, la auzul unor asemenea vorbe, soarele 
răsare, dar eu așa m-am simțit. 


Vremea a rămas urâtă mai multe zile, dar astfel a avut timp să vină 
o ladă cu oţet. Bucătarul s-a uitat ciudat la mine când m-am dus să-l 
iau de la bucătărie, dar nu mi-a păsat. Având un scop în viață, oricât 
de mic, mă ajuta să mă apăr de indispoziția care m-a împovărat atât. 

Jacob vorbea cu afecţiune despre ceea ce trebuia să fie Marea 
Căutare a Scânteietorilor. Tinuturile împădurite din Pasterway, 
orașul din afara Falchesterului în care locuiam noi, erau propice 
pentru scânteietori, iar vara și toamna nu trecea o seară fără să 
întâlneşti unul. Am început prin a-i colecționa pe cei morți, să-i 
conserv în oțet, dar curând am trecut la plase de fluturi și cuști de 
greieri, poate astfel aș putea observa și desena câteva specimene vii. 
Mi-au dat pe mână magazia grădinarului, mai ales că nu aveam cine 
știe ce grădină ori prea multe unelte, așa că în scurt timp l-am 
umplut până la bârnele din acoperiș. 

Poate că mulți râd de fascinația mea — de fapt, mulţi chiar au râs. 
Nu era o excentricitate pe care să o ţinem secretă, dar am învățat 
repede că existau mult mai mulți scânteietori decât văzuse ochiul 
meu de copil. Masculii diferă de femele prin mărime, culoare și 
conformatie și există mai mult decât o specie. Am identificat trei 
aproape de Pasterway, chiar dacă de atunci am revizuit analizele. Le- 
am descoperit comportamentele și obiceiurile și am depus multe 
eforturi zadarnice ca să-i fac să trăiască în captivitate. 

Nu erau descoperiri care să cutremure lumea, dar mi-au vindecat 
depresia și m-au ancorat iar pe tărâmul vieții sociale. Am scos capul 
în lume încă o dată și am găzduit întâlniri acasă, unde Jacob petrecea 
mai mult timp. Cu cozile lor delicate și aripile strălucitoare, 
scânteietorii au vindecat pierderea suferită. 

Prin urmare, într-un fel, ei m-au condus spre munca vieții mele nu 
o dată, ci de două ori: prima oară, când au sădit în inima mea de 
copil interesul pentru științele naturii și a doua oară, când m-au 


făcut să-mi revin după sarcina pierdută. Dacă nu-mi reveneam 
atunci, nu l-aș fi cunoscut pe Maxwell Oscott, conte de Hilford, și 
nici n-aș fi auzit de expediţia lui în Vystrani. 


Chiar dinainte de pierderea sarcinii mă duceam la Renwick mult 
mai rar decât înainte. Nu este cel mai bun loc pentru recreere, dacă 
nu cauti un soț sau nu veghezi vreo rudă care-și caută. Totuși, fratele 
mai mic al lui Jacob a hotărât să se declare burlac bun de însurătoare, 
iar soțul meu i-a promis să-l ajute să-și găsească o soție potrivită. 

Nu era cea mai bună alegere pentru prima ieșire de după 
pierderea sarcinii. Înghesuiala ameninţa să devină copleșitoare și m- 
am bucurat că intrarea spre camerele de sus era atât de aproape. 
Aglomeraţia adevărată, mă tem, m-ar fi dat gata. 

Cum era de așteptat, mi-am petrecut seara reobișnuindu-mă cu 
societatea, comentariile doamnelor mergând de la îngrijorări privind 
sănătatea mea până la mustrări despre noua mea preocupare. Le-am 
suportat pe toate tăcând politicos, mai mult de dragul lui Jacob. Dacă 
ar fi fost după mine, mi-ar fi plăcut să le uimesc atât cât să le sară 
cerceii cu câteva detalii despre programul de împerechere al 
scânteietorilor mei. 

Momentul de respiro a venit odată cu domnișoara Natalie Oscott, 
o tânără veselă, pe care o cunoscusem mai devreme în seara aceea, 
care părea simpatică tare. Aproape imediat am auzit-o făcând mai 
întâi un comentariu despre istorica bursă a doamnei Precillon, iar 
când ceilalți au ieșit, cum cerea eticheta, și am rămas câteva clipe 
singure am descoperit că și ea a stat cu nasul în cărți cât mine. Când 
s-a oferit să mă prezinte bunicului ei, am acceptat bucuroasă. 

- Nu vine des pe aici, mi-a zis ea peste umăr, conducându-mă prin 
mulțime. Dar Georgia, verișoara mea, a pus ochii pe un soț, iar 


bunicul insistă să-l întâlnească- ah, aici ești! L-ai îngrozit de moarte 
pe săracul băiat? 

- L-am îngrozit de mine, ceea ce e de ajuns, a zis Lord Hilford, 
ciupindu-și nepoata de-un obraz. 

Nu era înalt, avea chelie și era îndesat, dar nu avea burtoiul pe 
care-l au de obicei bărbații mai în vârstă. Mi-l puteam imagina destul 
de înfricoșător pentru un posibil pretendent, chiar dacă m-a salutat 
plăcut. Mi-a zis că-l cunoaște pe tatăl lui Jacob, Sir Joseph, și m-a 
felicitat pentru căsătorie. 

- Nu sunt la curent cu noutățile, se pare, mi-a zis scuzându-se. Nu 
prea am stat pin Scirland în ultimii ani. Mă tem că sunt în urmă cu 
veștile. 

— Aţi fost peste hotare? am întrebat. 

Domnișoara Oscott a râs. 

- Bunicul nu prea vine pe acasă. E prea ocupat să viziteze locuri 
exotice. 

Lordul Hilford și-a luat un aer grav, uitându-se de sus la nepoata 
lui sau măcar încercând, pentru că ea avea cel mult un centimetru 
mai puțin decât el. 

— Să știi, fata mea, că ultimele șase luni au fost numai pentru 
sănătatea mea. Medicul mi-a recomandat apele mării din Prania. 

- lar șerpii-de-mare, care se găsesc doar pe coastele Praniei, nu au 
nimic de-a face, sunt sigură. 

Cuvintele ei mi-au amintit ceva: 

- Nu dumneavoastră ați vorbit despre aceste creaturi la Colocviul 
Filozofilor? 

A respins afirmaţia, dând din mână. 

- Nimic interesant. Am petrecut șase luni înotând, lăsându-mă 
îndopat cu întăritoare scârboase de care nu aveam nici cea mai mică 


nevoie. Prezentarea a fost o încercare să scot ceva bun din toată 
experienţa. Totuși, călătoresc în interesul cercetării, cum a zis și 
nepoata mea. 

- Trebuie să fie plăcut, am oftat. Am sperat împreună cu Jacob să 
facem o plecare după nuntă, dar au apărut niște probleme. Pe unde 
v-au condus drumurile? 

Cum bine am presupus din afecțiunea domnișoarei Oscott pentru 
bunicul său, nu mi-a trebuit mult să-l fac pe Lordul Hilford să 
vorbească despre cercetările sale. A pufăit puţin și și-a băgat degetele 
în buzunarele vestei. 

— Pe ici, pe colo. După atâţia ani, s-au adunat câteva locuri. În 
tinerețe am fost plecat cu armata în perioada războaielor din Akhia, 
dar nu m-am împăcat cu deșertul. Soarele arde prea tare. 

Și-a scos o mână din buzunar ca să-și mângâie scăfârlia fără păr: 

- Vedeţi dumneavoastră, nu a fost de ajuns să-mi acopăr capul, așa 
că am chelit de tânăr. Și nici nu sunt vreun marinar priceput, a 
continuat, după cum mă tem că nici țărmul nu mă ajută prea tare. De 
fapt, cred că climatul din Prania mai mult mi-a dăunat la articulaţii, 
în loc să mă facă bine. Știți dumneavoastră, reumatismul... Acum am 
intenţia să încerc munții, o expediţie de cercetare în Vystrana. 

În Vystrana poți studia nenumărate animale, dar adevărul este că 
m-am dus cu gândul direct la creatura pe care am văzut-o acum 
câțiva ani în menajeria regelui. 

— Dragoni? 

Lordul Hilford a ridicat o sprânceană la mine. 

- Chiar așa, doamnă Camherst. 

— Dar dumneavoastră nu studiaţi creaturi ale mării? 

- Sunt puţin în urmă, dar numai ca să-mi demonstrez o parte 
dintr-o teorie despre taxonomie 2. Dacă sunt un marinar nepriceput, 
ce fel de naturalist al mării aș fi? a dat el din cap. Nu, doamnă 


Camherst, interesul meu principal vizează dragonii. Știm foarte 
putin despre ei, în comparație cu alte fiinţe — este o lacună 
îngrozitoare în cunoștințele noastre. 

Iar eu m-am gândit la un tânăr, Jacob, cu care am cinat odată. 

— ÎI cunoașteți cumva pe Lord Shalney? 

Râsul lui parcă era al domnișoarei Oscott, în versiunea bas. 

— Pe Verner? Bineînţeles. Văd că aţi auzit despre critica violentă la 
adresa lipsei noastre de cunoștințe despre dragoni. 

— Imediat după nuntă, am răspuns. Vystrana, spuneți? 

— Este acolo o specie de dragoni, îi numim dragoni de stâncă, chiar 
dacă localnicii le zic balauri. Nu e o denumire originală; probabil a 
fost împrumutată de la Bulskoi sau Zmayin. E oarecum accesibil, că 
dragonii sunt în mișcare și nu trebuie să înduri prea mult pe drum 
din cauza vremii îngrozitoare ca să-i găsești, cel puțin în anotimpul 
propice. Mă întreb adeseori ce-i face pe dragoni să prefere climatele 
extreme — o fi doar pentru că i-am împins spre extremități pe măsură 
ce noi, oamenii, ne-am împrăștiat? Ce era odată un simplu câmp cu 
pajiști — dragonilor nu le plăcea oare să trăiască mai bine acolo? N-aș 
ști să zic, dar Vystrana pare un loc rezonabil unde să încerci să-i 
observi pe cei pe care-i ai la îndemână. 

Acum știam să-mi stăpânesc entuziasmul mult mai bine decât în 
tinerețe. Îmi place să cred că am afișat în fața lui o expresie 
politicoasă de interes, și nu una de încântare și emoție, cum simțeam 
de fapt. 

— Sunt sigură că soțul meu va căuta să citească despre cercetările 
dumneavoastră. 

Totuși, va trebui să aștepte — mai întâi ca Lordul Hilford să-și 
înceapă expediția, apoi să-și publice raportul, iar după aceea eu să-l 
sustrag din corespondență și să devorez fiecare cuvinţel înainte să i-l 
dau. Lui Jacob dragonii i s-au părut interesanti, să ne înțelegem, dar 


era departe de a avea pasiunea mea. Putea să-l citească după ce 
terminam eu. 

- Bunicul a adus odată un dragon din Vystrana, a trântit-o 
domnișoara Oscott. A fost un cadou special pentru rege. 

— Albinosul? am întrebat, uitându-mă la Lordul Hilford. 

A încuviințat din cap, zâmbind fericit la amintirea faptei sale, chiar 
dacă, presupun, au fost și dificultăți. 

— Aţi văzut dragonașul pe care l-am prins? 

-În menajeria regelui. 

M-am înroșit putin, sperând s-o fi făcut ca doamnele drăgute, și 
am recunoscut — Jacob și cu mine ne-am cunoscut acolo. Nu doar în 
menajerie, ci chiar în sala dragonilor. M-am întristat tare când am 
auzit ca vystraniezul a murit. 

- Da, bine, nu-l învinovățiți pe Swargin, a făcut contele pe 
filozoful. EI și-a dat silința. Foarte rar sunt duși departe de zonele lor. 
Majoritatea eforturilor de a transporta dragonii eșuează imediat, 
bineînțeles, iar cei care reușesc o duc greu în captivitate. Cei care se 
ocupă de Dragonii Imperiali din Yelang susțin că au răspândit câteva 
dintre speciile locale, dar am îndoieli. Micuţul meu albinos a rezistat 
mai mult decât akhianul! 

Mi l-am amintit pe domnul Swargin vorbind despre constituția 
delicată a diavoliței de nisip. Speram să supraviețuiască, dar a murit 
din cauza unei boli la plămâni înainte de nunta mea. 

— A fost și captura dumneavoastră? 

- Partial. Am ajutat la capturarea lui și mi-am jurat după aceea să 
nu mai pun piciorul în deșert, dar ducele de Conchett a fost cel care i 
l-a arătat regelui. 

Nu un dragon capturat și adus în captivitate, ci doi. 

Lordul Hilford era precaut, părerea mea, și mă făcea să nu-mi fie 
ușor cu ce să încep. 


— lar dragonul de mlaștină mulișian? 

Pur și simplu a râs. 

- Nimic nu mă poate convinge să-mi alătur numele acelei ființe. 
Foarte răi și refractari cum sunt, un exemplu urât al speciei per 
ansamblu. Nu cred că mulișienii ar putea fi numiţi atrăgători, dacă 
nu te superi. Dar sunt sigur că suflarea lui a contribuit la 
îmbolnăvirea aKhianlui — bineînţeles, chiar dacă și clima noastră a 
avut vina ei. O să dau vina acolo unde își are rostul — și mi-a mușcat 
albișorul nu doar o dată, când l-au scăpat paznicii de sub control. 
Nu, doamnă Camherst, bestia mulișiană nu a fost treaba mea. 

— Sper că nu v-am supărat, am spus, chiar dacă mă îndoiam. 

— Deloc. Îl faceți să se simtă mai bine pe un bătrân întrebând atâtea 
despre dragoni. 

I-am întors zâmbetul și am găsit cum să-i mulțumesc domnișoarei 
că m-a prezentat bunicului său. 

- Vă urez mult noroc în expediţia la Vystrania. Când ați programat 
plecarea? 

A mai dat o dată din mână, un gest pe care începeam să-l cred un 
obicei. 

- Nu până la anul. E greu să pui la punct lucrurile din Prania, mai 
ales când te-ai culcat pe o ureche cu călătorii pe mare și tonice 
oribile, și mai am niște rude care insistă că mă plac și că vor să mă 
mai vadă din când în când, i-a aruncat el nepoatei o privire 
glumeațo-bănuitoare. Ori asta, ori mă momesc acasă ca să mă 
hăcuiască și să primească în sfârșit moștenirea. 

Domnișoara Oscott și-a luat un aer inocent și am izbucnit cu toții 
în râs. Atunci, nedorind să îi chinui și mai mult, le-am urat o seară 
frumoasă și mi-am făcut drum încă o dată spre grupul din Renwick. 

Mi-a luat ceva timp să-l găsesc pe Jacob. Când am reușit în sfârșit, 
era prost dispus din pricina unor antichități neidentificate, aparținâd 


unei confrerii. Mi-am potolit entuziasmul care dădea pe afară; în 
mod clar, nu era momentul să-i pomenesc despre Lordul Hilford și 
expediția sa. Am plecat la casa lui Jacob din oraș, unde stăteam când 
mergeam la Falchester. Oarecum dezamăgită, m-am pregătit de 
culcare, apoi am stat aproape o oră pe întuneric, cu ochii în tavan și 
cu gândul la Vystrana. 


CAPITOLUL 5 


O corespondență cu beneficii — O rugăminte neînțeleaptă — 
Spun ce gândesc — O dimineață neproductivă — Riscul 
nebuniei — Ce ar putea zice alți oameni 


Judecând după numărul de scrisori pe care le-am primit acasă în 
următoarele două luni, Lord Hilford era mai mult decât bucuros să 
corespondeze cu soțul meu despre prelegerea lui și despre orice. 
Jacob mi-a citit din ele cu voce tare, mai mult anecdote din științele 
naturii, dar uneori contele făcea și observaţii înțepate despre 
greutatea de a-ți petrece timpul cu familia. Am ajuns la concluzia că 
îi plăcea să se scuze că trebuie să se închidă în cabinet o oră sau 
două, departe de ai lui, și să-și limpezească mintea cu întrebările 
vreunui coleg. 

Am profitat de această legătură cu toată viclenia, mai ales că m-am 
trezit în dimineața de după ce am fost la Renwick cu un singur gând: 
că Jacob trebuie să se alăture expediției. De acum aveam încredere că 
vom primi toate detaliile, nu doar pe cele destinate prelegerilor și 


articolelor. Dar tot nu era de ajuns. Jacob trebuia să plece, iar prin el 
puteam trăi această experienţă și eu. 

Sau, cel putin, așa credeam pe-atunci. 

Într-o seară, după o cină liniștită, mi-am dat seama că mi-am atins 
scopul. 

- Isabella, mi-a zis Jacob după felul principal, ai avea ceva 
împotrivă dacă m-aș duce peste hotare? 

N-am scăpat furculita, chiar dacă am uitat de ea o clipă. 

— Peste hotare? 

— Lordul Hilford plănuiește o expediţie, s-a oprit Jacob la 
jumătatea frazei și m-a privit pe deasupra supierei cu morcovi fierti. 
Dar nu e cazul să-ți amintesc, nu? Ai aranjat-o foarte bine, trebuie să 
recunosc. 

- Am aranjat-o? am îndrăznit eu să fac pe inocenta. Lord Hilford 
avea de gând să facă expediția cu mult timp înainte să-l cunosc. 

- Dar nu și să particip și eu. Recunoaște, Isabella, de când m-ai 
împins spre el și spre escapada lui la Vystrana? Cu siguranță de la 
începutul verii. Cam de când am fost la Renwick? 

- Nu chiar așa de devreme, am spus, evitând pe cât posibil o 
minciună. 

Ora aceea de insomnie care a urmat după ce ne-am întors de la 
familia Renwick nu înseamnă că începusem fix de cum ajunsesem 
acasă. 

- Dar nici la mult timp după aceea. N-aș zice că mă opun, desigur. 
Hilford mi-a devenit repede prieten bun. Totuși, ai fi putut să fii mai 
deschisă în legătură cu acest subiect. 

Mi-am studiat soțul de la celălalt capăt al mesei și i-am răspuns 
mai sincer decât am intenţionat: 


- M-ai fi ascultat, dacă aș fi fost directă? Ţi-aș fi zis de la bun 
început ce cred, că ar trebui să te împrietenești cu câțiva nobili din 
zonă ca să-ți asiguri un loc în viitoarea lui expediție peste hotare. 

- Când o zici așa, s-a încruntat el, sună îngrozitor de îngâmfat. 

- Cu siguranţă. Și ar fi fost și îngâmfare, dacă ai fi avut o asemenea 
intenţie — ceea ce înseamnă că n-ai fi făcut-o deloc. Prin urmare, am 
fost mai subtilă. 

Faptul că s-a încruntat îmi arăta că nu era convins de logica mea. 

— Adică ai avut această intenţie în locul meu. 

- Nu este asta de datoria unei soții? și i-am oferit un zâmbet 
nevinovat. 

Soţul meu a pus jos furculita și s-a lăsat pe spate în scaun, 
contemplându-mă năucit. 

— Eşti nerușinată, Isabella. 

- Nerușinată? Eu? Mă vezi pe mine purtând rochii nerușinat de 
decoltate la operă, ca marchiza de Priscin? Mă vezi publicând cărți 
de poezie și susținând că nu-s ale mele, ca Lady Hannah Spring? Mă 
vezi... 

— Ajunge! a început Jacob să râdă și mi-a tăiat vorba. Mi-e frică să 
mai aud ce bârfe ai aflat din Societate. Din moment ce ai recunoscut 
că ţi-ai băgat nasul, presupun că acum nu te vei opune să merg cu 
Hilford. 

Părea mâhnit și și-a luat iar furculita. 

- Nu aș fi surprins, mi-a zis, să te văd cum îmi dai un picior în 
fund la plecare. 

— Și să-mi stric pantoful? l-am întrebat, imitând tonul celei mai 
inspide frumuseți din Societate. 

El a zâmbit și a mâncat în tăcere câteva minute. Valetul a venit și a 
luat farfuriile de pe masă, după care a adus budinca. 


Pentru prima dată, nu aveam poftă s-o mănânc, iar aluatul cu 
stafide mi-a picat greu la stomac. Am mai ciugulit puțin, fără să 
mănânc prea mult, în timp ce Jacob o devora pe a lui. 

Când am înțeles de ce sunt brusc abătută, mi-a ieșit pe gură fără să 
vreau: 

— Vreau să merg, cu tine. 

Jacob s-a oprit cu gura plină de budincă și s-a holbat la mine. A 
lăsat încet furculita pe farfurie, a mestcat și a înghițit îmbucătura. 

— La Vystrana. 

— Da. 

Mai bine aș fi tăcut. În caz că aveam sorți de izbândă, nu asta era 
calea, să i-o trântesc în faţă că asta e dorința mea. 

Iar expresia lui mi-a arătat că nu mă înșelam. 

- Isabella, nici nu intră în discutie, iar tu știi foarte bine. 

Știam, dar... 

— Te rog, am zis încet și din suflet. M-au fascinat încă de când eram 
o fetiță. Știi asta, Jacob. Eu să stau degeaba acasă, în timp ce alții se 
duc să-i vadă pe viu... 

- Isabella... 

— Să vadă unii adevărați, adulţi, în loc de pitici. Dragoni adulți, 
trăind în sălbăticie, nu ținuți în lanţuri într-o groapă ca să se holbeze 
la ei favoriţii regelui. Am citit despre ei și doar tu știi cât de mult — 
dar cuvintele nu înseamnă nimic. Gravurile dau iluzia realității, dar 
câți dintre cei care le-au făcut au văzut subiecții pe care îi 
înfățișează? Asta ar putea fi singura mea șansă, Jacob. 

M-am oprit și am înghițit. Budinca parcă-mi venea înapoi dacă 
lăsam garda jos. 

- Isabella... a început și el pe un ton blând, dar intens. 


Nu puteam să-l privesc, ci mă uitam fix în farfurie. 


— Știu că te interesează și am toată înțelegerea, crede-mă, chiar am! 
Dar nu poți să-mi ceri să-mi iau soția în astfel de locuri străine. O 
călătorie în diverse locuri din civilizație nu e nicio problemă, dar 
munții din Vystrana nu sunt în civilizație. Ai citit despre ei, știu. 
Încearcă să-ți imaginezi însă cum e în realitate ce ai citit. Țăranii de 
acolo abia își câștigă existenţa. Crezi că au vreun hotel confortabil în 
care să stăm? Și doar niște fete din partea locului care să ne fie 
slujnice numai cât stăm acolo, care... care au grijă de oameni cum au 
grijă de oi? N-ar fi deloc plăcut, Isabella. 

— Crezi că-mi pasă? am trântit eu furculita, fără să mă sinchisesc că 
fac o scenă. Nu am nevoie de lux, Jacob. N-am nevoie să fiu ținută în 
palme. Nu mi-e frică de mizerie și de schiţe și nici să-mi spăl singură 
hainele. Sau să le spăl pe ale tale. Pot să fiu de ajutor. N-ar fi bine să 
ai pe cineva care știe să facă desene corecte? Aș putea fi secretara ta. 
Pot să iau notițe în locul tău, să-ți aranjez documentele, să mă asigur 
că tu și Lord Hilford aveţi tot ce vă trebuie când vă duceti să faceți 
observații. 

— În timp ce tu stai în căbănuţa închiriată, mulțumită că ești lăsată 
acolo? a clătinat el din cap. 

- Nu am zis că aș fi mulțumită. 

— Și nici n-ai fi. le-aș găsi pe acolo în haine de băiat, dându-te 
drept cioban, înainte să apună soarele. 

M-am înroșit în obraji de la căldură. Ori de furie, ori de rușine, sau 
și de una, și de alta. 

— Nu e corect. 

— Eu nu fac decât să fiu realist, Isabella. Ai mai luat decizii de 
capul tău înainte și ai avut de suferit. Nu-mi cere să stau degeaba și 
te văd că suferi din nou. 

Am tras aer în piept, adânc, încet, sperând că mă va calma. Aerul 
mi s-a oprit în gât. Nu voi plânge. De ce plângeam? 


- Te rog, am repetat, știind că am mai spus-o o dată, dar incapabilă 
să nu zic iar. Te rog, nu mă lăsa acasă! 

Apoi s-a lăsat tăcere. Am coborât ochii iar și nu îndrăzneam să-i 
ridic la el în timp ce-i ziceam: 

— Nu mă lăsa singură aici! Vei fi plecat luni de zile, poate chiar un 
an, iar eu ce voi face? 

— Ai prietene, mi-a răspuns el blând. Invit-o pe una dintre ele să 
vină să stea cu tine un timp. Sau vizitează-ți familia. Sunt sigur că 
vor fi bucuroși să te vadă. Continuă-ţi munca cu scânteietorii, dacă te 
face fericită. 

— Dar nu mă face! Nu e de ajuns. Jacob, te rog! Nu te învinovăţesc că 
ai fost plecat atât timp când eram în depresie, dar, dacă pleci așa de 
mult acum, mă voi simți... 

Cuvintele mi-au rămas în gât. Oricât am încercat, n-am reușit să le 
pronunt, să-i mărturisesc ce spaimă și ce lucruri nepotrivite stârnea 
în sufletul meu gândul că el va pleca. 

Din nou tăcere, în timp ce eu încercam să respir. Dar apoi a vorbit 
în sfârșit, pe un ton egal, aproape aspru: 

- Nu m-am supărat când ţi-ai propus să mă prinzi în plasă în 
Falchester, Isabella. Și nu m-am supărat nici când m-ai pus în calea 
Lordului Hilford. Dar nu te voi lăsa să mă manipulezi și acum — mai 
ales acum. 

Lacrimile mi-au dispărut într-un val de ură fierbinte. Am ridicat 
privirea să mă uit în ochii lui, iar scaunul mi-a alunecat în spate, cu 
tot cu covorul pe care stăteam, am pus mâinile încordate pe masă și 
mi-am înfipt picioarele în dușumea. 

— Să nu îndrăznești! am șuierat, nepăsându-mi cât de tare se aude. 
Să nu îndrăznești să mă acuzi că vreau să te manipulez! Am vorbit 
din tot sufletul și nimic mai mult. Ai măcar cea mai vagă idee ce 
înseamnă să simți, să înduri pierderea pe care am îndurat-o? Poate tu 


nu mă învinovăţești, dar alţii o fac. Indiferent de ce crezi tu, ceilalți 
șușotesc că nu sunt o soție bună. Dacă pleci, ce vor spune? Cum ne 
vom simți unul în preajma celuilalt când te vei întoarce? Poţi să-mi 
promiți că nu ne vom îndepărta unul de altul? Iar, în timp ce tu ești 
plecat, eu voi sta aici, încercând să-mi ocup timpul cu frivolități și 
mărunțișuri, cu nesfârșite dansuri, partide de cărți și lucruri pe care 
nu dau doi bani, știind că am avut și am pierdut singura mea ocazie 
de a vedea dragoni adevărați. 

Nu mai aveam cuvinte, mă holbam gâfâind la fața albă a lui Jacob. 
Faţa aceea se făcuse îngrozitor de palidă și nu mai știam ce să mai 
spun după o asemenea tiradă, ceva care să înceapă să mai dreagă 
furia pe care tocmai i-o arătasem. O doamnă, oricât de simplă, nu-i 
vorbește așa soțului său. 

Nu era nimic de spus, dar nici nu mai suportam să stau acolo fără 
să scot o vorbă. 

Întorcându-mă brusc, aproape împiedicându-mă de scaun, am 
ieșit din cameră. 


Jacob nu m-a urmat și nici n-a venit la mine în dormitor în noaptea 
aceea. (Dormeam separați de când pierdusem sarcina, ca să nu-l 
deranjez cu starea mea de agitație.) M-am trezit la ora obișnuită de 
dimineață, m-am îmbrăcat încet, nu îndrăzneam să cobor și să dau 
ochii cu el după ieșirea mea de seara trecută. Starea nu-mi era 
nicidecum ameliorată de faptul că nu prea știam ce simt despre 
ieșirea aceea. Nu știam dacă să regret sau nu. 

După aceea voința însă a învins lașitatea și când am coborât am 
aflat că Jacob s-a dus să călărească, iar servitorii nu știau să-mi spună 
când se întoarce. Nu mă ajuta cu nimic. 

M-am așezat ca să răspund la scrisorile primite, dar scriam 
îngrozitor, ca urmare a sentimentelor mele din ziua aceea, așa că în 


scurt timp am renunţat dezgustată. Fiind frumos afară, m-am dus în 
grădină, dar, cum v-am spus și altă dată, era micuță și nu mă putea 
ține ocupată prea mult timp. După o vreme, m-am dus la magazia 
unde-mi țineam scânteietorii și notițele, chiar dacă nu prea aveam 
dispoziția să lucrez. 

De cum am intrat, m-am cufundat într-un scaun și priveam în gol 
peste rafturile ordonate cu scânteietorii mei în oțet. Fiecare stătea pe 
o cutie etichetată cu scrisul meu cel mai metodic, care amintea când 
și unde a fost descoperit, precizându-i lungimea, anvergura aripilor 
și greutatea. Erau organizați pe categorii bazate pe căutările mele, 
grupați conform subtipurilor pe care începeam să le identific. Unul 
era pe masa mea de lucru, scufundat într-un borcan cu oțet, 
așteptând ultimul meu efort de a-l diseca. Am luat scalpelul de 
chirurg; pe care-l foloseam în astfel de activități și l-am pus jos. O 
modalitate neobișnuită pentru o doamnă de a-și petrece timpul. 

Totuși, era cel mai apropiat lucru pe care-l puteam face de ceea ce- 
mi doream să fac cu adevărat. Obsesia mea din copilărie, îngropată 
de ani după incidentul cu drago-lupul, a reînceput să-mi dea 
ghionturi în timpul turului prin menajerie, iar acum ghionturile alea 
au înflorit ca niște boboci. Voiam în același timp și să văd dragonii, și 
să-i înțeleg. Voiam să-mi întind aripile mintii și să văd cât de departe 
pot zbura cu ele. 

Voiam, pe scurt, viața intelectuală pe care o are un domn sau cât se 
poate de apropiat de așa ceva. 

Am apucat un scânteietor între degete, cu delicateţe, și eram plină 
de frustrare, și am studiat perfecțiunea fără cusur a solzilor. 
Căpșorul cu creste, nu mai putin fioros, deși atât de mic, și aripile 
elegante. Nu arăta fix ca un dragon, dar scuipa scântei infinitezimale: 
de aici, și denumirea lui, cred, dar și modalităţi care favorizează 
împerecherea, aproape la fel ca sclipirea licuricilor. 


Gândul acela m-a întristat mai mult decât oricând și am pus 
scânteietorul deoparte, m-am întors spre o carte pe care o lăsasem 
deschisă. Arăta un desen cu anatomia unui balaur, pe care-l credeam 
o rudă mai mare a scânteietorului — idee care, dacă era adevărată, 
demonta mitul că ar fi insecte. 

O umbră a trecut pe deasupra paginii, acoperind diagrama. 

Putea fi un servitor, dar chiar înainte să tulbure tăcerea ca să 
spună de ce a venit, mi-am dat seama că nu este. Am recunoscut 
pașii soțului meu. 

- Mă gândeam eu că te găsesc aici, a zis Jacob după o mică pauză. 

— Pe aproape, i-am răspuns, vocea fiindu-mi destul de plăcută, în 
ciuda tulburării din suflet. Tocmai voiam să intru și să mai încerc o 
dată să răspund la scrisori. 

L-am auzit făcând câţiva pași în magazie și bănuiam că-mi studia 
rafturile. 

- Habar n-aveam că ai colecționat atâția. 

Cum nu mi-a venit un răspuns care să nu fie contra, am tăcut. 

Jacob, mă gândesc, spera să fac conversație de complezenţă, poate 
îl ajuta să găsească o cale sinceră prin care să avem discuţia pe care 
nu aveam cum s-o evităm. Băgând de seamă că tac, a oftat. 

— Îmi pare rău pentru ce am spus noaptea trecută, mi-a zis apăsat. 
Că tu te folosești de... pierderea noastră împotriva mea să obţii ce-ţi 
dorești. Nu trebuia să spun asta. 

- Nu, nu trebuia. 

Vorbele mele au sunat mai dur decât am intenționat. Am oftat, ca 
un ecou al lui. 

- Dar te iert, am continuat. Este adevărat, te-am manipulat înainte. 

A venit în față și s-a lăsat ușor pe marginea biroului, atent să nu 
deranjeze ceva. S-a uitat la mine, iar când m-am uitat și eu la el, nu 


am înțeles ce gândește. 

- Spune-mi sincer, a zis Jacob. Dacă mă duc la Vystrana fără tine, 
cu tot cu timpul petrecut pe drum, va dura aproape un an. Ce vei 
face? 

Voi ajunge în cămașa de forță... dar nu i-aș spune una ca asta. 
Chiar dacă era adevărat, nu era genul de răspuns pe care-l merita. M- 
am gândit putin, apoi i-am zis: 

— Pentru început, mi-ar plăcea să-mi vizitez familia. Aș prefera să 
fiu la ţară decât să mă învârtesc aiurea în Societate. Aici ar trebui să 
îndur prea multe bârfe și falsă compasiune și mă tem că aș deranja 
pe cineva și m-ar renega. 

— Și după aceea? m-a întrebat din colțul gurii. 

- Vorbind serios? Habar n-am. Poate să mă duc pe coastă ori să 
văd dacă te pot convinge să-mi finanțezi o călătorie în străinătate. 
Oamenii vor crede că e mai puțin ciudat dacă mă duc la băi pentru 
întreținerea sănătății. Dar asta nu m-ar ține ocupată, doar că mi-aş 
duce plictiseala undeva departe de ochii lumii. 

— Atât de plictisită ești? 

M-am uitat fix în ochii lui. 

- Habar n-ai. Când își vizitează prietenii, bărbaţii cel putin își 
permit să vorbească despre mai multe, nu doar despre modă, și 
uneori despre vreun roman prostuț. Cu doamnele nu poți discuta 
despre cele mai recente lecturi de la Colocviul Filozofilor, iar bărbaţii 
nu m-ar include în conversațiile lor. Tu îmi permiti să citesc tot ce-mi 
doresc, iar asta îmi mai ameliorează sănătatea mintală. Dar numai 
cărțile nu-mi pot ține companie un an întreg. 

M-a ascultat, apoi a dat din cap. 

— Foarte bine. Ţi-am ascultat punctul de vedere. Tu-l vei asculta pe 
al meu? 


— Îţi datorez măcar atât. 


Ochii lui priveau spre rafturile mele ordonate cu scânteietori în 
timp ce vorbea. 

— Vei fi considerată ciudată dacă mergi într-o expediție la Vystrana. 
Eu voi fi văzut ca un monstru. Îmi pasă prea puţin de cei care mi-ar 
spune că ar trebui să-mi ţin femeia în lat. Nu mi-am făcut un obicei 
din a te ține în lesă. Dar alții s-ar întreba ce fel de domn și-ar supune 
soţia la o asemenea greutate. 

- Chiar dacă soția s-a oferit voluntar? 

— Asta nu se pune. Este datoria mea să te ocrotesc și să te țin în 
siguranță. Protecţia și siguranța nu presupun astfel de riscuri. 

Mi-am strâns mâinile în poală, băgând de seamă că începusem să- 
mi rod iar unghiile. Este un obicei de care am încercat să scap toată 
viața, dar degeaba. 

— Atunci, întrebare este câte dintre criticile acestea te afectează. 

— Niciuna. 

M-am uitat la Jacob încă o dată și i-am văzut surâsul din colțul 
gurii cum se transformă într-un surâs trist. 

— Întrebarea este, a zis, dacă această problemă e atât de importantă 
ca s-o facă nefericită pe soția mea. 

Aproape neîndrăznind nici să mai respir, am așteptat să continue. 
Orice altceva ar mai fi spus, un lucru știam sigur: că fusesem mai 
norocoasă decât credeam în ziua în care Andrew mă invitase la 
menajeria regelui. Câţi alți domni ar fi făcut o asemenea afirmaţie? 

El m-a fixat cu privirea, apoi a dat din cap. M-am înmuiat de tot, 
chiar dacă am încercat să n-o arăt. 

— Sunt cel mai mare nebun din Scirland, a continuat, dar nu suport 
să te refuz. Nu când te uiţi așa la mine. 

Mi-a luat putin să înțeleg, mai ales că mă credea deja o cauză 
pierdută. 


— Adică... 

Jacob a ridicat o mână. 

- Adică îi voi scrie lui Hilford. Expediția e a lui; nu pot aduce 
oameni după bunul meu plac. Dar da, Isabella, adică Eu, cel puţin, 
nu voi sta în calea ta. Cu o condiție...! Dar s-a oprit când m-am 
ridicat în picioare și m-am aruncat de gâtul lui. Cu o condiţie, a 
continuat când l-am lăsat să respire puțin: îmi promiţi să nu faci 
tâmpenii. Adică nu te arunci în fața vreunui drago-lup înfometat. 
Nimic care să mă facă să regret hotărârea de azi. 

— Promit că voi încerca să fiu mereu în siguranță. 

- Nu e chiar același lucru, să știi, mi-a spus, dar sărutul meu l-a 
oprit. 


CAPITOLUL 6 


Vizita Lordului Hilford — Un jurământ care să nu fie la 
mintea găinii — Pregătiri de plecare 


Ţinându-se de cuvânt, Jacob i-a scris Lordului Hilford chiar în acea 
după-amiază. Acesta a fost începutul unei săptămâni de așteptare 
plină de emoţii, în care mi-am reamintit fiecare interacțiune pe care 
am avut-o cu contele. Părea să tolereze, ba chiar să aprecieze 
compania nepoatei sale Natalie, care avea o scânteie de nebunie. 
Oare era de bine în ceea ce mă privește? Dar nu eram din familie — și 
așa gândurile mele au început să întoarcă pe toate feţele fiecare 
lucru, fiecare infomatie care ar putea să-i influențeze decizia. 

Când am primit o scrisoare prin care ne anunţa că va trece pe la 
noi în drum spre Falchester peste o săptămână, nu știam ce să mai 
fac. Jacob mi-a dat scrisoarea s-o citesc și am insistat asupra fiecărui 
cuvânt, dar nu spunea nimic despre cererea neobișnuită a lui Jacob. 
Oare înclina să-i dea curs? Sau nu? Oare o fi primit epistola noastră? 
O asemenea posibilitate mă înspăimânta. Cât de stânjenitor ar fi să 
abordăm subiectul, dacă nu a fost anunţat dinainte! 


Oricum, el era pe drum, iar noi trebuia să ne pregătim. M-am 
îngrijit să fie casa gata să-și primească musafirul, acordând mult mai 
mult decât de obicei din timpul meu și din energie activităților 
domestice. (Mă tem că le-am înnebunit pe menajere cu intervențiile 
mele.) Mi-am ales cu atenţie ținuta pe care o voi purta. Mi-am 
reamintit că trebuie să mă comport cât mai bine. 

Am încercat să nu-mi fac un alt plan, în cazul în care ar zice nu. 
Orice fel de tertip i-ar scoate peri albi soțului meu pe loc. 

Lordul Hilford a ajuns într-o trăsură confortabilă, trasă de o 
pereche superbă de cai gri. Am lăudat caii când a intrat în casă, 
folosindu-i ca subiect de pălăvrăgeală în timp ce eram în spațiu 
public. Mă ajuta să-mi ascund emoțiile. 

— Aţi venit să-l vedeţi pe soțul meu, îmi imaginez? l-am întrebat 
după ce i-a dat pălăria și mănușile valetului de la intrare. 

— Hmmm... a făcut contele. Cred că ar trebui să vorbesc cu 
amândoi. 

Inima îmi bătea deja mai repede. 

- Vă rog, luați loc în salon, i-am spus, arătându-i calea, de parcă ar 
fi putut să se rătăcească în vestibulașul nostru. Jacob va cobori 
imediat. Doriţi un ceai? 

Din fericire, soțul meu a fost prompt; altfel, aș fi murit de emoție. 
L-a întâmpinat, iar când toată lumea primise ceai și biscuiţi, contele a 
trecut direct la subiect. 

- Am primit scrisoarea de la tine, Camherst, i-a zis lui Jacob, și am 
citit-o de vreo două-trei ori. M-a luat prin surprindere, trebuie să 
înţelegi. Am ajuns la concluzia că cea mai rațională modalitate de a 
discuta subiectul e să vin aici și să vorbesc eu însumi cu tine și cu 
soția ta. Dacă nu e cu supărare. 

Jacob a scos un sunet de aprobare, la fel și contele și am înțeles că 
Lordul Hilford îi cerea permisiunea de a mă întreba direct. Stăteam 


țeapănă în scaun, în timp ce lordul și-a îndreptat privirea 
pătrunzătoare către mine. 

- Doamnă Camherst, a spus cu vocea lui prea gravă pentru mica 
noastră sufragerie, dați-mi voie să văd dacă am înţeles. Vă doriţi să 
ne însoțiți la Vystrana, unde vă imaginati că aţi lua notițe pentru 
soțul dumneavoastră și pentru mine — scrisoarea a fost olecuță 
neclară — și aţi putea face desene corecte, adică, altfel spus, ne-ati fi 
un fel de asistent în cercetări și în viața de zi cu zi? 

Mă așteptam la întrebarea asta, așa că nici sub privirea lui 
sfredelitoare nu am ezitat. 

— Da. 

— Soţul dumitale este un tânăr destul de perspicace. N-aș crede că 
a neglijat să vă descrie ce greutăţi și dificultăți am putea întâmpina. 

— Sunt foarte conștientă de ele. Atât de la soțul meu, cât și din 
lecturile mele. 

A luat o gură de ceai. În clipa aceea nu-i puteam vedea partea de 
jos a feţei, ceea ce cred că a fost și intenţia lui. Nu puteam să-mi dau 
seama ce crede despre afirmaţia mea. 

— Sunteţi o femeie citită, m-am prins. 

— Atât cât se poate. 

— Hmm... Aș vrea să văd ce vă poate capul puţin mai târziu. Între 
timp, totuși — știți dificultățile, aparent pe bune și în detaliu, dar tot 
vă doriți să luaţi parte la expediţie. 

Nu era loc de dulcegării ce țin de rafinamentul social și care ar fi 
putut să-mi înmoaie apriga dorință. 

— Da, îmi doresc, atât am răspuns. 

M-a privit timp de câteva bătăi de inimă. M-am stăpânit să nu 
întind mâna după ceașca de ceai ca să-i evit privirea. 


— Bine, a zis el brusc, întorcându-se către Jacob, îmi pare destul de 
clar. Ori are minte de găină și nu i-ați explicat cum se cuvine situația, 
caz în care va fi numai și numai problema dumitale. Dacă nu știe 
precis în ce se bagă, eu îmi iau mâinile de pe ea. Dar, cel puţin, poate 
fi o companie civilizată. Ba chiar va putea fi de ceva ajutor, caz în 
care cred pe deplin că ar trebui să o luăm cu noi și să apelez la 
dumneaei pentru propriile mele notițe. Mai tot timpul le înghesui 
într-o cutie. Îmi ia al dracului de mult să găsesc ceva când am nevoie. 

În momentul acela mi-am jurat să nu mă comport ca o găină fără 
creier, de atunci până la sfârșit. 

- Tu... tu ești sigură? a bâiguit Jacob, cu ochii când la mine, când la 
el. 

- Nu mă întreba pe mine, Camherst, dacă nu vrei să mă 
răzgândesc. Asigură-te că știe tot ce trebuie înainte să mergem la 
Vystrana. N-o să-mi fie de mare ajutor cu notițele dacă nu poate să 
facă diferenţa între o țestoasă și o șopârlă. Dar mă îndoiesc că va fi o 
problemă. 

Lordul Hilford mi-a făcut cu ochiul atât de iute, încât cred că mi s- 
a părut. Ne-am grăbit să-i mulțumim, dar ne-a tăiat-o repede, dând 
din mână. 

- Planurile orium mi-au fost date peste cap. Ce mi-e o schimbare 
în plus? 

— Ce vreți să spuneți? a întrebat Jacob. 

Buna lui dispoziție a fost umbrită de o încruntătură. 

— Politica. Ţarul din Bulskevo a decis încă o dată că nu-i place 
Scirland. Ceea ce este o problemă, din moment ce depindem de el 
pentru fier... dar asta nu-i de ieri, de azi. Ce contează este că boierul 
din Ziveyjak, adică acolo unde l-am capturat pe piticul albinos, este 
un lingușitor care va face orice zice țarul. Așa că mi s-a refuzat 
cererea de a mă întoarce în Ziveyjak în anul care vine. 


- O, nu! am spus dezamăgită. Atunci, expediţia va fi amânată? 

— Și să așteptăm ca ţarul să ne placă iar? S-ar răzgândi când aș fi la 
jumătatea drumului către Vystrana. Ducă-se dracului de om 
schimbător! Îmi cer scuze, doamnă Camherst, a dat el din mână, 
dându-l la o parte pe ţar. Nu, am găsit un loc nou. Cu mare noroc, de 
fapt; un coleg; de-ai mei din Chiavoran mi-a făcut legătura cu un ins 
din Vystrana, numit Jindrik Gritelkin, care a fost la universitate în 
Trinque-Liranz. Gritelkin ne-a invitat să-i vizităm satul. 

— Și boierul lui nu se supără? a întrebat Jacob. 

Lordul Hilford a dat din cap. 


— Nu rup toți legăturile cu străinii ori de câte ori se trezește țarul 
cu faţa la cearșaf. lar Gritelkin e un răzeș, un fel de agent local al 
boierului. Poate să ne aranjeze treburile. Dar avem timp să discutăm 
altă dată. E deja târziu; trebuie să caut un hotel... 

Noi am stăruit să rămână și a acceptat. l-am chemat pe servitori ca 
să-l ducă într-o cameră de oaspeți și i-am zis bucătarului să gătească 
pentru o persoană în plus la cină. 

A fost prima din numeroasele cine pe care Maxwell Oscott le-a 
luat la noi pe parcursul lunilor în care ne-am pregătit de expediția în 
Vystrana. Ori că a cinat el la noi sau noi la el, am mai vorbit foarte 
putin despre altele, iar contele s-a ținut de promisiunea (sau 
amenințarea) să vadă ce-mi poate capul. Iniţial, am încercat să 
înfrumuseţez detaliile, vrând să par mai interesată de ceva mai 
acceptabil, dar avea un dar anume să facă oamenii să vorbească și 
adevărul este că — așa cum cititorii mai atenţi și-au dat seama — mi-a 
fost tare greu să nu profit de ocazia de a discuta despre pasiunile 
mele. Incidentul cu drago-lupul l-am păstrat pentru mine, dar în 
seara aceea Lordul Hilford a aflat atât despre pasiunea mea din 
copilărie pentru lucrarea lui Sir Richard Edgeworth, cât și despre 
eforturile mele recente privind Marea Cercetare a Scânteietorilor. A 


vorbit aprobator despre desenele mele anatomice și-a arătat un 
deosebit interes pentru ideea mea că scânteietorii nu sunt insecte, ci 
diminutive ale verilor lor, balaurii. Ne-am contrazis asupra acestui 
punct de vedere cu mare entuziasm în următoarele luni. 

Nu m-am înțeles atât de bine cu Thomas Wilker, asistentul și 
protejatul Lordului Hilford. Ca să fiu sinceră, ne disprețuiam 
reciproc. Domnul Wilker a încercat din răsputeri, dar în zadar, să-și 
ascundă originea din Niddey. Era fiul unui miner de la cariera de 
piatră, care obișnuia să-i aducă Lordului Hilford fosile ale unor 
animale ciudate, iar el un parvenit dispus să se atașeze de oricine-l 
poate ajuta să urce pe scara socială. lar el mă credea un cap sec și se 
plângea din obișnuință de hotărârile superiorului său. 

Din fericire, nu eram prea des unul în compania celuilalt, mai ales 
că fiecare se ocupa de pregătirile pentru expediţie în felul lui. 
Domnul Wilker și Lordul Hilford făceau munca de planificare, 
aranjau transportul, bagajele, echipamentul științific și aprobările de 
la diverși oficiali străini. Mie mi-a revenit datoria de a închiria casa 
din Pasterway, de a amplasa caii în grajduri și de a face 
recomandările pentru servitorii care nu mai stăteau. Sarcina lui Jacob 
era una mai serioasă: și-a pus afacerile în ordine, ceea ce includea și 
întâlnirea cu notarul, ca să fie sigur că are testamentul pregătit. 
Pericolele pe care le înfruntam erau, din păcate, reale. 

De departe cel mai puțin plăcute erau bârfele a căror ţintă am fost 
cât am mai stat în Scirland. 

Înainte să se afle vestea plecării noastre, Jacob și cu mine am 
discutat serios despre ce reacţii ar trebui să așteptăm de la cunoștințe 
și de la străini. 

- Nu-mi pasă în mod deosebit de ce spun, am recunoscut într-o 
după-amiază târzie în Fructis, în timp ce ne plimbam prin grădină. 


Am șansa să merg peste hotare să văd dragoni. Nimic din ce ar putea 
spune nu mi-ar lua această bucurie. 

Jacob a oftat. 

- Draga mea, sunt sigur că asta simţi acum, când ești pe cale să 
vezi dragoni, dar trebuie să-ți reamintesc că ne vom întoarce în 
Scirland când se va termina expediţia. Dacă le umilești pe doamnele 
din Societate acum, va trebui să le înfrunți mai târziu. 

— Poate reușesc să aduc un dragon cu mine ca să le sperii. Unul 
mic, nimic extravagant. Lordul Hilford a mai capturat și înainte. 

- Isabella... 

Am râs și m-am învârtit câțiva pași pe cărare, cu mâinile ridicate în 
lumina soarelui. 

- Normal că nu vorbesc serios, dragul meu. Unde am putea fine un 
dragon? În șopronul cu scânteietori? Ar face o mizerie grozavă și mi- 
ar strica toată munca. 

În ciuda felului său de a fi, Jacob a râs. 

— Eşti ca o fetiță căreia i se spune pentru prima dată că va primi un 
ponei. 

- Ponei! am dat la o parte această sugestie cu un sforăit. Pot poneii 
să zboare sau să scoată pe nări așchii de gheață pentru cei care-i 
necăjesc? Nu cred. Ponei, într-adevăr. 

— Poate ar trebui să le zic bârfitoarelor că ai început să o iei razna, a 
cugetat Jacob, și că te instalez într-un sanatoriu. Sunt sigur că ar 
crede. 

— Spune-le că sunt nebună, că am murit, că am fugit să fiu 
dansatoare în Chiavora. Nu-mi pasă. 

Jacob s-a oprit să îndrepte un trandafir pe care l-am îndoit în 
exuberanta mea. 


- Nu suntem căsătoriți de prea mult timp. Aș putea spune că sunt 
mult prea atașat de tine și că nu aș putea suporta să stăm separați 
atâta vreme. Nu ar fi departe de adevăr. 

S-a oprit să reflecteze, rotind între degete un boboc care între timp 
îi căzuse în mână. Am venit lângă el și l-am sărutat pe obraz. 

- Nu, mă ocup eu de asta. Voi spune că nu te las să pleci singur 
pentru că nu am încredere că-mi vei fi fidel atât de departe. 

- Cine-mi va ispiti ochiul? Nu prea sunt dansatoare chiavoriene în 
Vystrana. 

— Atunci, zi-le că vin ca să te mențin civilizat. Nu trebuie să 
menționezi desenele și chestii din astea. Spune că, pe lângă faptul că 
sunt cu strungăreață, ciupite de vărsat, cu bărbia subțire, țărăncile 
din Vystrana nu au nici cea mai vagă idee cum să-l slujească pe un 
domn în stilul cu care este obișnuit. Voi fi acolo să am grijă să-ți 
lustruiască pantofii și să nu-ți aducă ceaiul fără tutun. 

— Ce păcat că nu ti-ai arătat până acum interesul pentru activități 
de caritate! Ai putea să le înveți să buchisească sau să militeze pentru 
condiții de muncă mai bune. 

- Doar treizeci de oi pe cap de ciobăniță. Ce depășește e inuman. 

Vă rog să mă scuzati pentru momentul de sentimentalism când 
spun că i-am adorat râsul soțului meu. Râsul lui calm și melodios. 
Era cel mai frumos când îl speriam, de aceea încercam să-l sperii așa 
de des. În parte, ăsta era și felul meu, bineînțeles, dar cine ar putea să 
mă învinovățească că-l răsfăț, când iubeam nespus recompensa pe 
care o primeam? 

Jacob m-a cuprins de talie și m-a învârtit în mijlocul aleii, astfel 
încât fustele mi s-au rotit în jur și au scuturat trandafirii și mai rău. 

- Civilizaţia ar trebui să fie. Dar să-ți ţii gura în legătură cu 
dragonii! Dacă trebuie, vorbește despre ei doar cu domnișoara 
Oscott, dar lasă-mă să pretind în public că suntem mult mai educați. 


Am avut mare grijă să susțin acest pretext fals în fața familiei mele 
- chiar și în fața lui Andrew, care a glumit doar pe jumătate când a 
întrebat dacă Lordul Hilford ar observa, în cazcă i-ar da câteva 
ciomege în cap domnului Wilker și i-ar lua locul. Tata, am aflat mai 
târziu, a bănuit adevărul, dar, spre binele mamei, n-am vorbit despre 
el. Era destul de îngrijorată de siguranța mea. 

Călătorind atât de puţin în viaţa mea, îmi închipuiam că bagajele 
pentru călătorie vor fi asemănătoare cu ce mi-a împachetat mama 
când am fost la Falchester pentru primul meu sezon, cu câteva rochii 
de seară și ceva mai multe haine de zi. A călători în străinătate, 
pentru cei care nu știu, seamănă mai mult cu a-ţi lua casa în spate. Pe 
lângă haine, echipamentul științific, materialele pentru schițe, am 
mai adus cu noi felurite lucruri care țin de viața de zi cu zi și care 
credeam că ne vor face mai ușoară șederea peste hotare: șei, lămpi, 
birouri și un fotoliu pe care se pare că Lordul Hilford îl lua cu el 
oriunde se ducea. L-am auzit spunându-i lui Jacob să ia cantități 
mari de cafea. 

- Pentru că nu o poți lua pe ochi frumoși sau pe bani din Vystrana, 
iar chestia pe care o beau ei ar fi mai bună să ștergi rugina de pe 
harnașamentul cailor. 

Am coborât pe coasta Sennsmouth: eu, Jacob, Lordul Hilford, 
domnul Wilker, o mulțime de prieteni și rude, inclusiv Andrew. Nu 
mai fusesem niciodată în port și eram foarte binedispusă de 
camarazii mei, care exclamau ori de câte ori vedeau împrejurimile, 
dar cel mai grozav era chiar vaporul nostru cu aburi, Magnolia. 

Felul în care aveam să călătorim era un indiciu pentru bunăstarea 
Lordului Hilford. Când m-am născut, toată lumea presupunea că 
motoarele cu aburi vor fi pretutindeni în viitor. Dar asta a fost înainte 
să descoperim că depozitele de fier din Scirland fuseseră epuizate de 
mult. Cărbune încă aveam din abundentă, dar ca să construim 


mașinăriile trebuia să încheiem acorduri costisitoare cu alte regiuni — 
sau, mai des, încercam să le colonizăm, ceea ce a stat la baza 
aventurilor din Eriga sau din altă parte. Să călătorești cu un vapor pe 
aburi era pe-atunci încă un lucru rar, de care te minunai. 

Rar, minunat și destul de nou, încât să apară probleme. Magnolia 
căra și pânze, în caz că ne-ar lăsa motorul. 

— Așa cum vapoarele de altădată cărau vâsle, a spus domnul 
Wilker. În cazul în care nu mai bătea vântul. 

Avea nefericitul obicei de a arăta mereu ce cunoștințe are. 

— Să sperăm că nu ne lasă și motorul, și vântul. Eu nu văd nicio 
vâslă. 

- Ruta noastră ne duce, a continuat, pe lângă Capul de Vest, prin 
Marea Alsukir, până la portul Tringque-Liranz în Chiavora, de unde 
trebuie să mergem în nord, către zona muntoasă. Andrew a urcat 
pentru a mă ajuta să mă instalez în cabina pe care o voi împărți cu 
Jacob, în partea din față a vasului, de-a lungul tribordului. 

— Sper că nu ai rău de mare, a spus, uitându-se prin hublou, 
singura sursă de lumină naturală din cameră. 

— De unde să știu dacă am sau nu? i-am răspuns, atârnându-mi 
câteva rochii în dulapul micut. N-am mai fost pe mare. 

Andrew fusese la Thiessin cu un an în urmă, ca răsplată pentru că 
absolvise în sfârșit universitatea. 

— Te sfătuiesc să nu ai rău de mare, dacă se poate. Nu e plăcut. 

În timp ce continua să trăncănească despre cabina prea mică, 
uitându-se în dulăpioarele ingenioase, m-am aruncat pe unul dintre 
cele două paturi înguste. Când m-a văzut acolo și mi-a observat 
expresia de pe față, s-a fâstâcit. 

— Fruntea sus, bătrânico! Răul de mare nu-i chiar atât de rău. 

Am respirat adânc, făcând eforturi să nu izbucnesc în lacrimi sau 
într-un râs isteric. 


- O, nu-i asta. Am ceva emotii, nimic mai mult. Și îmi dau seama 
că nu voi mai vedea nimic cunoscut o bună perioadă de timp - nici 
casa, nici familia, nici Scirland. 

El m-a bătut pe umăr. 

- O să-l ai pe Camherst, nu-i așa? Cu siguranţă contează. Și nu mă 
îndoiesc că va avea grijă de tine. 

Cum i-aș fi putut explica? Nu mă temeam că nu vor avea grijă de 
mine, ci că voi avea nevoie să aibă cineva grijă de mine. Cu lipsa mea 
de experienţă, cu originea mea privincială, nu eram decât o copilă 
care și-a convins cumva părinții s-o ia și pe ea la un eveniment la 
care nu s-ar bucura pe deplin. O, da, credeam că voi fi bucuroasă să 
văd dragoni, dar între mine și magnificele bestii stătea un număr 
mare de necunoscute, de altfel înfricoșătoare. 

Această îngrijorare le poate părea ridicolă celor care știu ultimele 
părți din povestea vieții mele, dar acolo, pe un vapor cu aburi, la 
frageda vârstă de nouăsprezece ani, era într-adevăr un gând terifiant. 

În ciuda fricii, i-am luat mâna lui Andrew și am strâns-o, 
încercând să-i zâmbesc. 

— Sunt sigură. Gândește-te numai la ce povești o să-ți spun când 
mă întorc! 

Am făcut un spectacol impresionant la apus, când am ieșit din 
port încet și sigur. Andrew și mulți alți binevoitori stăteau pe 
pontonul de unde am plecat pe mare și de pe care ne făceau cu 
mâna. Le-am făcut și noi cu mâna până ne-am îndepărtat îndeajuns, 
iar ei s-au retras în Sennsmouth, dispărând printre case. După aceea 
am mai stat pe punte o vreme, privind cum Scirland se făcea din ce 
în ce mai mic în urma noastră. În jurul meu, echipajul își făcea 
datoria și încercam să nu le stau în cale, până când lumina aproape a 
pierit, iar Jacob a venit să mă ia. 


PARIEA A II-A 


In care expediţia ajunge în Vystrana, dar întâmpină greutăți 
și începutul e greu 


CAPITOLUL 7 


Călătoria la Vystrana — Primul meu dragon sălbatic — 
Poposirea în Drustanev — O șansă să plec 


Deși este greu de găsit acum, îi încurajez pe tinerii care citesc 
aceste pagini — adică pe oricine sub patruzeci de ani — să facă rost de 
o copie a primei mele scrieri, O călătorie în Munţii Vystranei. Nu din 
motive care privesc calitatea; este o chestiuță insipidă, scrisă pentru 
că pe atunci memoriile de călătorie erau un gen potrivit pentru 
tinerele doamne. Dar cartea aceea, care conţine o mult mai 
amănunțită dare de seamă a călătoriei noastre din Scirland la 
Vystrana, este o fereastră într-un timp pe deplin uitat acum, în 
vremea căilor ferate, a vapoarelor rapide și a clădirilor înalte. 

Nu-ţi poți închipui, dacă ești tânăr, cât de încet și de greu se 
călătorea pe-atunci. Îmi imaginez că nici nu ai vrea. Viteza modernă 
a adus îmbunătățiri mari comerțului, diplomației, învățământului și 
tot așa. Totuși, o parte din mine duce dorul acelor vremuri. O fi o 
nostalgie de femeie bătrână, puteţi să-i spuneți și așa, dar călătoria 
noastră la Vystrana a fost o trecere folositoare, o despărțire de tânăra 


care eram în Scirland și o descoperire a femeii care am devenit în 
expediție. Dacă reușeam să ajungem repede în Vystrana, nu cred că 
eram pregătită de schimbare. 

Am crezut că sunt pregătită atunci. Acum, privind în urmă la 
vârsta mea înaintată, văd ce femeie naivă și fără experiență am fost. 
Oricum, toți am început la fel. Să capeti experienţă cere timp. 

După debarcarea în Irinque-Liranz, am urcat pe râu la Sanverio, 
unde ne-am alăturat unui grup de trei cărăuși, care duceau provizii 
în apropierea graniței cu Vystrana. Contra cost, ne-au luat bagajele în 
căruțele lor și așa am început să urcăm munții. 

Era prima dată când descopeream ce înseamnă să întâmpini 
greutăți, în comparaţie cu care suferințele mele nu erau nimic. Satul 
în care mergeam era foarte izolat, chiar și pentru Vystrana. Cărăușii 
făceau drumul doar pentru că îi era mai convenabil boierului local să 
fie aprovizionat din Sanverio decât din altă parte. O dată sau de 
două ori am făcut rost de paturi în vreo fermă, dar de cele mai multe 
ori am dormit în corturi, în saci de dormit, ca să nu stăm direct pe 
pământ, dar la altceva nu erau buni. 

Atât de hotărâtă am fost să nu mă plâng, încât nu mi-am permis să 
mă gândesc la ziua când drumeţia se va încheia. Așa că a fost un șoc 
când, într-o dimineaţă, Lordul Hilford a zis: 

— Ar trebui să ajungem azi, dacă vremea ţine cu noi. 

Clipind în lumina dimineții, am întrebat: 

- Să ajungem unde?. 

— În satul Drustanev. La destinaţia noastră, doamnă Camherst, mi- 
a zâmbit el. 

După atât timp petrecut pe mare și pe drum, îmi era greu să cred 
că în sfârșit ne vom opri. Am dat fuga în căruţe și am pornit cu mai 
multă energie decât de obicei. 


Am studiat peisajul din jur cu ochiul curios al unui începător. Era 
un teritoriu accidentat, văi cu molizi și pini, alternând cu pante 
netede, iarbă și creste bătute de vânt, calcaroase și cu licheni. Deși 
era senin, aerul era cel mult aproape călduț. Mă gândeam cât de sus 
am urcat pe coastă. Mai sus am văzut o pasăre plonjând ușor prin 
aer. Fără niciun reper, nu puteam să-mi dau seama cât de mare era, 
dar cred că era vreo specie de vulturi. Cu siguranţă nu era un 
dragon, chiar dacă țineam ochii larg deschişi, poate văd vreunul. 

Vremea a fost frumoasă aproape toată dimineaţa, dar, cum a venit 
amiaza, norii s-au ridicat deasupra munților și au venit în direcția 
noastră. Unul dintre cărăuși a tras spre un lup care venea în urma 
noastră prea aproape, speriindu-l. A vorbit puţin cu camarazii lui (în 
dialectul de neînțeles al nativilor din regiune, nu în mai rafinata 
chiavorană, pe care noi, ceilalți, o știam) și au insistat să ne grăbim. 
Ziceau că nu este o zonă potrivită să campăm, chiar dacă însemna să 
ne plouă până ajungem în Drustanev. 

Cum vântul se întețea, mi-am strâns boneta mai tare pe cap. Norii 
păreau foarte jos. Aveam o carte pe care voiam să o citesc și am 
încercat un timp, stând cu antebrațele pe marginile paginii, s-o țin ca 
să nu zboare. De pe locul de lângă al meu, pe canapeaua din căruţă, 
Jacob m-a înghiontit și mi-a zis: 

— Poate ai vrea să pui aia deoparte. Mă tem că va ploua în curând. 

Am oftat, dar avea dreptate. Am închis cartea, m-am ridicat de pe 
locul meu și m-am dus în spatele căruţei, pe o bancă, ca să o bag într- 
o cutie care va dovedi mai târziu dacă este impermeabilă și dacă au 
lăudat-o degeaba sau nu. 

O rafală de aer rece mi-a ridicat mânecile și gheața m-a lovit în 
față. Întrebându-mă dacă suntem în pericol de grindină, m-am uitat 
în sus. 


Imi amintesc foarte vag următoarele secunde. Am apucat doar să 


A 


mă holbez, iar apoi m-am trezit că tip „La pământ!“ în timp ce-mi 
încolăceam mâinile în jurul soțului meu și-l trăgeam departe de 
băncuța căruței. 

Au urmat alte două țipete după al meu. Unul, strident și 
îngrozitor, de la conducătorul nostru, în timp ce ghearele îl trăgeau 
din căruță. Celălalt, mai grav, dar și mai îngrozitor, a venit de sus, în 
timp ce dragonul cobora și plonja pe deasupra noastră. 

Am aterizat cu Jacob pe urmele căruței, încurcați în hățuri și 
harnașament, în timp ce caii ezitau și nechezau de frică. Fiind pe 
exterior, m-am eliberat prima și am tipat când am văzut căruța 
luând-o la vale, cu tot cu soțul meu încă prins de ea. A căzut și el 
direct sub căruţă, iar roțile au trecut atât de aproape, încât erau să-i 
lase urme pe haină. 

M-am târât spre el, auzind împușcături peste tot în jur. Privirile 
disperate spre cer nu-mi arătau nimic: dragonul dispăruse iar. Din 
panta din față se auzeau gemetele vizitiului nostru, care era în 
chinuri. Cum am ajuns la Jacob, un zgomot profund a spart parcă 
aerul, o împușcătură, ca și cum unul dintre ceilalți vizitii și-ar fi 
armat pușca împotriva tâlharilor sau a animalelor sălbatice. 

Animale sălbatice. Până în clipa aceea nu clasificasem așa 
dragonii. Mă gândisem la ei ca la ceva special. 

— Stai jos, Isabella! mi-a zis Jacob, acoperindu-mă chiar cu corpul 
lui. 

M-am ghemuit în umbra lui și mi-am dat seama că nu contează 
nici cât negru sub unghie că boneta mea s-a făcut praf. Vântul îmi 
sufla rece prin plete. 

Mare bătaie de aripi, de parcă ar fi navigat: dragonul, chiar dacă 
nu-l vedeam. Uitându-mă pe sub mâna lui Jacob, l-am văzut pe 


Lordul Hilford oprindu-și conducătorul cu o mână, care ar fi tras în 
sunet. Cum nu zăream nimic, nu avea rost să irosim muniția. 

Dar, dintr-odată, am avut ce vedea. Au răsunat câteva împușcături, 
iar eu m-am stăpânit ca să nu mă împotrivesc. Nu era un pitic 
vulnerabil de menajerie. Dragonul era uriaș, anvergura aripilor era 
mult mai mare decât o căruţă, cu pielea gri-stâncos și cu aripile care 
stârneau nori de praf la fiecare bătaie. Puștile au tras, iar bestia a 
făcut un zgomot înfiorător, lăsându-ne acolo, și a urcat repede spre 
cer. Norii l-au înghițit încă o dată, dar noi am așteptat. 

Am așteptat și am așteptat, până când Lordul Hilford a oftat: 

— Cred că a plecat. 

Jacob m-a ajutat să mă ridic în picioare. Boneta mea era prinsă într- 
un tufiș pitic, jos. Am luat-o și am îndreptat-o cu mâinile 
tremurânde, în timp ce domnul Wilker și un alt bărbat s-au dus după 
conducătorul pe care dragonul l-a capturat. Ghearele i-au lăsat răni 
adânci în spate și în piept, dar cele mai rele răni erau la picioare, pe 
care și le-a rupt rău când a căzut. Sângele a țâșnit pe unde au ieșit 
oasele prin piele. Dacă nu aș fi văzut odată o rană asemănătoare la 
un cal, aș fi leșinat. 

— Fă-i loc să-l așezăm într-una din căruţe! a spus Lordul Hilford în 
chiavorană, apoi s-a întors spre mine. Doamnă Camherst, dacă 
puteti, în cufărul meu verde ar trebui să fie niște laudanum. O sticlă 
neagră, pe stativ. 

Mi-am legat boneta la loc și am făcut cum mi-a zis. Aveam fire de 
nisip și pietriș în palme, pe care le scoteam în timp ce mergeam, și 
fusta mi-era ruptă, dar, văzându-l pe vizitiu, mi-am dat seama cât de 
norocoși fuseserăm și eu, și Jacob. Să nu văd eu dragonul venind... 

A început să plouă. Domnul Wilker i-a pansat rănile vizitiului cât 
a putut de bine. Trebuia să-l ducem la adăpost, dar mai întâi era 
căruța cu care trebuia să ne descurcăm. Caii au fugit, pe bună 


dreptate, când a venit dragonul. Amândoi au luat-o razna și căruţa s- 
a răsturnat, aruncându-ne cuferele pe jos, iar unul din ele s-a 
deschis. Am acționat împreună, bărbații au strâns tot ce se putea, iar 
eu am făcut la repezeală o copertină care să-l apere pe rănit. 
Laudanumul, din fericire, i-a adus un somn liniștit și doar a gemut 
putin în semn de protest când l-am mutat și l-a hâțânat mersul. 

Astfel, uzi leoarcă și speriați, am ajuns în satul Drustanev. N-am 
văzut mare lucru din clădirea care avea să ne fie casă în următoarele 
luni. L-am însoțit pe vizitiul rănit în timp ce niște localnici îl cărau 
înăuntru și am încercat să explic în vystranieza mea foarte proastă ce 
s-a întâmplat. Speram să înțeleagă măcar puțin din ce spuneam, cu 
vocabularul meu limitat, cu accentul meu groaznic și cu gramatica 
mea atroce, dar am observat un lucru: sătenii nu păreau surprinși să- 
i vadă rănile. Nimeni nu ar fi crezut că ar putea fi ceva care să nu 
implice dragonii și repetam același cuvânt iar și iar — balaur, balaur —, 
chiar dacă nu păreau surprinși. 

Oarecum înțelegător, Lordul Hilford a pomenit dragonii din 
Vystrana în acea primă seară la Renwick, când am auzit de expediţia 
sa. Nu așa i-aș fi descris. 

O tânără a apărut de niciunde lângă umărul meu, trăgându-mă la 
o parte de lângă bărbaţii care acum mișunau peste tot pe la parterul 
clădirii. Folosind un noian de cuvinte necunoscute din vystranieză, 
parcă încerca să mă convingă să mă așez într-un loc liniștit ca să-mi 
uit nenorocirea. Mă tem că am dezamăgit-o grav alergând în ploaie, 
cu boneta deja distrusă atârnându-mi într-o parte pe cap, ca să mă 
asigur că lucrurile sunt aduse înăuntru. Părea un lucru insignifiant, 
de care să mă îngrijorez, cu urlete venind din spatele unei camere în 
care încercau să-i pună la loc picioarele vizitiului rănit, dar nu eram 
de niciun folos acolo și nu suportam să stau degeaba. Am insistat să 
nu se înghesuie cufere în holul de la intrare ca să se poată trece pe- 


acolo. Repetând cuvintele vystranieze care mi se păreau utile în 
situația respectivă, acompaniate de mai multe gesticulări, am reușit 
să-i fac pe câţiva servitori locali să-mi ducă bagajele sus, în camerele 
unde ne-am cazat. Jacob m-a găsit în mijlocul treburilor și a insistat 
să-mi vadă rănile. A exclamat când mi-a văzut palmele rănite și l-a 
adus pe domnul Wilker să mă panseze, chiar dacă abia sângerau. Cât 
despre mine, am făcut același lucru cu Jacob, dar am răsuflat ușurată 
că, deși avea haina sfâșiată pe tot spatele, avea doar câteva zgârieturi 
pe piele. Dacă ar fi fost câţiva centimetri mai în față, dragonul l-ar fi 
luat ca pe vizitiu. 

Zgomotul din camera din spate s-a domolit în sfârșit, iar Lordul 
Hilford a apărut, obosit și plin de sânge. 

- A adormit din nou, a spus contele. Dacă va supraviețui... ei bine, 
vom vedea. Hai! 

L-am urmat ascultători eu, Jacob și domnul Wilker, ca niște rățuște 
rătăcite și descurajate, într-o cameră de lângă holul principal. 

Cineva a făcut un efort să transforme această cameră întunecată, 
joasă, într-o sufragerie care chiar pare să se fi inspirat dintr-o 
descriere de mâna a treia a obiceiurilor din Scirland. Cel puţin, 
aveam canapele, chiar dacă erau mai mult bănci din lemn, cu 
pernute pe partea unde te așezi și pe cea unde te rezemi, dar, cu 
toate astea, am luat loc plini de recunoștință. Lordul Hilford a adus o 
sticlă și erau păhărele de lut pe o masă din apropiere; a pus puțin 
coniac în patru dintre ele și le-a împărțit, mi-a dat chiar și mie. Nu 
mai gustasem coniac de când mă cususeră după întâmplarea cu 
drago-lupul și m-a forțat să iau o gură, încă fiind copleșită de 
amintirea aceea. 

Licoarea m-a încălzit, afară ploua liniștit, iar Lordul Hilford a zis 
cu greutate: 


— Imi cer scuze, doamnă Camherst. 


— Scuze? De ce mie, și nu oricui altcuiva? 

— Știu că v-am vorbit despre pericolele acestei expediții, dar nu am 
prevăzut așa ceva. 

— Ce dracu” l-o fi apucat pe animalul ăla? a întrebat domnul Wilker 
și a primit o privire dezaprobatoare de la Jacob pentru exprimarea 
lui nepoliticoasă. 

- Fix ce voiam eu să vă întreb, am zis, dar mai cu patimă decât îmi 
este permis. Nu credeam că dragonii de stâncă atacă oameni. 

- Nu atacă, s-a încruntat Lordul Hilford și a dat pe gât restul de 
coniac: 

- Atunci, nu vă învinovățesc că nu mi-ati atras atenția asupra unui 
pericol la care nici dumneavoastră nu vă așteptați, i-am zis, iar 
degetele mi s-au încleștat în jurul păhărelului de lut. Cu orice preț, 
lăsaţi-ne să-l compătimim pe săracul vizitiu și să ne rugăm să se 
însănătoșească. Eu nu sunt rănită, Lord Hilford. Nu am nevoie de 
scuzele dumneavoastră. 

A sunat bine și am zis-o din toată inima. În niciun caz nu aveam 
de gând să las impresia că dau înapoi la primul pericol. Asemenea 
slăbiciune trebuie să se arate altă dată, când nu e nimeni de față să 
mă vadă. 

— Întrebarea domnului Wilker așteaptă răspuns, am spus. 

Era mult mai ușor să te gândești la atacul dragonului ca la o 
enigmă ce trebuie rezolvată. Mi-a dat o temă de gândire. 

-Ce ar putea provoca un asemenea comportament? Nu poate fi 
rabie. 

- Isabella, am putea lăsa astfel de întrebări pe mâine-dimineaţă. 
Acum nu e momentul potrivit, mi-a pus Jacob o mână pe brat. 


MA 


— „Nu e momentul potrivit“ înseamnă că încă nu avem un răspuns, 
a spus Lordul Hilford și a pus păhărelul gol pe suprafața zgâriată a 


mesei. Sau, cel puţin, eu nu am. Probabil că exaltarea m-a zăpăcit, m- 


a făcut să-mi pierd capul, dar a fost ceva total diferit de ce am văzut 
până acum la un dragon de stâncă, și doar am fost aproape de ei de 
mai multe ori. Trebuie să meditez la asta. În orice caz, asta este casa 
unde vom sta; bagajele noastre ar trebui să fie pe aici, pe undeva... se 
holba el în camera pe jumătate luminată, de parcă bagajele s-ar fi 
putut rătăci în umbră. 

— La etaj, am zis. 

Când m-am ridicat în picioare, am fost încântată să văd că mă țin 
genunchii. Mi-a fost teamă că perioada cât am stat jos și m-am 
destins putin i-ar fi putut convinge să renunțe. 

— Unde anume le-am trimis, trebuie să vedem. 

Am urcat scările ca o turmă udă, ciocnindu-ne unul de altul pe 
treptele întunecate și înghesuite. Scândurile scârțâiau îngrijorător 
sub picioarele mele, darămite sub ale Lordului Hilford, dar au ţinut. 
Odată ajunși pe coridor, am găsit toate bagajele amestecate, în ciuda 
etichetelor cu numele noastre. Era destul de târziu, dar nouă nici că 
ne păsa. Am tras valizele care conțineau hainele de călătorie, ne-am 
împărțit camerele și ne-am prăbușit în pat, abia reușind să ne 
schimbăm de hainele ude. 

Toată noaptea am visat dragonul și am tot căzut pe pământul tare 
din Vystrana, de la mare distanţă, din ghearele lui. 


Când m-am trezit în dimineața următoare, Jacob era deja plecat. 
Lumina dimineții mi-a dezvăluit camera mai în amănunt decât o 
văzusem noaptea trecută, adică un loc mohorât și trist. Pereţii, 
tavanul și dușumeaua erau din același lemn închis la culoare. Am 
întins o mână de unde mă aflam și am descoperit că era vopsit cu un 
fel de rășină care probabil că îl ferea de umiditate. Bârnele tavanului 
erau joase și greoaie, dându-i camerei un sentiment de claustrare. 


Mobila noastră consta într-un pat fără tăblie și baldachin, un dulap, o 
măsuţă de toaletă, cu oglindă și nimic altceva. 

Aerul din afara plăpumii mele era destul de răcoros, am 
descoperit imediat ce m-am dat jos din pat. Tremurând, am căutat 
repede în dulap și am scos o rochie și niște papuci. Ele m-au încălzit 
cât să caut mai atent prin cufere ceva potrivit cu care să mă îmbrac. 
Rochia din ziua precedentă era aruncată pe podea, pătată, ruptă, și 
fără nicio șansă să mai fie reparată. 

Am avut noroc și am găsit una dintre rochiile simple și rezistente 
comandate înainte să părăsesc Scirland, cu nasturi pe care să îi pot 
încheia singură. Când am încheiat ultimul nasture, ușa s-a crăpat, iar 
tânăra de noaptea trecută a încercat să-și bage capul înăuntru. 

Era înaltă și ceea ce numim politicos „zdravănă“, în genul acela pe 
care îl admirăm la oamenii de la ţară, cu trăsături puternice și o 
coamă de păr negru. În clipa aceea și ea parcă s-a speriat, aparent 
tulburată să mă vadă îmbrăcându-mă fără niciun ajutor. 

Din cuvintele care i-au ieșit pe gură, mi-am dat seama că ar trebui 
să fie camerista mea. Mă temeam de asta. Ar fi trebuit să fi învăţat să- 
și facă treburile, începând cu procurarea unui clopoțel cu care s-o 
chem când mă trezesc. Oricum, am lăsat asta deoparte și i-am pus 
mâna pe gură ca să tacă. 

Când s-a potolit, am întrebat-o: 

— Tcha prodwyr e straiz? Cum te cheamă? sau cel puţin eu asta speram 
că am zis. 

— Dagmira, a răspuns. 

- Dagmira, am spus. Isabella Camherst eiy. Zhe Mrs. Camherst tcbi vek 
ablych. 

Asta e o replică pe care o repetasem de multe ori, până când am 
fost sigură că o pronunt măcar la fel de bine ca vizitiii noștri 
chiavoreni. Eu sunt Isabella Camherst. Îmi vei spune „doamna Camherst“. 


Dacă voiam s-o învăţ să-mi fie cameristă, trebuia să începem prin a 
stabili limitele. Eram stăpâna ei, nu un copil pe care să-l dădăcești de 
colo colo. Respectul adevărat era esenţial. 

Nu voiam să mă gândesc că un copil din Vystrana ar ști mai mult 
despre zonă și obiceiurile locale decât mine, lăsând la o parte limba. 

Ca să-mi arăt încă o dată cunoștințele lingvistice, am întrebat-o 
unde a plecat soțul meu și am primit drept răspuns un alt potop de 
cuvinte, prea rapid ca să-l pot înţelege. O altă încercare, de data 
aceasta prefațată de setkasti, setkasti — mai rar, mai rar —, m-a răsplătit 
cu un ritm mai potrivit, dar tot cu multe cuvinte pe care nu le 
înțelegeam. Jacob a ieșit pe afară. Mai multe n-am deslușit. 

Așadar frustrată, i-am dat Dagmirei instrucțiuni scurte să aducă în 
cameră toate cuferele cu numele meu sau al lui Jacob pe ele și să le 
dea la o parte pe cele cu numele Lordului Hilford sau ale domnului 
Wilker, apoi am coborât. Bucătăria era rece și goală, singurul miros 
care persista era cel de la sângele lăsat după ce a fost îngrijit vizitiul. 
Mi-a pierit orice gând de a lua micul dejun. 

În comparaţie cu interiorul întunecat al casei, strada (dacă aș putea 
învrednici cărarea bătătorită și noroioasă cu un nume atât de 
pompos) era dureros de luminoasă. Am clipit și mi-am acoperit ochii 
până m-am obișnuit cu lumina. În depărtare am auzit voci vorbind 
fluent în vystranieză, dar niciuna nu-mi era cunoscută. 

Exteriorul casei nu era cu mult mai promiţător. Vremea făcuse 
rășina din neagră, gălbuie, locul era lipsit de ornamente, doar cu 
scânduri goale, întrerupte ici și colo de ferestre înguste și deasupra 
cu un acoperiș abrupt, din snopi de paie. Dormitorul nu prezenta un 
asemenea unghi; trebuie să fie un pod deasupra. Am aruncat o 
privire în jur și am descoperit câteva case în apropiere, în pantă, care 
parcă aveau un nivel și, din câte se pare, un pod. Locuinta noastră 
părea tot ce se putea găsi mai bun în Drustanev. 


Cărarea ducea în jos spre restul satului. Coborând, am văzut 
majoritatea caselor care, spre deosebire de a noastră, aveau garduri 
ce îngrădeau curți pline ochi cu gâște. Femeile stăteau la poartă, 
torcând și flecărind, neîncercând să-și mascheze felul în care se uitau 
la mine. Le zâmbeam plăcut de câte ori treceam pe lângă ele, dar 
atenția mea era îndreptată mai mult spre căruțele familiare, trase 
peste tot prin sat, cu unul dintre vizitiii noștri chiavoreni, care-și 
harnașa calul. 

— Pleci atât de repede? l-am întrebat, puţin surprinsă. 

S-a uitat peste umăr la una dintre case. 

— Imediat ce-i dau drumul lui Mingelo. Trebuie să mergem la 
curtea boierului. 

Știam că tot trebuie să livreze încărcătura, dar Mingelo era 
bărbatul rănit. 

— O, dar ar fi mai bine să-l lasati aici decât să-l supuneți la un 
asemenea drum. 

Vizitiul a scuipat în noroi, neinteresându-l politețurile. 

— Cică este un doctor la curtea boierului. Chiavoran. Mai bun decât 
un țăran vystraniez de pe aici. 

Lăsând la o parte mândria națională, trebuia să admit că 
aprecierea lui era corectă; cu siguranță că omul boierului ar fi mai 
educat decât orice îndreptător de oase. Mi-a fost milă de Mingelo, 
totuși, că trebuia să suporte această călătorie. 

Jacob m-a găsit în scurt timp. Și el căutase aiurea haine printr-un 
cufăr; costumul lui era prea elegant pentru situația de față. 

— Isabella, aici erai! a spus, de parcă eu aș fi dispărut de dimineaţă. 
Vizitiii trebuie să-și continue drumul spre curtea boierului, dar apoi 
se întorc în Chiavora. Iu... 

L-am oprit punându-i mâna pe încheietură, fiind conștientă că toți 
ochii din Vystrana ne fixau. 


— Te rog, nu, am răspuns încet, astfel încât nimeni să nu poată 
trage cu urechea, chiar dacă vorbeam în scirlandeză. Nu-mi cere asta. 
Ştii că nu voi merge și nu vreau să ne certăm în fața acestor străini. 

Ochii lui verzi i-au căutat pe ai mei. Vântul de munte i-a ciufulit 
părul, dându-i un aer neliniștit, pe care, în altă situație, l-aș fi găsit 
încântător. Abia atunci mi-am adus aminte că am plecat fără să mă 
pieptăn, cu părul în toate direcțiile. Ce fel de imagine prezentam eu 
acum, cu sau fără argument? 

Poate că neliniștea mea l-a fermecat. A oftat, chiar dacă 
îngrijorarea nu i-a dispărut din ochi. 

- Pot măcar să te rog să stai aproape de casă de acum încolo? 
Hilford îi pune întrebări șefului satului — ce se întâmplă cu dragonii 
și unde este Gritelkin. Până stabilim, te rog, abține-te! 

Am subînţeles că deja nu mă purtam cum trebuie, dar asta a 
dispărut, pe lângă alte griji. Am presupus că Jindrik Gritelkin, 
legătura Lordului Hilford, era unul dintre bărbaţii care dădeau fuga 
aseară. 

— Nu este aici? 

— Nu, nu este. Vrei să te întorci în casă? 

Casa, unde trebuie să dau ochii cu Dagmira. 

- Da, dragule. Te rog să-mi dai de știre ce se întâmplă, când poti. Și 
ce ar trebui să facem cu mâncarea? 

— Ar trebui să fie un bucătar; ăsta-i alt lucru de care întreabă 
Hilford. Cred. 

Jacob a încercat să-și netezească părul, numai pentru ca vântul să 
i-l ciufulească la loc. 

- O să aranjez ceva. 

Am urcat pe cărarea pietruită înapoi spre casa noastră pietruită, 
hotărâtă să nu mă uit înapoi la căruțele chiavorane și la șansa mea de 
a pleca. 


CAPITOLUL 8 


O introducere în Drustanev — Absența domnului Gritelkin — 
Incercăm să pornim 


Am mai scris despre Drustanev în O călătorie în Munţii din 
Vystrana. Dacă aveți cumva un exemplar ori intenţionaţi să cumpăraţi 
(așa cum v-am încurajat și înainte), vă rog să nu dați atenţie la ce am 
zis acolo despre sat sau chiar despre oamenii din Vystrana în 
general. 

Cuvintele pe care le-am scris atunci mă fac să mă rușinez acum. 
Încercam, împotriva înclinației mele, să mă conformez așteptărilor 
scrierilor de călătorie, atât de practicate de tinerele doamne de 
atunci. Este o porcărie mai rea decât Drumeţii în Anthiopa centrală a 
domnului Condale, inspirat mai mult de întâlnirile teatrale ale firilor 
pestrițe, semiprofetice din Vystrana decât de oamenii pe care îi 
cunoșteam în Drustanev. Să aud ce se spune în carte, că Vystrana e 
un pământ al arcușurilor ce jelesc, al femeilor cu gene lungi și al 


vinurilor dulci și tari. 


Și, ca să spunem drept, este un ținut al celor mai plictisitoare 
clișee. În Vystrana am băut mai mult ceai decât vin, am auzit viorile 
foarte rar și niciodată nu am văzut vreo dagmiroaică aruncând ceva 
care să semene cu o ocheadă. Ar fi mai ușor să citiți o carte de istorie, 
care ar explica multe ite împletite din haina poporului. Pentru 
poziția munților, aproape călare pe gâtul Anthiopei, vin majoritatea 
oamenilor pe acest continent: chiavorani, eiverschi, akhiani, bulskoi 
și mulți alții — ultimii conducând Vystrana ca pe un stat vasal timp 
de șaizeci de ani înainte de venirea noastră. Dar influențele acelea au 
rămas în mare măsură în văi și câmpii, strecurându-se doar treptat 
către ciobanii și vânătorii din munti, unde identitatea puternică a 
vystranilor a rămas intactă. 

Se așteaptă de la tinerele doamne să compună versuri pline de 
laude despre frumuseţile locurilor pe care le vizitează. Bărbaților 
însă, când scriu despre călătoriile lor, le e îngăduit să se plângă și să- 
și afirme superioritatea naturii din ținuturile lor natale. Eliberată că, 
aparținându-i acestui sex, nu am cum să-i încredințez tiparului un 
asemenea păcat, ar trebui să mă folosesc de această ocazie ca să 
consemnez acum ce nu am putut atunci: 

Am urât Drustanev. 

Nu oamenii. Chiar dacă i-am înțeles foarte rar și foarte des i-am 
disprețuit, până la urmă le sunt datoare pentru tot ajutorul oferit și 
pentru răbdarea pe care au avut-o când ne-au permis să stăm cu ei. 
Au fost și momente când muntii m-au înduioșat cu frumusețea lor. 
Dar cel mai adesea am urât împrejurările în care mă găseam și nu am 
simtit niciodată nici cel mai mic imbold să mă întorc. 

O parte din ele țineau doar de climă. Cei mai ageri dintre 
dumneavoastră vor fi observat că aproape toate expedițiile mele au 
fost în regiunile mai calde ale lumii: Akhia, Marea Săracă și așa mai 
departe. (O altă excepție notabilă, în afară de Vystrana, zborul meu 


în Mrtyahaimas a fost de neocolit, din păcate.) Companionii mei 
nativi de prin părțile acelea deseori și-au exprimat surprinderea că 
sunt atât de dispusă să îndur căldura. Din experienţa lor, noi, 
scirlandezii, suntem mai adaptaţi la frig, uscându-ne și murind la 
prima adiere de aer mai cald. Întotdeauna am preferat căldura, oricât 
de excesivă ar fi, și de aceea muntii din Vystrana nu erau deloc pe 
gustul meu primăvara. Dragonii, această minunată posibilitate, m-au 
convins să trec peste nefericitul impediment, dar acum, că-i eram 
supusă, chiar am devenit foarte ursuză. 

Ca să înţelegeți, „primăvara“ în Vystrana înseamnă cu totul altceva 
decât pentru noi, scirlandezii. (Sau pentru toți care citesc asta, fie ei 
din Erigan sau din altă parte — doar dacă nu am adepți și prin 
Vystrana, ceea ce cred că e posibil.) Pentru locuitorii din Drustanev, 
primăvara este perioada când verii lor din văi duc turmele de oi sus, 
în așa-numitele pajiști de mijloc, lângă sat. Asta se întâmplă de obicei 
înainte de Floris ê- nu cu mult înainte de venirea noastră — și putem 
deduce temperatura medie din faptul că sătenii nu-și tund oile decât 
mai târziu, spre sfârșitul anotimpului. 

În vremea aceea a anului, zăpada încă zăbovește în văile mai 
abrupte, mai ales unde molizii și pinii cresc prea deși ca să pătrundă 
soarele. Se pot forma cascade la sfârșitul lui Floris sau la începutul 
lui Graminis 7. În timpul expediției noastre s-au format cascade până 
în Messis 8. Unii domni — „domni“ e un fel de a spune — m-au 
tachinat că mă plângeam tot timpul că în Vystrana mi-e frig. Eu le 
spuneam să mă însoțească vara următoare în deșertul akhian și vom 
vedea cine îndură mai bine. Oi fi eu mai bătrână și cu siguranţă urăsc 
frigul, dar asta nu înseamnă că sunt o delicată. 

Drustanev era un sat cu case răspândite ici-colo, construite în orice 
loc părea îndeajuns de întins, fără să aibă ceea ce numim stradă. 
Majoritatea caselor păreau absolut minuscule sub snopii înalți ai 


acoperișurilor de stuf — înalți pentru că trebuiau să oprească zăpada 
abundentă. Oamenii sunt ciobani în anotimpurile călduroase și 
vânători iarna; cu cei din văi fac schimb de lână, pături țesute și piei. 

Pantele din jurul satelor au fost transformate de localnici secole la 
rând. Unele au devenit terase mici, potrivite pentru culturile locale, 
dar cea mai importantă modificare este că, din zece în zece ani, 
bărbații dau foc pădurilor. Nu am avut privilegiul să văd acest 
eveniment — chiar dacă am impresia că mi-ar fi plăcut, cred, doar 
pentru căldură —, dar mi s-a spus că cenușa îngrașă solul, creând 
pășuni bune o perioadă, iar după aceea devine păduricea care atrage 
căprioarele. Oile mănâncă iarba, lupii mănâncă căprioarele, iar 
dragonii mănâncă orice nu fuge îndeajuns de repede. 

Am urât frigul și izolarea, aceeași mâncare care putea a usturoi — 
dar adevăratul motiv al suferinței mele era că mă aflam într-o țară 
străină, departe de tot ce cunoșteam, și m-am adaptat foarte greu. 
Poate credeți că e romantic să fugi acolo, ca tânărul Thomas în 
nesuferitul roman în trei volume al doamnei Watree, iar unora dintre 
voi chiar v-ar plăcea. Mie, nu. Uitându-mă acum înapoi, 
sentimentele mele au pălit într-o neplăcere ușoară care aproape ar 
putea fi numită nostalgie și așa nu voi lălăi prea mult asupra 
nefericirii pe care o simțeam când mă așezam iar să mănânc altă 
supă acră ori mă uitam pe fereastră (nelăcuită) să văd că ninge iar. V- 
ar fi de folos să înțelegeți câteva din acţiunile mele următoare dacă v- 
ați gândit că aproape o luasem razna în Drustanev și numai dragonii 
mă puteau salva. 


Casa în care stăteam îi aparținea lui Jindrik Gritelkin, din clasa pe 
care o numeau de „răzeși“ în Vystrana, un fel de agent al boierului în 
regiune, cum spusese Lordul Hilford. Aceasta era definiția 


termenului. In adevăratul sens al cuvântului, mai ales în această 


zonă, ne-a luat mai mult să-i deosebim. Multe s-ar fi lămurit, dacă 
Gritelkin s-ar fi aflat acolo, dar nu era. lar absenţa lui era îngrijorarea 
principală în acea primă zi din Drustanev. 

Între timp, până a ajuns acasă Lordul Hilfor, Jacob a adus un coș 
cu mâncare pentru prânz, eu am renunţat să mai vorbesc în 
vystranieză și îi tot repetam în scirlandeză Dagmirei, iar și iar, tot 
mai tare, de parcă asta ar fi putut înlocui cuvintele pe care nu le 
știam. Cuferele noastre erau sortate, dar mobila în care să le punem 
conținutul lipsea, iar Dagmira nu părea să înțeleagă. Mai mult, 
preaiubitul fotoliu al Lordului Hilford, cel pe care-l căra cu el peste 
tot pe unde mergea, s-a stricat când s-a răsturnat căruța, iar, în 
frustrarea mea, eu eram gata să-i fac rămășițele surcele pentru foc. 

O parte din iritarea mea, totuși, era de la foame și am fost tare 
ușurată să-l găsesc pe conte despachetând cârnaţi și chifle pe masa 
din bucătărie. 

- Dacă puteţi aduce niște scaune, doamnă Camherst, a spus, am 
putea lua loc să vorbim. 

Trei scaune și un taburet au fost șterplite din alte părți ale casei și 
am tăbărât ca niște lupi înfometați pe mâncare, domnul Wilker 
luând, galant, taburetul. 

- Gritelkin, a spus Lodul Hilford după ce a dispărut primul fel de 
mâncare, nu este aici. Mi-a trimis un mesaj să mă avertizeze că acum 
nu e momentul potrivit pentru cercetări. Dar, știind cum poate fi 
poșta internațională, și-a luat măsura de precauţie de a călători la 
Sanverio, sperând să ne intercepteze. Se pare că atât mesajul, cât și 
Gritelkin s-au făcut praf. 

— Credeţi că e bine? 

Având în vedere ce păţise vizitiul nostru, imaginația mea a creat o 
varietate de scenarii nefericite pentru absentul Gritelkin. 


— Îmi place să cred că da, a spus contele. Sătenii nu văd prea multe 
motive de îngrijorare, sub nicio formă. E posibil ca noi să-l fi ratat pe 
drumul spre înălțimi; se poate întâmpla ușor. 

Optimismul din tonul lui a fost doar putin forțat, dar mă întreb ce 
ar fi zis, dacă n-ar fi fost o doamnă de faţă. 

— Dar despre dragon? a întrebat domnul Wilker. E clar că nu-i 
prima dată când se întâmplă așa ceva, dar nimeni nu mi-a zis nimic. 

Lordul Hilford a dat din cap și s-a întins după altă chiflă. 

- Nici mie, dar ai dreptate. Au mai fost și alte atacuri. Doar atât am 
putut obține de la primarul satului, Urjash Mazhustin. Nu atât de 
multe cât să ne temem pentru viețile noastre ori de câte ori ieșim pe 
ușă, dar destule ca să nu dorească să vorbească despre ele unui 
străin. 

La masă a urmat un moment de tăcere. Mă întrebam, dar nu am 
rostit cu glas tare, dacă nu se gândea și altcineva dacă mai putem 
face ce ne-am propus. 

— Avem idee din ce cauză s-a întâmplat așa ceva? a întrerupt Jacob 
tăcerea. Este vreo boală asemănătoare rabiei care afectează dragonii? 
Sau și ei, ca lupii, se năpustesc asupra oamenilor când sunt vremuri 
grele? 

Ochii Lordului Hilford au strălucit. 

— lată câteva întrebări excelente, Camherst, a zis Lord Hilford, 
căruia i-au sclipit ochii. Nu am nici cel mai mic indiciu, dar ar trebui 
să ne punem și întrebarea asta numaidecât. 

Am tăcut cât a mai durat prânzul, ascultând fiecare cuvânt și 
încercând să nu atrag atenţia în niciun fel. Acum mi-am amintit 
perfect, era timpul să-mi joc rolul aici: să le facilitez cercetarea de la 
această casă — baza din Drustanev. Din moment ce nimeni nu a 
încercat să ne oprească, bărbații făceau planuri să facă rost de hărți și 
să scruteze împrejurimile. Gritelkin ar fi avut această informație 


pentru noi — pentru ei, mi-am reamintit —, dar, în absenţa lui, bărbații 
erau pregătiți să se descurce singuri. 

Dacă vă îndoiţi de cât de chibzuite erau intenţiile mele, vă rog să 
vă amintiți: aveam doar nouăsprezece ani și încă nu eram Lady 
Trent, cu toate legăturile pe care le presupune acest nume. Nici 
măcar nu știam că dragonii aveau să-mi devină profesie pe viață. 
Credeam că această expediţie în Vystrana era singurul lucru cu care 
voi rămâne și eram hotărâtă să dau ce am mai bun în calitatea în care 
am venit, ca ajutor eficient și efectiv. 

A spune că mi-am petrecut săptămâna ce a urmat bătându-mi 
capul încontinuu cu Dagmira ar fi un eufemism. Vystranieza mea s-a 
îmbunătăţit simţitor, din absolută necesitate și folosință, și, cum nu 
am pretenția că gramatica mea era bună, cel puțin am învățat 
cuvintele de care aveam nevoie. Nu mă ajuta că Dagmira avea 
obiceiul să-mi ia mâinile și să le pupe pe amândouă de fiecare dată 
când mai învățam un cuvânt. În Vystrana acesta este un gest de 
curtoazie manifestat față de cei de rang înalt, dar, din felul 
batjocoritor în care o făcea, părea să fie mai mult decât o femeie 
chiavorană care-și înălța mâinile să se roage Domnului pentru o 
minune. 

O parte din cuvintele pe care le căutam se pare că nici Dagmira nu 
le știa. Curând, a devenit evident că ceea ce consideram a fi 
minimum de mobilă, care abia ne ajungea ca să ne adunăm acolo, era 
ceva extravagant pentru standardele rurale din Drustanev, iar unele 
piese pe care mi le doream (ca un șifonier în care să-mi aranjez 
rochiile) nu existau nicăieri în sat sau, cel puțin, din ce știa Dagmira. 
Ca să le obţin, trebuia să cer din Sanverio și nu merita timpul și banii 
cheltuiţi. Puteam presupune că, îndurând martiriul de durată al unei 
femei de lume aflate în împrejurări grele, trebuia să suport. 


De asemenea, nu prea aveam nici servitori, dar cel puțin la asta mă 
așteptam. Un băiat șocant de palid, Iljish, îi servea pe domni, mai 
degrabă pe Jacob și pe domnul Wilker (iar domnul Wilker însuși 
făcea pe servitorul pentru conte), iar după prima zi am avut o 
bucătăreasă apatică, pe care nimic nu o putea deranja, dar cel mai 
mult aveam de-a face cu Dagmira și am început să-mi dau seama că, 
nici dacă mă obișnuiesc cu limba ei, nu m-ar ajuta să trec de bariera 
manierelor sale. Nu era de neatins — nici gând, cu pupatul mâinilor și 
cu discursurile ei prea turuite ca să le înţeleg; —, dar, fie calmă sau 
distrasă, părea complet neafectată de orice îi ziceam. E bine că nu m- 
am așteptat sau nu am sperat ca menajera mea să fie o bună 
companie cât timp am stat în Vystrana; aș fi fost nespus de 
dezamăgită. 

Nu i-am spus lui Jacob sau celorlalți cât de mult am preluat din 
munca în jurul casei. Truda obositoare de a face curățenie și alte 
sarcini domestice le-am lăsat Dagmirei, bineînţeles, dar orice era 
legat de dragoni am păstrat cu strășnicie pentru mine. În absența 
unor rafturi potrivite, am strâns suficiente cutii și am aranjat aceste 
volume pe care le aveam și pe care le-am adus cu atâta grijă de parcă 
ar fi fost organizate într-o mare bibliotecă. Domnul Wilker a venit cu 
o hartă mare a Vystranei și una mai mică a muntilor de lângă 
Drustanev, pe care le-am lipit pe pereţi, aducând o pată de lumină în 
casa altfel sinistră. 

Camera de zi ne-a devenit cameră de lucru, cum ne lipsea un loc 
mai potrivit. Mărturisesc că nu mă deranja, întrucât a însemnat că 
orice discuție a noastră să aibă loc acolo, dându-mi mai mult timp în 
singurul loc în care mă simţeam cât de puțin ca acasă. 

Cum zilele treceau fără niciun semn de la absentul domn 
Gritelkin, Jacob și domnul Wilker și-au luat obligația de a face harta 
împrejurimilor ținutului. Nu au adus instrumente de topografie, așa 


că munca lor era imprecisă, dar, după ce colecționase fosile din 
Niddey în copilărie, domnul Wilker era mai mult decât obișnuit să 
hoinărească prin zonele rurale (chiar dacă erau mai plate) și să-și 
facă harta împrejurimilor în minte. O a treia bucată a ajuns pe perete 
și o dădeam jos în fiecare seară ca să mai adaug ce-au găsit, 
desenând cât de bine puteam ca femeie. În timpul zilei, Lordul 
Hilford se așeza în fața ei, mormăind mereu. 

Mormăia pentru că, fără îndrumarea lui Gritelkin, nu prea aveau 
idee pe unde să se uite după dragoni. O, se întâmpla destul de des 
să-i vezi zburând prin aer. În plimbarea mea matinală prin sat, un fel 
de evadare din întunecimea sumbră a casei, zăream bestii departe de 
vârful munţilor, forme cu aripi lungi pe care le deosebești imediat de 
cele ale răpitorilor. Dar să-i văd mai de-aproape a fost o provocare 
mult mai mare. 

Dragonul de stâncă vystraniez, vedeți voi, preferă să stea în 
peșteri. (De aici și de la pielea de aceeași culoare cu cenușiul 
stâncilor îi vine numele.) Odată ce îi găsește ascunzătoarea, 
naturalistul îi poate urmări mișcările ca să vadă unde merge să se 
hrănească, să bea apă sau să atragă atenţia altor dragoni. Poate, dacă 
este curajos, să intre în vizuină, în absenţa dragonului, ca să 
examineze lucrurile și ordinea. Culcușul este aproape indispensabil 
începerii unei asemenea munci. 

Dar, înainte de toate, trebuie găsit. lar unul dintre motivele pentru 
care dragonilor de stâncă vystraniezi le place să se ascundă în peșteri 
este că sunt din abundentă în regiune, o mare întindere de relief 
carstic. Funcţia primară a hărţii pe care soțul meu o întocmea cu 
domnul Wilker era să marcheze locurile unde erau peșteri. Au 
descoperit cu ușurință câteva în fiecare zi, chiar dacă multe prea mici 
pentru dragoni. De unele au dat în drumul lor spre casă, trecând 
printr-o zonă pe care o credeau deja cartografiată în întregime. Jacob 


a găsit una prin întâmplarea nefericită de a cădea în gol pe o pantă 
abruptă, aterizând pe o stâncă ieșită din niște mărăcini, care înainte 
ascundeau intrarea în peșteră de ochii lor. Întreprinzător cum era, l-a 
pus pe domnul Wilker să-i lase în jos un felinar care să nu fie spart, 
astfel încât el să poată cerceta interiorul înainte de a găsi un drum 
înapoi. Scobiturile adânci din podeaua de piatră a peșterii arătau că 
un dragon de stâncă s-a ascuns la un moment dat acolo, dar 
mormanul de frunze uscate de deasupra lor ne-a indicat cu cât timp 
în urmă s-a întâmplat. 

În întunecimea nopții, când m-am urcat în patul nostru 
inconfortabil, plin de cocoloașe, și am încercat să adorm, mintea mea 
s-a întreținut singură cu cea mai sălbatică imaginație despre cum aș 
putea rezolva această enigmă în locul lor. Am început cu noţiuni pe 
jumătate rezonabile: aș putea sta cu un carnet de desen într-un loc cu 
vedere bună ca să desenez mișcările dragonilor, să văd dacă este un 
tipar. ( Și să mă rog să nu mă vadă niciun dragon și să nu tăbare pe 
mine ca pe o masă ușoară: din această cauză noțiunea era doar pe 
jumătate rezonabilă.) Aș putea face cercetarea mea proprie în munți, 
concentrându-mă pe zonele pe care Jacob și domnul Wilker nu le-au 
acoperit încă. (Și să mă rog să nu cad, cum a pățit soțul meu, să-mi 
rup vreun picior și să zac neajutorată până vine un dragon și mă 
înfulecă de parcă aș fi o pradă ușoară.) Aș putea merge cu mâna 
goală în sălbăticia din Vystrana, încrezându-mă în visul meu din 
copilărie, cu dragoni care să-mi călăuzească pașii, așa cum Panachai 
a fost călăuzit de Dumnezeu în deșert, până când soarta mă va duce 
la adăpostul perfect. (Unde aș deveni o pradă ușoară. Partea 
dereglată din creierul meu a inventat aceste idei, dar partea practică 
știa unde s-ar termina.) 

În plus, nu ar trebui să vorbesc cu prea multă ușurință despre 
pragmatism. Chiar dacă am reușit în sfârșit să găsesc o soluţie la 


problemele noastre, calea pe care am ajuns la ea a fost aproape la fel 
de naivă ca cel mai absurd dintre visurile mele. 


CAPITOLUL 9 


O umbră în noapte — Un răspuns prostesc — Staulerieni în 
munți — Posibilitatea unui ajutor 


Exită o ciudățenie care vine odată cu viața la țară, dar pe care 
cititorii mei — majoritatea, îmi imaginez, se bucură de beneficiile 
luminii electrice, care este în zilele noastre peste tot — s-ar putea să 
nu o cunoască. 

În absenţa iluminatului artificial, somnul omului se împarte în 
două perioade distincte, cu un gol de trezie în orele întunecate ale 
nopții. Experimentând asta în Drustanev, am atribuit-o inițial patului 
incomod, camerei reci, sentimentului general de stranietate dat de 
împrejurimi și tot așa. Mi-a luat ceva timp să descopăr că era ceva 
normal printre săteni. (Dar obiceiurile lui Jacob au avut nevoie de 
mai mult timp să se schimbe, cred că din cauza exerciţiilor 
obositoare pe care le făcea, cățărându-se prin munti.) 

Într-o noapte pe care acum am să v-o povestesc, nu aflasem încă 
motivele treziei mele. Tot ce știam era că sunt trează, așa cum mi se 
întâmpla de câteva nopți, și nu puteam adormi. Ca să nu-l deranjez 


pe Jacob pentru că mă foiam și mă suceam, m-am dat jos din pat, mi- 
am pus o rochie ușoară și m-am furișat să găsesc ceva de făcut până 
îmi revine somnul. 

E tare ciudat să te trezești la miezul nopții, dacă nu ești obișnuit. 
Lumea pare de vis la ora aceea, iar mintea se potolește într-o stare 
meditativă; propriile gânduri îmi păreau îndepărtate, ca specimenele 
de pe masa mea de acasă. M-am gândit să citesc, ca în celelalte două 
nopti, dar mă simțeam vinovată să folosesc și mai multe lumânări — 
mai ales când bănuiam că prezența luminii nu făcea decât să-mi 
amâne întoarcerea la somn. 

M-am dus în camera noastră de lucru, ultimul loc în care aș fi 
putut deranja pe cineva, dar, în loc să citesc, am tras obloanele și le- 
am deschis. Un aer rece mi-a atins faţa, trezindu-mă și mai mult, dar 
încurajându-mi visarea. M-am simtit plăcut detașată de mine însămi 
și, stând în camea întunecată, m-am lăsat în contemplarea cerului 
din noaptea fără nori. 

Vă rog să mă ierați că amân o vreme scopul adevărat al acestei 
povestiri ca să vorbesc despre cer. La ora aceea, în Falchester și în 
multe alte locuri de azi, lumina de la sălașurile oamenilor umbrește 
mult din strălucirea stelelor. Și ce? ai putea întreba, neînțelegând de 
ce ar conta. Încă se văd multe stele. Dar îmi amintesc de casa 
copilăriei mele din Tamshire, destul de departe de cel mai apropiat 
oraș ca să fie cruțat de această schimbare, și îmi amintesc și cerul de 
deasupra munților din Vystrana. Poate crezi că se văd multe stele, 
dragă cititorule, dar te înșeli. Noaptea este în același timp întunecată 
și mai strălucitoare decât îţi poţi imagina, iar cerul este o minune pe 
lângă care pălesc cele mai splendide bijuterii din Renwick. Sus, în 
munți, unde aerul este mai geros decât în umedul Scirland, am văzut 
o frumuseţe cum nu mai văzusem. 


Nu mi se întâmplă prea des să fiu sentimentală. Dar, fie de la 
splendoarea de deasupra mea, fie de la ciudata mea stare de spirit — 
ori și de la una, și de la alta —, m-am simţit copleșită. Prima dată am 
fost fermecată, apoi, simțind că e prea mult, mi-am luat ochii de la 
cer și am contemplat un Drustanev adormit, o priveliște mult mai 
lumească. 

Lumească, mai puțin lumina care a izbucnit la ceva distanţă. 

Nu era strălucirea de diamant a unei stele, ci călduroasa, 
strălucitoarea formă a unui foc. S-a deschis o ușă și au apărut două 
figuri. Una, mai mică, avea o siluetă rotunjită, de femeie, cu un șal 
aruncat pe umeri. Cealaltă era mult mai înaltă, în veșminte 
neobișnuite, iar în lumina din interior am văzut ceva și mai și: un păr 
blond, prins într-o coadă la spate, într-un fel foarte nevystraniez. 

Fascinaţia aștrilor a pălit în timp ce stăteam, urmărindu-i pe cei 
doi pe întuneric. Primul meu gând, absurd, a fost că domnul Wilker 
și-a luat o femeie drustanevă care să-i fie iubită — pentru că cei doi 
sigur erau iubiți, după cum se îmbrățișau în tocul ușii, bărbatul 
părând la fel de nedornic să plece pe cât era ea de nedornică să-i dea 
drumul. Dar părul domnului Wilker nu era atât de deschis și nici de 
ajuns de lung ca să-l lege. Bărbatul nu era vreun om pe care să-l fi 
văzut în oraș și un asemenea căpșor blond n-ar fi trecut neobservat 
printre figurile din sat. 

Mi-am dat seama că acum eram pe jumătate atârnată pe fereastră, 
cu pervazul apăsându-mă pe șold, de parcă, dacă m-aș apropia o 
jumătate de metru, aș putea vedea mai bine. Nu aveam niciun scop 
de natură erotică, ci mi-aș fi dorit ca cei doi să nu se mai sărute și să 
se despartă ca să-i pot zări faţa bărbatului. Dar nu faţa conta, nu-i 
așa? Trăsăturile lui n-aveau să-mi spună cine era. M-am tras înapoi, 
mi-am pus pantofii plini de noroi pe care îi lăsasem la ușă și m-am 
strecurat afară imediat. 


Aș vrea să pot afirma că am făcut-o din cauza stării de visare 
adusă de trezirea la miezul nopții. Este o scuză bună și ar putea fi 
ceva adevăr în ea. Dar toată vina o are mai întâi nerăbdarea mea, 
care venea și din iritarea mea provocată de progresul încet al 
cercetării, după care era și vina curiozității mele, care avea și mai 
putine limite decât într-o noapte obișnuită. 

În clipa când am ieșit, ușa s-a închis. M-am oprit, ridicându-mi 
rochia ca să nu o târăsc prin noroiul pe jumătate îngheţat, iar în 
curând am zărit mișcare: bărbatul, care mergea pe deal, în afara 
satului. Cu siguranţă nu era un localnic, iar curiozitatea mea a 
crescut. Am pornit după el, țâșnind din casă în casă ca să am după ce 
mă ascunde, dacă s-ar uita în spate. 

Cât de departe intentionam să-l urmăresc? Nu pot să vă zic. 
Probabil că ar fi trebuit să-mi pun și eu această întrebare, dar, înainte 
să ajung pe punctul de a mă speria, altcineva a luat decizia în locul 
meu. 

Satul era înconjurat de o zonă stâncoasă, golașă, în vale era câmp, 
iar pădurile începeau nu departe pe pante. Pătrunsesem în desișul 
lor îndeajuns să-mi dau seama că un halat și o cămașă de noapte nu 
fac casă bună cu furișatul după un bărbat care sigur cunoaște 
drumul pe un asemenea teren și am simțit frigul mușcându-mă de 
gleznele goale. Drustanev era ascuns vederii de un pâlc de copaci și 
nu aveam decât lumina cerului. Prin urmare, nu m-am simtit nici 
măcar un pic amenințată, până când un braț m-a apucat tare și încă 
unul mi-a apăsat gura. 

Dar am tipat imediat — cât am putut, la cum eram. Încă nu era un 
strigăt de ajutor; gândurile mi s-au oprit moarte de frică, nelăsându- 
mi decât reflexul pur de animal. Bărbatul m-a tras mai aproape și mi- 
a șuierat ceva de neînțeles la ureche. Nu vă pot spune dacă era în 
vystranieză sau în altă limbă. Era scirlandeză, asta fiind tot ceea ce 


creierul meu putea înțelege. M-am întors, încercând să mă eliberez, 
iar acum chiar am încercat să strig după ajutor, dar în van. Bărbatul a 
șuierat fără cuvinte, un sunet de amenințare clară, și m-am oprit. 

Am făcut ceva zgomot că ținta urmăririi mele a auzit ceva și s-a 
întors. Câteva clipe cât i-a luat să ajungă la noi am crezut că ar putea 
fi salvatorul meu. Cum se apropia, din nefericire, speranțele mi s-au 
spulberat. A vorbit, dar nu mie, ci răpitorului meu, care i-a răspuns 
într-o limbă care nu era nici scirlandeză, nici vystranieză. Cu 
siguranţă se cunoșteau și, chiar dacă nu erau bucuroși să se vadă, nu 
însemna că vreunul dintre ei era de partea mea. 

Starea de reverie a dispărut de parcă n-ar fi fost niciodată. Stăteam 
ţeapănă în prinsoarea răpitorului meu, mintea fugindu-mi în 
cerculețe inutile, ca un șoarece prins sub un coș. Ce-mi vor face? Să 
mă răpească, să mă omoare, să atenteze la onoarea mea - toate 
acestea și mai rău de atât păreau posibile. M-am confruntat cu un 
drago-lup și cu un dragon în coborâre, dar niciodată cu un bărbat 
care vrea să-mi facă rău, iar singura parte a creierului meu, care 
rămăsese destul de detașată ca să observe scena, era dezgustată să 
vadă cât de rău mă descurcam. 

Îi sunt recunoscătoare acelui cotlon din creierul meu pentru că m- 
a ambiționat să fac un efort mai mare. Mi-am cântărit opțiunile și le- 
am găsit jalnic de precare. Nu aveam nimic valoros cu care să 
mituiesc bărbaţii ca să mă lase să plec. Eram destul de departe de sat, 
așa că nu puteam fi sigură că mă aude cineva dacă tip, dacă răpitorul 
meu mi-ar lua mâna de pe gură cât să pot încerca. Strânsoarea lui era 
puternică, la fel ca a unui dragon, și, chiar dacă m-aș elibera, nu aș 
ajunge prea departe, împiedicându-mă prin pădure în halatul și 
cămașa de noapte. M-am văzut dorindu-mi, destul de irațional, să fi 
citit mai multe din romanele senzaţionale ale Mandei Lewis — de 


parcă ar fi putut să-mi furnizeze vreo informație de ajutor într-o 
situație ca asta. 

Poate că ar fi fost mai bine să nu cântăresc opțiunile. Ambele m-au 
înspăimântat și m-au distras, așa că am fost luată prin surprindere 
când mâna de pe gura mea a dispărut, iar bărbatul pe care-l 
urmăream mi-a îndesat un fel de cârpă printre dinți. Am tipat cât de 
tare am putut — adică nu prea mult — și mai mult am mormăit, dar 
imediat m-au legat, mi-au pus un căluș în gură și m-au legat la ochi. 
Înainte să-mi acopere ochii l-am zărit puţin pe răpitorul meu, care 
părea un alt bărbat cu părul deschis la culoare, mai înalt și mai bine 
făcut decât primul. După ce m-au legat fedeleș, m-a aruncat pe umăr 
și ne-am dus. 

Deci așa arăta o răpire. Cel puţin, așa începea, așa că mi-a înghețat 
sângele în vene când m-am gândit la ce ar putea urma. 

În scurtă vreme am ajuns (sau mai degrabă ei au ajuns, fiindcă eu 
eram cărată vrând, nevrând) suficient de departe de sat ca bărbații să 
se simtă în siguranţă să vorbească mai tare. După tonul lor, era clar 
că răpitorul meu, acum purtătorul meu, e total nemulțumit de cel 
care a plecat să-și întâlnească iubita, ba chiar îi ținea o predică. lar 
atunci, spre surprinderea mea, mi-am dat seama că pricep ce vorbesc 
nu doar din tonul lor: înțelegea. 

Dar nu prea bine, să ne înțelegem! Dacă au întâlnit vreodată un 
fermier de mai departe de prin părţile rurale ale ținutului, cititorii 
mei scirlandezi au idee cam ce am auzit în seara aceea: cuvinte 
cunoscute, transformate pe capete și împopoțonate cu artificii 
ciudate. Nu vorbeau scirlandeză, bineînțeles. Dar, odată ce le-am 
recunoscut limba, înțelegeam mai ușor decât în vystranieză: era un 
dialect obscur din Eiversch, pe care-l studiasem când eram mică. 

Bineînţeles că este o mare diferenţă între a învăţa să cânţi un 
cântec sau să citești o poezie în Eiversch — sau în orice altă limbă — și 


a învăţa să traduci conversațiile furioase dintre doi străini în timp ce 
atârni pe umărul unuia, fiind cărată la miezul nopții prin pădurile 
montane din Vystrana. Acum, că am recunoscut limba, am fost totuși 
capabilă să urmăresc în linii generale cearta, pe care îmi iau 
libertatea să o redau. 

- Eşti un idiot! a spus purtătorul meu cu dezgust, doar că a folosit 
un cuvânt pe care nu-l cunosc, al cărui înțeles, presupun, era mult 
mai dezaprobator. Ti-am spus să nu te duci acolo. 

— Nu credeam că se întâmplă ceva rău! a protestat tânărul 
îndrăgostit. 

(l-am văzut fața în timp ce mă legau și părea să aibă un an-doi mai 
mult decât mine, dacă am dreptate.) 

Cel care mă purta a sforăit și m-a urcat și mai sus pe umărul lui. 

— Adică nu credeai că voi observa. Ai noroc că am observat. Altfel, 
femeiușca te-ar fi urmărit tot drumul până la tabăra noastră. 

— Și ce contează? a întrebat îndrăgostitul posac. O aduci acolo chiar 
tu. 

Chiar așa era și nu-mi făcea nicio plăcere să mă gândesc la ce se 
putea întâmpla. Dar cunoașterea era singurul meu instrument, așa că 
am continuat să ascult. 

— Nu am de gând s-o las să se întoarcă și să facă tam-tam, a zis 
cărăușul. Poate că localnicii se fac că nu bagă de seamă când te duci 
la o hârjoană cu frumușica aia de văduvă, dar asta nu-i de pe aici. 
Vreau să știu cine este și ce face pe aici. Atunci vom hotărî ce e de 
făcut cu ea. 

Deși tot spunea „noi“, vorbea ca un lider — din punctul ăsta de 
vedere, cel puţin, și probabil din mai multe. Se pare că nu mai fusese 
prin zonă de mult, căci, altfel, ar fi știut de vizitatorii scirlandezi din 
Drustanev. 


Am mormăit când am pus totul cap la cap. Păr blond, un dialect 
recognoscibil, aproape un eiversch: flăcăii ăștia trebuie să fie 
staulerieni. În momentul acela nu puteam să-mi amintesc detaliile 
istoriei lor, dar o armată din Eiverheim a mărșăluit prin munți acum 
vreo două sute de ani, iar unii, demiși din armată, fără soldă și fără 
posibilitatea de a se întoarce acasă, s-au instalat în această regiune. 
Urmașii lor, cunoscuți ca staulerieni, au trăit în cea mai mare parte a 
timpului în partea de nord a muntilor din Vystrana, iar tinerii au 
trecut uneori prin sud, spre Chiavora, într-un scop clandestin (și 
bănos): Contrabanda. Sau, bine, în două scopuri clandestine, dacă se 
pune și pipăitul cu văduve frumoase la miezul nopții. Dar 
contrabanda era pe primul loc ca importanţă. Coniac sau opiu, ma 
întrebam — nu că ar fi contat prea mult, cu excepţia faptului că aș 
putea spune că răpitorii mei sunt mai degrabă beti decât drogati 
când decid ce să facă cu mine. Oare contrabandiștii încearcă propria 
marfă? N-aveam idee. Nici vreo altă idee cum aș putea să mă ajut de 
faptul că înțelegeam, doar să mă agăţ de el și să aştept o șansă. 

Cum eram cu capul în jos și legată la ochi, nu puteam spune cât m- 
au târât prin pădure. Tot sângele mi-a curs în cap și la fiecare pas mă 
durea din ce în ce mai tare locul acela din abdomen în care mă apăsa 
cu umărul cel care mă căra. Nu mai zic că îmbrăcămintea mea nu era 
nici pe departe suficientă pentru frigul din timpul nopții; mi-am dat 
seama că zilele de iarnă din Scirland sunt mult mai calde decât 
nopțile de Floris din Vystrana. În consecință, m-a luat prin 
surprindere când ne-am oprit și m-au trântit la pământ. 

Mai întâi am fost ușurată că pot să-mi relaxez mușchii stomacului 
și să respir normal. Totul în jurul meu era un discurs semiinteligibil 
în eiversch, pe care nu aveam istețimea să-l înțeleg. Apoi o mână mi- 
a smuls baticul de la ochi și am văzut. 


După atâta întuneric, și focul mic care ardea acolo însemna multă 
lumină, am clipit și mi-am strâns picioarele sub mine, mai mult ca 
să-mi ascund gleznele goale decât ca să mi le încălzesc. Erau poate 
șase-șapte bărbaţi, am văzut, toți staulerieni, unul mai fioros ca altul, 
iar eu speram că arătau așa numai pentru că erau nespălați. Cărăușul 
meu mi-a îngenuncheat în față, cu baticul în mână și mi s-a adresat 
în vystranieză: 

— Cine ești? 

M-am gândit la crizele și urletele mele cu Dagmira, la gramatica 
mea deplorabilă și mi-am zis că mai bine încerc cu dialectul eiversch 
standard. În limba aceea, am zis: 

— Îmi pare rău, nu prea vorbesc vystranieza. Mă înţelegeţi? 

El s-a încruntat, iar ceilalți au mormăit surprinși. 

— Ești din Eiverheim? m-a întrebat cărăușul. 

La cum stăteau ceilalți în spate, lăsându-l pe el să mă întrebe, el 
era șeful. Mi-am revizuit repede pronunția — nu este niciodată o 
strategie proastă să-i vorbești politicos celui care te-a răpit — și i-am 
spus: 

- Nu, sunt din Scirland, dar tu și camarazii tăi sunteți staulerieni, 
nu? Mă gândeam că ar fi mai ușor să vorbim în limba voastră. 

După râstele și glumele mormăite de ceilalți bărbaţi, am înțeles că 
făceau mare haz că am folosit formulele de politețe cu șeful lor. El 
însuși a rânjit. 

- Scirland, ai? Și ce faci aici, în Vystrana? 

Pe parcursul întreruperii bărbaţilor, am făcut un inventar rapid al 
bunurilor mele actuale. 

Am numărat iute în gând ce aveam la mine. O rochie cu totul 
necălduroasă, într-un halat și mai nepotrivit, o pereche de papuci. 
Mai aveam și alte bunuri în Drustanev — dar am adus mai mult 
echipament decât bani, iar ei nu vor vrea să-și arate faţa pentru a 


negocia răscumpărarea mea. Aveam la îndemână doar acele de pin, 
pietricelele și noroiul. Pe mine. 

După cum am mai spus, acum sunt femeie bătrână și nu prea-mi 
pasă pe cine șochez sau ofensez. Vă mărturisesc sincer că m-am 
gândit la văduva drăguță din Drustanev, iar apoi la mine: nu eram 
eu o mare frumuseţe, dar eram tânără și sănătoasă (ceea ce contează 
mult pentru bărbații izolați din munți) și departe de a fi complet 
îmbrăcată; m-am întrebat dacă aș putea să-mi pun farmecele la 
bătaie în schimbul eliberării. 

Nu m-ati crezut când am amintit de pragmatismul meu dement? 
Atunci, poate vă convinge asta. Nu ar trebui să vorbim despre astfel 
de lucruri, bineînțeles, dar în noaptea aceea rece, mintea mea a făcut 
un calcul și mai la rece: mai bine să mă supun decât să fiu forțată, iar 
supunerea mi-ar putea salva viața. Dacă aș putea ajunge până acolo, 
ceea ce nu-i deloc sigur. 

Fie că puteam, fie că nu, asemenea strategii nu erau primele 
opțiuni. Am răspuns sincer la întrebarea căpeteniei. 

— Am venit aici ca să studiez dragonii. 

Din perplexitatea expresiei lui, am crezut inițial că nu pricepea din 
cauza diferențelor de limbă, am auzit că mormăie niște cuvinte, de 
parcă ar fi gustat consoanele pe care le-am pronunţat greșit, ca 
atunci când hingezii spun uneori „bară“, când, de fapt, vor să spună 
„pară“. 

— Balaur, am adăugat ca să-l ajut, încrezându-mă că va recunoaște 
cuvântul vystraniez. 

A căscat ochii. 

- Dra... Adică ai venit aici să-i vânezi. 

Era exact în perioada în care vânătorii de mare clasă urmăreau 
dragonii ca și cum asta ar fi fost un sport, deși nu-i păstrau ca trofee, 


cu excepţia vreunui dinte ciudat sau a vreunei gheare. Am clătinat 
din cap că nu. 

- Nu. Am vrut să spun să-i studiez. Pentru știință. 

— Tu? a zis cu neîncredere, gesticulând spre mine pentru că sunt 
femeie. (Nu a folosit adresarea formală.) 

- Nu eu singură, nu, am răspuns, simțind un dram de vinovăţie că 
mi-am supraevaluat rolul. Sunt aici cu camarazii mei. Un conte din 
Scirland, asistentul lui, și... soțul meu, m-am poticnit asupra acestor 
ultime cuvinte, reamintindu-mi calculele triste de mai înainte. 

Căpetenia s-a scărpinat în barbă. 

— Soțul tău? 

Mă întrebam neliniștită dacă să folosesc amenințările 
melodramatice obișnuite — Dacă îmi faceți vreun rău, o să vă caute și la 
capătul pământului! — ori să mă descurc singură cu privirile mele 
galeșe. Sau să afirm că sunt în perioada necurată. Staulerienii, 
gândeam eu, credeau în Templu, chiar dacă fraţii lor din Eiverheim 
deveniseră apoi în mare parte adepți ai Magisteriului. În final, 
impulsurile mele conflictuale au stârnit un zâmbet. 

Nu pot să vă descriu zâmbetul acela. N-am idee nici cum i s-a 
părut cotrabandistului, eu l-am simțit ca pe un amestec de speranță 
și disperare. Oricum, cert e că l-a umflat râsul. 

- Doamne, Dumnezeule, femeie! a exclamat el, demonstrând prin 
blasfemia lui că într-adevăr urma regulile Templului, la care nu ținea 
prea mult. Îmi faci ochi dulci și te aștepți să cred că ești aici pentru 
știință? 

- Sunt! am spus eu luată de val, înainte de a mă arăta indignată. 
Dragoni de stâncă vystraniezi. Am venit aici să fac schițele — sunt un 
fel de artist — sau așa cred, aș face schițele, dacă aș ști unde s-au 
așezat dragonii și am putea să ne apropiem. Dar până acum... 


Ultimele cuvinte mi s-au părut de tot hazul când m-a lovit 
inspiraţia. 

- Cu siguranță știți! Dragonii de stâncă nu atacă oamenii în mod 
normal ori cel puțin așa spune Lordul Hilford, în ciuda a ceea ce ni s- 
a întâmplat pe drum încoace, dar sunt teritorialiști și nu le place să 
vină oamenii aproape de culcușurile lor. Sunteţi contrabandiști, nu? 
Ar trebui să știți muntii foarte bine. Cu siguranţă știți pe unde stau 
dragonii. O, dacă ne spuneți cum să îi găsim, sunt sigură că Lordul 
Hilford vă va plăti frumusel. Deja am pierdut prea mult timp. 

Am rămas fără suflare și fără cuvinte și toată lumea se holba la 
mine. În euforia mea, mă ridicasem în genunchi, dând din mâini ca 
un vânzător ambulant chiavorian. Acum nu mai era nicio șansă ca 
răpitorul meu să nu mă creadă, ar fi trebuit să fiu actriță ca să joc acel 
fel de entuziasm dement. Ce fel de femeie care a fost răpită de 
contrabandiști la miezul nopții ar sări de bucurie la gândul că-i poate 
întreba despre dragoni? 

Nu s-a îndoit de mine, dar nici nu m-a crezut pe de-a întregul, 
doar pentru că nu avea sens. 

- De ce îți pasă de dragoni? 

Mă tem că m-am bâlbâit; prea multe replici stăteau să-mi iasă din 
gură în același timp. A câștigat însă adevărul pur, cu mine din 
momentul în care îl tineam în palmă pe micul Greenie, scăldat în 
otet. 

- Pentru că sunt frumoși. Și... pentru știință, pentru că știm atât de 
puţine despre ei. Nu știu de ce a ales Lordul Hilford Vystrana, cu 
excepția faptului că nu-i place deșertul și este relativ aproape de 
Scirland, chestii din astea. Dar... am încercat eu cu întârziere să mă 
adun. Suntem aici în scopuri academice, te asigur. Tatăl meu are 
niște coniac Minsurgrad care se prea poate să fi trecut prin acești 


munți, să zicem așa, ca rută neoficială. Nu mi-ar multumi dacă v-aș 
da munca peste cap. 

Precizarea mea necugetată despre muncă l-a îndârjit, dar n-a 
devenit violent, cum s-ar fi putut întâmpla. Căpetenia s-a dat în 
spate, pe călcâie, trecându-și basmaua printre degete de parcă ar fi 
vrut să o netezească. 

— Ai spus de alţi trei. 

Eu am dat din cap că da. 

- Toti veniţi să studieze dragoni? 

Am încuviințat din nou și el s-a uitat la un camarad, dar nu la 
tânărul iubăreț. Celălalt a îngenuncheat să-i șoptească ceva la ureche, 
dar vorbea încet și în dialect, nu am putut prinde o vorbă. Șeful s-a 
încruntat, iar eu m-am încordat. Dar încruntarea, se pare, nu era din 
cauza mea. 

— Prietenii tăi, a spus, adresându-mi-se. Îi pot opri pe dragoni să 
atace oameni? 

Am privit la celălalt bărbat. Acum, că m-am uitat mai bine, am 
văzut că se sprijinea într-o cârjă ce părea abia tăiată, iar 
îmbrăcămintea altuia era pătată cu o cantitate fatală de sânge, se pare 
că nu al lui. Bineînţeles că ei ar fi în pericol, la fel sau poate chiar mai 
mult decât oamenii din Drustanev. 

Oare îi putem opri pe dragoni? Am dezbătut posibilele cauze, dar 
fără date observaţionale, totul era doar speculație. lar până vom afla 
cauza, aș putea doar să ghicesc ce ar putea să-i afecteze. 

Femeile bătrâne au obiceiul să dea sfaturi când nu li se cer, îi dau 
și eu un sfat prietenului meu, cititorul: Când te rătăcești în pădure și 
întoarcerea ta în siguranţă acasă depinde în a-i spune unui 
contrabandist staulerian că-l poți ajuta, nu e momentul să faci o 
evaluare științifică a șanselor. Trebuie să zâmbești și să zici: „Da, 
absolut“. 


Liderul a luat-o în considerare, apoi s-a ridicat fără să-mi răspundă 
și s-a dat deoparte, adunându-și oamenii în jur. Niciunul nu se 
sinchisea să mă păzească; nu era nevoie. Ce aveam să fac, să fug în 
noapte? Habar n-aveam în ce direcție e Drustanev, cu excepția lui 
„mai la vale“. În plus, erau lupi și urși în acești munți, ca să nu mai 
zic de dragoni furioși. 

Interlocutorul meu se străduise întru câtva să vorbească limpede 
în timp ce mi se adresa, dar totul devenea de neînțeles când discuta 
cu ai lui. Și-apoi, nu voiam să se creadă că trăgeam cu urechea. M-am 
prefăcut ocupată, încercând să-mi îndrept rochia și halatul de 
noapte, apoi m-am ghemuit în cea mai bună postură, care să păstreze 
căldura la care puteam ajunge. 

Spre surprinderea mea, peste vreun minut, am simțit pe umeri o 
pătură tare și urât mirositoare. Nu l-am văzut decât pe tânărul 
iubăreț întorcându-se la grup. Chiar și acel mic gest de caritate mi-a 
bucurat sufletul și mi-a schimbat perspectiva asupra acestor oameni. 
Nu erau figurile romanţate la care vă gândiţi când auziți cuvintele 
„staulerian“ sau „contrabandist“, dar nu erau nici asasini vicioși, 
gata să ucidă cum se ivește ocazia. Erau oameni simpli, majoritatea 
tineri, care-și câștigau traiul din căratul cutiilor cu încărcătură ilicită 
prin munți. Este un schimb care are loc de mulți ani în această 
regiune, chiar dacă hotarele, bunurile și oamenii s-au schimbat cu 
vremurile. După cum decurge, ocupația e aproape la fel de veche ca 
oieritul, iar boierii locali rar se trezesc să-i oprească. 

Chiar și „liderul“ părea genul democratic, sfătuindu-se cu 
partenerii înainte de a ajunge la o concluzie. Totuși, nu le-a luat 
foarte mult. În scurt timp s-au despărțit, iar el s-a întors să 
îngenuncheze în fața mea. 

- La prima rază de lumină, mi-a zis, te ducem înapoi în sat. Le 
spui bărbaților tăi că vrem să ne întâlnim cu ei la izvorul din spatele 


crestei. Pot să găsească locul? 

Îl desenasem chiar eu pe hartă. 

— Da. 

- Vrem bani, a spus. Și ajutor, dar mai întâi banii, apoi le zicem 
unde sunt dragonii. După aceea ei să calmeze bestiile. Cât timp fac 
asta și nu se bagă peste noi, vă lăsăm în pace. 

Nu a numit pe cineva, dar negocierea prețului pe care îl avea 
siguranța mea era o sarcină pe care aș fi lăsat-o bucuroasă bărbaţilor. 

— Înţeleg. 

Contrabandistul s-a apropiat și mi-a dezlegat mâinile, apoi 
picioarele. 

- Pune mâna și dormi! 

A dat să plece, iar cuvintele mi-au ieșit pe gură: un impuls 
scirlandez bine implantat, despre bunele maniere, care nu-și avea 
rostul în împrejurările date. 

- Sunt Isabella Camherst. 

Mi-a aruncat o privire peste umăr, a ridicat sprânceana. Apoi un 
mic zâmbet i-a apărut în colțul gurii. 

— Chatzkel, a spus. 

Doar prenumele. Dar nu pot să-l învinovăţesc pe un răufăcător că 
nu vrea să-și dezvăluie identitatea mai mult decât este cazul. 

— Mulţumesc, i-am răspuns, iar el a luat-o pe drumul lui. 

Trezia mea de la miezul nopții ar fi trebuit să se încheie de mult. 
Cu sângele încă înfierbântat și cu pământul tare și rece sub mine, în 
noaptea aceea nu am pus geană pe geană. 


CAPITOLUL 10 


Intoarcerea mea triumfală — O întâlnire benefică — In sfârșit, 
un progres în munca noastră 


Văzut de la înălțimea munților, răsăritul chiar e un miracol. 

Lumina taie ca o lamă de cutit printre copaci, făcând să 
strălucească ceața care s-a lăsat în vale. Sclipirea ei rece mi-a rănit 
ochii, dar în același timp am fost bucuroasă s-o văd. Însemna că voi 
pleca în curând... 

Nu acasă. De fapt, zorii fără somn din munţi au adus cel mai 
puternic val al dorului de casă pe care l-am simțit vreodată. În 
drumurile mele se întâmplă adesea să-mi fie dor de Scirland. Ar fi 
multe de spus despre locul acela unde nu trebuie să te gândești tot 
timpul la ce se cuvine să faci ori să zici, sentiment nicicând mai 
intens decât în dimineața mea cu contrabandiștii. Dar petrecusem 
destul timp în casa întunecoasă a lui Gritelkin ca s-o simt ca pe cel 
mai sigur loc pe care l-aș putea găsi în Vystrana. Îmi doream foarte 
mult să mă întorc. 


Picioarele mele reci-bocnă aveau însă alte idei. Am încercat să mă 
ridic, dar degeaba, și m-am întors cu spatele la bărbaţi, ca să-mi pot 
masa gambele și pulpele ca să prindă viață. Picioarele au rămas 
îngheţate, dar m-am abținut să cer ciorapi. La fel, nu mi-a dat nimeni 
vreun mic dejun. După cât de încovoiați erau și din privirile lor 
înfometate, am bănuit că nu prea aveau de nici unele nici pentru ei. 

Majoritatea erau în spate. Căpetenia și încă doi formau escorta 
mea. Fiecare avea o pușcă și un pistol, care speram că sunt doar 
pentru sălbăticiunile pe care le puteam întâlni pe drum. Am încercat 
cu un zâmbet să-i înapoiez pătura tânărului iubăreț și să-i 
mulțumesc în eiverschiană, dar mi-a dat-o înapoi, iar adevărul e că 
am fost recunoscătoare pentru căldura ei de cum am început să 
urcăm. 

Prima dată am fost chiar bucuroasă că mergeam pe propriile 
picioare, nemaifiind cărată ca un sac de carne. După trei căzături mai 
târziu, bucuria mea s-a mai temperat. Picioarele mele înghețate erau 
stângace, hainele, cum am mai spus, îmi erau inadecvate. Să mă 
înfășor în pătură ar fi însemnat să nu-mi pot folosi mâinile pentru 
echilibru, până mi-am înnodat-o în jurul umerilor ca pe un șal 
zgrunţuros. Am încercat să-i întreb cum supraviețuiesc ei în munți, 
dar mi s-a ordonat să tac și așa am coborât spre Drustanev. 

Aproape tot drumul. Înainte să vedem satul, nu știu cum, am auzit 
sunete cu ecou din văile apropiate: strigăte și lătrături de câini. Unul 
dintre bărbați m-a apucat imediat de braţ; contrabandistul a făcut 
semn să tăcem. Mi-am înghițit un geamăt când mintea mea înceată, 
nedormită a înțeles ce trebuie să fie tărăboiul acela. 

Jacob scosese toată suflarea din Drustanev să mă caute. 

M-am gândit cu un sentiment de vinovăție la cum o fi fost 
dimineaţa lui. S-a trezit la puţin timp după răsărit; eu nu eram în pat. 
S-a dus jos, sigur că mă găsește, dar n-a văzut niciun semn. Dagmira 


sau bucătăreasa ar fi putut ajunge până atunci, dar niciuna nu știa 
unde sunt. O privire rapidă îi va fi arătat că am plecat fără să mă 
îmbrac. Urmele mele au dus în afara satului, iar atunci... 

Văzusem cu câtă grijă contrabandiștii șterseseră și ascunseseră 
urmele noastre înapoi. Ar fi putut face la fel în timpul răpirii mele, 
ceea ce ar fi însemnat că nu a dus la tabăra lor căutarea. Dar, pentru 
soțul meu, ar fi părut că m-am avântat inexplicabil în afara satului și 
după aceea am dispărut. 

lar cea mai evidentă explicaţie ar fi că m-a mâncat un dragon. 

M-a înţepat inima când mi-am dat seama ce panică trebuie să-l fi 
cuprins. M-a înţepat iar, după aceea s-a strâns de spaimă să nu 
cumva să urmeze ceva și mai rău. 

— Lasă-mă să merg singură, am spus în șoaptă, panicată. Nu 
dorești să fii văzut, nu? Știu să merg mai departe de aici. Și îi voi 
trimite pe bărbați să vă întâlniți, așa cum ai plănuit. 

Lumina zilei a dezvăluit mai limpede chipul căpeteniei: trăsături 
bătute de vânt, cu ochi albaștri de staulerieni, o barbă de cavaler din 
fort. Dar barba nu-i ascundea încleștarea maxilarului în timp ce mă 
asculta. 

— Aveţi cuvântul meu de onoare, am insistat, încercând să par cât 
se poate de demnă în starea înn care eram. 

Ori că promisiunea unei femei de lume din Scirland însemna ceva 
pentru el, ori că pur și simplu a decis că nu merita să aibă probleme 
păstrându-mă, n-aș ști. Dar mi-a făcut vânt cu mâna din scurt. 

- Mâine, a zis când am trecut de el. La izvorul din spatele stâncii. 

Am aranjat ca acel cineva să fie acolo să îl întâlnească, chiar dacă 
trebuia să mă duc eu singură. 

Lătrăturile deveneau din ce în ce mai zgomotoase în timp ce 
coboram spre căutători, încercând să mă îndepărtez de fostele gazde 


înainte să atrag atenţia cuiva. Când am considerat că m-am 
îndepărtat destul, am început să tip, iar în curând m-au găsit. 

Vă scutesc de detaliile plictisitoare despre ce a urmat. (Oricum, 
foarte multe mi-au scăpat, din cauza cunoștințelor mele foarte 
modeste de vystranieză). Dar, pentru binele posterităţii, ar trebui să 
notez reacțiile a doi indivizi la întoarcerea mea. 

Primul, bineînţeles, a fost Jacob, care conducea căutarea. Când m-a 
văzut, primul lui gest a fost să mă zdrobească în cea mai strânsă 
îmbrătișare pe care am primit-o vreodată. Pătura de pe umerii mei 
era umedă în momentul în care m-am desprins din strânsore, însă n- 
am făcut niciun comentariu. 

- Mulţumesc Domnului că ești bine! a zis, iar apoi, trecând peste. 
Unde Doamne iartă-mă ai fost? 

A pus întrebarea de mai multe ori, până am reușit să îi dau un 
răspuns, chiar dacă nu pentru că nu aș fi vrut să îmi spun povestea. 
De fiecare dată când deschideam gura, mai declara încă o dată că m- 
am întors cu bine, iar apoi am fost întreruptă de ordinele pe care le 
dădea ca să înceteze căutarea. Eram la jumătatea drumului spre 
Drustanev - a trebuit să insist că sunt perfect capabilă să merg, căci 
m-ar fi cărat în braţe înainte să îi pot explica: 

— Este o poveste destul de complicată și ţi-o voi spune, dar poate ar 
trebui să-i așteptăm pe Lordul Hilford și pe domnul Wilker ca să 
audă și ei. Dar, Jacob, am rezolvat problemele noastre. Știu unde și- 
au făcut culcuș dragonii. 

- Dragoni! a exclamat, oprindu-se perplex pe o pajiște umedă. 
Isabella, ce vorbești tu acolo? Ai fost atacată? 

— Nu, nu, am zis, ferindu-mă de încă o încercare de a vedea dacă 
sunt rănită, căci deja catalogase zgârieturile cu care mă alesesem de 
pe urma căderilor mele și se agita de parcă ar fi fost o colecție de 
picioare rupte. De fapt, eu nu știu. Altcineva a... 


Mi-am amintit că suntem înconjurați de bărbaţi din Drustanev și 
m-am oprit înainte de a spune mai multe. Vorbeam în scirlandeză, 
bineînţeles, drept care mă îndoiam că vreunul dintre săteni ar fi 
înțeles, dar mai bine să fiu sigură că o să îmi pară rău. 

În cele din urmă, Jacob a fost de acord să aștepte pentru toată 
povestea, dar cred că a făcut-o mai mult din convingerea că eram 
surescitată de experiențele avute, și nu din altă cauză. 

Cealaltă reacție notabilă a venit mai târziu, după ce mi s-a dat să 
mănânc, am fost doftoricită, îngropată sub o stivă de pături foarte 
călduroase, iar în final mi s-a permis să mă îmbrac. Dagmira și-a luat 
această sarcină și m-a tras dintr-o parte în alta în prostia mea, 
lăsându-mă pe mâna ei. 

— Dădea târcoale un bărbat, am spus de frustrare, încercând să-i 
opresc tirada. 

O indiscreţie — nu voiam să aduc în discuţie bărbatul — și asta nu-i 
de bine. 

- Un bărbat? Un bărbat! Bineînţeles că a fost un bărbat, a spus 
furioasă. Toată lumea știe că Reveka are un iubit încă de când i-a 
murit bărbatul. Unul dintre contrabandiștii staulerieni. Oricine ti-ar 
fi putut spune. Nu era nevoie s-o iei la fugă prin munți ca să afli! 

Și cam asta a fost cu indiscreția mea; contrabandiștii, se pare, nu 
erau deloc un secret în Drustanev. Mai puțin, desigur, pentru intrușii 
scirlandezi. 

- Mi-ai fi zis, dacă aș fi întrebat? Mi-ar fi zis cineva? 

- Bineînţeles că nu, a trântit-o Dagmira. Nu este treaba 
dumneavoastră. 

M-am abținut să-i aduc aminte că trebuia să alerg prin munti ca să 
aflu. Din dialogul meu chinuit cu Dagmira — nicidecum la fel de 
fluent cum îl prezint aici, dar, pentru binele lor, nu-mi voi supune 
cititorii la o redare a gramaticii mele îngrozitoare și a locuțiunilor — 


am înțeles că sătenii din Drustanev nu pricepeau deloc motivul 
pentru care ne aflam acolo, lăsând la o parte simpatia pe care o 
aveau pentru noi. Gritelkin, suspectam, nu le zisese prea multe, doar 
că intentionam să hoinărim aiurea prin munţi după dragoni. 
Rezultatul? Eram o pacoste, o obligaţie în viața lor și, cu cât plecam 
mai repede, cu atât mai bine. După cum a spus Dagmira, treburile 
lor nu ne priveau. 

Am lăsat-o să mă îmbrace și am plecat să vorbesc în sfârșit cu cei 
trei bărbați ale căror treburi mă priveau destul de mult — așa cum și 
ale mele îi priveau pe ei. 

M-au lăsat să povestesc liniștită, doar că Jacob pufnea din când în 
când speriat ori neîncrezător. S-a abținut să comenteze până am 
terminat, chiar dacă la un moment dat și-a îngropat fața în mâini. 

— N-ar fi trebuit să te las să vii aici niciodată, a spus înăbușit. 

- N-am pățit nimic, m-am apărat eu. Un genunchi zgâriat, în cel 
mai rău caz. Și de cât timp v-am salvat? Puteam pierde toată vara 
așteptându-l pe domnul Gritelkin să se întoarcă, iar așa ne putem 
continua cercetarea. 

— Dacă acest contrabandist ne ajută, a intervenit și domnul Wilker, 
nesinchisindu-se să-și arate îndoiala. Comerţul l-o fi învăţat ceva 
despre munti, dar despre dragoni? 

- Cam greu să ai habar de una fără să ai de cealaltă, mai ales dacă 
nu vrei să fii mâncat, am zis. 

Lordul Hilford a pufăit gânditor, făcându-și mustățile să fluture. 

- Vă mai spun o dată, ei nu atacă oamenii în mod normal. Nu prea 
avem ce să pierdem, plecând de la ideea asta. Doamna Camherst și-a 
dat cuvântul ca bărbații să fie plătiți pentru întoarcerea sa în 
siguranță. Nu putem să nu ne ținem promisiunea. Mai departe, se 
pare că contrabandiștii ne pot spune câte ceva despre inopinata 
agresivitate a dragonilor, ceea ce ne va fi de ajutor, chiar și fără să ne 


indice culcușurile lor. Da, se face, a spus hotărât. Mâine mergem să 
ne întâlnim cu ei. 

De-a lungul călătoriilor noastre, l-am văzut pe domnul Wilker 
certându-se cu alți bărbați și foarte des cu mine; dar niciodată cu 
contele. 

— Glumiti! Să vă încredeți în acești indivizi... 

— A spus cineva ceva de încredere? A întrebat Lordul Hilford 
surprins. Intenţionez să vă iau pe amândoi și puteţi să vă contraziceți 
atunci care va sta cu pușca în tufișuri. Oricum, nu dumneavoastră, 
doamnă Camherst, sau soțul dumneavoastră va face apoplexie. 

Mi s-a părut o vorbă nedreaptă adresată sentimentelor lui Jacob, 
dar e adevărat că el încă nu-și revenise din sperietură. O parte din 
mine și-ar fi dorit enorm să spună că aș putea marca harta, dar 
oricare dintre ei ar fi putut face asta la fel de bine ca mine; doar că 
însemnările lor nu ar fi fost la fel de elegante. lar această parte din 
argumentația mea și-a lăsat urechile în jos și și-a băgat coada între 
picioare când a întâlnit privirea lui Jacob. Nu sunt genul de doamnă 
căreia convingerea că e protejată îi face inima să bată mai tare, dar 
incidentul mi-a dezvăluit o intensitate a sentimentelor soțului meu 
care m-a cam luat prin surprindere. Credeam că suntem prieteni și 
atât... dar cuvintele nu sunt de ajuns să descrie chiar tot. 

(Într-adevăr, în aceeași noapte am descoperit unul dintre 
beneficiile primordiale ale clipei dintre primul și al doilea somn, 
același de care Reveka și mai tânărul ei s-au bucurat atât.) 

(O, pentru numele lui Dumnezeu! Deja am vorbit despre fricile 
mele când i-am înfruntat pe contrabandiști. De ce să nu mă dau în 
vileag acum? Nu e ca și cum cititorii acestei cărți n-ar fi tocmai 
familiari cu această activitate. Și, dacă sunt, îi încurajez din inimă pe 
adulți să pună deoparte cartea în momentul de faţă și să descopere 
una dintre plăcerile simple ale vieţii. Sunt un istoric al științelor 


naturii; este ceva obișnuit la toate speciile, vă asigur, și nimic de care 
să-ți fie rușine.) 

Așa că, pentru liniștea sufletească a soțului meu, am fost de acord 
să nu merg. 


În zori eram cât se poate de bucuroasă că nu merg la izvor. 
Picioarele mele fără ciorapi erau jupuite rău de pe drumul de 
întoarcere de la tabăra contrabandiștilor. Umblam prin casa noastră 
închiriată în șosete subțiri, de lână, un compromis între a-mi menaja 
bășicile și a-mi ține picioarele calde. Am descoperit în curând 
dezavantajul faptului că i-am cruțat nervii soțului meu: i-am distrus 
pe ai mei. 

- Ce știi despre contrabandiști? am întrebat-o pe Dagmira când 
bătea un covor pe panta din spatele casei. 

Expresiile feței ei începeau să-mi devină din ce în ce mai familiare. 
Am recunoscut-o pe asta ca fiind una de exasperare, că nu ar trebui 
să mai pun astfel de întrebări stupide. Am clarificat. 

— Sunt violenti? 

Dagmira nu știa că domnii au plecat să se întâlnească cu 
contrabandiștii sau, mai bine zis, așa credeam eu, că nu știa. Bârfele 
din sat pot scoate la iveală lucruri ciudate. Oricum, părea să creadă 
că întrebarea mea vine din experiența trăită. 

- Nu v-au rănit, nu? De cele mai multe ori, se țin departe de 
oameni. Doar să nu-i urmărească. 

Înțepătura a trecut pe lângă mine. Eu eram cu gândul la cuvintele 
pe care le rostise mai devreme, care aminteau ce a spus Lordul 
Hilford despre dragonii de stâncă. 

- Dragonii au mai atacat oamenii înainte, nu? Adică în anii trecuți. 


Era clar că nu avea idee de ce schimb vorba. 


— Aţi auzit povești, a spus cu o ridicare din umeri. Un văr al unui 
văr din valea vecină. 

— Se întâmplă în vreo perioadă anume? Între generaţii, poate... m- 
am oprit, pentru că privirea exasperată îi revenise. 

Învață un dragon să clocească ouăle, cum se spune în vremurile astea. 
Dacă ar fi fost ceva obișnuit, acești oameni care locuiesc în munţi de 
secole ar fi observat. 

- Dar nu s-a întâmplat în Drustanev înainte, adică poate doar 
acum mult timp. Când a început? 

A dat cu o forţă aparte în covor și a făcut praful să zboare. 

— Toamna trecută, în Nebulis. 

În sezonul împerecherii, poate? Știm foarte puține despre 
obiceiurile de împerechere ale dragonilor (știm foarte puține despre 
orice îi privește pe dragoni; de aici și expediția asta), dar lui Gritelkin 
i-ar fi luat ceva timp să fie sigur care este problema, iar până atunci, 
munții ar fi de netrecut. Așa că a așteptat primăvara — de care eu nu 
prea sunt convinsă că a sosit, căci vedeam zăpadă la nici o sută de 
metri de unde stăteam —, apoi a trimis mesajul. Nu era vina lui că 
situațiile neprevăzute din timpul călătoriei și problemele de 
comunicare l-au împiedicat să ne avertizeze. 

Luându-mi carneţelul din buzunarul fustei, am întrebat: 

- Dar despre răniți? Sau morți? 

A dat zdravăn în covor cu bătătorul, gest care i-a întărit vorbele, 
care i-au ieșit concis, cu forță. 

— Doi morți. Nu știu câţi răniți. Vreo șase-șapte. 

Plus Mingelo, vizitiul chiavoran. În medie, pentru șase luni, nu era 
atât de rău — dar, bineînţeles, nu se punea câți au reușit să se ferească 
de pericol. Oricum, Dagmira și-a reluat eforturile și mai zelos, iar 
zgomotele m-au împiedicat să întreb mai mult. Am încercat să nu 
calculez șansele unui atac în vreo zi anume, m-am abținut să întreb 


vărul cărui văr din valea de lângă a fost omorât de cărăuși și m-am 
întors la plimbare în șosete de lână. 

Aproape m-am topit de ușurare când s-au întors bărbaţii. M-am 
uitat mai întâi la Jacob; părea gânditor. Domnul Wilker părea ușor 
ursuz, iar Lordul Hilford, spre satisfacția mea secretă, părea să 
jubileze. 

— Foarte bine, doamnă Camherst, a spus imediat ce ne-am retras toți 
în camera noastră de lucru. Tom, pune harta pe masă ca să poată 
vedea și dumneaei. Într-adevăr, ei știu unde își au sălașul dragonii și 
multe altele pe lângă. 

Jacob a marcat diferite locuri cu un creion, de unde am înţeles că 
domnul Wilker a stat de pândă cu pușca în tufișuri. 

— Trebuie doar să le ajustăm când ne ducem să le căutăm, a spus 
când eu am scos un sunet de dezaprobare din cauza semnelor 
grosolane care-mi urâțeau harta mea frumoasă. 

- Contrabandiștii știau destule, dar zic că dragonii se mută de colo 
până colo, așa că nu-i nimic sigur. 

— Unele lucruri sunt sigure, a intervenit Lordul Hilford, luând loc 
pe un scaun. Dragonii se stabilesc în peșteri și contrabandiștii la fel 
sau bunurile lor stau acolo. Iar un dragon de stâncă vystraniez are 
un spirit teritorial foarte puternic, se pare. 

— Atât de puternic, încât să genereze aceste atacuri? am întrebat, 
ridicând ochii deasupra hărții. 

Jacob a dat din cap. 

- Dacă ar fi așa, incidente ca acesta ar fi mult mai dese, iar 
contrabandiștii ar ști motivul. 

— Dar, a făcurt contele, ridicând un deget, reacţia teritorială nu este 
mereu aceeași. De ce să-și dorească dragonii de stâncă să urmărească 
un interlop, când pot foarte bine să arunce cu așchii de gheață? Doar 


câteodată atacă mai de aproape. lar teoria contrabandiștilor este că 
atacurile au loc când sunt bolnavi. 

Asta chiar mi s-a părut imediat o posibilitate. 

- Boala poate afecta suflul lor extraordinar. Este posibil ca dragonii 
să fie bolnavi? Dar nu... Ei nu-și apără teritoriul, doar dacă s-o fi 
culcușit vreunul pe lângă drumul pe care am venit. 

- Depinde de mărimea teritoriului, a comentat Jacob. Dar, din ce 
ne-au spus contrabandiștii, zona unor astfel de atacuri este foarte 
mică. 

M-am așezat ca să scap de greutatea picioarelor rănite și mi-am 
proptit coatele pe genunchi ca să mă gândesc. 

— Câţi dragoni au atacat oamenii? Unul sau doi. Ar putea fi o 
excepție — un fel de degenerare, poate, care-i face să o ia razna. Dacă 
e larg răspândită, atunci... 

— Atunci, întreaga populaţie ar putea fi afectată de boală, a spus 
Lordul Hilford. 

Această posibilitate sumbră ne-a redus la tăcere câteva momente. 
Din experiența mea de până atunci cu dragonii din sălbăticie, nu am 
niciun motiv să-mi fie drag de ei, dar nu-mi place ideea că atât de 
mulți ar putea fi contagiati. 

Bineînțeles, nu aveam nicio dovadă care să susţină teoria, aveam 
doar speculația contrabandiștilor. Totuși, aveam informația care ne 
permitea să trecem la treabă. 

— Acum, că avem o hartă, am întrebat, ce urmează? 

Lordul Hilford s-a ridicat de pe scaun și s-a dus s-o studieze. 

— Confirmăm aceste rapoarte — cu atenție, vă amintesc —, iar apoi 
începem să lucrăm, ceea ce ar fi trebuit să o facem de acum două 
săptămâni, dacă Gritelkin nu și-ar fi luat tălpășița. Mă gândesc că, în 
circumstanțele date, ar trebui să ne concentrăm asupra studiului 
anatomic. 


Domnul Wilker s-a încruntat la el. 

— Să-i ținem sub observaţie? Sau să-i vânăm? 

Contele a bătut ușor cu vârful degetelor pe hartă, încruntându-se 
în timp ce cântărea un spațiu sau altul. 

— Să-i vânăm, mă gândesc. Putem prinde doi iepuri dintr-o 
lovitură. Am adus o artistă cu noi. Ei bine, ea are nevoie de un 
specimen pe care să-l deseneze, la o distanță mai apropiată decât din 
zbor. lar, dacă e un fel de boală printre ei, putem găsi semne. 

M-am prins foarte greu ce vrea să spună cu „artistă“. 

— Adică... vă sunt de ajutor? 

Mi-a oferit un zâmbet conspirativ. 

- De aceea v-am adus, nu? Și ca să completaţi hârtiile — dar, cum 
încă nu avem, asta faceţi acum. 

Mai e oare de mirare că am dezvoltat asemenea obiceiuri 
nesăbuite mai târziu în viață? Să urmăresc niște contrabandiști la 
miezul nopții; să fac rost de informații și de o șansă să-mi urmez 
visul. Cu astfel de recompense, normal că am ajuns la concluzia că 
un asemenea comportament era o idee minunată. 

Am uitat de bășici și de zgârieturi, stăteam fără să-mi stăpânesc 
zâmbetul. 


— Atunci, ar trebui să-mi strâng materialele. 


CAPITOLUL 11 


Vânătoarea de dragoni — Punerea în aplicare a aptitudinilor 
mele — Conversaţii cu un craniu — O pierdere neașteptată — 
Mâncătorii de hoituri 


Da, am împușcat un dragon. 

Mi se pare fascinant că atâția oameni nu sunt de acord. Nu doar în 
lumina atitudinii mele de mai târziu. Nu, obiecțiile au început cu 
mult înainte, imediat ce s-a tipărit cartea care expunea în amănunt 
cercetarea noastră în Vystrana. Oamenii se minunau când citeau 
despre acțiunile noastre „monstruoase“ — să omorâm un dragon 
doar ca să ne dăm seama cum era făcut. 

Tot acestor oameni pare să nu le pese la urmă că, la anvergura 
Marii Cercetări a Scânteietorilor, aveam nu mai puțin de șase sute 
paisprezece specimene în șopronul meu, dintre care foarte puțini 
muriseră din cauze naturale. Entomologii prind insectele în 
borcanele lor ucigătoare și după aceea îi prind cu ace pe cartoane și 
nimeni nu scoate niciun singur chițăit de protest. Ca să continui, 
dacă un domn omoară un tigru pentru pielea lui, toată lumea îi 


aplaudă curajul. Dar să împuști un dragon de dragul științei? Asta, 
din nu știu ce motiv, este o cruzime. 

Aceste obiecţii, vă atrag atenţia, vin exclusiv de la oamenii din 
Scirland și din ţinuturi asemănătoare, mare parte din ei (îmi 
imaginez) ridicând în slăvi dragonii cei sfinți din confortul caselor 
lor, foarte departe de bestiile în sine. Într-adevăr, câțiva dintre cei 
care ne-au scris par să nu fi văzut nici măcar un dragon în viața lor. 
Cu siguranță că nu și-au petrecut zilele printre ciobanii din Vystrana, 
pentru care dragonii nu sunt nici sacri și nici prea îndrăgiți, ci sunt 
mai degrabă prădători care fac prea des probleme, plecând cu 
roadele muncii lor în fălci. Bărbaţii din Drustanev nu ezitau deloc să 
împuște dragonii, vă asigur. Poate chiar ar fi trebuit să aștept ca unul 
din ei să-și facă treaba, poate că așa cei care ne-au scris ar fi fost 
satisfăcuți cu virtutea noastră. Dar ciobanii vystraniezi se străduiesc 
din răsputeri să evite dragonii când este posibil, iar noi eram 
nerăbdători să ne începem munca. Așa că domnii noștri au studiat 
harta, și-au luat puștile pe umăr și s-au dus să-și găsească prada. 

Iar eu m-am dus cu ei. Nu mai eram deloc ca în primul meu 
periplu în afara zonei Drustanev. De data asta eram îmbrăcată și 
încălțată corespunzător, iar soarele pătrunzător de munte ne-a 
luminat calea. A doua expediție m-a ajutat mult să-mi îmbunătățesc 
sentimentele privind regiunea: după standardele mele, aerul încă era 
înțepător de rece pentru anotimpul acesta, dar în jur totul strălucea și 
era plin de viață. Am văzut vulturi și sturzi, iepuri și căprioare, chiar 
și un urs legănându-se greoi într-o zonă mai izolată a văii. Când m- 
am îndepărtat de bărbaţi ca să am grijă de o anumită nevoie 
biologică, am zărit un râs, care se holba la mine cu ochi plati, 
neprietenoși, înainte să se piardă printre copaci. 

Ne-am ales ca destinaţie cel mai apropiat și cel mai izolat culcuș 
de dragon pe care l-au identificat contrabandiștii, cu speranţa de a 


deranja doar o singură bestie. (Nu am putea face rost de un bun 
punct de observație dacă trei-patru dragoni ar cobori spre noi în 
același timp, mă tem că peste zece minute am fi sacrificați toți de 
dragul științei.) A mai venit cu noi servitorul mai tinerel, Iljish, și un 
altul, Relesku, ca să ne fie hamali; au cărat mâncare și corturi, pentru 
că ne aşteptam ca expediția asta să ne țină ocupati câteva zile. 
Gentilomii și-au cărat puștile și alte instrumente, iar eu aveam 
materialele de desen, pe care am insistat să mi le car singură. 

Am studiat harta o grămadă înainte să plecăm și mi-am făcut o 
teorie că ar fi pe unde se afla tabăra contrabandiștilor, bazată pe 
amintirile mele de la coborârea spre sat. Vânătoarea ne-a dus spre 
vest de locul acela, după o coamă ascuţită, în altă vale, tăiată în două 
de un pârâu cu zăpadă topită. Oprindu-ne să ne tragem răsuflarea în 
vârful culmii, am crezut că am văzut ceva la o distanță mai mică: o 
formă prea depărtată și prea ascunsă de copaci ca să fie clară, dar, de 
asemenea, prea greoaie să fie luată drept un munte obișnuit. M-am 
uitat pe sub gene, dar fără prea mare efect. Binoclul era pe mâna 
Lordului Hilford. lar ceilalți erau înaintea mea, așa că nu aveam cui 
să i-l cer din apropiere. Până mi-am luat inima în dinți să cobor la ei, 
mi s-a făcut rușine să le pun întrebări. După cum s-a dovedit mai 
tâziu, răspunsurile au venit de la sine, iar eu mă voi întoarce la timp 
la forma misterioasă. 

Nu am mers prea departe — doar vreo șapte mile sau cam așa. 
Lordul Hilford ne-a oprit pe la amiază, într-un defileu micut și 
abrupt, prea strâmt și acoperit de copaci ca să poată coborî la noi un 
dragon de stâncă. 

— Veţi sta aici, doamnă Camherst, cu Iljish și corturile, a spus. 
Putem lăsa camparea în mâinile dumneavoastră iscusite? Mii de 
mulțumiri. Vom cerceta zona înainte ca lumina să apună și vom 


alege un loc în care să amplasăm blinda; apoi, cu puţin noroc, vom 
prinde bestia mâine-dimineaţă. 

Nefiind eu vânător, am acceptat cu bunăvoință. Bărbaţii au plecat; 
Iljish a început să ridice corturile, dacă nu confortabil, cel puţin un 
loc eficient unde să lucrez. 

Lordul Hilford, Jacob și Relesku s-au întors la scurt timp după 
apus, cu veștile că au găsit culcușul și semne suficiente cât să creadă 
că încă este folosit. Domnul Wilker a rămas în urmă să aștepte 
întoarcerea dragonului, ca nu cumva în dimineața următoare 
bărbaţii să aștepte să iasă ceva dintr-un culcuș gol. 

Mâncarea — cârnaţi plini de usturoi, pâine și un sos iute de fasole, 
la care deja căpătasem toleranţă — impunea să fie pregătită puţin, așa 
că l-am tras pe Jacob de mânecă până a fost dispus să mă asculte. 

— E posibil să nu vedem dragonul de aici? 

— Pe cer, poate, dar sunt mai multe peșteri în apropiere și nu am 
avut timp să le cercetăm pe toate, a spus Jacob, încruntându-se. De 
aceea a trebuit să-l lăsăm pe Wilker de pază. 

Am dat din mână a dezinteres. 

— Nu, adică... aș vrea să văd dragonul, Jacob. Înainte să-l împușcați 
și să mă lăsați să-l desenez. Vedeţi bolovanul de acolo? am arătat eu 
spre o stâncă pe care stăteam cu ochii încă de când ajunsesem în 
viroagă. Dacă tăiem câteva ramuri să ne ascundem și stăm complet 
nemișcați ... 

Mă așteptam ca el să protesteze. Dar Jacob mi-a aruncat o privire 
amuzată și m-a sărutat pe frunte. 

— Am știut din momentul în care am văzut stânca aceea că nu vei 
avea stare până nu vei putea să te cațeri în vârful ei ca să te uiţi după 
dragoni. Da, cât timp îţi iei măsuri de precauţie, ar trebui să fim în 
siguranţă. Ei spun că dragonii văd mișcările mai bine decât formele, 
iar acele de pin ar trebui să ne ascundă mirosul. 


Așa că la asfintit stăteam în vârful unui bolovan măreț, cu un 
miros tare de pin în nas și cu mâinile soțului meu în jurul umerilor. 
Lumina slabă strălucea deasupra culmilor, trimițând văile într-o 
umbră adâncă, iar contrastul puternic îţi tăia răsuflarea. 

Și atunci a venit dragonul. 

A sosit în zbor dinspre apus, așa că tot ce am văzut la început a 
fost o siluetă neagră pe cerul incandenscent. Apoi a făcut o 
întoarcere în sus și a atins razant versantul muntelui, cu puțin 
deasupra copacilor, ceea ce mi-a oferit o vedere mai bună: solzii 
stâncoși ca să-l ascundă, picioarele aproape lipite și coada, o enormă 
întindere de aripi, care făceau să pară mic corpul care le purta. 

Mi-am dat seama că nici nu mai respiram când s-a îndreptat să 
aterizeze într-un luminiș ascuns privirii mele, iar Jacob m-a sărutat 
în creștetul capului încă o dată. Am expirat, apoi am inspirat aer 
proaspăt și m-am întors să-i răspund la sărut soțului. 

— Mulţumesc, i-am zis. 

— Eu îţi mulțumesc fie, a murmurat el. Dacă n-ai fi stăruit tu, cel 
mai probabil nu aș fi fost aici. 

Pe vârful acestui bolovan? Sau în Vystrana? Nu am întrebat, 
pentru că la urma urmei nu mai conta. El ar fi venit — amândoi am fi 
venit — și am simţit un val de emotie pe care-l pot descrie ca pe o 
spaimă terifiantă la gândul că aș fi putut rata așa ceva. Dacă nu l-am 
fi cunoscut pe Lordul Hilford... Dacă Jacob ar fi refuzat să mergem 
în expediţie...Aș fi ratat șansa la viața care mi-a fost mereu sortită. 

Probabil că am gândit cu voce tare, pentru că mâinile lui Jacob s- 
au plimbat pe umerii mei și m-a întrebat: 

— Tu chiar crezi asta, nu? 

Am deschis gura să zic ceva, sperând că voi găsi cuvintele 
potrivite și voi putea să explic sentimentul puternic, de nedescris 


care-mi creștea în inimă. N-am avut însă această fericire, dar tot am 
încercat. 

— Încă de când eram copilă, mi-am dorit să înțeleg; lucruri, Jacob, 
iar noi înțelegem dragonii atât de puţin. Nu putem să-i înmulțim, 
abia reușim să-i păstrăm în captivitate... 

M-am oprit fiindcă limba mă abătea de la căile intelectuale când 
trebuia să explic de fapt pasiunea: 

- Va suna chiar prostește. 

M-a strâns de umeri, ca și cum m-ar fi susținut. 

- Promit să nu râd. 

— Parc-aș avea un un dragon înlăuntrul meu. Nu știu cât e de mare, 
ar putea să mai crească. Dar ea are aripi, și putere, și... n-o pot ține 
într-o cușcă. O să moară. Și eu o să mor. Știu că nu este tocmai 
modest din partea mea, dar știu că sunt capabilă de mai multe decât 
îmi va permite viaţa din Scirland. Este în regulă ca femeile să 
studieze teologie, literatură, dar nu și ceva atât de brut. Și totuși, eu 
asta vreau. Chiar dacă e greu, chiar dacă e periculos. Nu-mi pasă. 
Vreau să văd unde mă poartă aripile. 

Aveam motiv să fiu bucuroasă că mă sprijin pe Jacob. Adică nu 
trebuia să-l privesc în față când îi spuneam lucrurile astea, care 
sunau a prostie chiar și în urechile mele prozaice. 

Dar mai însemna și că pot să simt tensiunea din corpul lui, el 
necrezându-mă când i-am zis că nu mă tem de pericol. Societatea nu 
dicta numai granițele vieții mele, ci îl limita și pe el, transmițându-i 
că ar eșua ca bărbat și ca soț dacă mi-ar permite să-mi asum un 
asemenea risc. 

Mi-am dat seama că-și ține respiraţia, iar peste o clipă a expirat 
într-un oftat lung. 

- O, Isabella, a murmurat, mă gândeam în unele momente, în timp 
ce plănuiam călătoria, că sunt ca un tată indulgent, care nu ar 


suporta să-și vadă copilul nefericit. Dar a fost un deserviciu pentru 
amândoi. Tu nu ești un copil. Tu... 

S-a scuturat dintr-odată. Eram surprinsă să văd că este un râs pe 
care și-l ţine în frâu. 

— Sună groaznic. 

— Spune-mi! 

— Ţi-l amintești pe piticul vystraniez din menajerie? 

- Albinosul? Normal. 

Premiul Lordului Hilford și, de altfel, motivul pentru care eu și 
Jacob suntem aici. 

— Îmi amintești de dragon. 

Acum m-am ridicat și m-am uitat la el, neștiind dacă să mă supăr 
sau să râd. 

— Sunt un pitic palid și fără sex?! 

M-a evitat, râsul scoțând ce era mai bun în el. 

— Câtuși de puțin. Dar domnul Swargin zicea întruna că e 
surprinzător de robust. Dacă n-ar fi prins-o Hilford, creatura ar fi 
trăit o viață liniștită în munți. 

Jacob a devenit serios, palmele i-au alunecat în josul braţelor mele 
ca să mă apuce de mâini: 

- Nu vreau să te mâhnești. Dacă e treaba mea, ca soț, să am grijă 
de tine, așa voi face — îţi voi oferi viața de care ai nevoie. 

Altceva a crescut atunci în sufletul meu și nu avea legătură cu 
dragonii. Totuși, nu puteam să-i dau frâu liber. Era prea personal, cu 
companionii noștri prea aproape. Am înghițit aproape trei 
răspunsuri, iar în final am reușit să spun: 

— Mulţumesc. N-ar trebui să-mi placă să fiu vecină cu un diavol de 
mlaștină mulișian. 


O clipă ne-am uitat fix unul la altul, aboi am izbucnit într-un râs 
care e posibil să fi speriat orice făptură neomenească din jurul 
nostru. 

După ce ne-am venit în fire, am coborât, am mâncat cârnaţii 
putind a usturoi și l-am întâmpinat pe domnul Wilker când s-a 
întors, spunând că dragonul s-a dus într-adevăr unde ne așteptam. 
Bărbaţii s-au retras imediat, pentru că trebuia să se trezească foarte 
devreme, iar, dacă n-aș fi fost istovită după ce cărasem materialele de 
desen mile întregi, pe un teren montan, n-aș fi pus geană pe geană în 
acea noapte. 

Deci m-am trezit ușor odată cu bărbaţii și mi-am ros unghiile din 
carne după ce au plecat. Dragonii de stâncă vystraniezi sunt în 
primul rând vânători crepusculari, vânând dimineaţa și seara, dar se 
cufundă într-un somn prudent de-a lungul celei mai luminoase părți 
a zilei. E foarte greu să prinzi unul în timp ce doarme. Este infinit 
mai ușor să-l acostezi în momentul ciudat când își părăsește 
culcușul, înainte să-și ia zborul. 

O detunătură scurtă de pușcă după o oră m-a făcut să întorc capul 
în direcția unde au plecat. Înainte să mă întorc pe jumătate, au urmat 
încă două focuri, apoi al patrulea. După aceea, cum îmi tineam 
respiraţia încă o dată, un al cincilea, mult mai tardiv — de parcă i-ar fi 
pus capăt agoniei bestiei. 

- L-au prins, am murmurat, holbându-mă spre viroagă de parcă 
privirea mea ar fi putut trece de stânci și copaci să-i vadă pe bărbați. 

(De fapt, mă holbam în direcţia greșită; peștera era cam la 
patruzeci de grade spre vest față de locul unde mă uitam eu prin 
viroagă.) 

Dacă aș fi crezut că pot găsi locul fără ajutor, aș fi plecat imediat, 
fără creion, hârtie sau orice altceva. Din moment ce trebuia să aștept, 
am adunat tot și m-am dus deasupra virogii. În momentul în care l- 


am văzut pe Jacob, m-am grăbit să-i ies în întâmpinare și să fac 
cunoștință cu dragonul eu, personal. 

Cadavrul era întins pe marginea unei stânci calcaroase, pline de 
urme, pe care se vedea că dragonul își face salturile și aterizările. E 
gri, pielea ascunsă se amesteca foarte bine cu aceea a împrejurimilor, 
așa că m-am întrebat pe loc pe lângă câte aflorimente stâncoase care 
ar fi putut fi dragoni dormind oi fi trecut cu o zi înainte. Capul i se 
lăsase mai mult sau mai puţin spre direcția de unde veneam noi, iar 
mandibula puternică o avea larg deschisă, cu ochii verzi deja 
sclipind a moarte. 

Amintirea atacului pe care l-am suferit în drumul nostru spre 
Drustanev nu mă părăsise. Chiar dacă știam că bestia e aproape 
moartă, am ezitat să mă apropii de ea. Părea în același timp și mai 
mare, dar și mai mică decât mă așteptam; mai mare pentru că eram 
atât de aproape, și mai mică pentru că zăcea nemișcată. Mi-am ținut 
respiraţia, am făcut un pas, apoi încă unul și tot așa, până am fost de 
ajuns de aproape să-mi las mâna pe pielea lui gri, căldura corpului 
deja dispărând în aerul răcoros de munte. 

Un dragon. Mai mult decât o formă desenată prost pe o foaie, mai 
mult decât o ameninţare din înaltul cerului. Real și în fața mea -— iar 
acum vom începe să-i descifrăm secretele. 

Lordul Hilford și domnul Wilker deja îl măsurau; aripile, 
circumferința, lungimea de la nas la coadă. (Al nostru era foarte bine 
proporționat.) Apoi diviziunile mai mici: capul, gâtul, întinderea 
ghearelor și tot așa. Nu aveam nimic potrivit pentru a cântări bestia, 
Dumnezeule, doar formula domnului Chiggins, care s-a dovedit 
teribil de inadecvată pentru a calcula greutatea dragonului. Dar ne- 
am dat silința. 

Treaba mea, bineînţeles, era să desenez. M-am gândit o grămadă la 
cum aș fi dorit să-mi îndeplinesc această sarcină, așa că nu am ezitat 


înainte să dau ordine. 

- Jacob, ai putea să desfaci o aripă? Dreapta ar fi potrivită, da, 
peste piatra de acolo. Relesku ar putea începe s-o jupoaie pe cealaltă 
pentru desenele cu musculatura și scheletul; bănuiesc că-i va lua 
ceva timp. E mai bine să ne ocupăm de părțile delicate înainte să 
trecem la corp. 

Locul unde era expus era bun pentru scopurile noastre; vom avea 
lumină aproape întreaga zi. L-am desemnat pe Iljish să ne păzească 
de dragoni și ne-am pus pe treabă. 

Mi-am scos șevaletul pentru desen, creta, cerneala, creioanele și 
am pus o foaie de hârtie pe el. Mă cam așteptam să-mi tremure 
mâinile: stăteam la un pas de dragon - cu toate că era mort — și a 
venit timpul să-mi justific prezența în expediție. Bineînțeles că asta 
era de ajuns să facă orice tânără emotivă. Și așa eram. Dar mâinile 
mele știau să-și facă treaba și s-au descurcat fără să-și facă griji de 
starea în care se afla creierul meu. 

Prioritatea era, desigur, o schiță rapidă a corpului, cu informații 
despre tipul de sol din împrejurimi și incluzându-l pe Jacob la 
măsurătoare în timp ce îngenunchea să-i măsoare dinţii dragonului. 
Deși desenele pe părti ar fi fost mai folositoare științei, era la fel de 
important să-l înfățișez cu totul. Majoritatea ilustraţiilor cu dragoni 
din epocă încă aveau inadvertente deplorabile, înfățișând bestiile cu 
articulațiile umerilor asemănătoare cu ale oamenilor, cu corpul foarte 
subțire sau aripile extrem de mici. Prima mea schiță va fi cadrul în 
care voi insera mai târziu detaliile. Dar nu puteam să stau prea mult 
la ea, așa că imediat ce am avut liniile generale am trecut desenarea 
aripilor. 

Structura era remarcabilă. Cei neinformați spun deseori că 
dragonii au aripi „asemănătoare liliecilor“, ceea ce este o simplificare 
grotescă. E adevărat că aparenţa unei aripi a dragonului (mă refer la 


speciile terestre cele mai comune) este mai asemănătoare cu cea a 
unui liliac decât cu a unei păsări, cu o membrană întinsă între 
falange alungite. Dar este mai corect să spui că sunt patru tipuri de 
aripi existente în regatul animalelor: cele asemănătoare păsărilor, 
cele asemănătoare liliecilor, cele asemănătoare insectelor și cele 
asemănătoare dragonilor. Spaţierea dintre articulațiile falangelor face 
a patra specie să fie diferită în întregime. 

Dar toate aceste idei mi-au venit mai târziu, când gândirea mea 
devenise mai științifică. În ziua aceea două lucruri m-au distras în 
timp ce lucram. Primul, bineînţeles, erau izbucnirile de bucurie: 
desenam o aripă de dragon! Toată obsesia mea de când eram mică s-a 
materializat în cel mai spectaculos fel cu putință. 

Al doilea era mai puțin plăcut. Relesku a trecut să jupoaie și 
cealaltă aripă a bestiei, adăugând mai mult sânge la cel scurs de la 
vânătoare, iar mirosul a crescut rapid de la „perceptibil“ la 
„îngrozitor“. Am început să mă întreb dacă prădătorii aerieni nu 
cumva erau cel mai mare pericol dintre toate. Nenumărate creaturi 
din acești munți ar fi atrase de mirosul de carne proaspătă. lar apoi, 
multe erau prudente în preajma oamenilor și niciuna nu era acum 
furioasă pe noi. Dar duhoarea îi distrăgea atenţia chiar și unei 
persoane atât de puţin sensibile, ca mine. 

Totuși, nu aveai cum s-o eviti. Un tigru poate fi omorât și prezervat 
de un taxidermist sau descărnat, iar scheletul lui se poate studia în 
tihnă. Dar nu putem face așa cu un dragon. Ei nu se transformă în 
cenușă, ca scânteietorii, dar se știa la vremea aceea că după ce mor 
oasele de dezintegrează ușor, sfidând chiar și cea mai precaută 
căptușeală care să-i țină intacți. Chiar și la numai o zi după moarte, 
dacă iei un os în mâini, e de ajuns să-l rupi, iar această degenerare a 
devenit mai acută odată cu trecerea timpului. Bineînţeles că acesta a 
fost unul dintre principalele motive pentru care existau atât de 


putine schițe clare, asemenea muncă trebuie să se facă pe teren și 
repede, înainte să se descompună prea mult. 

Relesku încă nu terminase de jupuit aripa când eu am terminat-o 
pe a mea de desenat. Mi-am acordat un răgaz să ridic membrul ca 
să-l studiez pe dedesubt. În ciuda bunului-simţ, mă aşteptam să fie 
greu; anvergura aripilor este adesea comparată cu lungimea lui și 
eram convinsă că ceva atât de mare trebuie să fie corespunzător de 
greu. Dar bineînțeles că o aripă grea nu ar permite zborul. 
Humerusul, radiusul și ulna ? sunt goale, iar falangele sunt alcătuite 
dintr-un cartilaj puternic, dar ușor. Chiar membrana aripii e extrem 
de subțire, până în punctul în care mă așteptam să mi se sfâșie în 
mână. Dar s-a întins peste degetele mele fără să se rupă, o suprafață 
ca de pietriș fin. 

Cel putin, se simţea ca un pietriș când mi-am trecut degetele de pe 
oase pe marginea aripii. Cum mi-am strecurat mâna în direcția 
cealaltă, încercând să ridic aripa mai sus, membrana mi-a răzuit 
mâna ca o limbă de pisică. 

- Lord Hilford, i-am spus contelui, care făcea un mulaj în ghips pe 
un picior aproape acoperit, ați remarcat asta înainte? 

A venit și și-a lăsat mâna pe interiorul aripii. Asprimea era 
palpabilă doar acolo; partea de sus se simţea aproape fină, dacă nu 
puțin poroasă. 

— Hmm! a exclamat, împingând aripa mai sus ca să se uite mai 
bine. Chiar nu am văzut. Îți amintesc, singurul de care nu m-am 
ținut la distanţă a fost piticul meu, niciodată un dragon de stâncă 
adult. Mă întreb. Este oare această piele o boală de care suferă bestia 
sau o trăsătură comună, care-i lipsea piticuțului meu? 

Contele a tras o bucată de piele din mostra lui Relesku și și-a trecut 
palma peste ea. 


— Același lucru aici. Tom, adu-mi lupa ... 


A examinat-o sub lentile. 

— Este alcătuită într-o textură anume, dar nu prea pot să-mi dau 
seama la această mărire a imaginii. Va trebui să o studiem sub 
microscop, acasă. La dracu’! Îmi cer scuze, doamnă Camherst. Știam 
că trebuie să-mi aduc coniac. Pielea și carnea nu se descompun atât 
de repede ca oasele, dar se descompun și ele. Bine, tăiați o bucată 
bună de probă și să sperăm liniștiți că va fi în favoarea noastră, 
măcar o dată. 

Vorbind despre descompunere, mi-a reamintit de scopul meu 
urgent. Am desenat corpul desfăcut total neelegant pe stâncă, iar 
apoi a fost gata și cealaltă aripă, cu duhoare cu tot. Sângele de 
dragon chiar are un miros pătrunzător; recomand să-l evitați. Am 
ajuns să-mi sacrific demnitatea pentru confort, tăindu-mi două 
bucăți din batistă și îndesându-mi-le în nări ca să scap de el. 

Astfel protejată, am schițat musculatura și structura scheletului 
aripii. Apoi a început adevăratul măcel. Domnul Wilker, ale cărui 
cunoștințe veterinare le întreceau pe ale mele, era hotărât să caute 
orice organ ar fi putut da naștere suflului extraordinar al unui 
dragon de stâncă. Pentru asta trebuia să-i scoţi pielea până în spate și 
să-l eviscerezi în amănunt. (Am zărit iadeșul și nu am reușit să-mi 
rețin zâmbetul.) Încă nu desenam picioarele în detaliu, dar din 
moment ce aveam mulaje după ele, am decis să-mi dedic timpul 
craniului. Într-o ciudată încercare de a-mi menaja sensibilitatea 
feminină, domnul Wilker l-a pus pe Relesku să-i reteze cele necesare 
și să le ducă ceva mai încolo de restul corpului. 

Fără îndoială că sunt experiențe mai stranii în viață decât să stai 
picior peste picior pe un pâlc de stânci, cu un cap de dragon tăiat 
care te înfruntă ca craniul lui Gortos însuși — într-adevăr, mi-am luat 
și eu partea de-a lungul anilor —, dar ar trebui să spun că și aceasta se 
poziţionează destul de sus. 


Mai ales când începi să conversezi cu capul. 

— Este cel mai nedemn lucru pentru tine, le-am mărturisit eu 
ochilor care se holbau, pelicula lor verde deja începând să se facă gri. 
Îmi cer scuze. Tu ai plecat să-ţi cauţi micul dejun, dar ai dat de noi. 
Presupun că nu te consolează cât de multe învăţăm, nu-i așa? Nu, 
îmi imaginez că nu. 

Fălcile au rămas tăcute și închise. (Un lucru bun, normal, căci, 
altfel, aș fi căzut de pe stâncă din cauza șocului și aș fi murit.) 

— De ce ataci oamenii? m-am întrebat, întorcând capul ca să-i pot 
desena profilul. 

Relesku a fost de ajutor când a tăiat de-a lungul coloanei și câteva 
vertebre cu tot cu craniu, lăsând locul unde se întâlnesc aripile 
neatinse, ca un evantai mândru de plăcuţele stâncoase. Am fost 
surprinsă să le găsesc mai degrabă flexibile la atingere. 

— Bineînţeles, tu poate nu ai făcut niciun rău nimănui. Dar ce zici 
de ceilalți ca tine? Nu că ai fi putut să ne spui, dacă ai fi știut. 
Comunicati unul cu altul în vreun fel, cu excepția împerecheatului și 
a disputelor teritoriale? Au dragonii de stâncă vreun fel de semnal 
anume prin care să se anunţe că e o turmă de oi grase și nepăzite în 
valea de lângă? 

— Ce faci? m-a întrebat Jacob din spate. 

Mi-a alunecat creionul pe hârtie când am ciripit, dărâmând tot în 
jur. 

— Scuzele mele, a spus, dar apoi: Vorbeai cu craniul? 

— Nu, am răspuns. Poate... 

Un răspuns nu foarte bun pentru a acoperi adevărul. Jacob a dat 
din cap, abținându-se să mai comenteze ceva. 

— Ai nevoie de ceva? 

— Doar să te întreb cât timp îţi va lua să termini cu craniul. Lordul 
Hilford vrea să-l descarneze înainte ca oasele să-i devină prea 


casante. 

Metoda obișnuită de descarnare este să fierbi sau să lași materialul 
într-un recipient cu insecte flămânde. Niciuna dintre cele două 
posibilități nu este potrivită pentru oasele dragonului; va trebui să ne 
bizuim pe cuțite. 

— Termin de îndată, am spus și m-am întors iar la lucru, de data 
asta fără să mai vorbesc. 

Am lucrat până a început să pălească lumina, lăsându-ne timp de 
ajuns doar cât să ajungem la tabără înainte să se facă prea întuneric. 
Cu excepția servitorilor noștri vystraniezi, niciunul dintre noi nu 
voia să plece. Știam foarte bine că pe timpul nopții saprofagii vor 
ajunge la hoit, iar oasele vor continua să se dezintegreze. Dar locul 
era mult prea expus ca să fie sigur. 

De cum s-a crăpat de ziuă, am urcat la stârvul nostru — doar să 
vedem că a dispărut. 

Stăteam într-o linie dezordonată, holbându-ne comic la întinderea 
goală de rocă. Sângele încă mai păta pământul, iar bucăţi de 
măruntaie roiau de furnici, dar din corpul întreg, nimic. 

Leșinată, am zis: 

= Urşi...? 

— Sau lupi, a adăugat Jacob, de parcă lupii ar fi fost capabili să care 
măcar a zecea parte din ceva atât de mare. Chiar și pentru urși, era 
prea mult. Lordul Hilford s-a agitat și el și a început să patruleze 
zona, examinând pământul. A fost un mare vânător în tinerețea lui, 
știam; pentru prima dată puteam s-o văd în el. 

- Nu cred, a spus. Vedeţi aici? Zgârieturi în piatră — dar ele au tăiat 
până la sânge. Au fost făcute azi-noapte. 

Domnul Wilker i s-a alăturat și s-a încruntat: 

— Se pare că au rupt hoitul în bucăți înainte să-l care. A fost o 
luptă, presupun. 


Dragoni. 

- Mănâncă hoituri? am întrebat, bâlbâindu-mă ușor. Din semenii 
lor? 

— În ceea ce privește prima întrebare, așa îmi imaginez, a spus 
Lordul Hilford. Poate idealizăm prădătorii ca fiind vânători nobili, 
dar adevărul este că foarte puţini dintre ei vor întoarce nasul când 
vine vorba de o masă pentru care nu trebuie să alerge. Cât despre 
ultima întrebare... se mai întâmplă printre animale. Știu că leii o fac. 

Cititorii trebuie să-și aducă aminte că eu sunt femeia aceea care, la 
frageda vârstă de șapte ani, a dezmembrat un porumbel cu briceagul 
fratelui ei. Nu sunt scârboasă. Dar trebuie să mărturisesc că ideea ca 
dragonii să comită acte de canibalism — rupând în bucățele corpul 
fratelui căzut, apoi să care părțile să le mănânce — mi-a făcut atât rău 
cât să mă poticnesc și să dau fuga în jos pe pantă, împiedicându-mă 
și aproape căzând. 

Până la urmă, n-am vomitat într-un tufiș. Sunt bucuroasă că m-am 
îndepărtat singură din imediata vecinătate a mirosului, sau 
stăpânirea mea de sine se ducea. 

Jacob a venit și m-a sprijinit. Expresia lui era asemănătoare cu 
aceea din ziua în care vizitiii noștri chiavoreni se duseseră la casa 
boierului: regreta că m-a adus. Trebuia să-i îndepărtez acea privire 
de pe față, așa că mi-am luat cel mai frumos zâmbet și am spus: 

- Bine. Nu-mi imaginez că hoitul ne-ar mai fi fost de prea mare 
ajutor studiului oricum, iar acum am învăţat ceva nou. 

Ar fi vrut să-mi spună nu știu câte lucruri, dar a renunțat la toate 
înainte de a se hotărî să-mi vorbească astfel: cu detașare de erudit. 
Nu a uitat conversaţia noastră dinainte de vânătoare. 

- Ar putea fi legat de atacuri. Multe legende spun că oamenii au 
luat-o razna după ce au mâncat carne de om. Ar putea fi la fel și 
pentru dragoni. 


Dacă era așa, atunci, asta îmi răspundea la o întrebare și ridica 
alta. De ce au început dragonii să mănânce din ai lor? Ei nu fac asta 
de obicei, nu dacă ce a spus Dagmira este corect. 

Nu era o întrebare la care să fi putut răspunde în ziua aceea. La 
sugestia lui Jacob, m-am dus înapoi la tabără și am început să 
împachetez lucrurile; nu mai era nimic de desenat la locul uciderii. 
Domnii au investigat culcușul acum părăsit, strângând excremente și 
alte materiale pentru a fi studiate mai târziu. Și așa, mai mult spăsiți, 
ne-am întors în Drustanev. 


CAPITOLUL 12 


Sărbătoarea Primirii — Noi cuvinte vystranieze — Arhitectură 
și inscripții dragoniene — Ceva neașteptat în iarbă — Ceva și 
mai neașteptat sub pământ 


Satul nu s-a oprit, desigur, din treburile lui obișnuite doar pentru 
că veniseră niște vizitatori scirlandezi. Calendarul își urma cursul 
normal și nu la mult timp după vânătoarea dragonului nostru a avut 
loc Sărbătoarea Primirii. 

Încă nu am discutat chestiuni religioase. (Nu în această carte și nici 
lucrarea mea anterioară nu este de încredere în privinţa aceasta.Vă 
rog, fiți buni și ignorați toate referirile la religie.) Vystrana era și este, 
bineînțeles, o regiune cu adepți ai Templului. Cei din zona Scirland 
eram, cu toții, adepţi cum se cuvine ai Căii Magisteriale, ceea ce ne 
cam făcea ciudaţii (și ciudatele) din Drustanev. Dar am ţinut o scurtă 
cuvântare cu două nopti înaintea ospățului și am fost de acord că, 
deși eram dispuși să ne întrerupem ritmul muncii noastre — care a 
produs recent dovada diferențelor dintre anatomia masculilor și a 


femelelor dragoni de stâncă —, trebuia măcar să încuviințăm practica 
locală, măcar de dragul armoniei. 

Nu am intrat în templu să participăm la ceremonia lor. Dar am stat 
treji toată noaptea — o poruncă mai grea în calendarul Templului, 
trebuie să spun; celebrează sărbătoarea cu două săptămâni bune 
înaintea noastră, târziu în Floris, nu devreme în Graminis — și am 
citit scripturile, iar apoi ne-am dus la ei afară în dimineața următoare 
pentru a celebra. 

Nu puteai face o plimbare de plăcere prin împrejurimi ca să culegi 
flori. Peste noapte ninsese, dar, din fericire, nu prea mult. Sătenii au 
pus mesele pe pasarela care trecea prin mijlocul Drustanevului, se 
cânta și se dansa, fiecare era îmbrăcat cu ce avea mai bun. În 
dimineața aceea, Vystrana părea ca în povești: gulere din broderii 
colorate se întindeau peste cămășile albe ca zăpada, bărbații cântau 
la vioară și tot așa. 

Ca să fim în pas cu generozitatea anotimpului, noi, scirlandezi, le- 
am dat câteva flecuștețe din bunurile noastre, atâtea de câte ne 
puteam lipsi, și am primit în schimb pipe și mărgele, dar și un șal fin 
de lână. Pe acesta l-am purtat mai târziu pe brate în timp ce încercam 
să învăţ dansurile localnicilor, pe care toți parcă le dansau fără nici 
cea mai mică problemă, chiar și beti de abia se țineau pe picioare. Mă 
întrebam dacă o parte din coniacul contrabandiștilor a ajuns la 
destinație în Drustanev sau mai degrabă în burţile locuitorilor săi. 

Un tinerel m-a întrebat într-o vystranieză cât se poate de haios 
simplificată dacă am apucat să văd mult din împrejurimile satului, 
iar, când a auzit că nu, s-a luminat ca soarele la răsărit. 

— Nu? Trebuie să vă duceti la... 

Iar apoi a spus un cuvânt pe care nu-l știu. Când am dat din cap, 
mi-a zis: 


- La clădire! Du-te jos! a gesticulat cu mâinile: ceva care se dărâma, 
o prăbușire la final. Foarte vechi. Foarte vechi. 

— Ruine! am exclamat eu în scirlandeză, după care mi-am adus 
aminte de forma aceea de proporţii, pe care o zărisem în timpul unei 
partide de vânătoare. 

În Scirland sunt puţine urme dragoniene, nici ele prea 
impresionante. Am văzut una, fetiță fiind, la scurt timp după ce a 
început perioada mea gri, dar a fost nevoie să vină un învățat ca să 
recunoască ceea ce e. Relicvele acelea nu aparțineau niciunei arte 
anume, care să ne indice numele vechii civilizaţii. Nu mă deranja; 
ilustrațiile din cărți erau de ajuns să-mi arate că fantasticii zei cu cap 
de dragon sunt mult mai puţin interesanți decât dragonii adevărați. 
Iar gustul libertăţii, pe care îl încercasem de curând, mă făcea să 
vreau mai mult. Aș fi vizitat mai degrabă ruine dragoniene decât să 
stau închisă în casa întunecoasă a lui Gritelkin, nereușind să vorbesc 
cu Dagmira cea de neînțeles. 

Poate că un orb nu și-ar fi dat seama de entuziasmul meu 
neașteptat, dar interlocutorul meu nu l-a ratat. 

— Îţi arăt eu! Te duc eu! 

Apoi n-a mai folosit propoziții de ajuns de simple pentru săraca 
mea ureche și a început să reverse un potop de cuvinte, din care am 
înțeles că ar fi mai mult decât bucuros să mă ducă până acolo și 
înapoi oricând doresc- și mâine, dacă vreau. 

Am aflat cum îl cheamă — Astimir — și unde are casa, un loc 
sărăcăcios, pe care-l ocupa cu mama sa bolnavă. Chiar dacă încă nu 
mi-a zis nimic despre plată, am suspectat că de fapt acesta era scopul 
lui. Ei bine, așa să fie; după standardele din Drustanev eram absurd 
de bogați și ne permiteam să împărțim putin cu acest tânăr plin de 
viață. 


- Totuși, nu mâine, am spus râzând, când a încercat să mă 
grăbească. Peste câteva zile. Vom merge curând. 

Dacă ceilalți erau sau nu interesați, nu aș putea spune. Ruinele 
dragoniene au foarte puţin de-a face cu dragonii actuali, motivul 
pentru care ne aflăm aici. Dar nu aveam ce face în afară de a 
completa formulare. Eram hotărâtă să mă duc, chiar dacă plecam 
singură. 


O vreme a părut că s-ar putea să mă duc singură. 

- Nu prea merită timpul nostru, zicea domnul Wilker. Nu suntem 
arheologi și nu prea văd cum ne-ar putea lumina ruinele despre 
motivele pentru care dragonii atacă oamenii — poate că ai uitat, dar e 
o întrebare mai mult decât presantă. Ne dă foarte puţin timp de 
admirat peisajul. 

— Eu am o grămadă de timp pe care-l pot petrece cu puţine 
îndeletniciri în afară de admiratul priveliștii, am răspuns mieroasă. 
Dacă aţi face mai multe observaţii folositoare, poate că aș avea mai 
mult de lucru aici. 

A sunat răutăcios și chiar a fost. Cercetarea noastră făcea în sfârșit 
progrese, care în mare parte se datorau eforturilor domnului Wilker. 
Într-adevăr, era unul din lucrurile care mă enervau la el și aș fi 
preluat bucuroasă câteva din sarcinile lui, dacă m-ar fi lăsat. Dar era 
invidios pe oricine îi putea diminua utilitatea în ochii Lordului 
Hilford. La fel de bine aș fi putut zice — stânjenitor pentru toate 
părțile implicate, inclusiv pentru mine —, dar a intervenit Jacob: 

— Eu și Wilker nu putem să mergem amândoi și la ruine, și să 
facem și treabă, Isabella. Mai trebuie să facem rost și de informații, 
dacă avem vreo speranță să oprim atacurile. Prea multe dintre 
culcușurile pe care le-am vizitat până acum au fost abandonate; 
trebuie să găsim unele ocupate ca să putem examina probele despre 


obiceiurile lor în ale hranei. Dacă mănâncă din ai lor, bineînțeles, 
oasele nu vor fi acolo — dar o lipsă de oase ale altor animale ne-ar 
spune ceva. 

Din moment ce nu prea puteam să le luăm pulsul și să le 
examinăm limbile dragonilor de stâncă, a trebuit să admit că avea 
dreptate. 

— Dar eu de ce nu pot fi scutită? Nu cred că se termină lumea dacă 
notițele voastre rămân nesortate o zi sau două. 

Soțul meu a avut grația de a părea stânjenit: 

- Poate ţi se pare o grijă prostească, dar nu-mi place să te duci 
singură. Cu individul ăla, adică. Nu ar pica bine. 

Am ridicat sprâncenele la el în semn de întrebare. Am fost răpită 
de contrabandiști în noapte, iar el își făcea griji despre reputația mea 
- dacă mă duceam să vizitez obiective turistice cu Astimir? 

Dar a vorbit Lordul Hilford: 

- Ei, asta se rezolvă ușor. Articulațiile nu mi-ar permite niciodată o 
escaladă obositoare, care e o treabă pentru tineri. Mă voi duce cu 
soţia ta și voi avea grijă de ea. Doar dacă nu ai încredere în intențiile 
mele... s-a maimuţărit el, iar eu am râs; și așa s-a aranjat și asta. 

Iată un indiciu al relaxării la care ajunseserăm pe nesimţite pe 
parcursul acestei expediții și pe care toată lumea o accepta, 
aranjamentul fiind unul cum se cuvine: Lordul Hilford, chiar dacă 
era necăsătorit și nu-mi era soţ, era considerat un însoțitor destul de 
potrivit, cel puțin în comparaţie cu un sătean vystraniez. De atunci 
mi-am dat seama că unele lucruri ce par foarte importante în primele 
zile ale unei asemenea călătorii (ce vor zice oamenii de acasă?) devin, 
odată cu trecerea timpului, niște mărunțișuri. Prin urmare, te întrebi 
cât de importante sunt ele cu adevărat, ceea ce poate explica 
comportamentul meu din ce în ce mai extravagant. 


Am plecat în zorii zilei. Fără echipamente de campare de data asta. 
Ne va lua cam jumătate de zi să ajungem la ruine, dar acolo este o 
colibă folosită de vânătorul boierului, ne-a zis Astimir, în care am 
putea sta peste noapte înainte să ne întoarcem în Drustanev. 

Încurajați de interesanta perspectivă de a ne atinge scopul, am 
urcat cu repeziciune. După câteva ore, siluetele uriașe, rectangulare 
ale ruinelor au devenit vizibile pe celălalt versant, dar Astimir nu ne- 
a dus direct spre ele. Lordul Hilford l-a întrebat, dar a primit 
răspunsuri enigmatice. 

- Mă bate gândul să-l lăsăm aici. Putem să ne găsim drumul 
singuri, a bombănit contele. 

L-am convins să n-o facem — dacă ceva merge rău, nu aș putea 
spera să-l car pe Lordul Hilford înapoi de una singură —, iar curând a 
avut motiv să se bucure. Motivul pentru drumul nostru ocolitor, se 
pare, era dramatismul lui Astimir: ne-a dus jos în vale, apoi înapoi 
pe alt traseu ca să ne putem apropia de ruine pe drumul care duce la 
poarta principală. 

Aceasta era învăluită în pinii la fel de înalți ca pietrele străvechi, 
dar care nu invadaseră și poarta însăși. Personajul principal stătea 
impunător pe o platformă tăiată în piatră solidă, cu picioarele lui de 
om plantate în pământ, cu capul dragonic privind fix prin aerul 
limpede de munte, spre Chiavora. 

Iernile vystranieze fuseseră dure cu sculptura grandioasă. 
Trăsăturile erau atât de erodate, încât abia se puteau desluși, iar 
pasajului de la mâna dreaptă îi căzuse glaful, lăsând un zeu 
necunoscut doar cu o singură aripă. Distrugerea a făcut figura cumva 
mai copleșitoare: în zilele noastre putem face sculpturi la fel de mari 
ca dragonienii — Arhanghelul din Falchester este chiar mai mare —, 
însă nicio „patină“ veche de tip artistic nu poate contraface simpla 
trecere a timpului. 


Stăteam copleșită, ţintuită de parcă m-ar fi atacat un dragon de 
stâncă din cer. Reveria mi-a fost întreruptă de chicotitul Lordului 
Hilford. 

- N-am fost niciodată la ruinele din Nedel Tor. Dumneavoastră? 

Deși eram cu ochii tot la statuie, vraja s-a dus cât să răspund: 

— Doar la Millbridge, dar ruinele de acolo nu sunt prea 
impresionante. 

- Nu, nu sunt, a fost de acord. Și nici cele de la Nedel Tor, în 
comparație cu ce se găsește în deșertul akhian, prea multă piatră 
furată ca să fie utilizată ulterior. Dar porţile sunt într-o stare destul 
de bună, numai capul s-a pierdut. 

Și a vorbit mai departe. Cred că a zis ceva despre niște porți duble, 
caracteristice arhitecturii dragoniene, și niște teorii privind rolul lor. 
(Favorita mea este una emisă de domnul Charving, marele 
reformator urban, anume că dragonienii reglementau circulația prin 
așezămintele lor, ghidând călăreţii și căruțele care veneau prin 
poarta din stânga, iar pe cele care plecau prin dreapta. Ceea ce este 
fantezist, căci nimeni nu a descoperit vreodată dovada că era așa un 
trafic la ruine, că se impuneau astfel de măsuri. Dar, cum domnul 
Charving a venit cu o schemă impresionantă pentru reglarea 
circulației în Falchester, de care era mare nevoie, eu a trebuit să-i 
aplaud retorica.) 

Cu greu am fost însă atentă la prelegerea Lordului Hilford, 
oricum, pentru că deja bâjbâiam după caietul de schițe în geantă. 
Mâna mea a găsit creionul, în timp ce ochii aproximau proporțiile și 
notau detalii. Nu voi sta la ruine atât cât îmi trebuie ca să le desenez 
bine — cel putin, nu în vizita asta, chiar dacă subconștientul meu a 
început să pună la cale o întoarcere —, dar aș putea cel puţin să fac o 
schiță concisă. 


Astimir abia aștepta să-și vadă planul pus în aplicare. Nu înţelegea 
de ce am vrut să mă opresc acolo, fără să-mi doresc să intre în ruine. 

— Încă puţin, i-am spus absentă, trasând pe pagină conturul 
aproximativ al pietrei căzute a pragului, crăpată în două. 

Când o fi căzut? S-o fi rostogolit în față când s-a întâmplat; fața 
întoarsă spre pământ ne-ar putea oferi mai multe detalii ale aripii 
decât se văd acum. Dar ne-ar trebui o macara să o ridicăm, așa că 
misterele vor rămâne, Dumnezeule! 

Promisiunea unor viitoare minuni m-a făcut în sfârșit să mă 
desprind de lucru. Am dat o pagină albă și am ținut afară caietul de 
schite în timp ce mergeam pe sub arcada care supraviețuise timpului 
și ruinelor. O singură zi în Vystrana, ziua aceea, m-a învățat despre 
lucrul în viteză mai mult decât mă învățase tot ce se întâmplase până 
atunci: am trasat cele mai cursive linii, sugerând perspectiva și 
degradarea structurilor, iar după aceea am pierdut câteva zile 
încercând să le umplu cu detalii din memorie. (Încă puteți vedea 
rezultatele în Schițe din Înălțimile Vystranieze, publicată când am 
început să dobândesc destulă notorietate, astfel încât ceva rezultat 
din creionul meu să se transforme într-un mic profit. Nu-l recomand 
pentru scopuri academice — prea multe din acele detalii „amintite“ 
sunt generale sau de-a dreptul fanteziste —, dar îl poate ajuta pe 
cititor să-și facă o idee despre spiritul locului.) 

Ruinele din Drustanev nu sunt un spațiu amplu. După intrare este 
o curte mare, deschisă, acum aproape sufocată cu tufișuri și copaci. 
Lordul Hilford a zgâriat pământul într-un loc expus și a descoperit 
colțul crăpat al unei pietre de pavaj, înclinată într-un unghi ascuţit de 
o rădăcină care creștea de dedesubt. Dar nu am zăbovit prea mult, 
pentru că Astimir ne grăbea spre templul principal din față. 

Îl numesc „templu“, chiar dacă funcţia acestor locuri a fost 
controversată încă din zilele nichaeanilor. Toate structurile 


dragoniene sunt construite la o scară atât de impunătoare ca să ne 
inspire venerație; prin urmare le asociem cu religia. Edificiile mai 
mici nu au supraviețuit miilor de ani care au trecut de la dispariția 
civilizației străvechi; tot ce ne-a rămas sunt marile lucrări. Și cu ce 
scop s-ar fi construit ele, dacă nu pentru a preamări zeitățile lor cu 
cap de balaur? 

Putin mai departe în curtea interioară se află pilonii zidului din 
față al templului, prea masivi pentru ca trecerea timpului să-i poată 
dărâma. Ca și în jumătatea din dreapta a porții, glaful dintre ei 
căzuse și o acumulare de moloz și noroi ridicase trecerea la trei 
sferturi din înălțimea zidului. Astimir l-a ajutat pe Lordul Hilford să 
se urce acolo, apoi s-a aplecat să mă ajute și pe mine. Mi s-a agăţat 
rochia într-un tufiș, iar un ciuline blestemat chiar mi-a rupt-o, dar nu 
mi-a păsat. Din vârful pasajului vedeam în sala mare, acum deschisă 
stihiilor naturii, pietrele fine din acoperișul lung erau de mult tot pe 
pământ, aproape la fel de îngropate ca pietrele de pavaj din curte. 

O parte din coloane se răsturnaseră, proptindu-se una în alta ca 
niște domni beti, obosiţi după o noapte de chef, ori se rostogoliseră 
jos ca niște cilindri zdraveni. Soarele era acum destul de sus să facă 
spaţiul din interior un adăpost călduţ, secret și nemișcat. Chipurile 
mândre ale zeilor dragonieni se lungeau pe ziduri, întinse și ciudate 
pentru ochii obișnuiți cu convențiile moderne asupra perspectivei, 
dar sugerând mistere uitate de demult. Mi-aș fi dorit să fi fost un 
pictor, să surprind calitatea luminii așa cum se revărsa peste formele 
bătute de trecerea timpului. Fiind însă doar o sărmană femeie cu un 
creion, mi-am luat caietul de schiţe și am făcut ce am putut. 

O schiță anume îl includea pe Lordul Hilford aplecându-se să 
privească sub una din coloanele înclinate, rupând iarba înaltă ce 
sufoca spațiul de dedesubt. Nu după mult timp, m-a strigat: 


- Doamnă Camherst! Trebuie să vedeți asta. Aţi adus ceva cu care 
am putea să scrijelim? 

Am adus amabilă o bucată de cretă și multă hârtie vrac, apoi mi- 
am făcut drum să mă alătur lui. 

— Ce este? 

— Treceţi-vă mâna peste asta, m-a instruit, cum am făcut cu aripa 
de dragon. 

Iar degetele mele nu au dat de pielea tare a dragonilor de stâncă. 
Ci de striații ascuțite, cumva înmuiate de trecerea timpului, dar care 
încă se simțeau clar. 

M-am aplecat, încercând să văd, dar după strălucirea soarelui 
umbra m-a învins. Cu ajutorul Lordului Hilford și al lui Astimir, 
fiecare stând pe o parte a coloanei, ținându-mi hârtia nemișcată, am 
dat cu cărbunele pe hârtie peste tot pe unde am putut ajunge. 

Când am terminat, în mijloc era o gaura albă, dar pe fiecare parte 
mâzgăleala cu cărbunele era întreruptă de niște linii dispuse într-un 
fel pe care-l mai văzusem înainte, în cărți. 

- O inscripție! am exclamat. 

Chiar mai mult decât arta, care, prin natura ei ciudată, stilizată, nu 
a reușit niciodată să mă fascineze cu adevărat, scrierea dragoniană 
mi se părea enigmatică și uimitoare. Semnele erau fără îndoială un 
limbaj, chiar dacă pe vremuri oamenii le-au declarat zgârieturi făcute 
de ghearele dragonilor. (Asta mai ales pentru că ruinele din 
Anthiope nu se conservaseră deloc bine. Odată ce învățații noștri au 
aflat despre inscripțiile mai puţin afectate de vreme din alte părți ale 
lumii, opiniile s-au schimbat — după un timp în care noile ideile au 
fost respinse, bineînțeles.) Oricum, nu se deslușea ce mesaj transmit. 
Scrierea dragoniană era motiv de frustrare pentru toți cei care 
încercau să o descifreze. 


Având acum la îndemână mostra aceea clară, priveam cu alți ochi 
și descopeream ce se afla cu adevărat sub pecetea vremii de pe 
celelalte coloane: urmele vagi, aproape șterse ale mai multor scrieri. 
La un moment dat au existat inscripții peste tot pe coloanele sălii 
mari, dar, odată expuse, suprafețele s-au degradat rău. 

Lordul Hilford a dat cu mâna peste coloana înclinată și a curățat 
caroiajul cu degetele. 

— E clar. N-a supraviețuit prea bine. Pereţii sunt din marmură; care 
e mai bună. Mă întreb de unde i-au adus și cum. 

Pipăiam cu degetul un cărbune care avea un gol și-i simțeam 
unghiul de tocire. 

— De ce nu poate nimeni să descifreze ce scrie? Nu avem destule 
modele? Și, dacă nu, acesta ar putea fi de ajutor. 

— Asta era ideea, a dat contele din cap, dar un flăcău pe nume Ibn 
Khattusi a făcut un efort acum zece sau cincisprezece ani, a strâns 
toate inscripțiile cunoscute și a încurajat oamenii să se documenteze 
mai mult. Și-a publicat descoperirile într-o carte mare și groasă, iar 
câțiva ani mai târziu guvernul akhian a oferit un premiu celui care 
va fi descifrat limbajul. Doar că încă nu l-a revendicat nimeni. 

— Nici măcar nu știm ce limbă era, nu-i așa? am întrebat. 

- Dragoniană, sigur, sau așa i-am zis noi. Dar nu știm ce limbi și- 
au avut originea în dragoniană. 

Mormăind pentru că îi amorțiseră genunchii, Lordul Hilford s-a 
aplecat lângă mine să studieze documentul. 

— Exact. Așa că nu avem nici cea mai vagă idee ce sunete ar putea 
reprezenta aceste simboluri sau dacă într-adevăr chiar reprezintă 
sunete; pot fi ideografice, ca scrierea arhaică din Ikwunde. Codurile 
se pot descifra, dar codurile reprezintă o limbă cunoscută, ceea ce 
înseamnă că știm o parte din ecuaţie. Dragoniana este însă un mister 
total, a zâmbit prostește la mine. 


- Ce ziceţi, doamnă Camherst? Vă aventurați să faceţi o încercare? 
Declaraţia akhiană spunea că premiul i se acordă bărbatului care 
rezolvă misterul, dar înclin să spun că ați putea să-i convingeti că pot 
plăti și o femeie. 

Sincer, nici nu-mi trecuse prin minte așa ceva. Am râs. 

- A, nu! Nici nu aș ști de unde să încep. M-ai auzit cum măcelăresc 
vystranieza. 

Am dat din cap spre Astimir, care, aducându-ne în sala mare, 
părea să creadă că el și-a făcut treaba ori că se dă bătut cu învățații 
plictisitori din Scirland, care se tot opreau să examineze lucruri, în 
loc să meargă și în alte părți. 

- Nu sunt lingvistă și nicidecum expertă. 

Am împăturit scrijelitura cu grijă, în caz că ibn Khattusi o voia 
pentru colecţia lui, și un timp ne-am mai băgat nasul prin pietrele 
ruinelor, să găsim și alte părți cu inscripții nu prea deteriorate ca să 
le copiem. Mi-am rupt câteva unghii săpând după un fragment 
îngropat aproape de tot în pământ, dar am avut satisfacția să dau de 
relicva cel mai bine păstrată de până acum, imediat ce-am curățat-o 
de pământ. 

Din păcate, camera principală a templului se prăbușise și nu mai 
puteam intra. În schimb, am făcut turul a ceea ce a mai rămas din 
situl mic, inclusiv bucata de zid pe care o zărisem la vânătoarea 
noastră. M-am urcat mult mai sus decât ar fi fost înțelept și am 
pierdut ceva timp încercând să ghicesc care parte vizibilă din stâncă 
ar putea fi pătată cu sângele acelui dragon. 

Când am coborât, uitându-mă pe sub fuste să văd unde ar trebui 
să pun piciorul, mi-a sărit în ochi o strălucire de o culoare vie. 

Piciorul meu, deja în coborâre, a fost cât pe ce să calce pe ea. M-am 
clătinat și m-am împleticit, dar am reușit să evit o căzătură. Când mi- 


am recăpătat echilibrul, m-am aplecat de două ori, căutând licărirea 
aceea de culoare. 

Iarba o îngropase pe jumătate, așa că aproape am ratat-o. Dar 
căutând prin tăișuri, am atins cu degetele ceva tare. Și l-am ridicat în 
dreptul ochilor. 

Apoi l-am scăpat imediat jos. 

De data asta l-am găsit mai repede. Știam după ce mă uit. O piatră 
de foc, de mărimea unghiei de la degetul mare și strălucitoare în 
lumină. Am frecat-o ușor în palmă, minunându-mă. Nu puteam s-o 
iau drept un fragment dintr-o podoabă pierdută de un vizitator: 
destul de puțin probabil ca cineva atât de bogat să vină aici cu 
pietrele preţioase, era o piatră brută, neșlefuită de instrumentele 
vreunui giuvaiergiu. 

Ce naiba căuta într-o ruină obscură din Vystrana? 

M-am lăsat pe genunchi și am mai dibuit prin iarbă, înțepându-mă 
în toate nuielele și întorcând fiecare pietricică pe toate feţele. Am 
cercetat o zonă de cel puțin un metru și jumătate înainte să ajung la 
concluzia că descoperirea mea era singura. Dar era extrem de 
valoroasă; doar o dată mai văzusem câteva pietre de foc după ce mă 
căsătorisem, pietre care împodobeau degetele, gâtul sau urechile 
unor oameni mult mai presus de clasa mea socială. Pusă într-un 
pandantiv sau într-un inel, piatra de foc ar fi cea mai fină bijuterie pe 
care ar avea-o cineva din familia Camherst. 

Aș vrea să înţelegeți că nu sunt o femeie lacomă. Nu tânjesc după 
lucruri materiale, cel puțin. Dar, când este vorba de cunoaștere, sunt 
la fel de lacomă ca dragonii mitici din povești, care stau pe bogăţiile 
lor sclipitoare. (Chiar dacă eu, spre deosebire de ei, nu doar că-mi 
doresc, ci sunt chiar nerăbdătoare să împart.) Dar piatra de foc m-a 
cucerit, pentru că era prima pe care o tineam în mâinile mele. Am 
îngenuncheat acolo, în noroi, înclinând-o astfel încât focul de 


dinăuntru să danseze și să se miște dintr-o parte în alta, până mi-am 
dat seama că nu-mi mai simțeam deloc picioarele. Apoi m-am 
clătinat și am constatat că însoțitorii mei dispăruseră pe undeva cât 
timp eu urcasem pe zid. 

Nu eram prea îngrijorată. Astimir probabil că se relaxa într-un loc 
confortabil, așteptându-ne. Lordul Hilford, mă gândeam, probabil că 
se întorsese în sala mare sau la marea poartă dublă. Având schițele 
sitului, știam că drumul cel mai direct ar fi să fac stânga, peste o 
bucată de pământ călcată, cu mai puține ruine. 

Pe la jumătatea acelei porțiuni, ceva mi-a plesnit sub picioare și m- 
am prăbușit în beznă. 

Nu mult, dar ca să-ți luxezi glezna nu trebuie să cazi prea de sus, 
mai ales când căzătura este neașteptată. Am aterizat ciudat și m-am 
rostogolit fără graţie pe o parte, ridicându-mă în sfârșit în fund, cu o 
palmă jupuită și țipătu-mi de surprindere încă răsunând între pereți. 

Am închis repede gura înainte să tip din nou, pentu că două 
gânduri mi s-au succedat în minte. Primul era peșteră, iar al doilea 
era dragon. 

Împrejurimile erau fără îndoială naturale. Lumina ce se strecura de 
deasupra îmi arăta pereți duri și o podea abruptă, neatinse de mâna 
omului. Gaura prin care am ajuns aici nu era de ajuns de mare 
pentru un dragon, dar o asemenea trecere ar putea exista în altă 
parte. Peștera se lărgea în întuneric, cu mult peste capacitatea mea de 
a vedea. Am adulmecat, gândindu-mă că aș putea prinde un miros 
care să-mi confirme pericolul mortal în care mă aflam, dar nu am 
simțit decât pinii. 

Pini, pentru că ramurile lor se lăsau peste deschizătură, iar apoi s- 
au acoperit cu ace, până s-au potrivit cu solul de pădure. Un travesti 
convingător, dar nu unul care să-mi suporte greutatea, așa că am 
căzut. 


Un travestit presupune un travestit. Cineva s-a străduit să ascundă 
deschizătura, și nu din grijă pentru siguranța publică. 

M-am îndreptat. Doar urechile mi s-au mișcat, trăgându-se înapoi, 
de parcă m-ar fi ajutat prea mult să aud. 

Apoi mușchii au obosit și i-am frecat cu degetele, gândindu-mă. 
N-am auzit nimic în întuneric, în afară de vânt și de țipătul unui 
vultur deasupra. Gestul rațional pe care ar fi trebuit să-l fac ar fi fost 
să strig după ajutor. Dar nu părea să fie nimeni pe acolo, iar dacă era 
vreun culcuș de dragon mai departe, ar fi fost bine să eliberez spațiul 
înainte să se întoarcă proprietarul. 

Numai că nu sunt mereu rațională. 

Ochii mi s-au adaptat cât de bine s-a putut. Uitându-mă prin 
beznă, am văzut că am căzut destul de aproape de unul din capetele 
peșterii; spre dreapta, podeaua cobora într-o beznă de nepătruns. M- 
am gândit însă că aș putea ajunge la formele de la marginea hăului. 
Curăţându-mi așchiile de pe pielea jupuită, m-am ridicat în genunchi 
și mi-am făcut drum cu grijă spre contururile acelea. 

(Să te târăști îmbrăcată în rochie, pentru acei domni care nu au 
avut vreodată ocazia să încerce, e un exercițiu frustrant, care doar 
garantează să-ți provoace sentimente de enervare ucigașă târâtoare. 
Dar nu era spațiu cât să stai fără să te apleci și nu voiam încă să-mi 
pun la încercare glezna.) 

Când am ajuns la ele, contururile s-au dovedit a fi o pereche de 
lăzi. Am pus mâna pe una și mi-am dat seama cu oroare și 
suspiciune, dar și amuzată peste ce anume dădusem. 

Contrabandiștii staulerieni, cum am zis înainte, foloseau în exces 
peșterile. 

Cele două lăzi erau goale, așa că nu știam sigur ce să cred. Părea 
să fie așa, totuși; erau îndesate în perete de parcă ar fi fost lăsate 


acolo temporar, nu prea mult ascunse vederii. Ascunzătoarea, dacă 
asta era, sigur se afla mai departe în întuneric. 

Nu aveam de gând s-o caut. Era deja destul de puţin probabil că 
voi putea ascunde semnele căzăturii. Ar putea susține că a fost un 
urs sau o căprioară, dar atunci, unde e animalul? Și ca să ies din 
peșteră fără să tip după ajutor trebuia să trag una dintre lăzi și să urc 
pe ea, ceea ce un urs sigur n-ar face. Ca să nu se observe încălcarea 
proprietăţii, trebuia să strig după Lordul Hilford, iar atunci ar fi și 
mai multe întrebări. Ba chiar ar putea să se simtă dator să-i trimită 
vorbă boierului și ar fi o încurcătură extraordinară, pe care nu o 
voiam câtuși de puțin. 

Întregul incident m-a zăpăcit de tot. Drept care anumite aspecte 
ale acțiunii au părut mult mai rezonabile decât ar fi trebuit. Cu 
convingerea că gândesc bine, am tras una dintre lăzile goale sub 
gaură, apoi am rupt o foaie din caietul de schițe pe care-l scăpasem 
jos când căzusem. M-am căutat frenetic prin buzunare, liniștindu- 
mă: piatra mea era încă acolo. 

Apoi am luat creionul și am scris imediat un mesaj în eiverschiană. 

Scuzele mele pentru intruziune. A fost un accident și nu voi spune nimic 
nimănui. 

Nu am semnat bilețelul, gândindu-mă că scrisul meu feminin este 
de ajuns ca să fiu identificată și, dacă nu, atunci nu avea rost să-i ajut 
pe Chatzkel și pe-ai lui să ajungă la concluzia corectă. Am prins 
hârtia sub capacul cufărului, lăsând să se vadă, apoi am luat caietul 
de notițe în dinți și m-am ridicat cu îndârjire în picioare. 

Glezna mea n-a fost încântată. Dar, chiar dacă s-a plâns, m-a ținut. 
Singura parte proastă a fost când a trebuit să mă urc pe ladă, 
punându-mi toată greutatea pe acel picior mai mult decât mi-aș fi 
dorit. Oricum, și asta făcută, capul și umerii mei au ieșit încă o dată 
în aer liber, iar de acolo am reușit să mă târăsc pe pământul de lângă. 


(Romanele de duzină care susțin că relatează aventurile mele m-ar 
fi făcut să împletesc iarba într-o sfoară trainică ori să sar trei metri în 
aer ca să mă apuc de margine și să mă ridic singură, prin forța unei 
mâini. Viaţa mea ar fi fost mai ușoară, dacă astfel de lucruri ar fi fost 
cu adevărat posibile.) 

Odată ajunsă din nou afară, mi-am permis să respir adânc a 
ușurare, de trei ori. După aceea m-am ridicat, am găsit un băț care 
să-mi suporte greutatea și am plecat șchiopătând după Lordul 
Hilford, ticluindu-mi minciunile pe drum. 


PARIEA A III-A 


In care are loc progresul științific, în ciuda obstacolului 
reprezentat de un demon din vechime 


CAPITOLUL 13 


O întâmpinare neașteptată la întoarcere — Continuă 
problema lui Jindrik Gritelkin — Un posibil ajutor 


Glezna mea scrântită ne-a scurtat excursia la ruine, chiar dacă am 
susținut că-mi va fi foarte ușor dacă mă voi odihni undeva cu 
piciorul ridicat, desenând, în timp ce Lordul Hilford și-ar încheia 
turul. El a insistat că oricum aproape terminase și că ar trebui să 
plecăm spre coliba vânătorului cât mai repede. Abia am reușit să-l 
conving, să nu-l trimită pe săracul Astimir pe jos, noaptea, înapoi la 
Drustanev, ca să vină cu un salvator în zorii zilei. 

— Am avut parte de destule salvări la răsărit, i-am spus cu acreală. 
Mai întâi să vedem cum se comportă piciorul meu de dimineață, 
înainte să chemati cavaleria. 

Am făcut greșeala să-mi dau jos cizma când am ajuns la baracă. 
Glezna era umflată, iar fără cizma care să strângă umflătura a 
crescut. Dar am spălat-o într-o apă curgătoare — cu recunoștință, de 
data asta, pentru cât de rece era apa de munte — și l-am trimis pe 
Astimir să caute un buștean gros din grămada de lemne, pe care l-aș 


putea folosi să-mi țin piciorul ridicat peste noapte, așa că în 
dimineața următoare era aproape de mărime normală și am reușit 
să-mi îndes piciorul în cizmă. Cu el strâns cât de tare am putut, i-am 
spus Lordului Hilford că voi fi bine și duși am fost. 

Nu după mult timp am început să regret, dar am refuzat să 
recunosc în fața însoțitorilor mei. E treabă urâtă să mergi cu o gleznă 
luxată — chiar și cu una pe jumătate dislocată. Pășești cu grijă ca să 
nu agravezi lovitura, dar să mergi așa nu este convenabil, căci corpul 
tot încearcă să revină la o formă mai firească, ceea ce, normal, 
provoacă disconfort. Și așa după aceea toate mișcările ciudate 
creează disconfort, din moment ce genunchii, șoldurile și spatele 
încep să se plângă. Slavă Domnului pentru sănătatea mea, eram 
tânără și, deci, prostește de încăpățânată ca să recunosc așa ceva. Și 
așa am călătorit. 

Când am ajuns la Drustanev, nu voiam decât să mă arunc în pat, 
iar Jacob să-mi aducă o băutură relaxantă. Dar am înțeles că norocul 
nu e de partea mea când am văzut oamenii strânși în mijlocul 
satului. 

Îi cunoșteam doar pe câțiva. Din păcate, ca toți drumeții care 
veneau la Vystrana, ne ținuserăm la distanţă de localnici. Oricum, era 
și Dagmira acolo, și așa l-am recunoscut pe omul tulburat, Menkem 
Goen, preotul satului. 

Chiar dacă nu-l văzusem în timpul sărbătorii, hainele l-au dat de 
gol. Purta veșminte religioase din cap până-n picioare — șal, brâu, 
pălărie brodată și restul —, stând descult pe pământul pietros care 
parcă ar fi fost în templul lui. Nici nu l-am zărit bine, că el a ridicat 
mâinile spre cer și a început să recite cu voce tare Scriptura direct 
spre noi. 

Tare, dar nu cât să fie auzit în tărăboiul care a urmat imediat, când 
toți sătenii au alergat spre noi, făcând zarvă mare. Împreună cu 


Lordul Hilford, am rămas ţintuiți locului, cu gura căscată, în timp ce 
gălăgia umplea atmosfera. 

— Ce naiba? am spus, dar nu cred că Lordul Hilford m-a auzit. 

O singură dată întâlnisem tamburine de lemn în povestea cu 
Împărțeala Loturilor, când sunt folosite ca să-l îndepărteze pe 
vicleanul Khumban. În ziua aceea am descoperit că se folosesc și la 
altceva în superstițiile rurale vystranieze: să alunge spiritele rele. 

Oricum, mi-a luat ceva timp să aflu. Dagmira mă privea furioasă, 
în timp ce Menkem continua să recite și toată lumea ne-a înconjurat, 
astfel încât nu puteam face niciun pas mai departe. Se pare că nu 
puteam să intrăm în Drustanev până nu se terminau rugăciunile. 
Din cuvintele lui Menkem nu auzeam și nu înțelegeam prea mult —și 
atunci, și acum vystraniezii își desfășoară toate slujbele religioase în 
idiomul lashon, nu în limba lor, dar tradițiile Templului și ale 
Magisteriului au același semn de binecuvântare la sfârșit, cu degetele 
despărțite. La ultimele cuvinte — „să ai pace“ —, Menkem a ridicat un 
corn sacru și a suflat în el, iar strigătele s-au oprit. 

În tăcerea tensionată care a urmat, am spus: 

— Ce înseamnă asta? 

Dagmira s-a năpustit în față. 

- Nu mi-ai spus unde te duci! A trebuit să aflu de la mama ăluia! 

A ridicat un deget spre Astimir, care a tresărit de parcă degetul ei 
ar fi fost o sabie. 

— Și ce contează? am răspuns nedumerită. 

Adevărul e că nu știam cuvântul vystraniez pentru „ruine“ și nu 
aveam chef să mă gândesc la obositoarele expresii necesare ca să-mi 
dau seama care e. Așa că i-am zis că mergem la o plimbare. 

Așa-zisa mea slujnică a scuipat pe jos, iar apoi a dat cu piciorul în 
locul umed, ca măsură de precauție. Preotul, care îi urmase cu pași 


mai cuminţi, mi-a pus calm o mână pe umăr. Dar nu părea calm, 
părea îngrijorat. 

— E un gorost pe isdevyit, a spus, dându-mi un indiciu cam care ar fi 
cuvântul pentru „ruine“. 

Totuși, nu bănuiam ce înseamnă gorost. Vystranieza Lordului 
Hilford era mai bună ca a mea, așa că s-a încruntat. 

— Ce fel de gorost? a întrebat sceptic. 

Preotul a mai pronunțat două cuvinte, ambele cu un aer de 
blestem. 

— Este un loc mileri. Străbunii făceau multe ovyet acolo, iar efectele 
au rămas. Este ghinion să mergi acolo, domnul meu. N-ar fi trebuit 
să vă duceti. 

Eram frustrată din pricina vocabularului meu limitat, dar am 
început să ghicesc ce vrea să spună. Fantome sau demoni ori ceva 
asemănător și dezastru pentru oricine îi întâlnește. Existau multe 
astfel de legende faimoase legate de ruinele din Akhia. Nu ar fi 
trebuit să fiu surprinsă să dau peste ele și în altă parte. 

- Nu am văzut nimic de felul acesta, i-am spus tăios. 

- Poate că tu nu i-ai văzut, a spus amenințător, dar sunt acolo. 

Deja piciorul sănătos începea să mă doară la fel de tare ca cel rănit, 
fiindcă trebuia să las pe el mare parte din greutatea corpului ori de 
câte ori ne opream. Durerea mă făcea să fiu arțăgoasă. 

- Prostii! Iar dacă acolo sunt — spirite , am spus, înlocuind cuvântul 
scirlandez pentru că nu mai aveam răbdare să-mi amintesc cuvintele 
pe care le folosise el, atunci sunt sigură că rugăciunile voastre cele 
mai bune le-au izgonit. Vă mulțumim, iar acum ne vedem de drum. 

Acum era rândul Lordului Hilford să mă calmeze punând o mână 
pe umărul meu. 

- Om bun, sunt sigur că totul va fi bine. Dar doamna Camherst s-a 
rănit la gleznă și trebuie să se așeze. Ne scuzati... 


Nu prea voiau să ne scuze. Cuvintele lui au stârnit mare agitaţie, 
din moment ce toată lumea a început să insiste că glezna mea luxată 
trebuie să fie lucrătura demonilor. Lordul Hilford le-a zis că nu mi-o 
scrântisem la ruine, ceea ce era adevărat. Le-am spus că mă lovisem 
pe o pantă în spatele lor, iar el a trecut cu vederea peste amănunte, 
numai că asta n-a consolat pe nimeni. M-am abținut să nu le spun că 
„Spiritele lor rele“ nu erau decât contrabandiști și că orice le-aș fi zis 
ar fi fost impregnat cu o groază de profanități scirlandeze. 

Faţa mea albă, fără vlagă a convins-o în sfârșit pe Dagmira să mă 
ajute. Ignorându-mi protestele, mi-a agăţat o mână peste umărul ei și 
așa ne-am dus șchiopătând până acasă. 

Sau poate compasiunea ei era doar o strategie, permițându-i să mă 
critice fără întrerupere. 

- Idioato! a exclamat înverșunată, aruncându-mă într-un scaun ca 
să-mi poată scoate cizma. Dragoni, contrabandiști, ruine — este vreun 
pericol spre care să nu dai fuga? 

Iar eu i-am răspuns foarte urât când mi-a ieșit cizma. Glezna mi se 
umflase și mai tare de la atâta mers, așa că a trebuit să smucească 
destul de tare. Când mi-am recăpătat suflul, am trântit-o: 

— Nu-mi zici de pericole decât după ce au trecut! 

— Mă aştept ca o doamnă elegantă din țări străine să-și dea seama 
că are un înger păzitor! 

Cealaltă cizmă a ieșit mult mai ușor și a fost o binecuvântare. 

- Și mai multă prostie, am bombănit în scirlandeză, cu gândul la 
unele lucruri pe care le fac tinerii fără minte (să nu mai zic de cei de 
vârstă mijlocie) pe care-i întâlnisem în sezonul meu și, înainte ca 
Dagmira să mă ucidă cu privirea, am adăugat: 

— Astimir mi-a sugerat, să știi. Sau nici bărbaţii din Drustanev nu 
știu că au un înger păzitor? 


A aruncat câteva vorbe care cred că erau înjurături. Apoi, spre 
surprinderea mea, a mai zis ceva pe un ton sumbru. 

- Unul dintre contrabandiști a fost omorât. L-a atacat un dragon. 
Mi-a distras atenţia de la durerea din gleznă. Un incident recent 
nu explica toată agitația din sat. Nu era un motiv ca Menken Goen și 
alții să-și îndrepte atenţia spre excursia noastră la ruine, chiar dacă le 
era frică de dragoni. Dar poate de aici și reacția lor vehementă. 

Udându-mi buzele, am întrebat: 

- Unde? 

— Jos. 

Din perspectiva Drustanevului, asta însemna cum cobori panta 
abruptă spre Chiavora. Probabil că duceau o încărcătură la câmpie. 

— Cât de departe? am întrebat, dar Dagmira doar a dat din cap; nu 
știa. 

Cu siguranţă nu poate fi departe. Dragonii nu și-ar părăsi munții. 
Sau ar face-o? Aceste atacuri erau deja neobișnuite. Tot ce era sigur 
era acum sub semnul întrebării. 

Spăsită, a trebuit să mă port frumos când m-a cărat pe scări și m-a 
băgat în pat. Am stat acolo cu gânduri tulburi până a apărut Jacob. 

După sperietura prin care trecuse când dispărusem cu 
contrabandisștii, mi-a fost teamă de cum va reacționa, dar a venit 
rânjind. 

— Am auzit că ai alarmat localnicii, mi-a spus, cocoțându-se pe 
marginea patului și luându-mi mâna. 

- Lordul Hilford a avut rolul lui, am zis, sttâmbându-mă în timp 
ce el îmi verifica glezna. Partea aia e doar din vina mea, doar a mea. 
Am călcat strâmb. 

Era și asta oarecum adevărat. Soțul meu a dat din cap. 


— Știu că tânjești după libertatea de a explora, dar... 


- Dar ţi-ai dori s-o fac fără să-mi scrântesc glezna? 

L-am convins să se întindă lângă mine și mi-am pus capul pe 
umărul lui. 

- De acord. Cel puţin, nu m-a mâncat un dragon. 

Jacob a înmărmurit, apoi s-a tras de sub capul meu. 

— Ce nu-mi spui? 

Întrebarea lui m-a luat prin surprindere. 

- Nu ai auzit? Despre contrabandist? 

Încruntătura lui m-a convins că nu auzise. Era ceva ce primarul 
ținuse să-i spună Lordului Hilford, dar nu și oamenilor lui? Sau 
Dagmira se scăpase și dezvăluise un secret care n-ar trebui 
împărtășit cu străinii? l-am spus lui Jacob putinul pe care-l știam, 
renunțând fără tragere de inimă la momentul plăcut pentru chestiuni 
mai importante. 

— Voi vorbi cu ceilalți, mi-a zis când am terminat. Trebuie să aflăm 
unde anume s-a întâmplat, cât de jos. 

Iar eu am auzit avertismentul înainte să apuce să-l rostească. 

- Glezna mă va ţine în siguranță acasă, sortând hârtii, așa cum și 
trebuie, am spus, fără să-mi stăpânesc un suspin. Domnul Wilker va 
fi încântat. 

Companionul nostru ar putea fi încântat, dar soțul meu nu era. 
Încă încruntat, Jacob m-a sărutat în creștetul capului, apoi m-a 
acoperit cu plapuma plină de cocoloașe și m-a lăsat să mă odihnesc. 


Exact cum prezisesem, nu m-am mișcat din casă câteva zile. În 
prima dimineață, am renunțat la demnitate și am coborât scările pe 
fund. Scările erau înguste, închise la culoare, neuniforme și 
predispuse să ţi se îndoaie sub picioare, iar mie nu-mi plăcea 
posibilitatea de a cădea cu capul înainte, dacă mă lăsa glezna. Cu 


siguranță nu aveam cum să merg nicăieri. Mi-am ocupat timpul cu 
finalizarea schițelor grosolane ale ruinelor, dar curând a apărut 
altceva de făcut. 

Proba pe care o prelevasem din membrana de pe aripa dragonului 
nu supraviețuise tocmai bine pe drumul de întoarcere la Drustanev. 
Lordul Hilford a examinat-o la microscop, dar nu a putut să scoată 
mare lucru. Am fost destul de surprinsă la trei zile după excursia la 
ruine, când un băiat a venit fuga în camera noastră de lucru și mi-a 
pus în mână un borcan de lut. 

Intrigată, am dat la o parte sârma înnodată care ţinea capacul fixat. 
Un miros puternic m-a izbit imediat. Borcanul era aproape plin cu o 
băutură din prune, pe care o numeau ţuică, cu alcool cât să dai pe 
spate un măgar. Dar în licoarea aceea plutea ceva, așa că m-am 
ridicat și m-am dus spre fereastră să văd ce e. 

Era o bucată de piele de dragon, aproape proaspătă. 

- De unde ai luat asta? l-am întrebat pe băiat. 

Zâmbetul său larg mi-a arătat că avea un dinte lipsă. Să fi avut 
vreo zece ani. 

— A venit un dragon după noi, mi-a zis. L-a împușcat tata. 

Alt atac. Nu trecuse nici o săptămână de la uciderea 
contrabandistului. Se pare că atacurile se îndeseau. Mi-am mușcat 
buza de grijă. 

Copilul din fața mea cu siguranţă nu sângera, nu era bandajat și 
nici nu părea teribil de supărat. 

— A fost rănit cineva? 

Băiatul a scuturat din cap. 

- Vânam căprioare, ascunși. Tata a spus că omul stăpânului voia 
pielea, așa că m-a trimis înapoi cu asta. 

Omul stăpânului? Domnul Wilker, presupun. Habar n-aveam că le 
ceruse ajutorul localnicilor. 


— Nu-i o idee rea, am murmurat mai încet, luând o pensetă și 
ridicând bucata de piele din lichidul mirositor în care stătea. Mulți 
ciobani își luau la ei borcane cu fuică. Doar astfel puteau să 
supraviețuiască peste vară, gândeam eu, fără nimic din cele 
trebuincioase vara. 

- Aprinde mai multe lumânări, dacă nu te superi... 

Băiatul s-a supus, apoi a planat să vadă mai bine peste umărul 
meu în timp ce tamponam pielea ca să pară uscată și am expus-o sub 
microscop. Nu cunoșteam decât vag aparatul, dar nu mai puteam să 
aștept până se întorc bărbaţii. Mușcându-mi buza de jos, m-am 
aplecat să mă uit prin ocular. 

Microscoapele sunt niște chestii migăloase. Mi-a luat un timp 
nesfârșit să ajustez butoanele înainte de a avea o imagine clară. Am 
întins mâna și am cerut un ac, de mai multe ori, până când băiatul 
mi-a zis: 

— Îmi pare rău, dar nu înțeleg. 

Și mi-am dat seama că-i vorbisem în scirlandeză. A fost de ajuns să 
arăt spre pernuţa de ace (când intrase el, eu încercam să-mi repar 
rochia hărtănită la ruine, rochia ruinată) și mi l-a adus. Cu 
instrumentul în mână, m-am întors la microscop și am început să 
împung pielea mărită. 

Ceea ce am descoperit nu va fi nicio surpriză pentru aceia care 
cunosc anatomia dragonului. După aceea avea să se descopere la 
multe specii. Dar atunci a fost o revelație. Partea zgrunțuroasă de pe 
membrana de sub aripă vine de la mici cojițe care nu există și 
deasupra. Acestea acoperă găurele ce perforează aripa și se 
articulează într-un fel de valvă. Când aripa se ridică, valvele se 
deschid și astfel scade din rezistenţa pe care trebuie s-o învingă 
mușchii dragonului. Când se lasă în jos, valvele se închid, bătaia de 
aripă realizându-se deplin. 


Nu am înțeles pe moment cum funcționează ce văd, dar am 
început să desenez. Când m-am prins, am scos un strigăt- aproape 
speriindu-l pe băiat, care se plictisise de moarte cât desenasem, iar 
acum tintea cu pușca lui Jacob prin cameră. 

— Ai grijă cu ea! am spus eu absentă, mâzgălind pe desenul meu. 
(Am fost acuzată foarte mult timp că nu am instinct matern. Din 
câte pot să vă spun, acest instinct constă în încercarea de a înfășura în 

scutece pe oricine are sub optsprezece ani ca să nu înveţe niciodată 
nimic despre lume și pericolele ei. Eu nu văd nimic util în asta, mai 
ales din punctul de vedere al supraviețuirii speciei. Dar trebuie să 
mărturisesc că de data asta poate că entuziasmul meu intelectual m- 
a distras de la pericolul de a lăsa un băiat de zece ani să se vânture 
pe-acolo cu o pușcă încărcată.) 

Din fericire pentru toți cei implicaţi, s-a plictisit însă destul de 
repede. Am dat din mână când m-a întrebat dacă mai am nevoie de 
borcanul cu fuică. L-a luat și a plecat, iar eu am înșfăcat Anatomia 
păsărilor a lui Gotherham ca să mă ajute la speculațiile mele asupra 
mecanicii aripilor în zbor ale dragonului. Când a început să apună 
soarele, nici nu mi-am dat seama, doar mă cocoșam deasupra 
schițelor în timp ce lumina pălea. Și așa m-au găsit camarazii mei. 

Mi-am dat seama imediat ce am revenit cu picioarele pe pământ că 
nu era momentul să le împărtășesc descoperirea mea. Jacob și Lordul 
Hilford au intrat împreună, cufundaţi într-o conversație serioasă... 

- N-au mai fost ploi, spunea contele, nici prea multă zăpadă, nici 
măcar pe aici, ca să se justifice. Cu atât mai putin la câmpie. A trecut 
aproape o lună; ar fi trebuit să se întoarcă până acum. 

- Cine ar fi trebuit? am întrebat, distrasă de la munca mea și 
frecându-mi ochii obositi. 

- Gritelkin, a răspuns Jacob, aruncându-se cu un oftat în cel mai 
apropiat scaun. 


Gazda noastră, presupun: răzeșul care ar fi trebuit să ne fie ghid 
local în treaba asta. Spre rușinea mea, aproape uitasem de el. 

- Nu s-a întors din Chiavora, vrei să zici, am spus. 

- Dacă s-a dus vreodată, a spus Jacob cu o față gravă. 

Am pus jos stiloul și m-am îndreptat, abia simțind junghiurile din 
umeri de la atâta stat aplecată. 

— Credeţi că ne-a minţit cineva? 

- Nu cred, a replicat Lordul Hilford, pășind pe podeaua care 
scârțâia. Sotul dumitale e mai suspicios. Nu, prea mulți oameni spun 
că a plecat să ne iasă în întâmpinare. Mi-e teamă să nu fi pățit ceva 
pe drum. 

În întunecimea camerei de lucru, sugestia era mai mult decât 
sinistră. Era înspăimântătoare. Dar eu eram hotărâtă să nu mă 
comport ca o gâscă. M-am asigurat că nu-mi tremură vocea când am 
întrebat: 

— Dragonii? 

Lordul Hilford a ridicat din umeri. 

— Sunt o grămadă de lucruri care pot dărâma un om singur aflat pe 
drum, a ridicat el din umeri. Boala, bandiții l-ar fi putut arunca din 
șa. 

- Dar credeți că sunt la mijloc dragonii, am spus. 

- Un om de știință nu trebuie să presupună mai mult decât indică 
probele, doamnă Camherst. 

Și aveam probe. Știam că dragonii de stâncă locali atacă oameni și, 
chiar dacă majoritatea incidentelor aveau loc la o altitudine mai 
mare, cel puțin două se petrecuseră în direcția Chiavorei. Dar asta, 
eram eu dispusă să recunosc, era cu greu dovada că domnul 
Gritelkin a fost mâncat de dragoni. Întrebarea era, deci, cine 
altcineva ar fi putut să-l mănânce. 


— Ar trebui să trimitem pe cineva în Chiavora? am întrebat. Ar 
putea să se intereseze pe drum dacă-și aduce aminte cineva să fi 
trecut pe acolo. Însă teritoriul nu era prea populat, așa ca șansele 
noastre sunt foarte mici. 

— Poate, a făcut contele, dar cine? Nu sunt dispus să abandonez 
cercetarea noastră. 

Răspunsul îmi părea evident. 

— Aș putea merge eu. 

- Nici vorbă! a replicat Jacob, ridicându-se imediat din scaun. 

Vehemenţa lui era surprinzătoare. 

— Nu mă încurajai tu acum ceva vreme să mă întorc în Chiavora? 

— Când puteai să te întorci cu chiavorenii, a spus Jacob. Cine te-ar 
escorta acum? Nu mă interesează buna-cuviințţă, a adăugat, 
respingându-mi obiecția înainte s-o rostesc. Mai degrabă siguranța ta 
mă interesează. Toate lucrurile care se pot abate asupra unui bărbat 
singur pe drum pot la fel de ușor să se abată și asupra unei femei 
singure. 

Poate că din cauza beznei din cameră mă concentram atât de tare 
pe vocea lui, în loc să mă concentrez pe expresie. Pe cea din urmă, 
așa cum mă aşteptam, și-o ținea bine sub control, dar în glasul lui 
simţeam totuși o tensiune. Chiar frică. 

Mi-au venit în gând o mie de contraargumente. Eram foarte 
instruită în călărie. Dagmira mă putea acompania. Mai bine eu, 
decât, să zicem, domnul Wilker, de departe de mai mare ajutor 
expediției. Însă n-am expus nici prima posibilitate, nici pe a doua. 
Pentru că un lucru era mai puternic decât șuvoiul de argumente: 
dorinţa de a nu-i face necazuri soțului meu. Eșuasem lamentabil de 
când venisem în Vystrana și nu voiam să eșuez încă o dată. 

M-am ridicat și m-am dus direct la el. Fără cuvinte, i-am întins 
mâna și fără cuvinte mi-a luat-o. Ne-am strâns tare degetele unul 


altuia pe întuneric, iar atingerea aceea a spus tot ce era de spus. Eram 
într-un loc străin, înconjurați de mai mult pericol decât ar fi 
recunoscut vreunul dintre noi și nu ne aveam decât unul pe altul și 
pe însoțitorii noștri. Dar asta poate fi de ajuns. 

Atunci a sosit domnul Wilker, spulberând vraja, iar în timp ce 
Lordul Hilford îi explica împrejurările, eu am aprins lumânările, ceea 
ce ar fi trebuit să fac de mult. În lumina lor caldă, situația noastră 
părea de departe mai puțin deprimantă. 

— Nu putem ruga un sătean să se ducă? am propus. 

- M-am gândit, a zis Lordul Hilford, și am putea încerca. Dar 
acum nu este momentul potrivit. În curând ciobanii își vor duce 
turmele pe pășunile de sus. Nu vor vrea să scutească pe nimeni. 

O clipă, total irațional, mi-a venit ideea de a găsi contrabandiștii și 
de a le cere lor să se intereseze. Dar Chatzkel nu și-ar dori să mă 
vadă, nu după promisiunea mea nechibzuită din munti, aceea că i- 
am putea face pe dragoni să nu mai atace. O promisiune pe care nu o 
pot ține acum, cum nu puteam nici în noaptea aceea. 

Apoi mi-a venit o idee și mai bună. 

— Am putea cere ajutorul boierului? 

Cum s-a făcut brusc liniște, mi-am dat seama că am atins o 
posibilitate reală. Când m-am întors după ce am aprins și ultima 
lumânare, i-am văzut schimbând priviri între ei. 

- Nu-l cunoașteţi, nu-i așa? a întrebat domnulWilker. 

Lordul Hilford a dat din cap. 

Gritelkin trebuia să ne facă cunoștință. Boierii din Vystrana sunt 
foarte distanți. Niciunul dintre ei nu este vystraniez, și totuși se uită 
de sus la țărănime. Jumătate își petrec timpul la curtea țarului 
Kupelyi și-i lasă să le conducă domeniile pe agenţii lor, pe răzeși și 
tot așa. Dar Gritelkin a spus că acesta petrece mai mult timp aici. Ori 


poate o fi căzut în dizgrație la Kupelyi. Sau poate că doar îi place 
aerul de munte. Numele lui este Iosif Abramovici Khirzoff. 

Chiar dacă nici eu nu prea le intrasem în grații sătenilor, auzisem 
câteva comentarii, pe care m-am grăbit să le împărtășesc. 

- Mă tem că nu e prea plăcut în Drustanev. Se crede prea bun 
pentru locul ăsta, chiar dacă nu e bogat — bine, în comparaţie cu 
sătenii, e bogat, dar mie nu prea mi se pare. Are un prieten bun din 
Chiavora, un fel de doctor sau învăţat, care stă cu el acum. Din ce 
știm, sperăm că este prietenos cu străinii. 

— Și de unde aveți aceste informaţii? a întrebat domnul Wilker. 

— De la femeile din sat. 

A bolborosit ceva disprețuitor pe sub mustață, din care am prins 
doar cuvântul „bârfă“, dar Lordul Hilford a încuviințat. 

— Eu aș crede. Gritelkin a spus că omul e ambițios și nu prea loial 
țarului. Dacă asta-l face potrivit să ne ajute însă, nu aș putea spune. 
— Măcar merită să încercăm, a intervenit Jacob. Dar va trebui să 

mergeţi dumneavoastră. 

Un conte scirlandez ar trebui să impresioneze un boier, măcar cât 
să-l lase să-i treacă pragul. După aceea rămâne să vedem cât de util 
își dorea să fie Iosif Abramovici Khirzoff. 


CAPITOLUL 14 


Un zgomot în afara saunei — Și alte perturbări în noapte — 
Urme de pași -Zhagrit Mat 


Lordul Hilford a pornit în dimineața următoare cu un localnic pe 
post de escortă; era un drum de două-trei zile până la cabana de 
vânătoare a boierului. Nici nu a plecat bine, că a apărut o nouă 
problemă. 

A început când eram la saună. Pentru cei care nu știu, saunele sunt 
ceea ce vystraniezii folosesc în loc de băi. În loc să se supună 
chinului de a se spăla cu apă rece acasă ori să-și încălzească apă 
pentru uzul individual (o practică inutilă, dacă o ia cineva în 
considerare), își construiesc structuri în care ard lemne ca să 
încălzească rocile. După ce iese fumul, se poate sta înăuntru și te poti 
bucuri de căldură. Asta provoacă transpirația, iar când se duce 
sudoarea, ia și mizeria cu ea. 

După cum probabil s-a înţeles, sauna se folosește doar când ești 
dezbrăcat complet. De aceea vystraniezii au un regulament strict 
despre cine poate folosi sauna și când. Femeile fac focul dimineața, 


apoi se spală cât timp bărbaţii sunt plecaţi. Seara le vine rândul 
acestora. 

Clădirea o folosesc la comun, treabă cu care sensibilitatea mea 
scirlandeză a trebuit să pună piciorul în prag. Nu mă puteam 
convinge să stau în pielea goală cu femeile din sat care turuiau bârfe 
mult prea repede ca să le pot urmări ori mai degrabă ca să tac jenată. 
Îmi imaginez că nici ele nu mă doreau printre ele. La saună te aștepți 
să ai un moment de relaxare convivială, iar prezența unui străin mai 
mult inhibă. Prin urmare, am ajuns la un compromis, ceea ce 
însemna că trebuia să înfrunt căldura arzătoare și aerul încă afumat 
imediat după aerisirea saunei, în schimbul intimității. 

Ar fi trebuit să trec peste ezitarea mea. Ar fi trebuit să vorbesc mai 
mult cu localnicii din Drustanev, iar să participi la asemenea 
ritualuri ale vieții cotidiene este foarte eficient. Totuși, preferam 
aranjamentul nostru, așa cum era el. După efectul înăbușitor al 
căldurii — atât de contrastantă cu aerul de munte —, m-am așezat 
confortabil, eliminând prin sudoare și murdăria, dar și încordarea. 
Lordul Hilford plecase în dimineața aceea în vizită la boier. Iosif 
Abramovici Khirzoff urma să trimită oameni; Jindrik Gritelkin urma 
să fie găsit și totul urma să se sfârșească cu bine. 

Dar un zgomot răgușit, ca o tuse, ca un geamăt, ca un rânjet, m-a 
făcut să mă ridic imediat de pe banca de lemn. 

Iniţial, a fost o simplă sperietură. Ce să fi fost? mă întrebam. Parcă 
venise de afară. Am ascultat, dar nu am mai auzit nimic și m-am 
rezemat iar de zid. 

Chiar înainte să ating cu spatele scândurile calde, zgomotul s-a 
auzit iar. 

De data asta, mai de aproape. 

Parcă voia să mi se ridice fiecare fir de păr de pe corp — sarcină 
grea în căldura aceea înăbușitoare. Orice ar fi fost, sunetul acela nu 


venea dintr-un gât de om. Nu era nici de oaie, nici de lup, nici de 
altceva cunoscut. Cei mai probabili candidaţi, mi-a venit dintr-odată 
în minte, care încă mergea, cu tot frigul din măduva oaselor, erau ori 
un urs, ori... un dragon. 

Frica dobândește o forță aparte când ești în pielea goală. Nu 
contează dacă îmbrăcămintea ar fi de vreun folos în această situaţie; 
rufăria și lâna nu m-ar apăra în niciun fel de ghearele oricărei 
creaturi o fi pândit pe-afară. Ceea ce contează este efectul psihologic. 
Mă simțeam vulnerabilă acolo, protejată doar de scândurile din 
lemn. Și, cu toate astea, îmi doream ca scândurile de lemn să nu fi 
fost acolo, pentru că din pricina lor nu vedeam sursa zgomotului. 

Nu puteam s-o văd și nu puteam să fug ușor de ea. 

Liniște. Mi-am ținut respirația, apoi m-am forțat să expir când 
căldura m-a ametit. Suflul a ieșit ca un scâncet jalnic când ceva râcâia 
de-a lungul buștenilor de pe zidul exterior. Unde erau sătenii? Sauna 
era la mică distanţă de casele din Drustanev, dar nu foarte departe, și 
un urs, un dragon sau orice mă urmărea sigur era prea mare să fie 
trecut cu vederea. Mă gândeam să strig după ajutor, dar frica de a 
provoca un atac mi-a paralizat gâtul. 

Un sunet scrâșnit, aspru. Mișcându-mă cât de încet am putut, m- 
am lipit de peretele opus și căutam cu privirea orice aș fi putut folosi 
drept armă. Pietrele fierbinţi ar putea cu siguranţă să ardă creatura, 
dar nu aveam cu ce să le ridic, doar cu mâinile goale. Băncile? Aș 
putea să împing una spre capul monstrului? Doar dacă aș putea să o 
scot pe ușă sau bestia ar dărâma unul dintre ziduri. Cu toate astea, 
părea cea mai bună alegere, așa că am luat în brațe scândurile care 
formau scaunul. 

Erau mai grele decât credeam și am mormăit puțin în timp ce 
așteptam. Apoi am stat acolo până au început să-mi tremure mâinile 


și a trebuit să pun jos arma improvizată. Dar am rămas aplecată, gata 
să o înșfac încă o dată. 

Nimic. 

Încă nimic. 

Apoi o bătaie la ușa saunei. 

Am tipat. Fiecare nerv din corp îmi era atât de întins, că și cel mai 
mic zgomot i-ar fi atins ca pe niște coarde de harpă, iar ăsta era 
energic, bătând impacientat. 

- Ceilalți așteaptă, a strigat Dagmira prin ușă. 

Apoi, când m-au auzit țipând: 

— Ești bine? 

- Da, sunt, sunt bine, le-am răspuns, gâfâind de frică. 

Ce mai minciună! M-am împiedicat de propriul meu picior când 
am trecut prin ușa interioară spre antreul întunecat care ocrotea 
căldura când oamenii intrau și ieșeau. Mereu mă dezbrăcam acolo, 
neavând tocmai încredere în eticheta satului, care-i făcea pe toţi să se 
uite în altă parte în timp ce semenii lor se dezbrăcau afară, și, de 
altfel, nici nu voiam să-mi supun corpul la frigul de la munte. 
Precipitată, mi-am tras pe mine hainele și m-am încălțat, mi-am 
înhățat boneta, apoi am năvălit pe ușă afară și am găsit-o pe Dagmira 
așteptând. 

S-a uitat la mine de aproape. 

— Ce s-a întâmplat? 

Am ignorat-o, luând-o spre stânga ca să dau roată saunei. lar acolo 
mi-au văzut ochii ceva imposibil: nimic. Nicio urmă, în afara celor 
lăsate de picioarele oamenilor care veniseră spre clădire, după ce 
adunaseră lemne de foc din stiva de alături, lăsându-și hainele în 
coșurile de la ușă. Nu prea mă pricepeam eu la vânătoare ca să citesc 
urme și să știu ce a trecut pe acolo, dar ceva atât de mare pe cât 
sugera sunetul sigur ar fi lăsat o urmă. 


Când mi-am terminat circuitul, Dagmira mă aștepta cu mâinile în 
șold. 

— Ce căutaţi? 

Deja mă cuprindea îndoiala. Oare mi-am imaginat? Am aţipit pe o 
bancă, poate, și m-a trezit un vis urât. Căldura m-a ametit, știam; aș 
fi putut delira. Nu părea însă tocmai probabil și nu aveam nicio 
dovadă a sursei. 

Dar n-am avut nici prezenţa de spirit să scornesc o minciună 
convingătoare pentru Dagmira. (Nu că asta ar fi schimbat ce s-a 
întâmplat mai târziu.) 

- Nimic, am spus, apoi am adăugat: Îmi pare rău că a durat atât. 
Dacă mă caută cineva, voi fi în camera de lucru. 

Îndesându-mi boneta pe cap, am urcat greoi panta spre casa goală 
a lui Gritelkin. 


În seara aceea am dormit rău. Când m-am trezit, m-am gândit că e 
pauza aceea obișnuită între primul și al doilea somn și am stat puțin 
cu gândul la ce aș putea face. Apoi am auzit un sunet afară și am 
știut ce m-a trezit. 

Nu era același sunet ca înainte, ca mârâitul gemut care te bântuie. 
Nu, era un sunet mai cunoscut și, într-un fel, mai înspăimântător. 

Fâlfâitul unor aripi enorme, tăbăcite. 

Dacă dragonii de stâncă atacă oamenii, ar putea merge până într- 
acolo să atace și satul? 

I-am tras un ghiont lui Jacob, trezindu-l brusc. 

— Ce este? a mormăit, ridicându-se ca fulgerul. 

— Şşş! am șuierat, de parcă nu eu aș fi fost de vină că vorbise el 
prea tare. Ascultă! 


- Isabella, ce... 


A tăcut când s-a auzit iar bătaia de aripi. Copilul din mine a vrut 
să se ghemuiască sub plapumă, de parcă ar fi putut să mă apere de 
monștrii nopții. Partea aceea din mine care și-a amintit cum eram 
dezbrăcată în saună m-a trimis să caut încălțări. Dacă trebuia să fac 
ceva, preferam să nu fiu desculță. În șoaptă, încordată, am gândit la 
fel ca Jacob. 

— Puștile sunt la parter, a spus, pe același ton. 

— Crezi că ar trebui să ieşim să-l împușcăm? am șoptit eu. 

Peste noapte obloanele dormitorului erau trase, dar o fantă mică 
dintre ele permitea să intre aer curat și destulă lumină ca să se vadă 
nehotărârea de pe fața lui Jacob. Gândurile lui, presupuneam, erau 
cam aceleași: asta ar izgoni bestia sau doar ar înfuria-o? 

— Trezește-l pe domnul Wilker, a spus într-un sfârșit. Încarc puștile. 

Imediat am făcut ce mi-a zis. S-a dovedit că domnul Wilker nu era 
un om pe care să-l trezești ușor și nu îndrăzneam să-i dau un cot ca 
soțului meu. Nu prea cred că era pe deplin conștient când a coborât 
împleticindu-se spre Jacob și, privind retrospectiv, ar fi fost mai bine 
să mă încred în puștiul ăla de zece ani cu pușca în mână. Aducându- 
mi aminte de incidentul cu drago-lupul, nu eram pe deplin sigură că 
eu ar fi trebuit să am așa ceva. Nu mă învățase nimeni să trag în anii 
aceia. 

Dar cel puțin aveam intenţia să bat tamburul în aer și să fac 
zgomot ca să sperii creatura, așa că m-am dus cu bărbații, cu o pușcă 
în mână. 

Ceaţa se așternuse peste valea în care era așezat Drustanev, iar 
atingerea ei mi-a făcut pielea de găină. Bineînţeles că nu putea fi o 
noapte senină: eram blestemată să nu văd niciodată limpede 
pericolul. Era și un miros neplăcut în aer, care mi-a gâdilat nările. 
Apoi am zărit o mișcare prin ceaţă. 


— Acolo! 


Binecuvântez inspirația de a arăta cu degetul, și nu cu pușca. Jacob 
și domnul Wilker se tot învârteau cu puștile, dar erau atât de 
experimentați cât să nu apese pe trăgaci imediat. Și așa se face că nu 
l-am împușcat pe Relesku, unul din cărăușii noștri de la vânătoare. Și 
el avea o pușcă. 

- Aţi auzit? a șoptit, venind fuga de partea noastră. 

Se pare că mulți auziseră. Erau mulți alții pe afară în acea noapte, 
majoritatea înarmați. Dar, la fel ca sperietura mea de la saună, 
sunetul s-a oprit. Orice ar fi atras dragonul în Drustanev, se pare că 
s-a plictisit și a plecat. 

Cel putin, asta credeam că este, un dragon, până când am auzit un 
țipăt din spatele casei noastre. 

Toată lumea a dat fuga. Tipătul era omenesc, șocat și îngrozit, nu 
îndurerat. Am ajuns pe panta din spatele casei ca să-l găsim pe 
Astimir lipit de perete, cu ochii căscaţi de groază și cu pușca scăpată 
pe pământ. 

Cam la zece pași de acolo, iarba era înnegrită și pârjolită de parcă 
ar fi fost arsă. În patru locuri, am văzut de cum m-am apropiat; iar 
mirosul neplăcut era mai puternic aici. Jacob a venit cu mine, apoi s- 
a dus mai în față și a îngenuncheat în dreptul unei urme. După ce a 
studiat-o puţin, a ridicat capul și s-a uitat la mine îngrijorat: 

— Pare... o urmă de picior. 

Mâinile mele au strâns pușca mai tare. Urma — dacă asta era — se 
întindea pe aproape jumătate de metru din față până-n spate, și erau 
patru. Însemna că mărimea bestiei ... 

Domnul Wilker i s-a alăturat lui Jacob. 

- Este aproape ca o urmă de dragon, dar nu chiar. Și parcă a ars 
pământul, nu l-a presat. 

A vorbit încet, dar nu de ajuns. Murmure s-au împrăștiat atunci 
printre săteni, iar Astimir a spulberat toată încordarea bocind: 


— Zhagrit Mat! 

M-am uitat iute și am observat că vorbele lui nu însemnau nimic 
pentu niciun scirlandez. Dar vystraniezii au început să îngaime 
rugăciuni, ținându-și puștile de parcă n-ar fi fost siguri că i-ar mai fi 
ajutat la ceva. 

Știu că nu le-ar fi plăcut să-i întreb, dar nu am avut încotro. 

— Ce sau cine este Zhagrit Mat? 

Imediat, toată lumea a făcut semnul acela cu degetele ca să țină 
răul departe. Nimeni nu a răspuns. Totuși, Astimir s-a năpustit în 
față și l-a apucat de cămașa de noapte pe un bărbat din spatele 
grupului, care mi-am dat eu seama că era preotul satului. 

— Îmi pare rău, îmi pare rău, a bolborosit Astimir, căzând în 
genunchi. N-ar fi trebuit să-i duc niciodată. Am crezut că e doar o 
poveste de speriat copiii ca să nu se rănească la ruine. Am mai fost 
acolo! Nu s-a mai întâmplat niciodată nimic. 

Ruinele. Mi-am amintit mulțimea care ne-a întâmpinat la 
întoarcerea în Drustanev, la tipetele de curățire £ și la rugăciuni. 
Spirite rele sau ceva asemănător. În momentul acela am luat-o drept 
o superstiție locală. Dar acum... 

Astimir s-a întors pe genunchi ca să arate spre mine. 

— Ea! Trebuie să fi făcut ceva! A dispărut, nu știu unde s-a dus — 
probabil l-a trezit! 

Acuzaţia nu mi-a alungat frica, dar m-a făcut să mai simt ceva la 
fel de bine: enervare. 

- N-am trezit nimic, am spus tăios. Ce ar trebui să fie creatura 
asta? Vreun fel de dragon? Aveţi o grămadă. Trebuie să inventaţi unii 
demonici. 

Chiar dacă, din câte știam eu, niciun dragon de stâncă nu și-a lăsat 
vreodată urmele arse în pământ. Respirația lor extraordinară era de 


gheaţă, nu de foc și nici măcar un dragon de deșert akhian nu are 
picioarele în flăcări. 

- Nu era... a început Astimir, dar s-a oprit când preotul l-a apucat 
de umăr. 

- Nu ar trebui să vorbim despre el aici, acum, a spus preotul, 
uitându-se în zare. 

Că asta însemna noaptea sau lângă urme ori că bestia ar putea fi 
încă pe aproape, nu știu, dar toată lumea a făcut iar semnul cu 
degetele. 

- Mâine. Vei veni la templu. Putem vorbi acolo în siguranţă și-ți 
voi spune. 

Am înțepenit la ideea de a intra în sălașul acela al idolatriei. Vă 
reamintesc: eram foarte tânără; pentru mine, adepții Templului erau 
păgâni. Încă nu fusesem în părți ale lumii, unde segulismul de orice 
fel nu avea nicio influență, iar variatele ritualuri păgâne la care 
aveam să asist mai târziu i-ar fi provocat sinelui meu de 
nouăsprezece ani valuri-valuri de indignare. 

Dar setea mea de cunoaștere era mai mare decât sensibilitățile 
religioase care, de fapt, erau mai mult un fel de obișnuință acceptată 
ca atare decât o convingere reală. Am încuviințat. 

— Foarte bine. Dar, sincer, sper că ceea ce ai să-mi zici nu este o 
pierdere de timp. 


CAPITOLUL 15 


Povestea lui Zhagrit Mat — Un ajutor oferit Dagmirei — Un 
leac rece pentru blestemele noastre supranaturale 


Eram tânără și scirlandeză, născută și crescută într-o zonă 
pragmatică, unde destule dintre aspectele mai complicate ale religiei 
fuseseră de mult înlăturate ca fiind complicaţii deloc necesare. 

Mă tem că l-am ofensat foarte tare pe preotul din Drustanev 
ducându-mă la ușa din faţă a templului său. 

Acei cititori ai mei care sunt adepți ai Templului probabil că au 
scăpat cartea din mâini de groază. Dumnezeule, am fost (și încă 
sunt) specialist în istoria științelor naturii, nu antropolog sau student 
la istorie, și chiar dacă în vremurile astea luminate apreciem că omul 
este un animal superior, pe mine mă preocupau numai animalele 
nonumane. 

Asta e felul meu grandios de a o spune: nu am dat nici cea mai 
mică atenţie templului local, nici măcar în timpul Sărbătorii. Nu 
observasem că doar bărbaţii se duc pe ușa din față, în timp ce 
femeile o folosesc pe cea din lateral. Marele Magister al Scirlandului, 


la urma urmei, a eliminat separația pe criteriu de sex acum aproape 
două sute de ani, chiar dacă unele tradiții magisteriale din alte țări își 
mențin politica în Adunarea Caselor. Se pare că Jacob nu s-a gândit 
la această problemă mai mult decât mine, pentru că a mers cu mine, 
și intrasem deja vreo trei metri, până când creierele noastre au 
realizat ce însemna peretele jos de lemn de lângă noi. 

Ne-am oprit în aceeași clipă și am schimbat priviri identice de 
consternare. Și atunci, bineînțeles, a fost momentul în care preotul a 
ales să intre și să ne vadă. 

Dacă aș fi crezut că mă descurc grațios în rochie, aș fi încercat să 
sar peretele. (Îmi venea doar până la talie.) Mai întâi, m-au oprit 
imagini cu fustele mele prinzându-se și dându-mi-se peste cap. Ar fi 
fost mai bine să mă retrag și să mă întorc pe ușa laterală pe care abia 
acum am văzut-o, mult mai târziu? Paralizată la această problemă 
apărută, cum se întâmplă de obicei, am luat-o pe o a treia cale, total 
nesatisfăcătoare: am făcut o plecăciune în fața lui Menkem Goen și i- 
am oferit o scuză bâlbâită. 

- Nu mi-am dat seama... e destul de diferit în Scirland... 

M-a privit mânios. Făcuse la fel și noaptea trecută; clar, statutul 
meu de aducător de spirite rele nu l-a făcut să mă îndrăgească câtuși 
de puțin, iar această greșeală a agravat lucrurile. N-a fost o surpriză 
să-l văd iar în straie religioase, chiar dacă cel puţin eram scutiți de 
tărăboiul clopoțeilor. Fără cuvinte, mi-a arătat ușa din spatele meu. 

Trebuia să plec de tot sau doar ca să mă întorc pe calea corectă? 
Am decis că ar trebui să aleg a doua variantă, pentru că nu voiam să 
mă fac de rușine că am încercat s-o șterg. Dacă voia să plec, trebuia 
să-mi spună. 

Dar când m-am întors pe ușa femeilor, Menkem nu a făcut niciun 
comentariu. Pur și simplu ne-a făcut semn amândurora să ne așezăm 
pe locurile corespunzătoare — amândoi am ales băncile din față —, 


apoi și-a început numărul, dar nu ca acela pe care-l făcuse când 
revenisem de la ruine. Pentru amândoi, și de aceea poate Jacob era 
contaminat pentru simplu fapt că eram căsătoriți. 

Mi-am umplut timpul studiind interiorul templului. Pe când eram 
de vreo șase ani, am avut pentru scurt timp o menajeră cu o opinie 
foarte hotărâtă despre păgânii ucigași de capre (expresia ei), care a 
urmat Templul. Ca să o poți auzi când vorbește, interiorul clădirii ar 
fi trebuit să fie un loc umed și murdar, împodobit din belșug cu 
măruntaie, probabil cu vreun craniu de bebeluș uitat, rostogolit în 
vreun colț. 

Era îmbâcsit, dar nu mai mult decât orice altă clădire din această 
zonă înghețată și aproape fără ferestre. Preotul a aprins lumânări 
pentru întrunire — lumânări adevărate, nu lumânările de seu folosite 
de majoritatea țăranilor vystraniezi. Era și un altar, dar suprafaţa din 
piatră era curățată fără milă, cu excepția urmelor de arsuri, iar aerul 
mirosea a tămâie. În spatele altarului, o lampă cu petrol ardea cu o 
flacără constantă, aprinsă din focul sacru din Templul însuși; ar fi 
trebuit folosită pentru focurile ofrandelor și nu s-a permis niciodată 
să fie scoasă afară. 

Menkem și-a terminat rugăciunile. S-a întors spre noi, apoi s-a 
oprit iar, indignat că mă vede cu jurnalul de buzunar sprijinit de un 
genunchi. 

— Vreti să scrieți despre asta? a întrebat cu neîncredere. 

Confuză, m-am uitat la jurnal. 

- N-ar trebui? 

Din partea cealaltă a sălii am auzit un sunet înăbușit de la Jacob, 
care părea a fi un râset. 

A fost, la urma urmei, un răspuns magisterial. Religia noastră este 
una bazată pe învăţătură și dezbatere de idei, fiind total diferită de 
preocupările sacrificiu-puritate ale Templului. L-a derutat pe 


Menkem - sau pur și simplu poate nu s-a așteptat la un astfel de 
răspuns de la o femeie; n-aș ști să spun. Oricum, am aruncat 
manuscrisul, iar el a ales să mă ignore ca să-și poată reveni. 

— Dacă aș fi știut că vă duceți la ruine, v-aș fi interzis, pentru binele 
vostru. Acolo este blestemat. 

- Așa ați zis când ne-am întors. 

Jacob mi-a aruncat o privire pe furiș de peste zid și m-am mai 
temperat puțin. 

— De unde vine acest rău? am continuat. 

Menkem s-a uitat peste umăr spre altar și spre flacăra eternă, de 
parcă i-ar fi dat putere sau protecție. Apoi a inspirat adânc și a 
început. 

Nu voi încerca să-i reproduc aici exact cuvintele. Date fiind 
vystranieza mea imperfectă, graba cu care am notat și tendinţa lui de 
a invoca numele Domnului în fiecare propoziţie, rezultatul ar fi 
ilizibil. În schimb, am să vă spun povestea așa cum am înţeles-o. 

Locuitorii Drustanevului i-au spus „Zhagrit Mat“ bărbatului care 
se presupune că a fost odată conducătorul ținutului din jurul 
ruinelor pe care le-am văzut, în vremurile Dragoniene. Acești regi 
sunt ori iubiți de supușii lor, ori tirani. Zhagrit Mat, spre 
surprinderea mea, făcea parte din prima categorie. Dar se pare că 
avea o ambiţie care l-a făcut s-o ia pe calea greșită: dorința de a 
deveni dragon. 

Mulţi ani s-a rugat zeilor să-l transforme, dar fără succes. În cele 
din urmă, scos din minți de această obsesie, a luat-o pe cealaltă cale, 
adică a făcut un pact cu un demon. 

Dar demonul, bineînţeles, nu și-a îndeplinit cum trebuie partea lui 
de înțelegere. Un fel de eroare în felul cum a fost scrisă partea regelui 
sau o simplă răutate din partea demonului a dus la o greșeală 
teribilă: regele nu a devenit nici dragon, nici bărbatul care fusese, ci o 


monstruozitate, prinsă pentru totdeauna între cele două. Și nici în 
felul acelor zei păgâni, a avut grijă Mankem să ne zică, cu un cap 
dragonian pe un corp mai mult sau mai puțin de om. Avea patru 
picioare, ca un dragon, dar era acoperit cu piele de om și cu o față pe 
jumătate umană, iar vârfurile aripilor erau distorsionate în mâini de 
om. 

Înnebunit de transformare, regele a devenit o pacoste pentru 
propriul popor. S-a autodeclarat zeu și a adunat toate bogăţiile pe 
care le putea avea, în timp ce supușii mureau de foame. Mai rău, 
cerea să primească ofrande constând în vieți omenești, sângele 
curgând prin ușa din fața altarului său ca un râu. Răutatea ajungea 
din ce în ce mai departe, până într-o noapte, când a zburat într-o 
furtună și l-a trăsnit fulgerul. S-a prăbușit peste propriul lui altar și 
acesta a fost atât sfârșitul lui, cât și al regatului său. 

Cei care au citit Relicve ale înțelepciunii vystranieze de David Parnell 
vor recunoaște povestea. E istorisită cam la fel și în alte regiuni ale 
muntelui, chiar dacă detaliile diferă. În unele versiuni, maleficul 
drago-rege este răpus de îngerul Domnului sau de un erou viteaz, 
ori că pactul a fost pentu o perioadă limitată, iar după aceea 
demonul l-a cerut. Nici credinţa că spiritul unui rege monstruos 
bântuie o ruină din apropiere nu este o particularitate, chiar dacă 
epilogul nu se aude atât de des. 

Pe-atunci nu știam nimic despre astfel de povești, când luam notițe 
în templu. Și chiar dacă chinul de a ține pasul cu povestea lui 
Menkem mă făcea să mă detașez oarecum de ce spunea, interiorul 
întunecat și amintirea acelor urme monstruoase ce au ars pământul 
din spatele casei noastre îmi dădeau fiori. Credeam ce spunea 
preotul? Nu, bineînțeles că nu. Mă mândream că sunt o femeie 
rațională, iar gândul că spiritul unui hibrid drago-om nebun va 
bântui la mii de ani după dispariţia civilizației lui, ignorându-i pe 


toți vizitatorii ruinelor ei (pentru că sigur au fost câțiva) doar ca să-i 
pice pe mine fără vreun motiv întemeiat... 

Apoi mi-am adus aminte de piatra de foc. Prostii, mi-a spus din 
nou rațiunea, odată ce și-a revenit din scurta șovăire. E adevărat, 
știam că dragonienii prețuiseră pietrele. S-au găsit multe în ruinele 
lor (de aceea atâtea situri au fost prădate de tâlhari). Dar povestea pe 
care mi-a spus-o Menkem nu zicea nimic de vreo comoară. 

Acea parte din mintea mea care și-a amintit zgomotul din afara 
saunei și urmele de pași din iarbă nu era liniștită. 

— Lordul Hilford! am exclamat eu dintr-odată, întrerupându-l pe 
preot. 

- Da, a încuviințat Menkem, dând grav din cap. 

Poate că zgomotul doar mi-l închipuisem, dar urmele erau fără 
îndoială reale. Ceea ce înseamnă că era acolo ceva, ceva care poate, 
bazat pe probele de până acum, prezenta un interes pentru mine, iar 
dacă avea de-a face cu excursia noastră la ruine, ambii Astimir și 
Lordul Hilford ar putea fi în pericol. Tânărul era aici, în sat, dar 
contele... 

Jacob s-a ridicat repede: 

— Mă duc să vorbesc cu Wilker. 

Am observat că nu era convins. Nici eu nu eram, pe bune — dar nu 
trebuia să fiu. Mai degrabă mi-aș lua măsura de precauţie de a-l 
trimite pe domnul Wilker după Lordul Hilford și a mă simți o 
netoată mai târziu decât să nu iau nicio măsură de precauție și să mă 
simt o netoată și mai mare dacă s-ar întâmpla ceva. 

— Mai am câteva întrebări. Se poate? le-am zis și soțului meu, și 
preotului. 

Jacob a întins mâna spre umărul meu de parcă ar fi vrut să mă 
consoleze repede, dar zidul ne despărţea și oricum ar fi putut fi o 
încălcare a etichetei să încerce să ajungă de cealaltă parte. Degetele i 


s-au strâns într-un pumn care s-a smucit dintr-odată, un gest 
masculin foarte curios, care părea să mă îmbărbăteze. Apoi a plecat. 

În timp ce mă uitam la notițe, mi-am dat seama că am capătul 
creionului între dinți, pe care l-am scos, după care am răspuns: 

- Dacă e un fel de... spirit malefic. 

Puţină îndoială mi s-a strecurat în voce, dar am făcut tot posibilul 
să sune acceptabil: 

— Ce aţi recomanda? 

- Trebuie să fii curățată, a spus preotul cu un aer de sfârșeală. 
Trebuia făcută când te-ai întors de la ruine; am zis atunci. Dar o vom 
face acum. 

Obsesia Templului pentru spălat nu făcea parte din poveștile doicii 
mele — era prea convinsă că adeptii sunt toți murdari și proști —, dar 
știam despre el din alte surse. Bine, dacă ăsta era prețul pentru a-i 
liniști fricile lui Menkem, atunci era unul mic. Băgându-mi creionul 
în jurnal, am întins mâinile: 


— Unde vă este bazinul? 


Era nevoie de mai mult decât un bazin. 

Menkem m-a trimis să-i aduc pe Jacob, pe domnul Wilker și pe 
Astimir. Ultimul trebuia neapărat purificat alături de mine și se 
considera că cel mai bine ar fi să le tragă și domnilor o săpuneală, 
doar ca să fie siguri. Lordul Hilford putea fi curăţat când se întorcea. 

Nu știu cum se face că, după ce am isprăvit, știa tot satul ce se 
întâmplă. (Ar putea fi bârfele din Drustanev, dar cred că Menkem a 
spus ceva noaptea trecută.) O mulțime măricică se strânsese în fața 
templului, inclusiv Dagmira. 


- Mi s-a spus că va fi o baie completă, i-am zis. 


Ideea mi se părea mai degrabă atrăgătoare. Niciodată nu mă 
simțeam pe deplin curată după ce goleam sauna. 

— Se va face în interiorul templului? 

Era scandalizată, de parcă spera sincer că am greșit limba și am 
vrut să spun cu totul altceva. 

— Bineînţeles că nu! Sunt surprinsă că a lăsat să intre o păgână ca 
dumneata. Nu, trebuie să fie apă vie. 

Recitând încet din Scriptură, Menkem conducea mulțimea mai 
departe. 

— Apă vie? am repetat, nefiind sigură că am auzit bine. 

Dagmira a încuviințat, dar nu părea dispusă să-mi explice. Le-am 
tradus cuvintele în scirlandeză companionilor mei, iar Jacob s-a 
împiedicat de o piatră. 

— Apă vie? O, sigur nu înseamnă... Ba da. 

l-am urmărit privirea și am văzut izvorul îngheţat de mai sus. 

Nici protestele vehemente nu l-ar convinge pe preot să dea înapoi. 
Teologia lui rurală nu includea nimic pentru această situație, dar era 
dispus să se folosească de putinul pe care-l avea. Jacob, preocupat la 
un moment dat și de istoria religiilor, a adunat câteva argumente 
învățate, care sunau foarte bine, dar care și-au pierdut jumătate din 
forță când le-a tradus în vystranieză; fără niciun rezultat. Nimic nu 
va ajuta de la a nu fi aruncați în cea mai adâncă parte a izvorului, 
unde apa ti-ar putea acoperi fiecare centimetru din corp. 

Fiecare centimetru. La jumătatea argumentului, mi-am dat seama 
că lui Jacob îi păsa mai putin de frig și mai mult de sătenii spectatori 
și că o lasă pe soţia lui în pielea goală în fața lor. Și eu, care credeam 
că sauna nu e bună! Menkem părea să creadă că, fiind vorba despre 
un ritual, nu conta cine mă vede. Nu puteam decât s-o pun pe seama 
practicilor rurale, din moment ce cu siguranţă nicio religie care le 


cere femeilor să stea deoparte de bărbați în templu nu ar trebui să 
aprobe nuditatea în companie mixtă. 

Disponibilitatea mea de a le tolera superstiția mergea doar până 
aici. 

— Aveţi de ales, i-am zis ferm lui Menkem. Puteţi să mă îmbăiați în 
public, cu hainele pe mine, să mă scăldați în privat dezbrăcată sau 
nu mă mai îmbăiați deloc. Dar eu nu dau jos nici un capăt de aţă, cu 
toți acești bărbați în jur. 

Gestul meu îi viza pe toți, în afară de Jacob și de preotul însuși. L- 
aș fi exclus și pe Menkem, doar că eram destul de sigură că ritualul 
cerea să fie prezent. 

Preotului nu prea-i plăcea ideea, dar eu și Jacob eram de neclintit, 
cu sprijinul domnului Wilker. Mă gândeam că și el își dorea foarte 
puţin să se expună în fața localnicilor. Într-un final, s-a ajuns la 
acordul ca localnicii să plece, cu excepţia câtorva asistenți. Aceștia îl 
vor ajuta pe Menkem să-l îmbăieze pe Astimir și pe cei doi însoțitori 
ai mei, după care Jacob și Dagmira mă vor îmbăia ascunși după unul 
dintre corturile noastre. 

Am fost de acord să-i las în intimitate. Din păcate, acest lucru m-a 
lăsat singură cu Dagmira pe un șir de butoaie, care se holba la mine. 

— Aduci necazuri. 

Mi-au venit câteva răspunsuri, toate în apărarea mea. Povestea lui 
mi-a adus o fărâmă de îndoială și m-a făcut să mă opresc. Chiar și 
fără spirite rele în tablou, tot eram un motiv de tulburare pentru 
acest sat. 

Pentru o cauză bună, bineînţeles; în ciuda începutului nostru 
ciudat, am strâns o mulțime de informații valoroase, de la lucruri 
simple, cum e o descriere veridică a zborului de împerechere, până la 
observația mea privind micile valve din membrana aripii. 


Dar ce conta asta pentru Dagmira? Ne-ar aduce urale în Scirland — 
bineînțeles, va aduce recunoaștere gentilomilor, odată ce au 
prezentat descoperirile noastre Colocviului Filosofilor și, de 
asemenea, am avut satisfacția de a învăţa, descoperind lucruri pe 
care înainte nu le știa niciun bărbat. Cu toate astea, nu însemna 
nimic în Drustanev. 

Aveau moneda noastră, îmi ziceam. Lordul Hilford plătise 
nenumărate lucruri pentru a aranja această expediție. Dar cea mai 
mare parte se dusese pe dispărutul de Gritelkin la boierul ăsta, care 
îi este superior. Oare ce rămânea nu compensa îndeajuns toate 
distrugerile provocate de prezența noastră? 

Aceste gânduri mă acaparaseă destul timp, așa că Dagmira a scos 
un sunet de dezgust și s-a uitat în altă parte. Oricum, s-a întors când 
am zis în șoaptă: 

— Îmi pare rău. 

Surprinderea din ochii ei m-ar fi făcut să râd, dacă nu m-aș fi 
simțit și mai descurajată. 

— Ceea ce facem, îmi zic eu, este pentru binele omenirii și chiar 
cred că e un adevăr. Dar pentru tine beneficiul este indirect, trebuie 
să recunosc. Există ceva care să îmbunătățească situația? Să-i spun 
Lordului Hilford să dea mai mulți bani? 

Pe chipul ei s-au văzut o mulțime de reacţii conflictuale, mai puţin 
de jumătate pozitive. În final, Dagmira a spus pe șleau: 

— Scăpaţi-ne de dragoni. 

— Scapă de ei! 

Mi-am privit piciorul, îngrozită. Și-a înălțat nervos o mână la cer. 

— Ne mănâncă oile, atacă ciobanii — ce ne aduce bun? 

Toate obsesiile din copilărie cu dragoni parcă mi s-au ridicat în 
gât, înecându-mă. 


— Dar ei sunt, ei sunt... 


Nu am fost capabilă să port discuţia în vystranieză, pentru că nu 
știam cuvântul „magnific“. Poate era mai bine. Efortul de a transmite 
înțelesul i-a dat creierului timp să-și dea seama. Frumusețea și 
splendoarea sunt foarte bune, dar nu-i asigură unui țăran de la 
munte pâinea cea de toate zilele și nici nu țin căldură în casă iarna. 

Cu greu puteam să fiu de acord cu eradicarea lor. 

- Nu pot face nimic în legătură cu oile, am zis, brusc neînfricată. Și 
dragonii trebuie să mănânce, ca și lupii, urșii și oamenii. Dar vom 
afla ce-i face să atace ciobanii și-i vom opri. Știința noastră poate face 
asta pentru voi. 

Era aceeași promisiune pe care i-o făcusem lui Chatzkel în timpul 
nopții mele cu contrabandiștii și trebuia să o îndeplinesc. Dar 
cuvintele de atunci fuseseră conduse de dorința de a scăpa 
nevătămată. De data asta, motivaţia mea era chiar reversul. Nu 
voiam să plec nicăieri. Nu când a pleca ar însemna a-ți recunoaște 
înfrângerea și a-i abandona pe acești oameni unor viitoare atacuri, 
unor viitoare morți. 

Și așa promisiunea mea a purtat un ecou tăcut: Nu voi pleca până 
nu mă voi ține de cuvânt. 

Chiar dacă însemna să mor de frig în iarna vystranieză. 

După ţuguierea buzelor, Dagmira era prea puţin încrezătoare, dar 
a acceptat cu un semn refractar. 

- Asta ar fi de ajutor. 

Ar fi de ajutor și să nu-și mai frământe mintea în legătură cu 
blestemul, fie el superstiție sau nu. Cu părul ud și morocănos, Jacob 
a venit să mă cheme, iar împreună ne-am întors la izvor, unde unul 
dintre corturile noastre fusese montat peste curgere. 

Nu era de ajuns de mare ca să pot sta și uscată, și acoperită. Cu 
gura încleștată, mi-am dat jos pantofii și ciorapii, am respirat adânc 
și am intrat. 


Prima atingere a apei pe piciorul gol a fost de ajuns să mă 
convingă că sauna era ceva splendid când alternativa era un izvor 
glacial. Era din ce în ce mai rău, devenea din ce în ce mai adânc, 
rochia mulându-mi-se pe pulpă ca niște mâini umede și reci, iar 
degetele îmi amorțeau, făcându-mă să mă dezechilibrez. Totuși, mi- 
am calculat binecuvântările; râul nu era adânc aici, apa abia dacă mă 
acoperea stând jos, iar în picioare nu-mi trecea de genunchi. 

M-am strecurat în cort, aplecându-mă pe sub pânzele întinse. 
Dagmira m-a urmat, iar Jacob stătea afară ca să-mi ia hainele. Aș fi 
preferat să fie invers, dar Menkem a insistat; noi, scirlandezii, suntem 
toți eretici, la urma urmei, și nu suntem de încredere să facem 
treburile bine. 

Din dorinţa de a termina repede mi-a dispărut orice urmă de 
rușine. M-am dezbrăcat de rochie, de jupon, de corset și m-am 
schimbat în timp record, în vreme ce Menkem se ruga afară. Totuși, 
Dagmira m-a oprit când îmi făceam curaj să mă bag în apă. 

— Părul, mi-a zis. 

— Ce-i cu el? am izbucnit, cu dintii clănțănindu-mi. 

Mi se făcuse pielea de găină peste tot, devenind la fel de 
zgrunţuroasă ca pielea de dragon. 

— Apa trebuie să atingă tot, a spus, întorcându-mă în așa fel încât 
să-mi poată scoate agrafele din păr. 

Mi s-a rostogolit pe umeri, o atingere caldă, pe care n-aș fi vrut s-o 
alung. Dar întârzierea doar înrăutățea situația, iar în momentul în 
care degetele Dagmirei au terminat pieptănătura grosolană, am tras 
o gură mare de aer și m-am scufundat. 

Dar am pierdut aproape tot aerul acela într-o clipă, din pricina 
șocului îngrozitor. Cred că am tipat, dar nu sunt sigură. Știu că am 
încercat să mă ridic iar, doar ca să dau de mâna Dagmirei, forțându- 
mă fără milă să mă scufund iar. Mai aveam foarte puțin aer, dar, 


conștientă fiind, am recuperat cât știam că mai am nevoie ca să rezist 
doar câteva secunde. 

Un picior s-a plantat în coastele mele fără nicio avertizare, 
ducându-mă în pietrele și în noroiul mâlos din patul râului. L-am 
zgâriat, iar Dagmira m-a prins de mâini — nu, doar mâna dreaptă și 
îmi iscodea degetele. Aș fi tipat la ea, dacă n-aş fi avut capul sub apă. 
Totuși, chiar înainte să fiu sigură că încerca să mă omoare, am înţeles 
ce căuta: verighetă. Apa trebuia să atingă tot. 

O ţinusem pe deget tot timpul după ce mi-o dăduse Jacob. Dar în 
clipa aceea ea stătea între mine și șansa de a respira din nou. Nu cred 
că el s-ar fi supărat dacă verigheta mea ar fi dispărut puţin de acolo. 
Am lăsat-o pe Dagmira s-o ia și mi-am băgat mâinile sub apă din 
nou. 

Piciorul ei a dispărut, iar o secundă mai târziu, când chiar nu mai 
puteam sta sub apă, m-am ridicat la suprafață. Aer, aer binecuvântat, 
mi-a intrat în plămâni. Apoi Dagmira m-a ajutat să mă ridic în 
picioare. Aveam nevoie de ajutor. Totul în mine părea s-o fi luat 
razna și tremuram atât de rău, că aș fi căzut cu siguranță. 

Îmbrăcămintea pe care Jacob a băgat-o în cort nu-mi aparținea. Nu 
puteam avea haine potrivite croite astfel pe moment și toate erau ude 
pe margini. Rochia pe care Dagmira mi-a băgat-o pe cap a devenit în 
curând la fel, dar era de lână subțire, călduroasă chiar și udă. Apoi 
m-a ajutat să trec din cort pe mal, unde Menkem și-a terminat 
rugăciunile cu sfântul gest. 

În momentul acela nu-mi păsa câtuși de puţin de beneficiul 
spiritual pe care l-aș fi putut obţine datorită efortului. Eram în 
lumina soarelui, și nu în râu — toate bune —, dar vântul tăia ca un 
cuțit. Cu cât ajungeam mai repede înăuntru, cu atât mai bine. M-am 
împiedicat rău, încercând să merg, până când Jacob hotărî iute, pur 
și simplu, să mă ia pe sus și să mă ducă în brațe. 


— Nu t-t-trebuie, am spus, cu dinţii clănțănindu-mi, deși corpul 
meu arăta altceva, fiind mai mult decât bucuros să se strângă la 
pieptul lui. 

I-am simțit tresărirea rapidă a râsului. 

— Prostii! Dacă te car, pot să mă încălzesc. Amândoi suntem în 
avantaj. 

Cine s-ar putea împotrivi? 

Părul meu ud era cel mai rău, păstrând frigul după ce corpul a 
început să-și revină. M-am ghemuit cu Jacob sub păturile din pat 
până când m-am oprit din tremurat. Apoi a ieșit din nou. Am rămas 
acolo mai mult, ca un copilaș iarna, ezitând să-mi părăsesc coconul. 
În cele din urmă, am făcut un efort să mă dau jos din pat, mi-am 
prins părul într-un coc dezordonat, care cel puțin nu mi-ar mai 
îngheţa spatele, și am coborât. 

Jacob a intrat pe ușa din față odată cu mine. 

— Wilker și Menkem au plecat cu Astimir să-i ghideze, mi-a 
explicat când l-am privit întrebător. Astimir a mai fost la boier și știe 
drumul. Măcar atât pot să-i dau preotului. Când i-am menţionat că 
Lordul Hilford va fi deja pe drumul de întoarcere când Wilker se va 
întâlni cu el, iar apoi vor mai trece câteva zile până se întorc, a 
insistat imediat să meargă cu ei. Mi-ar plăcea să fiu acolo și să văd ce 
mutră face Hilford când îi spune Wilker că va trebui să se scufunde 
într-un râu de munte. 

Lordul Hilford nu era un om religios. Ni s-a alăturat în noaptea de 
Sabat, dar numai pentru că oricum și-ar fi petrecut noaptea citind. 
Dar eu speram, cu fiorul superstiției care mă chinuia de noaptea 
trecută, că va coopera. 

— Vor fi în siguranță? am întrebat, frecându-mi mâinile ca să mă 
încălzesc. Nu zic de treaba cu Zhagrit Mat — bine, și asta —, ci de 
dragoni. 


- Sunt înarmați, a spus Jacob, știu că sunt atenţi. Este pe cât de 
sigur se poate, doar că nu se ascund înăuntru. 

Avea un punct de vedere. Nu fusese nicio problemă în oraș — poate 
pentru că erau atâția oameni; deseori, prădătorii preferă prada 
solitară —, dar oricine se avânta peste hotare risca. Domnul Wilker era 
mai în siguranță, dacă s-ar fi dus cu Jacob să cerceteze. 

Eram egoist de bucuroasă că soțul meu nu va părăsi satul. Și 
totuși, cum am putea să ne răspundem la întrebări și să ne ținem de 
promisiunile față de Dagmira și Chatzkel fără să ne supunem și noi 
riscului pe teren? Va trebui să încercăm. Și, oricât mi-aș fi dorit să 
susțin altceva, trebuia să riscăm cât de curând. 


CAPITOLUL 16 


Stat degeaba — Un cerc ciudat — Planuri pentru o 
investigație — Familia Dagmirei 


Cum ambii domni erau plecaţi, Jacob nu avea nimic de făcut. A 
încercat să vorbească cu sătenii, dar niciunul nu voia să se apropie de 
el până nu afla că diabolicul Zhagrit Mat a fost alungat. Acasă, în 
Pasterway, și-ar fi petrecut timpul răspunzând la scrisori. Dar 
corespondenţa sosea greu în Drustanev, ceea ce însemna că nu ne 
scria nimeni. Am recunoscut semnele unei inactivități frustrante și 
am încercat să le diminuez. 

După cum fusesem avertizată de la început, urma să clasez 
notițele domnilor. Era o treabă mult mai dezordonată decât mi-ar fi 
plăcut, totuși, pentru că nu mai făcusem o astfel de muncă înainte și 
nu aveam nicio metodă. Împreună cu Jacob am trecut prin pagini, 
am discutat despre ce am învățat și am transcris pe o copie lizibilă 
multe lucruri așternute pe hârtie cu o mâzgălitură dezordonată. 

Era o muncă plictisitoare, dar care în același timp una mi-a oferit o 
mare plăcere, fără cuvinte. Mi-am reamintit de fata naivă care stătea 


în menajeria regelui, nevisând vreodată că Jacob Camherst i-ar 
deveni soţ, dar sperând că îi va fi prieten. Naivitatea mea era 
vindecată. Acum eram prieteni, cum credeam (pe-atunci) într-un 
mod ciudat de masculin. Doamnele nu au asemenea conversații, ele 
nu speculează despre cum, amorțind ziua și hibernând iarna, 
dragonii de stâncă pot să supraviețuiască fără să mănânce nimic — 
nici unul pe altul, nici pe domni, care se presupunea că nu ne dau 
bătaie de cap cu probleme atât de grele. 

Amandele Lewis ale lumii vor spune că asta nu e dragoste, cel 
putin nu dragoste romantică. lar eu garantez că sigur nu e cea pe 
care o găsim în piese de teatru și în romane senzaţionale, dar este o 
dragoste care pare să-i facă necazuri oricui este implicat, chiar și 
spectatorului ocazional. (Așa credeam atunci, iar acum, cu atât mai 
mult, văzând cum acționează principiul însuși.) Contrar opiniilor 
Mandei și ale celor de teapa ei, susțin că o asemenea relaţie profundă 
și plăcută este dragoste, firul acela care poate lega prieteni, 
cunoștințe și soți. Mai mult, fără legătura aceasta care se creează 
între ei, și pasiunea cea mai arzătoare e doar dorință animalică. 

Astfel erau gândurile ascunse în adâncurile minții mele, în timp ce 
suprafața se ocupa cu schimbările de pe harta noastră. Multe dintre 
culcușurile marcate de contrabandiști s-au dovedit a fi părăsite. Pe 
parcursul explorărilor lor, Jacob și domnul Wilker au găsit ceva mai 
multe cu locuitori noi. Era limpede, dragonii își schimbaseră locul... 
dar de ce? 

M-am încruntat la hârtie, pentru că nu mă gândisem să o protejez 
când scrisesem peste notițele mâzgălite de Jacob la repezeală, dar cu 
o cerneală mai bună. În final, am înnegrit X-urile de pe culcușurile 
goale până au devenit pătrate de-a binelea și am desenat noi X-uri 
acolo unde zisese el că a găsit, în mod neașteptat, dragoni. 


— Mi-ar plăcea să știu când au început să migreze și unde au migrat 
restul, am spus, iar el m-a aprobat. 

Privirea mi-a alunecat peste harta revizuită. Dacă migrația avea loc, 
oare însemna că urmează un model preexistent — o anumită distanță 
parcursă, o anumită direcţie —, ceea ce ne-ar ajuta să înțelegem 
procesul și să găsim restul dragonilor? 

Nu știam. Știam însă altceva. 

Degetul meu a trasat un șir de vizuine, făcându-se roată de la est 
la sud. Continua cu întreruperi, prin vest și nord, având un diametru 
de câteva mile. Nu era un cerc perfect, dar ... 

— Jacob, am întrebat, ce e aici? 

S-a aplecat peste hartă să vadă unde aveam degetul, în centrul 
cercului. Acolo harta era gol-goluţă, fără nicio vizuină, cel puţin din 
câte am înregistrat noi. 

— Acolo? Să vedem. Este dincolo de defileu... a ridicat din umeri. 
Aș zice că nu e nimic special. 

— Ai fost acolo? 

— Încă nu, mi-a răspuns el. Vizuinele pe care abia le-ai marcat sunt 
cele mai îndepărtate la care am ajuns cu Wilker. E ceva de mers până 
acolo. 

- Așa că acolo ar putea fi ceva ce nu ai văzut? 

El s-a lăsat pe spate, încruntându-se la mine. 

— Cam ce? Te asigur că arată ciudat de normal, dar harta noastră 
nu este deloc perfectă. Unele dintre distanţe sunt greșite și sunt sigur 
că nu avem semnalate toate vizuinele. Poate fi una chiar în mijlocul 
cercului. 

- Ceea ce este un posibil răspuns la întrebarea ta, i-am 
subliniat.Noi credem că dragonii de stâncă sunt solitari, întâlnindu-se 
doar să se împerecheze, și că nu au o ierarhie. Dar dacă ne înșelăm? 


Poate că vreo... o regină-dragon își are vizuina acolo, iar toți ceilalți 
păstrează distanţa. 

— Ori poate că acolo nu sunt peșteri potrivite. 

Un punct de vedere corect. Dragonii de stâncă stau în grupuri și 
zboară la asemenea distanțe să vâneze, pentru că pe înălțimile 
vystranieze nu există peste tot peșteri care să satisfacă nevoile 
dragonilor. Dar cercul acela părea atât de regulat. Să fi fost așa din 
greșeală? 

(Răspunsul, apropo, e da. În acest caz nu, dar astfel de lucruri se 
întâmplă tot timpul, când informaţiile sunt la fel de insuficiente ca 
ale noastre. Mintea omului se pricepe să-și imagineze obiceiuri acolo 
unde nu există cu adevărat. Dacă citești această carte pentru că te 
interesează să urmezi domeniul științei, indiferent dacă este vorba 
despre științele naturii sau altceva, ține minte acest avertisment! Te 
va scuti de o mare umilință — vorbesc din experiență. Dar asta este o 
poveste pentru altă carte.) 

Eram conștientă că nu trebuia să trec la concluzii. De fapt, o 
singură atitudine era potrivită acum. 

— Trebuie să mergem noi să ne uităm. 

Lui i s-au zburlit sprâncenele la auzul cuvântului „noi“. Aveau să 
urmeze, vă reamintesc, cel puțin patru zile, mai degrabă cinci, 
înainte ca Wilker și Hilford să se întoarcă. 

l-am oferit cel mai fermecător zâmbet și răspunsul că știa că va 
veni și momentul asta. 

— Și îți sugerez că nu trebuie să-i așteptăm. 

- Isabella... 

- M-ai luat la vânătoare. 


— Pentru că nu era eficient să trag un hoit de dragon până aici ca 
să-l desenezi. lar atacurile sunt din ce în ce mai dese. 


— Ideea e că tu m-ai luat, am punctat eu apăsat. Pericolele nu erau 
mai puţine doar pentru că aveai un motiv. În plus, și acum ai un 
motiv: mai sunt patru zile, mai degrabă cinci, înainte ca domnul 
Wilker și Lordul Hilford să se întoarcă, ceea ce înseamnă patru-cinci 
zile pierdute, ca să nu mai zic că în aceste patru-cinci zile dragonii 
pot deveni și mai agresivi decât sunt deja. 

— Nu știi să tragi cu arma, Isabella. 

Un minus de care eram foarte conștientă în zilele acelea. 

- Dar pot sta de pază cu cei mai buni. Serios, ne permitem 
amânarea asta, când am putea învăţa ceva ce ar salva vieți? 

Jacob și-a mușcat buza. Ezita. L-am presat, în avantajul meu. 

— Dacă te duci singur, e clar că nu vei fi în siguranţă. Gândește-te 
cum ai căzut când făceai harta peșterilor cu domnul Wilker. Dacă te 
răneai la picior? Ai nevoie de un însoțitor, iar eu mă ofer. 

— Se presupune că tu ești bântuită de spiritul unui monstru mort, a 
spus sec. 

Atunci am știut că voi câștiga. Cu toată sinceritatea, nu-mi aduc 
aminte ceva ce Jacob să-mi fi refuzat cu adevărat — chiar și lucruri pe 
care unii zic că ar fi trebuit să mi le refuze. 

Am fost de ajuns de isteaţă să nu spun asta chiar eu. În schimb, m- 
am raliat punctului său de vedere, de parcă ar fi fost o problemă 
adevărată. 

- Vom vedea dacă avem probleme la noapte. Dacă nu, atunci ne 
putem încrede că ori ritualul lui Menkem Goen a fost bun, ori a avut 
loc un fel de întâmplare anume, fără să se mai repete. 

Oricum, cu greu mai puteam să punem ceva la cale în ziua aceea. 
Era mult prea târziu. Așa că nu mă costa nimic să aştept. 

Jacob, suspectam, își făcea aceleași calcule, însă nu a spus niciun 
cuvânt. 


— Vom vedea. 


Cred că m-am trezit de vreo opt ori în noaptea aceea, dar nu am 
auzit nimic și nici Jacob. lar de dimineaţă iarba nu avea alte urme, 
chiar dacă cele din spatele casei rămăseseră. 

Cu toate astea, nu am plecat în ziua aceea. Jacob căuta în secret 
cum să mă descurajeze. Am avut câteva dialoguri scurte despre 
vreme (rece și cu vânturi care bat necruţător, ca întotdeauna, dar 
corect, de altfel) și despre cât de potrivite sunt hainele mele pentru o 
astfel de drumeție (i-am spus că voi împrumuta o pereche de 
pantaloni de la el). 

Propria lui nerăbdare a soluționat chestiunea. Nu m-am gândit 
niciodată înainte la el ca la un bărbat agitat, dar nu avea niciuna 
dintre pasiunile obișnuite care-l ținea ocupat în Drustanev. Și, 
petrecându-și mare parte din lună plecând aproape zilnic, s-a trezit 
iritat din pricina acestei lipse de acțiune brusc intrate în viața lui. 
Nici lui nu-i plăcea mai mult decât mie ideea de a sta degeaba, când 
am putea descoperi ceva ce i-ar putea ajuta pe săteni. 

- Dacă noaptea trece liniștită, a spus în sfârșit, pornim mâine. 

Mi-am petrecut toată după-amiaza făcând pregătiri, ca să nu 
pierdem timp în dimineața următoare. Zona era la o zi de drumeție 
obositoare. Luându-ne o zi să explorăm, ar fi cu totul trei zile. Ne-am 
întoarce odată cu domnul Wilker și Lordul Hilford sau chiar înainte. 

Pregătirile mele cu greu au putut fi ținute secrete. Nu este nicio 
surpriză că Dagmira a ghicit care este scopul lor. 

- Unde crezi că pleci? m-a întrebat cu mâinile în șolduri. 

Poate că aș fi scăpat de ea cu niște răspunsuri vagi, nedorind să 
primesc cine știe ce argument. Dar, după discuţia noastră, mă 
simțeam vinovată că îi ignorasem atât pe sătenii din Drustanev. Îmi 
spuneam mie însămi că am motiv. În general erau ursuzi și de niciun 
ajutor în căutările noastre, considerându-ne un motiv de tulburare și 


o posibilă amenințare. Dar, dacă știa de vreun pericol, Dagmira ar fi 
putut să-și dezlege limba cât să mă avertizeze. 

- Vino cu mine, am spus, lăsând deoparte împachetatul și ducând- 
o jos. 

Harta noastră încă stătea pe cea mai mare masă din camera de 
lucru. Am arătat către centrul cercului și am întrebat-o: 

— Ce este acolo? 

Ea s-a încruntat încurcată la hartă. 

— Pe hârtie? 

- Nu, în — atunci mi-am dat seama. Tu știi să citești o hartă? 

De fapt am zis „un desen al teritoriului“. Chiar dacă știam 
cuvântul vystraniez, mi-a scăpat pe moment. Dagmira a mormăit 
ceva despre alegerea ciudată a cuvintelor, și mai încurcată. Apoi i s-a 
luminat fruntea. 

— Ulyin! Primarul Mazhustin are una, iar Menkem Goen ţine una 
din AkKhia. Sunt frumoase, mult mai frumoase ca asta. 

Cum de obicei îmi disprețuia munca, bănuiam că o să răspundă 
„nu“. De ce ar ști ea să citească o hartă? Drustanev era atât de izolat, 
că e posibil să nu fi fost niciodată mai departe, în alt sat. Oamenii de 
aici se iau după marcaje, nu după desene făcute de ei. l-am descris 
zona, bazându-mă pe ce povestise Jacob, iar atunci s-a încruntat. 

— În mijlocul zonei, am spus. Este ceva acolo? Ceva special? 

Tânăra a dat din cap. (Scriind acest rânduri, îmi dau seama pentru 
prima dată că Dagmira nu putea fi cu mult mai tânără decât eram eu. 
Încă nu era măritată — se căsătoresc surprinzător de târziu cei de pe 
înălțimile vystranieze; nu s-ar uita după un soț până când zestrea de 
țesături nu e completă și poate că ăsta era un motiv. Dar eu suspectez 
că în mare parte impresia mea venea din simplul fapt că mă vedeam 
ca fiind o femeie de lume, sofisticată, iar pe ea ca pe un copil de la 
țară. Ce păcat că am înţeles mult prea târziu că să-mi pot cere scuze.) 


- E prea stâncos, a spus despre locul respectiv. N-ar avea niciun 
rost să tai și să arzi copacii acolo. N-ar ieși o pășune bună. 

- Nu ai nicio legendă despre el? Spirite rele de care ar trebui să mă 
feresc? 

Nu puteam șterge excursia la ruine, dar puteam încerca să previn 
alta. Dagmira s-a uitat la mine tăios, să vadă dacă o iau peste picior, 
dar eram destul de sinceră. 

- Nimic, a spus. Și mai mult munte. 

Când a auzit că intentionez să mă duc cu Jacob ca să vedem cu 
ochii noștri, a dat din umeri filosofic. Pe atunci deja se obișnuise cu 
ideea că nu mă voi purta nici ca o țărancă vystranieză sensibilă, nici 
ca o doamnă elegantă din țări străine. Dar a râs când a auzit că vreau 
să car eu mare parte din proviziile noastre — nu pe terenul 
preconizat. 

- N-o să ajungeţi nici până la jumătate, a spus, și probabil că avea 
dreptate. O să vină și fratele meu. 

— Fratele tău? 

S-a uitat la mine de parcă aș fi fost o proastă și imediat mi-am dat 
seama de ce. 

- Iljish? 

Flăcăul care făcea pe valetul gentilomilor — chiar dacă de fapt 
devenise mai mult om bun la toate decât valet. Nu-mi dădusem 
seama că era fratele Dagmirei. Nu prea semănau. 

— Nu s-ar supăra părinţii voştri? am întrebat atât de jenată, că m- 
am bâlbâit. 

Dagmira a dat din umeri fără nicio îngrijorare, pe de o parte sincer, 
pe de altă parte ca și cum ar fi fost vorba despre o rană mai veche, pe 
care am râcâit-o fără să-mi dau seama. 


- Sunt morți. 


M-am înroșit și mai tare. Îmi era servitoare de săptămâni, iar eu nu 
mă deranjasem să aflu cel mai important lucru despre familia ei. Nu 
mă credeam o persoană foarte arogantă, predispusă să ignore lumea 
din jur, dar mai mult cercetasem dragonii de stâncă decât oamenii 
care ne țineau casa. 

Am reușit să accept oferta Dagmirei cu ceva ce semăna a graţie, 
dar rușinea propriei mele ignorante încă persista. Cât de greu o fi 
fost pentru ea, orfană în sat, să-i fie în același timp și mamă, și soră 
lui Iljish? Nu e de mirare că a acceptat să fie servitoare la niște 
străini. Am fost foarte tăcută la cină în seara aceea, întrebându-mă 
dacă bucătăreasa noastră apatică o fi avut vreo suferință provocată 
de ceva din trecutul ei, ceva de care eu nu știam. Nu purta haine de 
văduvă, cel puţin, iar eu nu aveam curaj să întreb. Nu o cunoșteam 
foarte bine, iar ăsta nu era un motiv cu care să încep. 

Dar nu puteam rămâne în faza aceasta la infinit. A doua zi, la 
crăpatul zorilor, eu, Jacob și Iljish am plecat în ceea ce ar putea fi una 
dintre cele mai monumentale drumeții din viața mea plină de 
aventură. 


CAPITOLUL 17 


În ce fel se face Iljish util — Aventuri cu alpinismul — O 
peșteră enormă — Ce am găsit acolo — Implicații 


Să vorbesc cu Dagmira despre călătoria noastră a fost una dintre 
cele mai bune decizii pe care am putut să le iau în Vystrana, căci a 
avut perfectă dreptate: nu aș fi rezistat nici două ore pe drumul 
acela, dacă nu l-ar fi trimis pe Iljish cu noi. 

El nu moștenise nimic din conformaţia robustă a surorii lui. Era 
deșirat, mult mai capabil să se agite pe terenul dur decât mine, chiar 
și cu bagajul în spate. Jongla peste stânci și hăcuia rugurile cu 
energia fără margini a unei veverite. Eu veneam a doua, iar Jacob 
mergea după mine. În teorie, ținea pușca pregătită, gata să împuște 
orice dragon care i-ar părea că ne poate crea probleme, dar a trebuit 
să o azvârle pe spate cât de des putea, având nevoie de mâini ca să-și 
păstreze echilibrul pe terenul accidentat. 

Am luat-o în direcția în care m-au dus contrabandiștii, dar curând 
am deviat pe un teren unde nu ne-ar fi fost frică că am putea să dăm 
de ei sau de oricine altcineva în afară de vreun negustor. Scheletele 


calcaroase ale munților ieșeau la suprafață în blocuri colțuroase, 
acolo unde pereţii văilor abrupte se prăbușiseră nu de mult. Pădurea 
care acoperea mare parte din vale ajunsese la stadiul unde susținea o 
vegetație densă de tufișuri înflorite, făcându-ne înaintarea mai grea 
decât pe sub pinii semeți. 

Am urcat, am urcat și am tot urcat. Cojani H cum eram — nu am 
locuit niciodată undeva mai sus de o sută de metri deasupra 
nivelului mării —, cu greu am reușit cu Jacob să mergem pe acolo, 
totuși cu nimic mai rău faţă de ce am străbătut când am ajuns, 
înainte să avem șansa de a ne adapta. Într-una dintre rarele noastre 
pauze, Jacob a recunoscut că el și domnul Wilker fuseseră complet 
distruși în cele câteva explorări pe care le făcuseră la început. 

— Eu credeam că sunt în formă, a spus, dar aerul este atât de 
rarefiat. Nu aveam idee că ar face atât de anevoios efortul fizic. 

A vorbit în vystranieză, dar Iljish tot părea nedumerit. Trăind toată 
viața în munti, nu i se părea nimic ciudat în calitatea aerului. 

Când am să mă odihnesc puţin, m-am hotărât să vorbesc cu Iljish 
despre familia lui. Era, am considerat, un pic mai tânăr decât sora lui 
și nu aveam nicio pățanie ciudată cu el (chiar dacă i-o fi împărtășit 
Dagmira câteva din ale ei). lată două motive pentru care devenea 
mai accesibil pentru mintea mea rușinată. Dar până atunci începuse 
să devieze de la traseu în lateral, trăgând în orice avea o blană pe 
care o putea vinde. Pușca noastră era mai bună decât oricare alta din 
Drustanev. Pentru el, s-o folosească era o plată cât orice altă sumă îi 
oferise Jacob. 

Iljish a venit în sfârșit cu o pereche de iepuri atârnați pe umăr. Mă 
oprisem cu Jacob într-un loc frumos unde să ne tragem sufletul, 
unde razele soarelui treceau printre copaci să încălzească aerul, iar 
marginea unei stânci din calcar forma o bancă potrivită. Încurajându- 
mă, am început: 


- Iljish, vorbeam cu sora ta și ... 

— Șșșt! a șuierat Jacob, cu o voce grăbită, dar joasă. 

Soțul meu nu-mi vorbise niciodată așa de categoric. Am tăcut, mai 
mult din surprindere decât din supunere. Apoi am auzit de ce a 
făcut așa. 

O singură bătaie din aripi. lar apoi, când am crezut că poate mi- 
am imaginat, alta. 

Ne-am retras din lumina soarelui, atât de atrăgătoare puțin mai 
înainte, acum atât de periculoasă. O umbră ne-a trecut pe deasupra 
capului. Printre copaci am zărit puțin din dragon, bizuindu-se pe un 
curent de aer cald pentru a-și continua explorarea ariei. Oare a ochit 
bestia vreo pradă? Nu, era aproape de apus; niciun dragon de stâncă 
nu ar trebui să vâneze la această oră. 

N-am îndrăznit să scot carnetul ca să notez cuvintele agresiune 
asociată cu tulburările de somn. Dar la asta mă gândeam și, chiar când 
mă chirceam la baza unui copac, încercând să nu mă simt prea mult 
ca unul din iepurii de pe umărul lui Iljish, mă întrebam dacă aș avea 
cum să pun la încercare teoria. 

Jacob și-a lăsat pușca să alunece ușor, iar acum a îngenuncheat cu 
țeava îndreptată la sol. l-am întâlnit privirea și am văzut ezitare. 
Oare să tragă ca să ne apere și să riște să rateze, ceea ce aproape 
sigur ne-ar pune în mare pericol? 

Am dat din cap ușor, de parcă dragonul ar fi putut să audă 
mișcarea feței mele prin aer. Ascuns, Jacob ar trage pe jumătate 
orbește. Și nu îndrăznea să meargă într-un loc deschis pentru un 
unghi mai bun. 

Dragonul a tușit, făcând un zgomot care urechii mele sensibile îi 
părea că ar suna a enervare. O secundă mai târziu am auzit din nou 
bătaia aripilor dispărând în depărtare. Chiar și așa, au trecut câteva 
minute bune până când unul dintre noi s-a putut mișca. 


— Asta, am spus în sfârșit, n-a fost Zhagrit Mat. 

Jacob a putut în sfârșit să expire, să scoată aerul pe care-l ținea în 
piept. 

- Nu. Poate e un dragon obișnuit. 

Și-a trecut mâna stângă prin părul umed de transpiratie, apoi a 
spus: 

— Acum știm de ce ne certăm atât de rar. Pot să-mi dau seama în 
mare parte ce vei zice, așa că nu are rost să mai încep. Suntem destul 
de departe și n-are sens să ne mai întoarcem. 

Punctul lui de vedere era discutabil. Dar îmi era greu să mă 
contrazic, dacă nici el nu voia. 

- Atunci, hai să continuăm și să ieșim din ținutul dragonilor până 
la apus. 

Nu am reușit să mergem atât de departe pe cât speram, dar Jacob, 
consultându-se cu Iljish, a hotărât că e cel mai bine să ne oprim unde 
găsim un loc de campare ușor de apărat și să recuperăm putinul 
rămas în ziua următoare. M-am străduit să ajut la instalarea cortului, 
dar am căzut lată imediat și am dormit atât de adânc, că un dragon 
ar fi putut să-mi mănânce picioarele ca pe un aperitiv, și eu nu aș fi 
descoperit până de dimineaţă. 

A doua zi am început explorarea. 

Gata cu marșul fără sfârșit din prima zi; acum ne-am ales drumul 
cu grijă, cu un ochi pe cer și unul pe pământ. Venind dinspre 
Drustanev, am ajuns într-unul din golurile din cerc pe care le-am 
notat; acolo, din câte știam, nu erau vizuine în imediata vecinătate. 
Dar, odată ajunși în cerc, cine știe ce puteam găsi? 

Era un ţinut sălbatic frumos, dacă ai spirit să observi adevărata 
sălbăticie, în locul versiunii îngrijite care apare în picturile 
romantice. Nu mi-a plăcut niciodată Vystrana atât de mult ca în 
excursia aceea, chiar dacă nu pot spune cât i se datorează peisajului 


și cât circumstanțelor — întinzându-mi aripile, cu soțul meu alături. 
Rocile erau destul de poroase acolo, așa că auzeam un murmur 
constant, ușor și repezit de la zăpada topită care curgea, iar ici și colo 
găseam câte o cascadă mică, care curgea din rocile sparte. (Pentru 
prima dată, eforturile mele erau atât de extenuante, că eram chiar 
bucuroasă de atingerea de gheaţă pe față, chiar dacă încă mă făcea să- 
mi pierd respiraţia.) 

— Mă aştept să fie peșteri acolo, a spus Jacob, cercetând una dintre 
fisurile din care curgea apa, dar s-ar putea să nu fie de ajuns de mari 
pentru o vizuină. 

Mi-am legat șireturile de la cizme și am împins șuvițele 
neascultătoare sub baticul vystraniez cu care am acoperit restul 
părului. 

— Orice explică cercul, dacă într-adevăr este așa ceva, va fi 
descoperit în centru. 

Ne-am făcut drum înainte. 

Până am găsit drumul blocat de altă râpă, chiar mai respingătoare 
decât cea pe care o traversaserăm în drumul nostru până aici. 
Aceasta arăta de parcă muntele ar fi fost despicat de toporul unui 
uriaș: o crăpătură abruptă în ghețar, prea lată ca să fie trecută pe un 
copac căzut, prea lungă ca să fie ocolită. 

— Ai mai fost aici? l-am întrebat pe Iljish. 

El a dat din cap, holbându-se peste margine într-un fel care îmi 
făcea mușchii să se încordeze, vrând să-l tragă înapoi. 

— Ce crezi că e la fund? 

Mai multe tufișuri, ca peste tot, dar nu am răspuns. Am auzit în 
vocea lui entuziasmul tânărului care nu putea vedea decât o 
provocare în înclinarea râpei pe care dorea să o cucerească. Și mie 
îmi bătea inima, dar într-un mod mai feminin. Acesta sigur nu era 
centrul cercului pe care l-am marcat, dar poate secretul o fi fost 


acolo, jos. Harta noastră nu era exactă, la urma urmei, iar dragonii ar 
putea fi și ei mai putin preciși. 

Jacob a fost cuprins de acealași entuziasm. A rânjit la mine și a 
spus: 

— O dată m-am cățărat pe Matherly Crag, fără frânghii, la un pariu. 
Dar cred că aici vom folosi frânghii. 

M-am bucurat să aud asta, din moment ce nu mă cățărasem până 
atunci pe nimic mai provocator decât un copac, iar atunci fusesem în 
fuste. Din fericire, versantul nu era chiar vertical, cel puţin nu pe 
partea noastră. Celălalt perete al râpei era altă treabă, suspendat 
deasupra prăpastiei și aruncând-o în umbră. Bănuiam că, dacă ar fi 
trebuit să ne continuăm căutarea urcând pe partea cealaltă, 
explorarea noastră s-ar fi oprit acolo. 

Mai întâi ne-am legat frânghia de un copac zdravăn și ea l-a 
susținut pe Jacob când a coborât. Imediat ce a găsit un loc potrivit să 
se oprească și să lege alta, l-am urmat. Dezavantajul metodei, am 
descoperit, era că trebuia să înfrunt stânca. Nu toate porțiunile 
versantului îmi permiteau să cobor drept, dar, dacă mă întorceam să 
văd unde să-mi pun piciorul, mă punea într-o poziție proastă atunci 
când trebuia să o fac. 

Ultima parte a coborârii a fost chiar mai abruptă. La sfârșit, Jacob a 
trebuit să mă înveţe cum să cobor în coardă, la care nu eram prea 
bună. Mi-am lovit genunchii de mai multe ori de peretele stâncos, iar 
strânsoarea frânghiei m-a zgâriat în dreptul coastelor până am ajuns 
aproape de fundul prăpastiei. Imediat ce Jacob m-a eliberat, m-am 
clătinat câțiva pași ca să mă las pe un bolovan și să-mi îngrijesc 
rănile, în timp ce el îl ghida pe Iljish în coborâre. 

Liniștea absolută a locului mi s-a părut izbitoare. Curbura 
prăpastiei era în așa fel încât mai degrabă bloca vântul, în loc să-l 
canalizeze. Mi-am dat seama de cât de prezent era sunetul acela aici 


abia după ce a dispărut. Tufișurile verzi se ridicau în jurul meu ca un 
fel de junglă fermecată, că aproape mă așteptam să ne iasă în cale o 
vulpe vorbitoare, ca într-una dintre poveștile bătrânei mele dădace. 
Nu-mi plăcea ideea de a mă căţara iar pe stâncă, nici măcar cu 
frânghii — dar a meritat, la fel vânătăile și zgârieturile mele, pentru 
plăcerea pură a acestui loc. 

Și pentru priveliștea care mi-a întâmpinat privirea când m-am 
uitat să văd ce este după curbură. 

Peretele suspendat de pe partea cealaltă a prăpastiei ascundea un 
hău negru, imens, de cel puțin patru metri jumătate și îndeajuns de 
adânc cât să nu văd ce zace înăuntru. O peșteră, cel mai probabil, și 
mult mai mare decât oricare alta pe care am văzut-o folosită ca 
vizuină... dar mi-am amintit comentariul meu pe jumătate serios 
despre regina-dragon, iar gura mi s-a uscat tare. 

— Isabella! m-a strigat Jacob. 

M-am speriat tare. Ușor, m-am întors să-i fac cu mâna ca să-i arăt 
atât unde sunt și mai ales să-i fac semn să tacă. 

S-a încruntat nedumerit la gestul meu grăbit, dar nu a comentat. 
Mișcându-se cât de ușor a putut pe pământul acoperit de tufișuri, mi 
s-a alăturat, în timp ce Iljish se dezlega singur. 

- Ce este... a început Jacob. 

Nu și-a mai terminat întrebarea. l-au picat ochii pe gura peșterii, 
cum îmi picaseră și mie, și presupun că m-am holbat și eu cam la fel. 

- N-am văzut să se miște ceva, am spus într-un murmur care nu a 
trecut de noi. 

Jacob a dat din cap. 

— Nu, nu aveai cum... sunt vânători de amurg, la urma urmei. La 
ora asta din zi, orice dragon de stâncă ar dormi la soare. Unul 
sănătos, cel puţin. Dar preferă vizuinele mult mai mici. 


Ca să fiu exactă, preferau vizuinile un pic mai mari decât ei. 


— Nu ai văzut ceva atât de mare pe cer, nu? 

Bineînţeles că nu: el și domnul Wilker și-ar fi rupt picioarele 
încercând să vină să ne spună cât mai repede. 

- Nici nu văd cum ar putea zbura ceva așa de mare, s-a încruntat 
Jacob. Desigur, nu prea înțelegem cum funcționează nici măcar la 
dragonii pe care i-am văzut. Încă nu știm de ajuns despre anatomia 
lor. Dar cu siguranţă trebuie să fie o limită. 

-O limită la ce? 

M-am bucurat să văd că și Jacob a sărit un metru în sus la 
întrebarea lui Iljish. Băiatul era de departe mai liniștit pe pământ 
decât oricare dintre noi, dar vorbea mult mai tare. S-a uitat uimit 
când i-am făcut semn să tacă. 

— Nu a văzut nimeni niciodată un dragon atât de mare, a spus mai 
încet, odată ce i-am explicat. Nu în afara poveștilor. 

Povești ca acelea despre Zhagrit Mat? Nu aveam de gând să 
calculez anvergura aripilor la creatura aceea. Era asociată cu ruinele, 
oricum, nu cu peștera. Asta, dacă presupuneam că Dagmira avea 
dreptate. 

Jacob s-a îndreptat, uitându-se înapoi unde aruncasem proviziile 
aduse cu noi. 

- Bine. Acum e perioada cea mai sigură să explorăm; nu câștigăm 
nimic dacă amânăm. 

Gândindu-mă acum la momentul acela, îl suspectez de un act de 
bravadă, nedorind să-și arate frica în faţa soției. A avut efectul 
salutar de a-mi induce și mie un curaj similar, chiar dacă nu era ceea 
ce intenționase. 

— Sunt întru totul de acord. Avem torte de vreun fel în pachet? 

Bravadă sau nu, ne-am apropiat de peșteră cu grijă, furișându-ne 
pe la baza peretelui suspendat până la gura cavernei. Apoi ne-am 
oprit toți trei, ascultând cu atenţie dacă se aude vreun sunet. N-am 


auzit decât picăturile de apă care cădeau neîncetat și liniștea cu ecou 
a unui spațiu gol. Jacob a intrat primul, urmat de Iljish, amândoi 
țintind cu puștile. Un moment am rămas afară, cu torța neaprinsă în 
mână. Stăteau lângă perete, nedorind să li se vadă umbra în lumina 
de afară. Podeaua s-a aplecat în fața lor și atunci am văzut ceea ce 
semăna cu un tavan jos — zimţat cu stalactite ca gura unui dragon; o 
imagine la care nu puteam să nu mă cutremur — nu era nimic de felul 
acesta. Peștera se deschidea în aer liber aproape de partea de sus, iar 
acum bărbaţii coborau spre adâncuri. 

Au coborât, Jacob afundându-se înaintea lui Iljish, mai departe și 
tot mai departe, până când de-abia am putut să-l mai zăresc în 
întuneric. Apoi s-a mișcat, iar peste o clipă s-a întors să mă cheme. 
Jacob nu văzuse și nu auzise nimic. Puteam risca să luminăm. 

Am scos un chibrit și am aprins torța. Aveam și felinare, dar n- 
aveau nici cea mai mică putere în acest neant (abis) enorm și negru. 
Nici chiar flacăra strălucitoare a torței nu crea mai mult de o insuliță 
de lumină, bâțâindu-se agitată în jurul meu în timp ce-mi croiam 
drum în jos să mă alătur bărbaților. 

— Stai în spatele meu, Isabella, a murmurat Jacob, neîntorcându-se. 
Nu vreau să mă orbească torta. 

În cazul în care avea ce să împuște. Dar în peșteră domnea o 
atmosferă mormântală. Subconștientul aude respirația, mișcările 
ușoare, toate sunetele vieții, iar aici nu auzeam nimic. Nici după ce 
am examinat împrejurările nu am văzut vreo urmă asociată cu 
vizuina de dragon. Stânca de deasupra noastră căpăta forme ciudate, 
stalactite și stalagmite și lucruri pentru care nu am nume, straturi de 
piatră curgătoare pe care nu le-aș fi crezut, dacă nu le-aș fi văzut cu 
ochii mei. 

Ceea ce am observat însă, abia simțindu-se la intrare, dar din ce în 
ce mai puternic pe cât înaintam, era mirosul. 


- lac! am șoptit, dorindu-mi pentru prima dată în viață să am unul 
din buchețelele acelea ridicole de flori pe care tinerele domnite le 
cară de colo până colo și pe care le miros de fiecare dată când vor să 
insulte în mod politicos. 

- Ce-i aia? Ouă de dragon care s-au clocit? 


- E sulf, mi-a șoptit Jacob, sibilantele 12 noastre crescând din 
stâncă, auzindu-se șoptit până în adâncurile peșterii. Trebuie să fie o 
sursă pe aici, pe undeva. 

Niciunul dintre noi nu era chimist, așa că voi adnota comentariul 
soțului meu cu un detaliu din tratatul geologic excelent al domnului 
Pegshaw, Metode de formare a peșterilor în diferite ecosisteme, care avea 
să devină mult mai relevant mai târziu. Mirosul de ou clocit nu 
venea de la depozitele de sulf, ci de la hidrogenul sulfurat care se 
scurgea de la o sursă mai îndepărtată. (Eram extrem de norocoși că 
nu avea concentrația destul de mare cât să reprezinte un risc de 
incendiu și că nu am mers destul de adânc în peșteră ca să dăm peste 
buzunare mai puternice.) Când întâlnește apa, gazul acesta formează 
acidul sulfuric, care a creat sistemul peșterii, a cărei cea mai 
importantă cameră o studiem acum. Peșterile din Drustanev, așa cum 
sunt acum numite, au făcut obiectul eforturilor de cartografiere ale 
speologilor de mai târziu și, din câte am înţeles, cele mai accesibile 
părți ale lor au devenit un fel de atracţie turistică în anii recenți. Dar 
întreaga întindere a sistemului este încă necunoscută, iar golul imens 
în care am intrat nu a fost elucidat de cunoaștere. 

Cu siguranță ne simțeam ca niște intruși, dar, cum podeaua se 
ridica uneori, Jacob s-a aventurat mai departe de perete. Nu ne era 
frică că ne vom rătăci, nu atât timp cât puteam vedea ovalul pal al 
gurii peșterii la capătul versantului. Și, înainte să ajungem prea 
departe, am găsit ceva cu totul neașteptat. 


Am crezut la început că e altă formaţiune în stâncă. Lumina a 
strălucit ciudat în jos și am constatat, mai întâi cu o surprindere 
curioasă, apoi cu un șoc neplăcut, că era un morman de carne în 
putrefacție. 

Un morman în care se putea desluși un membru. 

Mai exact, o pulpă de dragon. 

Cred că, dacă mirosul sulfului nu ar fi acoperit mirosul concurent, 
m-aș fi simţit foarte rău. La cum se prezenta, m-am dus cu gândul la 
ipoteza inițială, aproape înlăturată: că aceasta era de fapt o vizuină a 
unui dragon de stâncă puternic, dar care-și mânca și semenii. Ideea, 
nu mirosul, a fost cea care mi-a întors stomacul pe dos. 

Iljish era sinistru de fascinat, ducându-se să inspecteze. Jacob s-a 
întors, destul de nesăbuit, să se holbeze direct la mine și la torță. 

- Isabella... a spus. 

Propria mea logică urma aceeași pistă. Piciorul nu fusese mâncat. 
Fusese aruncat aici, probabil mai zdrobit de cât era, și apoi lăsat. Nu 
puteam ghici gradul de putrefacție, nu în acest mediu, unde nici 
măcar muștele nu ar veni... dar știam doar doi dragoni de stâncă 
care muriseră recent. lar pe unul dintre ei l-am examinat destul de 
detaliat înainte să-i dispară trupul. 

Aceasta era, eram sigură, pulpa dragonului nostru dispărut. 

Și nici nu era singura. Mai departe, am descoperit ceea ce bănuiam 
a fi părțile rămase din bestie, chiar dacă până atunci se cam duseseră 
și nu puteam face o legătură. Puteam distinge cât să fim siguri că 
într-adevăr a fost rupt în bucăţi, așa cum a indicat domnul Wilker în 
dimineața aceea șocantă, dar nu a fost luat pentru a fi mâncat. În 
schimb, dragonii i-au purtat rămășițele aici. 

De ce? 

Explorasem deja de ceva timp, așa că torța mea se cam ducea. 
Aerul nociv începuse și el să ne afecteze. Luându-l și pe Iljish, ne-am 


retras în liniștea verde a viroagei și ne-am prăbușit pe niște bucăţi de 
stâncă la îndemână ca să ne putem vedea și ca să avem o discuţie pe 
care băiatul nu o putea urmări, pentru că vorbeam în scirlandeză. 
Niciunul dintre noi nu era capabil să-și exprime ideile în vystranieză. 

— Ai auzit vreodată de cimitirele elefanților? m-a întrebat Jacob. 

— Doar în câteva povești setimentale, am spus, ștergându-mi 
sudoarea de pe frunte. 

Acum soarele era la amiază, umplând putinul aer rămas cu 
căldură, dar nu puteam spune sincer că asta era cauza transpiratiei 
mele. 

- Credeam că sunt o idee dezgustătoare inventată pentru copii. 

Jacob și-a clătit gura cu apă și a scuipat-o într-un tufiș, încercând 
să scape de gustul sulfului. 

— Ar putea fi adevărate sau nu. Hilford ar ști. Dar cimitirele de 
dragoni... nimeni n-a speculat vreodată așa ceva. 

— Nu știm dacă este un cimitir, i-am subliniat. O înmormântare, 
depunere sau oricum ai vrea să-i zici nu înseamnă un tipar. Dar, 
dacă ar fi fost și alte cadavre, până acum s-ar fi dezintegrat. 

Pentru că sunt o femeie practică, mi-a trecut prin cap că am putea 
verifica teoria cimitirului omorând alt dragon ca să vedem dacă 
semenii lui îl vor căra la fel. Dar, chiar dacă sunt pentru împușcarea 
creaturilor de dragul științei, am refuzat această cruzime doar ca să- 
mi răspund la o singură întrebare. 

Într-adevăr, eram mai puţin optimistă că vom termina cu totul 
acum, când mă confruntam cu ideea că dragonilor chiar le pasă de ce 
se întâmplă cu confrații lor. Părea o chestie specifică oamenilor — 
ceva care ne deosebea de animale. Dacă-și plângeau semenii... 

Cel puțin acum nu ne mai temeam de întoarcerea vreunei regine- 
dragon, chiar dacă eram atenţi să nu cumva să apară vreun dragon 
de mărime normală care să viziteze viroaga. Într-adevăr, m-am trezit 


întrebându-mă dacă bestia omorâtă de noi fusese ruptă în bucăţi 
fiindcă era prea grea ca s-o care frații săi. Fără un dragon îmblânzit 
cu care să încerc diverse greutăți, nu puteam fi sigură. Sau poate 
dacă observam unul când ar căra un urs... mi-am îndreptat 
gândurile la o întrebare actuală. Era asta o aberaţie sau un tipar? 

Conștienți că trebuie să escaladăm iar prăpastia înainte de a 
deveni prea târziu, puteam să explorăm doar puțin mai departe. Cu 
torțele în mână, ne-am întors în peșteră, găsind încă o dată grămada 
în putrefacție (atunci, nu ne-am imaginat-o) și despărțindu-ne de 
acolo. 

Aproape că am scăpat din vedere proba. Acolo se aflau, după cum 
am spus, multe formaţiuni ciudate în stâncă; un băț în plus ici, 
altceva acolo, abia dacă îmi mai atrăgeau atenţia. Mi-e rușine să vă 
spun că aș fi putut rata tot, dacă nu m-aș fi împiedicat efectiv de 
ceva. 

Am scăpat jos torta, iar Iljish a ridicat-o. Jacob a venit să mă ajute 
și s-a oprit la jumătatea drumului când mă ridica. Tocurile mi-au 
alunecat peste stânca netedă, făcându-mă să-mi rup posteriorul și să 
scot un sunet indignat. 

- Dacă ai de gând să te oferi, atunci te rog să nu... 

Apoi am văzut ce ochise. 

leșea în afara unui morman, incrustat cu ace precum cristalele (pe 
acelea nu le spulberasem cu piciorul), dar încă putea fi recunoscut ca 
epifiza unui os lung. Deformat și pe jumătate îngropat cum era, nu 
puteam să-mi dau seama precis. Un femur de dragon mic sau poate 
humerusul brahial al unuia mai mare. Prea mare să fie al unui urs — 
asta era sigur. 

- De ce nu s-a dezintegrat? a întrebat Jacob în șoaptă. 

Dintr-odată, mintea a început să-mi funcționeze iar. Fusesem atât 
de absorbită de minunea aceea de cimitir de dragoni, că uitasem 


complet osteopologia dragonului: oasele nu supraviețuiesc mult 
după moartea dragonilor. Chiar și cele ale dragonului vânat ar fi 
trebuit să se deterioreze de mult, adică să se prăbușească sub propria 
greutate. Era clar că acesta fusese aici de ceva timp ca să se formeze o 
stâncă în jurul lui. Până acum, ar fi trebuit să fie praf și pulbere. 

Am schimbat priviri mirate cu Jacob. Punându-mă pe picioare fără 
ajutor, mi-am luat torta de la Iljish și am fugit înapoi prin peșteră, 
spre locul unde lăsasem cadavrul dragonului. 

Carnea putrezită nu mă mai împiedica acum. Mi-am băgat mâna 
în ea, căutând. Destul de sigur, unele oase mi s-au sfărâmat sub 
degete, dar nu toate. Am strigat la Jacob, vocea mea făcând un ecou 
nebunesc în stâncă. 

— Trebuia să fi dispărut complet până acum, nu? Așa spunea 
Lordul Hilford. 

- Da, a strigat și el. Isabella, vino să vezi! Cred că tot ce-i aici sunt 
oase! 

Am mai traversat o dată peștera. Cum de nu am căzut să-mi rup 
gâtul, alergând pe suprafaţa netedă și denivelată, nu voi ști 
niciodată. Jacob i-a dat torţa lui Iljish, care, uimit, ciocănea în roca 
zgrunţuroasă cu tocul puștii. În curând a spart puțin din ea și mi-am 
dat seama ce voia să zică: ceea ce am luat drept o formaţiune a 
peșterii era de fapt un strat de sedimente pe un morman de oase de 
dragon. 

Nu mai era nicio îndoială. Orice os care fusese acolo îndeajuns de 
mult ca procesul acesta să aibă loc trebuia să fie praf de ani. 

— Este cumva...pietrificat! am spus uluită. 

Jacob și-a ridicat pușca din nou, apoi a lăsat-o în jos cu putere. 

- Nu, doar le distrug. Avem nevoie... 

S-a oprit, neajutorat. Aveam nevoie de ustensilele unui sculptor în 
piatră, ceva atât de delicat cât să dăltuiască rămășițele din matrița lor 


de piatră fără să le strice. Dar n-aveam nimic de genul acesta la noi — 
nici în peșteră și nici în Vystrana. Cine s-ar fi gândit că vom avea 
nevoie de ele? 

— E normal să fie mai multe mostre aici, am zis, chiar dacă-i 
împărtășeam frustrarea. Important e să le ducem ceva înapoi 
Lordului Hilford și domnului Wilker să vadă. la mai multe pietre și 
vom sparge acest os lung. Nu-l vom avea pe tot, dar e mai mult decât 
nimic. 

Cu o expresie chinuită pe față, Jacob a lovit cu pușca locul unde 
osul lung ieșea din grămadă, totuși spărgându-l bine. Am adunat tot 
ce am putut și ne-am fi dus să căutăm mai multe, cu excepția lui 
Iljish, care m-a tras de mânecă. 

- Vă rog, doamnă... 

M-am uitat să văd ce-mi arăta și am văzut lumina de la gura 
peșterii începând să apună. Dacă trebuia să escaladăm prăpastia 
înainte să se întunece, atunci trebuia să plecăm curând. 

Fără tragere de inimă, eu și Jacob ne-am luat recompensele și am 
părăsit peștera. Chiar și cu frânghiile noastre, să escaladăm peretii 
prăpastiei nu era o treabă ușoară. Mă descurcam oarecum pe 
bucăţile unde puteam pune piciorul, dar ultimii șase metri, pur 
verticali, m-au înfrânt. Nu aveam nici cel mai mic indiciu cum să mă 
cațăr cu o frânghie și nici putere în brațe cu care să pot urma 
sfaturile bine intenționate ale lui Jacob. Până la urmă, l-am lăsat pe 
Iljish să mi-o ia înainte, apoi am păstrat linia în timp ce ei doi mă 
trăgeau cu toată forța. (De la asta și de la alpinism cred că am lăsat 
destulă piele pe stâncile alea cât să mai acoperi un om.) 

După ce am împachetat fragmentele noastre de oase cât de bine 
am putut, am mâncat fuga, apoi ne-am culcat. Sau am încercat. Jacob 
a luat prima veghe și știam că a făcut-o pentru că era la fel de treaz 
ca mine. 


Întorcându-mă pe o parte să-l privesc, i-am spus: 

— Crezi că ar avea de-a face cu atacurile? 

Bineînţeles că și el considera la fel. Și-a încrucișat brațele peste 
genunchi. 

- La început așa am crezut când am găsit cadavrul. E posibil să fi 
avut loc o schimbare în comportamentul dragonilor, de își aduc 
morții aici și devin agresivi cu oamenii. Dar acum, cu oasele astea 
noi sau mai degrabă vechi ... acestea trebuie să fi fost aici de ani, 
Isabella. Cine știe câți. Cu mult înainte să înceapă atacurile. 

- Doar dacă vine și pleacă. Poate că dragonii atacau oamenii când 
oasele astea vechi erau deja aici. Dacă erau oameni în regiune. Cum 
bine zici, cine știe cât de bătrâne sunt. 

— Dar, atunci, care-i logica? De ce ar începe dragonii să-și aducă 
morții aici, apoi s-ar opri ca să înceapă iar și de ce ar trebui să aibă 
legătură cu atacurile? Nu, pare mai logic să fie o boală. 

Totuși, nu una provenită din faptul că-și mănâncă semenii. Am 
luat un beţișor și l-am înfipt în pământ, lângă pătură. 

— Poate că are de-a face cu Zhagrit Mat. 

Ochii i-au scânteiat cu ultimele licăriri ale focului. Mai întâi nu a 
răspuns. Apoi a dat din cap, înclinându-l până aproape că și l-a lăsat 
pe mâinile încrucișate. 

— Aș zice că este o superstiție prostească. Dar nu mai sunt sigur de 
nimic. 

- Zhagrit Mat s-a apucat să bântuie satul abia după ce am fost eu 
la ruine, am spus. Atacurile au început mai demult. Dar asta nu 
înseamnă că nu-mi scapă ceva. 

Ultimul buștean care ardea s-a prăbușit într-un morman de 
tăciuni, cu un zgomot înăbușit. 

- Nu o să-ți dai seama dacă te agiti, m-a avertizat el. Odihnește-te, 
Isabella! Și speră să primim ceva răspunsuri de dimineaţă. 


Iar eu mi-am tras pătura până pe umeri și am așteptat să-mi vină 
somnul. 


CAPITOLUL 18 


Răspunsul Lordului Hilford pentru boier — Alte necazuri 
nocturne — Consecințele de dimineaţă — Intoarcerea la ruine 
— Ce am văzut acolo cu Dagmira 


Drumul de întoarcere în Drustanev a fost mai rapid (chiar dacă 
mai pedepsitor pentru genunchi), am coborât spre sat și, din fericire, 
niciun dragon nu ne-a tulburat. Aveam o vedere splendidă la casa lui 
Gritelkin în timp ce ne apropiam și am zărit semnele care indică 
activitatea și care spuneau că cineva s-a reîntors. 

S-au dovedit a fi atât Lordul Hilford, cât și domnul Wilker, fiecare 
după ce va fi tras tare, de vreme ce se întorseseră atât de devreme. 
Doar... 

— Aţi reușit să vă vedeți cu boierul? am izbucnit eu cum am intrat 
în camera de lucru, dintr-odată făcându-mi griji că ceva ar fi putut 
să-l întoarcă pe boier din drum. 

- Da, dar unde dracu’ aţi fost? a replicat contele și a continuat 
înainte să-i pot răspunde, dând clar de înţeles că întrebarea a fost 
retorică. 


— Serios, Camherst, pentru un bărbat atât de reticent la ideea de a- 
și lua soția în Vystrana prima dată, acum, că ești aici, ești remarcabil 
de dornic s-o târăști de colo până colo. 

Jacob părea că s-a rușinat. Cât despre mine, eram luată prin 
surprindere. Nu era genul Lordului Hilford să vorbească așa, mai 
ales că fusese atât de agreabil înainte. 

- Jacob nu m-a târât nicăieri, am spus cu asprime. Am plecat într-o 
drumeție încântătoare și am descoperit ceva complet necunoscut 
științelor naturii despre dragoni, dar nu veţi afla despre ce e vorba 
până nu-mi spuneți de ce v-aţi răzgândit în privința soțului meu într- 
o asemenea măsură. 

Domnul Wilker stătea pe un scaun la fereastră, cu faţa în mâini. 
Acum s-a ridicat și a spus: 

- Creatura îl urmărea. 

Am clipit. 

= Ce? 

Toate gândurile mele gravitau în jurul veștilor minunate pe care 
trebuia să le dăm imediat ce ne întorceam. Cam uitasem de ce 
plecase domnul Wilker după Lordul Hilford înainte de toate. 

— Am găsit mai multe urme arse în pământ, a spus. Pe drumul 
spre cabana boierului. 

- L-aţi văzut? l-am întrebat, probabil cu mai mult zel decât era 
politicos. 

Presupun că întâi ar fi trebuit să-l întreb dacă se simte bine, dar 
vedeam cu ochii mei că da. Pe celălalt era cazul să-l întreb. 

- Nu, a spus contele, și nici nu aveam de gând să-l las pe preot să 
mă scalde într-un râu. Dar în noaptea aceea... S-a tras de mustață... 
bine, nu știu ce am auzit. Menkem a declarat că nu mă voi întoarce în 
Drustanev decât dacă îl las să facă ritualul. Tinea de politică să-l las. 


- Noi nu am avut probleme, nimic de genul acela, a recunoscut 
Jacob, de când l-am lăsat să ne... „purifice“. 

- Nici noi, a spus domnul Wilker. 

- Atunci, am stabilit, am zis repede. Fără bântuieli și vă putem 
arăta asta. 

Spre a nu-l induce în eroare pe cititor, trebuie să admit că am dat 
deoparte spiritul lui Zhagrit Mat atât de repede nu doar dintr-o 
rațiune științifică. Reușisem să uit pe jumătate sunetele auzite și 
urmele arse din valea din spatele casei noastre. Nu le negam 
existenţa, dar o trivializam ca să nu se mai repete. Să aud că Lordul 
Hilford fusese urmărit de bestie — sau orice era — m-a enervat rău și, 
ca atare, l-am ignorat. 

Bineînţeles că nu a fost o reacție potrivită și că nu-i recomand 
cititorului. Problemele nu dispar doar pentru că le ignori, ceea ce 
avea să se confirme și în cazul acesta. 

Dar zarurile fuseseră aruncate, iar mostrele din expediția noastră, 
etalate. Ele l-au distras la fix pe Lordul Hilford. Le-a înhățat, 
exclamând, iar domnul Wilker a reacționat cam la fel. Oricum, 
asistentul contelui s-a stăpânit, examinând fragmentele de aproape. 

— Mare păcat că nu aţi putut lua ceva intact! a spus. 

Eu am sărit ca arsă la tonul său critic, parcă sugerând că 
deficienţele erau din lene pură din partea noastră, nu din cauza 
lipsei de echipament. 

— Bucăţile sunt incomplete și atât de incrustate cu minerale, că nu 
pot fi de acord că sunt sigur oase de dragon. Mai degrabă îi aparțin 
unui prădător mai mare, poate un urs. 

- Nu este un urs, am spus tăios înainte ca Jacob sau contele să 
poată răspunde. 

Domnul Wilker mi-a aruncat o privire plină de milă. 


— Și pe ce vă bazati, doamnă Camherst? 


Nu s-a sinchisit câtuși de puţin să fie politicos cu mine, ceea ce m-a 
făcut să mă încordez de parcă aș fi fost strânsă cu cel mai sever dintre 
corsete. 

— Care sunt caracteristicile scheletului de urs? Dacă nu ati fi studiat 
o grămadă de cărți, nu v-am fi adus cu noi, cunoștințele mele în 
domeniu nu sunt nici pe departe mai avansate. Judecata mea trebuie 
luată în considerare. 

— lar ceea ce știu că am văzut în peșteră este de departe mai 
completă decât a ta, domnule Wilker! i-am replicat eu. Am văzut cu 
ochii mei cadavrul dragonului răpus de noi, ale cărui oase ar fi 
trebuit să se facă praf de atunci. Respectivele fragmente sunt temeiul 
pentru judecata mea. 

Nu era frumos din partea mea, dar mi-am exprimat propria mea 
încordare, care nu era chiar atât de vagă, în formula lui de adresare. 
Mi-a înţeles aluzia foarte bine. Domnul Wilker nu era domn din 
naștere, iar la vremea aceea nu înțelegeam ce efort a depus ca să se 
ridice deasupra originii sale umile, să primească o educaţie și să 
ajungă în cercul nostru la același rang științific și social cu Lordul 
Hilford. Prin urmare, nu înțelegeam de ce nu mă suporta pe mine și 
prezenţa mea în această expediție. Dar vina trebuie împărțită în mod 
egal. Niciunul dintre noi nu s-a purtat frumos cu celălalt, după cum 
eram pe cale să dovedesc. 

Domnul Wilker s-a înroșit. 

- Judecata dumneavoastră, doamnă Camherst? Nu știam că aveți 
vreo autoritate în expediția aceasta, cu excepţia creionului pe care 
trebuie să-l folosiţi la desene. Dar, cum i-aţi luat pantalonii soțului 
dumneavoastră, poate că m-am înșelat. 

- la ascultați... a spus Jacob, ridicând tonul. 


— N-ar trebui... am început eu. 


— De ajuns! a dat Lordul Hilford cu pumnul în masă înainte să 
răspundem cine era să spună cel mai de neiertat lucru, eu sau soțul 
meu. Pentru Dumnezeu, Tom! Știi că nu-s oase de urs. Nici măcar 
mineralizate, nu-s nici pe departe la fel de grele. Doamnă Camherst, 
poate că originea lui Tom Wilker o fi inferioară, dar omul s-a ridicat 
singur prin mintea lui strălucită și muncă și mă aştept de la toți să-l 
respectați din acest considerent. 

A făcut o pauză îndeajuns de mare cât să mă apuce rușinea. Apoi, 
pe un ton mai moderat, a spus: 

— Acum, dacă vrea cineva să-mi dea o lupă... 

Domnul Wilker a sărit s-o aducă, prins la mijloc între o privire 
piezișă și roșeața provocată de rușine. Cu mâinile am început din 
reflex să-mi netezesc fustele, dar le-am tras ca arsă când am dat de 
pantaloni. Propria mea față dogorea. Dar mi-am mușcat buza ca să 
rezist impulsului de a-mi cere scuze și a pleca să mă schimb. 

Lordul Hilford a luat lupa și s-a uitat ceva timp la fragmente, 
murmurând emoționat pentru sine însuși: 

— Cât de rău îmi pare că n-am adus un fierăstrău de oase! a spus. 
Dacă am putea tăia o bucată subțire de aici, a continuat, apoi și-a 
adus aminte de prezenţa noastră și s-a uitat în sus. E greu să fim 
siguri. Osul e saturat cu tot felul de minerale. Dar am speculat atât că 
e os de dragon, dacă nu este gol, e foarte poros, de departe foarte 
diferit de ce am găsit în scheletele altor creaturi. De fapt, un 
cristalograf pe care-l cunosc crede că materialul poate fi așezat chiar 
regulat pentru a oferi forță în timp, ce minimalizează greutatea. În 
sfârșit putem avea o mostră care să răspundă la această întrebare! 
Unde spuneai că l-ai găsit? 

L-am lăsat pe Jacob să explice. Bineînţeles că Lordul Hilford avea 
dreptate, dar perspectiva lui nu mergea prea departe. ÎI invidiam pe 
domnul Wilker pentru simplul fapt că în societatea noastră era mai 


ușor să-ți depășești condiţia socială decât faptul de a fi femeie. Ceea 
ce nu era doar nedrept pentru mine, ci în anumite privințe era și 
incorect. Uneori este o mai mare bunăvoință să faci o excepție pentru 
o femeie decât pentru un bărbat, dacă ea are o bună educaţie. Dar la 
frageda vârstă de nouăsprezece ani nu văzusem de ajuns din lumea 
asta ca să înțeleg. 

Din fericire, domnul Wilker părea la fel de dispus ca mine să bage 
totul sub preș, cel puțin pentru moment. Am trimis-o pe Dagmira să 
ia pe sus bucătarul. Și grupul nostru de patru a continuat să discute 
cu însuflețire cât am așteptat cina și apoi pe tot parcursul mesei. 

— Ar trebui să pornesc și eu mâine-dimineaţă să văd totul cu ochii 
mei, a spus Lordul Hilford, doar că picioarele astea bătrâne îmi cer o 
pauză. Poate poimâine. 

Aproape că uitasem despre propria lui drumeție și despre scopul 
ei. 

- Ce a spus boierul? a întrebat Jacob. 

— Ah, ai dreptate. Tom a aflat, dar tu nu. 

Contele și-a lăsat batista deoparte, părând sobru: 

- Nu a mers atât de bine pe cât speram. Khirzoff nu a ieșit s-o 
spună - ar fi părut un neghiob —, dar nu cred ca aranjamentele lui 
Gritelkin să fi fost la nivelul la care mi s-a dat de înţeles că ar fi, 
aranjamentele despre vizita noastră. Se pare că el se aștepta să fim 
turiști scirlandezi. 

- Nu specialiști în științele naturii care fac o expediție, am spus. 

Contele a încuviințat din cap. 

— Acum știe, bineînţeles. l-au ajuns la ureche niște bârfe, fără 
îndoială. Ţin să-ți spun că nu este neprietenos cu știința. Acest 
oaspete al său, Gaetano Rossi, este el însuși om de știință. Dar 
primirea noastră a fost mai rece decât aș fi sperat. 


Jacob mai ciugulise din mâncare, iar acum și-a lăsat cuțitul jos. 


— Așadar, nu ne va ajuta? 

- O, ba da, a spus Lordul Hilford. Omul e un răzeș de-ai lui, la 
urma urmei, și nu se acceptă să dispară pur și simplu. Părerea lui 
Khirzoff este că Gritelkin a căzut pradă unui dragon. Ai lui au avut 
ceva probleme cu atacurile. Dar a promis să înceapă o căutare și 
cineva va veni să ne informeze dacă găsește ceva. Chiar și dacă nu. 

Asta ar fi trebuit să mă liniștească, dar nu m-a liniștit. Foarte 
putine lucruri de la venirea noastră mi-au demonstrat atât de clar cât 
de izolați eram aici: Gritelkin era mai mult decât un sătean obișnuit, 
și totuși absenţa lui a reușit să treacă neobservată în tot acest timp. 

Prin urmare, mi-a ieșit din gură un gând firesc, fără să-mi mai 
ceară voie:. 

- Dar niciunul dintre săteni nu a anuntat dispariţia lui? 

- Așa a aflat Khirzoff prima dată, s-a încruntat Lordul Hilford, 
dând din cap. 

- Un sătean nu ar fi ajuns înăuntru să-l vadă pe boier în persoană. 
Poate că au anuntat, dar nimeni nu a vrut să-l împovăreze pe 
Khirzoff cu această problemă, a zis domnul Wilker. 

Dar nici el nu era prea convins de ce spune. 

— Pot să-l întreb mâine pe primar, a propus Jacob, apoi s-a 
dezmeticit. Dacă ne va ajuta. Sătenii nu ne-au îndrăgit mai deloc, iar 
astfel de ciudăţenii ne-au înrăutățit și mai mult situația. 

— S-o întreb eu pe Dagmira? m-am oferit. Nu aș merge atât de 
departe să zic că mă place, dar cred că mi-ar răspunde. 

Domnul Wilker nu a făcut comentariul defăimător pe care și l-ar fi 
îngăduit mai devreme. 

— Aţi putea încerca, doamnă Camherst, a răspuns Lordul Hilford, 
iar, dacă nu ne iese, l-am putea aborda pe primar. 

După aceea au căzut de acord că ar trebui să-și petreacă 
următoarea zi studiind fragmentele de oase și întrebând despre 


ustensile de tăiat oasele mai delicate (chiar dacă nu aveau mari 
așteptări de la ele) și așa am mers toţi la culcare. 

Dar, așa cum s-a întâmplat adesea în expediția noastră, nimic nu a 
decurs conform planului. 


Peste noapte n-am auzit niciun sunet. Dar alții au auzit, ba chiar și 
vecinii lor se îndoiau de cele spuse de ei, însă dovezile erau clare 
pentru toți cei care le vedeau. 

Să tot fi fost peste zece urme arse în pământ, de jur împrejurul 
satului. Poate mai multe; nu le-am numărat. Aș fi putut s-o fac — ca și 
înainte, când anumite feluri științifice de a gândi îmi asiguraseră un 
remediu împotriva fricii —, dar nu ni se permitea să plecăm să 
cercetăm. 

Nu ni se permitea să trecem de pragul ușii. 

N-aș zice că erau chiar o mulțime. Cum a spus domnul Wilker mai 
degrabă necăjit, în Drustanev nu existau atâția oameni cât să 
alcătuiască o mulțime. Fiind zi, n-au aprins torţe. Dar erau cu diverse 
ustensile în mână, de la bâte de cioban până la sape, da, și câteva 
furcoaie și făceau mare zarvă strigând mânioși. 

Menkem nu era în fruntea lor, dar era printre conducători, chiar în 
spatele lui Urjash Mazhustin, primarul. Când Lordul Hilford a ieșit 
să-i vorbească, bărbatul a ridicat o mână, părând că regretă, dar și 
speriat și hotărât. 

- Trebuie să plecaţi, a spus Mazhustin. Toţi. Luaţi-vă lucrurile și 
plecați, și luaţi și demonul! 

- Haide, omule! i-a răspuns Lordul Hilford, care-și pierduse 
răbdarea. Preotul de acolo m-a scufundat într-un râu. Oare nu ca să 
alungați „demonul“ ăsta al vostru? 

Asta s-a întâmplat când am auzit despre tulburările din altă parte 
a Drustanevului. Dar nu în mod organizat. Deși s-a hotărât ca 


Mazhustin să li se adreseze, sătenii au aruncat cu o grămadă de 
acuze, unul mai speriat ca altul. Stăteam în spatele Lordului Hilford, 
pe treapta de sus a scărilor, cu rochia strânsă în jurul meu. Jacob m-a 
împins înapoi cu o mână grijulie și mi-a șoptit la ureche: 

— Ar fi mai bine să te duci sus. 

- Și așa o să fiu în siguranță, dacă decid să dea buzna în casă și să 
ne ciomăgească pe toți? am șoptit eu. 

— Nu, dar eu m-aș duce undeva unde să nu devin o ţintă ușoară 
pentru ei. 

Vina mi s-a strecurat iar în suflet. Chiar dacă Jacob era prea 
politicos s-o spună, expediţia la ruine avusese loc din cauza mea. Eu 
sărisem la sugestia lui Astimir și îl convinsesem pe Lordul Hilford să 
vină cu mine. Unii de acolo s-ar putea să-și amintească. Mă 
întrebam, cu oarecare amărăciune, dacă ar ataca cineva și casa lui 
Astimir, iar atunci, cu mai puțină frică, dacă deja ar avea de-a face cu 
el. 

La urma urmei, era mai bine să fiu undeva unde sătenii nu mă 
puteau vedea. Vocea primarului m-a urmat în timp ce urcam scările. 

- Menkem nu poate să-i vină de hac creaturii. Acum purtați cu voi 
păcatul lui Zhagrit Mat, iar pentru siguranţa oamenilor mei, nu vă 
pot lăsa să mai staţi în satul meu! 

Mi-am prins degetul mare de la picior de marginea treptei de sus 
și aproape că am căzut. Cuvintele lui Mazhustin îmi răsunau în 
ureche: purtați cu voi păcatul lui Zhagrit Mat. 

Dagmira era în dormitorul pe care-l împărțeam cu Jacob și-mi 
arunca rochiile într-un cufăr, fără să a se sinchisi să le împacheteze. 

— Ce faci? am întrebat-o. 

- E mai bine dacă plecaţi acum, a spus. Sunt măgari care vă pot 
căra lucrurile. Cel puţin o parte, a adăugat cu îndoială, de parcă se 
gândea la mult iubitul fotoliu al Lordului Hilford. 


Părea dornică să ne tocmească măgari, ceea ce presupunea mai 
multă bunătate decât m-aș fi așteptat, ținând cont de atmosfera de 
afară. Dar eu altceva voiam să-i cer. Am traversat camera cu pași 
mari și repezi și i-am zis peste umăr, în timp ce cotrobăiam printr-un 
morman de ciorapi. 

- Dagmira, tu știi cum să ajungi la ruine? 

După cum se holba la mine, credea că am luat-o razna complet. 

- De ce ați merge acolo? 

Obiectul pe care-l căutam mi-a picat în mână din ciorapul în care-l 
ascunsesem. 

— Să înapoiez asta. 

Chiar și în lumina slabă ce venea prin oblon, piatra de foc a 
strălucit. Faţa Dagmirei parcă s-a deformat. 

- Unde ați... și s-a oprit înainte ca întrebarea prostească să-i iasă 
pe gură. Ati avut asta în tot acest timp? 

— În legendele cu Zhagrit Mat e ceva despre pietrele de foc? 

- Nu. Bine, se spune că era bogat. 

Era de ajuns pentru mine. 

— Cu asta și cu câteva desene am venit înapoi de la ruine. Și cu o 
gleznă scrântită. Dacă nu cumva crezi că vreuna dintre ele ar fi 
răspunzătoare pentru problema creată, atunci piatra e de vină. 

Dagmira a făcut un pas înapoi, dând din cap. 

- Nu pot merge acolo. Asta ar face și mai rău. 

— Nu trebuie să intri în ruine, am spus nerăbdătoare. Doar du-mă 
în apropierea lor sau nici măcar până acolo. Pot să mă descurc și 
singură dacă îmi arăţi drumul în mare. Dar, dacă începem, trebuie s- 
o facem curând. 


Mi-am aruncat rochia și am luat primul rând de haine. 


Nu aveam de gând să-i pun prietenia la încercare în felul acesta, 
mai ales că nu eram sigură că pot s-o numesc „prietenie“. Poate doar 
că nu accepta cu dragă inimă neutralitatea. Dar ea s-a relaxat cât să-l 
trimită pe Iljish cu noi la peșteră, iar acum, după un moment de 
ezitare, a venit să mă ajute să mă îmbrac. 

— Știu un drum mai scurt a spus. Dar este greu. 

După drumețţia la peșteră, nu mă mai descuraja atât ideea unui 
urcuș extenuant. Și chiar dacă Lordul Hilford reușise să vorbească cu 
gloata de jos — care, după cum suna, făcea progrese —, cu cât se 
stabilea ceva mai devreme, cu atât mai bine. 

Aproape că avea sens ... atât timp cât nu mă gândeam la pericolul 
pe care-l reprezentau dragonii. 

Am rupt o pagină din carnet și am scris iute un mesaj, apoi am 
murmurat către Dagmira: 


— Arată-mi drumul! 


Drumul Dagmirei era într-adevăr mai scurt decât al lui Astimir și 
mult, mult mai greu. Decât să ocolim pe la sud într-o zonă mai 
prietenoasă, iar apoi s-o luăm spre ruine, ne-am dus drept, pe un 
drumeag mai potrivit pentru o căprioară decât pentru o femeie, 
aproape vertical. 

Picioarele mele erau în mare suferință după eforturile din zilele 
precedente, dar strângeam din dinţi, refuzând să scot vreun sunet. 
Cel puţin, aveam un bagaj ușor. Cum de data aceasta nu aveam 
intenţia să admir peisajul, Dagmira mi-a promis că ne vom întoarce 
până se lasă întunericul. 

Mă gândeam s-o întreb despre Gritelkin în timp ce mergeam, dar 
nu aveam aer de risipit căutându-mi drumul pe-o parte a văii, apoi 
m-am târât spre partea cealaltă, pufăind tot timpul ca niște foale. Mi- 
am permis doar o pauză scurtă, regretând că nu mă gândisem să-mi 


pun iar pantalonii. Nu era prima dată în viață când invidiam 
dragonii pentru aripile lor. 

Drumul Dagmirei era, cel putin, bine adăpostit de copaci, ceea ce 
reducea riscul de a le atrage atenţia dragonilor. Iar, dacă calculele 
mele erau corecte, urma să ne aducă înapoi la ruine, ceea ce era 
perfect pentru mine. Părea cel mai bine să las piatra focului unde o 
găsisem și, cu cât aș petrece mai puțin timp în locul blestemat, cu 
atât mai bine. 

Exact când credeam că am ajuns la capătul puterilor, Dagmira s-a 
oprit să mă aștepte. 

— Aproape am ajuns, a spus când eu încercam să-mi recapăt suflul, 
atât cât să beau apa fără s-o aspir. Nu voi merge cu dumneavoastră, a 
adăugat vehementă, de parcă aș fi uitat. 

Am aprobat dând din cap și mi-am șters apa care mi se scurgea pe 
bărbie. 

— Înţeleg. Doar arată-mi încotro s-o iau. 

- Le vedeți de aici, mi-a făcut ea semn spre un morman mare de 
stânci. 

Am aruncat o privire. Dacă era dispusă să vină până la o 
aruncătură de băț de ruine, era mai mult decât mă așteptasem, și cu 
siguranţă, să urc un bolovan nu era un preț așa de mare de plătit. 

După ce s-a uitat îngrijorată după dragoni, s-a cățărat ca o capră- 
de-munte. Am urmat-o cu mai puțină agilitate, rupându-mi tivul 
rochiei cu un zgomot ca de lemn care se crapă. Aproape că mă 
așteptam să se încrunte la mine la auzul sunetului, însă ea, am băgat 
de seamă când am ajuns la un loc mai bun de pus piciorul, stătea 
întinsă pe stâncă și se uita fără să clipească la ruine. 

Oare văzuse dragonul? M-am lăsat ușor lângă ea și mi-am dat 
seama că nu. 


Vedeam bine partea din spate a ruinelor, locul în care căzusem 
prin mica peșteră de dedesubt. Panta de acolo gemea de bărbați: erau 
cel mult zece-doisprezece, agitați ca niște furnici pe un mușuroi 
lovit. Nu eram atât de departe de ei încât să nu le văd părul galben. 
Contrabandiștii staulerieni își vizitau ascunzătoarea. 

- La naiba! am înjurat încet, în scirlandeză. 

De ce nu se mutaseră încă? Asta îmi îngreuna misiunea de a 
înapoia piatra. Oare să încerc să dau roată până la poarta din față și 
s-o arunc unde s-o nimeri? Dar nu aveam siguranţa că nu au pe 
cineva de pază sau că nu sunt mai mulți decât vedeam eu. 

Am deschis gura s-o întreb pe Dagmira ce părere are, dar m-am 
oprit. 

Nu doar în spatele ruinelor, ci în ele erau zece-doisprezece bărbați. 
Pe aceeași parte de zid pe care mă cățărasem era unul care ar fi putut 
fi Chatzkel, căpetenia lor. Cu siguranță mai fuseseră acolo. Și de ce, 
pentru numele lui Dumnezeu, știa Dagmira un drum mai scurt la 
ruine — unul de ajuns de direct să-i permită unui alpinist energic să 
plece și să se întoarcă în aceeași zi —, dacă nimeni nu se ducea acolo 
de frica lui Zhagrit Mat? 

- Ai mai fost aici, nu? am șoptit. 

Dagmira s-a înroșit și mi-a evitat privirea. 

- Copiii fac lucruri prostești. Dar noi știm mai bine să nu deranjăm 
demonul! 

Deci niciunul dintre ei nu luase niciodată ceva din sit? Nici o 
piatră de foc, aș pune rămășag. Asta ar fi o bogăţie de neimaginat în 
Drustanev. O asemenea poveste ar fi la fel de faimoasă ca a lui 
Zhagrit Mat. Dar începeam să mă îndoiesc că piatra avea ceva de-a 
face. 

Aveam de gând s-o mai trag; de limbă, dar ea a scos un zgomot 
scurt și mirat. Luându-mă după privirea ei, am văzut un alt bărbat 


care se mișca printre copaci, cu părul negru, tuns până la umeri și cu 
o căciulă îmblănită pe cap. Nu era staulerian, iar după hainele bune 
aș fi zis că nu era nici contrabandist. 

— ÎI recunoști? am întrebat-o, tot în șoaptă. 

Nu puteau să ne audă, nu de la distanţa aceea, nu credeam că ar 
putea, dar nervii mei o cereau. 

- Nu, a murmurat Dagmira, încă holbându-se. Dar... 

A făcut o pauză. 

— Dar? am îndemnat-o. 

S-a întins și mai mult pe stâncă, de parcă i-ar fi fost brusc frică să 
nu fie văzută. 

- Este unul dintre oamenii boierului. 

Flăcăul avea o pușcă, dar nu era îndreptată spre contrabandiști. 
Mai degrabă se plimba printre ei ca un paznic în timp ce scoteau 
sacii din gaură. Saci micuti, dar aparent grei. Ce era în ei? Nu coniac, 
asta era sigur. Opiu? Nu știam mai nimic despre opiu, doar că planta 
fusese adusă din Yelang, iar acum creștea din abundență într-o 
anumită parte din Bulskevo. Dependenţii o fumau, iar doctorii o 
foloseau ca medicament. Dar forma ei îmi era necunoscută. Așa că 
putea foarte bine să se afle în saci. 

În gând deja mi se forma o cu totul altă explicație pentru 
incidentele de la vânătoare. Avea foarte puţin de-a face cu demonii 
străvechi și mai mult cu bilețelul pe care-l lăsasem în peștera 
contrabandiștilor. 

Am tras un pumn în stâncă, blestemându-mi prostia. Uitasem 
complet de bileţel. O minciună este mai plauzibilă când o crede și cel 
care-o spune. Atât îmi repetasem povestea despre cum îmi 
scrântisem glezna, că nu făcusem decât să-mi ascund propria 
amintire. Acum, că-mi adusesem aminte... 


Mâna Dagmirei s-a oprit peste a mea, prinzând-o. 


— Oprește-te! a șuierat. Vrei să ne vadă? 

Nu, cu siguranţă nu voiam. Contrabandiștii ar putea să se 
gândească la ceva mult mai rău decât la sunete ciudate și urme din 
afara lumii. Încleștându-mi dinții, m-am dat în spatele bolovanului 
până nu am putut să-i mai văd, apoi m-am întors și am sărit jos. 
Briza care trecea prin crăpătura fustei se simţea foarte rece într- 
adevăr și m-a trezit. Jacob și Lordul Hilford ar trebui să audă teoria 
mea mai întâi, înainte să bat câmpiile în fața cuiva din sat. Dar asta 
însemna să ascund complicitatea Dagmirei. 

- Nu mai contează că înapoiez piatra, am spus. Trebuie să le zic 
însoțitorilor mei cât de curând. De asemenea, trebuie să te rog să nu 
spui nimic, cel puțin până nu avem șansa să ne consultăm. 

Mi-a răspuns cu o privire ucigătoare. 

— Știm foarte bine să nu vorbim despre treburile contrabandiștilor. 
Sau despre ale boierului. 

E valabil și pentru Reveka, m-am întrebat, cu iubitul său 
contrabandist? Dar se pare că multe lucruri se întâmplă în 
Drustanev, fără să vorbească nimeni despre ele. Rochia îmi flutura 
sâcâitor. Am rupt cât mai era din ea și am înnodat marginile, astfel că 
acum semăna cu fustanela unei femei emancipate. Cel puțin îmi era 
mai ușor să mă mișc în ea și nu avea cine să mă vadă. 

Valea mi se deschidea în față, aproape la fel de abruptă ca râpa în 
care se afla cimitirul dragonilor. Oftând, am pornit. Mai bine să merg 
pe cel mai abrupt drum decât să fiu undeva în apropierea acelor 
bărbați și, în plus, abia așteptam să povestesc ce am văzut. 


CAPITOLUL 19 


Teoria mea — De pază noaptea — O plimbare în jurul satului 
— Sticle incriminatoare — O întâlnire-surpriză — Adevărul 
despre Zhagrit Mat 


Aproape că mă așteptam ca Jacob să zbiere la mine când m-am 
întors și m-am dus în camera de lucru singură, ca să pot avea un 
dram de intimitate când va zbiera. Dar soțul meu nu s-a mișcat de pe 
scaunul lui de la masă. Îngrijorat, fără să-și ridice capul din mâini, a 
spus: 

— Presupun că n-ai fi o țintă ușoară pentru ei, dacă n-ai fi aici 
deloc. 

— S-a lăsat cu violență? am întrebat, uitându-mă în jur. 

Ceilalți nu erau acolo, dar nu am văzut semne de deranj și nici 
lucrurile noastre nu erau împachetate de plecare. 

- Nu, a răspuns el, ridicându-se în sfârșit. Sunt la saună, a 
adăugat, văzându-mi curiozitatea. Ar trebui să se întoarcă în curând. 
Ai scăpat de piatră? 


Am aruncat-o pe scaunul din fața lui. 


- Nu, și dintr-un bun motiv — dar ar trebui să aştept până se întorc 
și ceilalți, ca să nu mă repet. Ce s-a întâmplat după ce am plecat? 

— Hilford le-a promis că vom participa toţi la o slujbă, a oftat el, în 
templul lor, de Sabat. I-a fost atât de greu să accepte, că parcă și-ar fi 
scos un dinte. Abia are răbdare cu religia noastră, iar cu a altora 
nicidecum. Dar toți au fost de acord că s-a ajuns la această problemă 
pentru că suntem cu toții păgâni. Hilford a negociat cu Mazhustin de 
la o conversaţie la un simplu serviciu, ceea ce mi se pare o mare 
împlinire. 

Nu luasem în considerare religia când constatasem că 
contrabandiștii și copiii din sat se duseseră la ruine fără să aducă un 
demon cu ei. Însă vraja feluritelor noastre frici fusese ruptă; mi s-a 
părut că are o origine mai degrabă umană decât supranaturală. 
Nerăbdarea m-a făcut să sar din scaun, dorindu-mi să vină și ceilalți 
doi. Jacob și-a ridicat o sprânceană, deschizând gura în ceea ce părea 
a fi o urmă de zâmbet. 

— Pari nerăbdătoare. 

— Are vreo legătură cu ce zice fata asta că ai să ne spui? 

Lordul Hilford a intrat în cameră, cu Dagmira între el și domnul 
Wilker, ca un prizonier dus la judecată. Nu s-ar simți prea binevoitor 
cu localnicii, îmi imaginez, după disputa de dimineaţă. 

- Da, am răspuns, sărind s-o salvez pe Dagmira. Cred că se poate 
ca problemele noastre să fie unele obișnuite. 

Am expus situaţia în linii generale, pe de-o parte, pentru a fi mai 
concisă și, pe de altă parte, fiindcă vorbeam în vystranieză, astfel 
încât să priceapă și Dagmira. Ea mi-a confirmat observațiile imediat. 

Și nici nu a fost uimită când am recunoscut adevărul despre cum 
mă rănisem la gleznă. Fata asta era mai deșteaptă decât credeam. Cât 
despre bileţel, am zis: 


— Nu am văzut o soluție mai bună. Și-ar fi dat seama că a fost acolo 
cineva, iar dacă le-aș fi clarificat că a fost nebuna scirlandeză, nu ar fi 
văzut niciun pericol. Chatzkel fusese agreabil când ne întâlniserăm. 
Dar se pare că m-am înșelat. 

- Mare prostie din partea dumneavoastră! a spus domnul Wilker, 
nesinchisindu-se că-și arată furia. Aţi pus în pericol toată expediția! 
Doar pentru că nu aţi putut face cum vi s-a zis, să staţi acolo! 

Jacob a sărit în picioare. 

— Uitaţi ce e! Isabella ne-a fost de mare ajutor. Este treaba mea, nu a 
dumitale, să decid dacă ar trebui ținută în lesă sau nu și am spus 
deja că nu o ţin. 

Era pregătit să vorbească mai departe și o parte din mine și-ar fi 
dorit s-o facă. Habar n-aveam că mă apăra în fața domnului Wilker și 
eram copilăresc de nerăbdătoare să aud ce mai avea de zis. Dar, cum 
nu servea unui scop mai măreț, l-am oprit, punându-i o mână pe 
braț. Adresându-mă domnului Wilker, am spus în liniște: 

— Aveţi dreptate. A fost o prostie din partea mea și am pus în pericol 
expediția. Vor să ne sperie ca să plecăm sau să provoace satul să ne 
izgonească; dacă nu au reușit, ar putea să încerce ceva și mai direct. 
Nu pot face nimic să schimb ce s-a întâmplat. Dar, dacă putem 
dovedi că aceasta este doar o farsă, încă e posibil ca totul să se 
termine cu bine. 

Domnul Wilker era pregătit pentru dispută. Dar capitularea mea l- 
a lăsat fără cuvinte o clipă. S-a lăsat o tăcere foarte ciudată. Jacob, 
trăgând aer în piept mai ușor, căuta să schimbe subiectul. 

— Ar putea cineva să falsifice evenimentele? a întrebat, eliberându- 
se de sub mâna mea ca să poată face câțiva pași. Adică sigur ar 
putea, dar cum? 


Mi-am trosnit degetele la un gând neașteptat. 


- Dagmira. În ziua în care am părut agitată, când veneam de la 
saună, înainte să apară prima urmă de picior, ai văzut pe cineva prin 
împrejurimi când te apropiai? 

A dat din cap, dar oricum nu dovedea nimic. Răuvoitorul ar fi stat 
ascuns. 

— Un fel de aparat care să facă zgomot, a spus Lordul Hilford, 
așezat în fotoliul preferat, cu mâinile împreunate în fața lui. 

Fusese foarte tăcut tot timpul, încruntat, cu ochii concentrați la 
ceva, de parcă se uita la o scenă pe care n-o vedea nimeni. 

- Sună mai degrabă ca un turdun E. Urmele de pași... e greu să fie 
controlate și dibăcite cu foc. 

Domnul Wilker și-a pocnit și el degetele. Nu-mi dădusem seama 
că avem amândoi același obicei. 

- Nu foc, acid! Un acid puternic ar putea arde iarba așa. Ar fi ușor 
să-l torni într-o formă potrivită. Am mirosit ceva în jurul urmei, cred. 
Asta trebuie să fie. 

- Mijloacele și motivul, a spus Lordul Hilford, sunând ca un 
avocat. Oportunitatea... 

— Sunt niște nenorociti vicleni, contrabandiștii! a spus domnul 
Wilker. O rog pe doamna Camherst să mă scuze. 

Acest mister, odată ce a intrat în el, se pare că l-a distras de la pica 
pe care mi-o purta. 

— Atât de vicleni, încât să intre și să iasă din sat fără să fie văzuţi? 
Chiar și în plină zi? a întrebat Jacob neîncrezător. 

- Poate iubitul Revekăi, a vorbit Dagmira, uimindu-ne pe toți. 

Nimeni nu ar crede nimic dacă l-ar vedea furișându-se noaptea, la 
urma urmei. 


— Poţi s-o întrebi dacă a fost pe aici în ultimul timp? 


M-am ales cu o încruntătură. lar îmi depășisem limitele 
amestecându-mă în treburile satului. Am ridicat mâinile s-o opresc. 

— Trebuie să facem ceva să-i punem capăt. Nu e suficient să ne dăm 
cu presupusul. Dacă Reveka ne-ar ajuta, am putea foarte simplu să 
vorbim cu bărbatul. Dacă nu, trebuie să așteptăm, presupun. 

Fraza era menită să evoce imagini absolut îngrijorătoare. Dagmirei 
nu-i convenea, dar nu avea ce face. 

— Voi pleca acum. 

Trecea de la vorbe la fapte fără întârziere. Odată plecată, Jacob s-a 
întors spre mine. 

— Spui că unul dintre oamenii boierului era cu contrabandiștii? 

— Supraveghindu-i, am confirmat. Lord Hilford, crezi că bărbatul 
lucra pe cont propriu? Din câte se pare, colabora cu contrabandiștii. 

- Coruptie la gărzile boierului, a spus Jacob. Ar putea să ne fie 
recunoscător că l-am informat. 

Lordul Hilford și-a suflat prin mustață cu un oftat gânditor. 

— Poate. Dar gândește-te ce știm despre Khirzoff: este ambitios și 
are legături în Chiavora. E posibil să fi fost acolo ca să se asigure că i 
se face împărțeala corectă boierului. 

— Ar face el asta? am întrebat, scandalizată. 

(Vă reamintesc: mi-am petrecut tinereţea citind lucrări științifice, 
nu romane senzaţionale. Manda Lewis ar fi putut să-mi spună totul 
despre motivul nobilimii corupte.) 

- N-aș fi prea surprins, a ridicat contele din umeri. Dacă-i oprește 
pe contrabandiști, ar putea foarte ușor să confiște tot ce au, dar 
atunci n-ar mai trece niciunul prin zona asta. Ar ucide gâsca care 
face oul de aur, să zicem așa. Lăsându-i să-și facă treaba pentru o 
mită modestă, se poate bucura de un profit continuu, fără niciun 
efort din partea lui. Asta, presupunând că nu e el însuși consumator 
de opiu. 


- L-aţi cunoscut, a spus domnul Wilker. Părea consumator? 

A obținut un horcăit. 

— Câţi consumatori de opiu cunosc eu, ca să știu semnele? 
Însoțitorul acela al lui ar putea fi un dependent, Gaetano Rossi. Dar 
ei se duc o grămadă la vânătoare, din ce a spus Astimir, ceea ce pare 
a fi mult mai activ decât m-aș fi așteptat de la un consumator de 
opiu. 

Dagmira s-a întors repede. Am recunoscut-o după încruntarea 
care nu-i dispăruse așa cum sperasem. 

— Reveka nu l-a mai văzut de când a pornit ea să-l urmărească, a 
spus batjocoritor, arătând cu mâna spre mine. 

Nu fusesem eu cândva hotărâtă s-o învăţ bunele maniere pe care 
trebuie să le știe camerista unei doamne? Ei bine, acum era prea 
târziu și nu de prea mare ajutor. 

— Asta nu înseamnă că nu a fost aici, a intervenit domnul Wilker. 

Lordul Hilford a pufnit. 

— Încă ești un tinerel, Tom. Dacă ai da roată satului, având ordin 
să-i sperii pe vizitatori, tu ai rata ocazia de a-ți vizita văduvioara cea 
frumoasă? 

Domnul Wilker s-a înroșit, cu ochii la mine, parcă încercând să 
decidă cum să-mi folosească prezenţa ca să-l facă pe conte să nu-i 
mai vorbească atât de grosolan. Nici n-a primit, nici n-avea nevoie de 
vreo șansă. Lordul Hilford a continuat de parcă nu și-ar fi dat seama 
că a spus ceva necuviincios. 

- Bine. Va trebui să prindem vinovatul la locul faptei. E mai bine 
așa. Indiferent dacă este el sau ei. Nu putem renunţa la posibilitatea 
să fie mai mult de unul — vor aștepta oare până vom participa la 
nenorocitul de Sabat ca să demonstreze că nu a ajutat cu nimic? Sau 
ne vor forța să plecăm mai repede? 


În sinea mea, eu bănuiam că e doar unul. Așa s-ar explica de ce eu 
și Jacob avusesem perioada de liniște după purificarea din râu. Tipul 
trebuia să-l urmărească pe Lordul Hilford, în schimb, și era greu să 
tii mai mulți bărbați sub supraveghere. Dar am fost de acord cu 
Jacob când a zis: 

- Nu contează prea mult oricum ar fi. Este evident că trebuie să 
stăm de pază, în fiecare noapte până prindem pe cineva. Dar cum? 

I-am lăsat să discute logica organizării. Erau mult mai buni decât 
mine la astfel de lucruri. Bineînţeles, era greu pentru că nu puteam 
apela la săteni pentru ajutor: erau convinși că Zhagrit Mat bântuie 
noaptea, iar singura cale să-i convingem era să le aducem dovada 
falsului. 

Privirea mi-a căzut asupra Dagmirei. Ridicându-mă și ducându- 
mă lângă ea, am murmurat: 

— Ne crezi? Că nu este un monstru? 

— Dacă este un monstru, îl veți vedea în curând, a ridicat ea din 
umeri și a răspuns pe un ton pragmatic. Dacă nu este... oricum ar fi, 
vreau ca toată povestea să ia sfârșit. 


Pentru prima dată, eram amândouă de acord. 


Niciunul dintre noi nu era nici spion, nici detectiv. Planul final — 
dacă-l pot numi așa fără să râd, ceea ce mărturisesc că e greu s-o fac 
— depindea în primul rând de o cafea tare: fiecare domn va sta treaz 
într-o noapte, uitându-se după tâlhari, și-i va trezi pe ceilalți imediat 
ce aude ceva. Domnul Wilker va sta la pândă în prima noapte, iar 
Jacob în a doua. După cum i-am văzut șoptindu-și unul altuia, deja 
plănuiau cum să-și împartă nopțile și să-l scutească pe Lordul 
Hilford de datoria de a sta de pază. 

(Eu, bineînțeles, eram deja exclusă, fiind femeie. Totuși, bănuiam 
că Jacob se teme că aș merge să-l acuz pe tâlhar chiar eu, fără să cer 


ajutorul mai întâi. În sinea mea, mă gândeam că șansele ca domnul 
Wilker să facă la fel sunt de optzeci la sută.) 

Nu am avut șansa să descoperim dacă planul ar fi avut succes în 
timp. 

V-aţi trezit vreodată de dimineaţă cu un gând care să lumineze 
dintr-odată? Mi s-a spus că asta se întâmplă deoarece creierul se 
gândește la ceva în timp ce dormim și ne prezintă concluziile când 
ne trezim, fără nicio intervenție. Astfel, am simțit că gândul mi-a 
venit din altă parte, o senzație de iluminare sau de neplăcere. 

Ori e mintea capabilă să exerseze același proces când corpul este 
treaz, ori mintea mea este de o lene teribilă și întârzia cu prezentările 
de noaptea trecută. Peste o secundă, Dagmira ne-a spus că sunt urme 
de pași peste tot în jurul satului, de parcă creatura ar fi făcut un 
circuit complet al locului. Asta, desigur, nu ne făcea mai dragi 
localnicilor. Mă tem că din nou contrabandiștii ar putea să-și atingă 
scopul și să ne izgonească înainte să avem șansa de a ne purta bine 
de Sabat. 

Domnii s-au dus afară, chiar și obositul domn Wilker, cu puștile în 
mână, oferind un adevărat spectacol în încercarea lor de a face față 
acestei amenințări supranaturale. Mi-am strâns lucrurile și m-am dus 
să folosesc sauna, pentru că era ziua de baie (sau mai degrabă de 
aburi), iar Dagmira a promis să mă păzească cât stau înăuntru, în caz 
că cineva încerca să mă bântuie din nou. 

Dar când am deschis ușa de la saună, locul era deja ocupat de trei 
bătrâne uscate din Drustanev. 

Nu era o întâmplare. Știau, pentru că așa căzusem de acord, că eu 
folosesc sauna prima și singură, înainte să se curețe aerul și să 
devină irespirabil. Privirile lor mă provocau să protestez sau să mă 
alătur lor. 


Chiar dacă mă obișnuisem să folosesc sauna la comun, atmosfera 
de provocare ostilă m-a descurajat. M-am fofilat ca o femeie de 
societate scirlandeză: am bălmăjit cea mai politicoasă scuză pe care o 
știam și am închis ușa, de parcă totul ar fi fost o simplă neînțelegere. 
Apoi, furioasă, m-am îmbrăcat și am ieșit la aer curat iar. 

Cel puţin nu trebuia să-i explic Dagmirei. Deja găsise hainele 
mătușicilor în coșul de la intrare. Văzând că ies atât de repede, m-a 
certat și a murmurat în șoaptă ceva ce nu cred că era o scuză 
politicoasă. Împreună am luat-o înapoi spre casă. 

Pe la jumătatea drumului, creierul mi-a oferit concluzia, fără 
niciun avertisment. 

M-am oprit stană de piatră în mijlocul drumului. Gândul care 
tocmai m-a copleșit, apărând de nicăieri, nu se potrivea cu lanţul de 
cauzalitate pe care-l luasem de bun. Dar asta nu însemna că greșesc. 
Cu grijă, pas cu pas, am revizuit tot ce știam, pe jumătate sperând să 
găsesc ceva care să-mi demonstreze că mă înșel, chiar dacă eram 
aproape sigură că nu-i așa. 

— Eşti bolnavă? a șuierat Dagmira, venind în fața mea și oprindu-se 
să se uite la fața mea albă. 

Mi-am revenit cu un tresărit. 

- Dagmira, tu știi unde locuiește toată lumea din sat, nu? 

— De ce? s-a încruntat ea suspicioasă. 

Fata era deșteaptă. l-am ignorat întrebarea și i-am dat numele; a 
fost de ajuns. Ochii i s-au mărit. 

— Ce crezi că vei găsi? 

— Să mergem mai departe, am murmurat eu, trecând de la vorbe la 
fapte. Vremea devenea mai bună, după standardele vystranieze, 
oricum, și multe femei vystranieze erau în curțile lor, îngrijindu-se 
de pui și boboci, torcând lâna ori clevetind la poartă. 


Deja se holbau la mine din cauza lui Zhagrit Mat, dar nu voiam să 
le dau și mai multe motive. 

Dagmira m-a urmat. 

— La atâtea urme, trebuie ceva acid, i-am spus încet. 

Am folosit cuvântul în scirlandeză, neștiind cum să zic în 
vystranieză, dar sensul era destul de clar. 

— Și de unde vine este o întrebare bună, dar mai întâi trebuie să fie 
niște sticle cu el. Dacă le pot găsi pe acestea, e dovada de care am 
nevoie. 

- O să mă uit eu pentru tine, s-a oferit. 

Era bine intenţionată și am apreciat, dar... 

— Fiind două, poate una ţine de șase, am spus. 

Am judecat așa nu atât să o pun pe ea să mă acopere, ci mai 
degrabă ca să sugerez că nu ar recunoaște acidul, dacă l-ar vedea. 
Astfel de lucruri nu prea erau de interes pe-acolo (din moment ce-și 
vopseau blănurile cu soluții din plante) și, deși nu eram chimistă, 
știam cât să mă îngrijorez pentru siguranța ei. Orice acid de ajuns de 
puternic să ardă iarba putea să afecteze grav și pielea. 

Măcar aveam puţin noroc: mama țintei noastre era la pat, iar 
Dagmira zicea că își petrece cea mai mare parte a timpului dormind. 
Cât timp nu făceam zgomot, puteam să ne strecurăm înăuntru și 
înapoi afară aproape în secret. 

Am preferat să ne deghizăm în loc să ne furișăm. Întorcându-ne 
acasă, mi-am luat ustensilele de desenat, iar apoi am mers cu 
Dagmira mai departe, în direcția opusă, de parcă am fi căutat ceva 
potrivit să desenez. Am schițat o priveliște a Drustanevului — ceva ce 
ar fi trebuit să fac de mult, indiferent de orice altceva —, apoi m-am 
îndreptat spre marginea satului, oprindu-mă pentru o floare, o 
piatră, un copac interesant. Am început să desenez o casă, dar nu am 
făcut mai mult de trei linii, că femeia a și apărut la poartă să mă 


trimită să-mi văd de drumul meu, ținându-mi un discurs. Puțin câte 
putin, părând că hoinărim aiurea, fără vreo destinaţie, am ajuns 

totuși la casa potrivită. Odată ce a aruncat o privire să se asigure că e 
liber, Dagmira a ținut de șase la ușă, iar eu m-am strecurat înăuntru. 

Ca să fie într-adevăr misterios, ar trebui să vă povestesc despre 
panelul ascuns în perete sau despre un chepeng secret de sub un 
covor, descoperite doar după o căutare înflăcărată. Dar adevărul este 
că am găsit cutia ascunsă sub o bancă și nu mi-a luat mai mult de 
două minute. 

Sticle de acid sulfuric, etichetate în chiavorană. Câteva dintre ele, 
goale și încercuite de urme carbonizate, unde dârele au ajuns în 
părți. 

Zgomotul era slab, nu mai mult de o bătaie de picior pe podea. 
Nervii mei erau atât de întinși, totuși, că am sărit ca arsă...și l-am 
găsit pe Astimir în pragul ușii din camera interioară. 

Greu de spus cine era mai speriat, el sau eu. 

Cu siguranţă el și-a revenit mai repede. S-a năpustit pe ușa de la 
intrare înainte să tip, țâșnind pe lângă Dagmira, care a fost luată prin 
surprindere, și sărind gardul jos, dintr-un hop, speriind găinile peste 
tot. 

— Prinde-l! am urlat, dar era prea târziu. 

Până am ajuns eu la ușă, el era deja în josul pantei, atrăgând o 
grămadă de priviri perplexe, dar nicio încercare de a-i ține calea. 

Bineînțeles că nu. De ce l-ar opri sătenii? Habar n-aveau că era 
omul din spatele așa-zisei bântuieli. 

— La naiba! am lovit în tocul ușii, gest care cel puţin a avut efectul 
salutar de a mă durea atât cât să-mi revin în simţuri. 

Dinspre casă s-a auzit o voce certăreață. Dagmira s-a băgat pe 
lângă mine s-o calmeze pe mama lui Astimir cu o vorbă goală. 


Astimir fusese, deci, în tot acest timp. Ar fi trebuit să-mi dau 
seama. El îl ghidase pe domnul Wilker să-l găsească pe Lordul 
Hilford. Asta i-a dat ocazia să pună semnele lui „Zhagrit Mat“. Nu 
mă mir că eu și Jacob avusesem câteva zile de liniște cât timp fusese 
plecat. Să nu mai zic că Astimir „găsise“ prima urmă, în spatele casei 
noastre. El strigase primul numele monstrului, îndreptând gândurile 
tuturor în direcția potrivită. 

În primul rând, tot el ne dusese la ruine pe mine și pe Lordul 
Hilford. Ceea ce nu se potrivea deloc cu teoria noastră despre 
contrabandiști. 

Oamenii începeau să se uite spre casa lui Astimir. Nu puteam să-i 
învinovăţesc; făcusem ceva gălăgie. Mai bine zis, eu făcusem. Și era 
mult prea târziu ca să mă ascund înăuntru și să sper că nu mă 
văzuse nimeni. 

Mi-am căutat prin vocabularul vystraniez (așa de îngrozitor de 
inadecvat cum era el) cuvinte pentru o cuvântare în care să explic 
motivele tuturor. Din fericire, înainte să deschid gura, m-am gândit 
mai bine. Dându-mi capul pe spate, am spus: 

- Dagmira? Mi-e teamă că vor crede că eu... 

De ce ghidurile de limbi străine pentru călători nu includ oare și 
cuvinte utile precum „înscenat“? 

— ... am făcut să pară că Astimir a făcut-o. (Unii vor crede că 
săptămânile petrecute în Drustanev m-au obișnuit cu propria frazare 
ciudată, dar nu. M-am strâmbat la această exprimare stângace.) Ar fi 
mai bine dacă ai explica tu faptele. 

După o secundă — o secundă tensionată, în care am auzit șoaptele 
suspicioase crescând în spatele meu, iar pielea din spatele umărului 
meu mă mânca de parcă aşteptam să mă lovească ceva —, Dagmira a 
apărut în tocul ușii. Mi-a aruncat o privire acră, din care am înţeles 


că știa că-i impuneam să facă ceva ce nu vrea, dar nu se putea 
contrazice cu logica mea. 

Bineînțeles că a vorbit mult prea repede ca s-o pot urmări. M-am 
concentrat mai mult asupra replicilor date de mulțime: la urma 
urmei, ei erau partea importantă. Oamenii nu păreau convinși. Am 
rezistat impulsului de a o completa pe Dagmira; ar putea să-și dea și 
singură seama și să le spună că testul va scoate tot la iveală diseară. 
Dacă va trece liniștit, va dovedi punctul nostru de vedere sau cel 
putin va începe. 

Totuși, ei voiau mai mult. Încă vociferau urât. Mi-am mușcat buza, 
gândindu-mă la ce va spune domnul Wilker ... apoi am trecut de 
partea Dagmirei. 

- Dacă Dagmira greșește — dacă satul are iar probleme —, vom 
pleca, am spus eu în cea mai bună și îngrijită vystranieză. Vă dau 
cuvântul meu. 

Mi se părea o promisiune rezonabilă. Nu mă gândeam că Astimir 
se va întoarce. Mă văzuse cu sticlele și va ști că-l demascasem. Să nu 
mai zic că, fără acid, i-ar fi cam greu să mai facă alte urme de arsură 
în pământ. Dar era un pariu, la urma urmei, așa că mi-am ținut 
respirația când am terminat de vorbit. 

Cel puţin, murmurele sunau mai promițător. Am prins numele lui 
Mazhustin, o dată sau de două ori, și pe al lui Menkem. 

— Lordul Hilford va fi mai mult decât bucuros să vorbească cu ei, 
m-am oferit. 

Am început să fac planuri în gând cum să mă asigur că vorbesc cu 
Lordul Hilford mai întâi, apoi să scap de ei. Poate că ar fi mai bine 
dacă domnii n-ar fi preveniţi. Îi va surprinde să afle că Astimir e 
acuzat și asta va contribui la înlăturarea suspiciunilor că străinii 
scirlandezi au complotat împotriva unui flăcău din Drustanev. 


— Vino, a spus Dagmira încetișor, împungându-mă cu cutia de 
acid. Lasă-i să se gândească fără tine. 

Nu puteam decât să mă încred în judecata ei despre vecini. În cele 
din urmă, m-am retras să-mi iau ustensilele de desenat, iar apoi ne- 
am făcut drum la poartă, sătenii dându-se la o parte din fața noastră 
ca o mare șovăitoare, și ne-am întors acasă. 


PARIEA A IV-A 


In care primim multe răspunsuri, nu toate plăcute, iar unele 
având un preț blestemat 


CAPITOLUL 20 


Consecințele târgului meu — O invitație de la boier 


Eu cred că în majoritatea cazurilor expresia „a-ţi rupe părul din 
cap“ este o metaforă, dar acum sunt aproape sigură că am văzut 
câteva smocuri între degetele domnului Wilker când și le-a retras din 
cap. 

- Sunteţi nebună? m-a întrebat. 

Am luat-o ca pe o întrebare retorică, dar tot el a răspuns. 

— Bineînţeles că sunteți. A fost evident încă dinainte să plecăm din 
Scirland. Am știut-o de atunci. Nicio femeie întreagă la minte n-ar 
cere să fie implicată în așa ceva. Dar de când aţi ajuns aici!... 

— Odată ce avem una, două nopți liniștite, oamenii vor începe să 
accepte adevărul, a spus Jacob. Isabella are dreptate. Astimir sigur 
nu se va întoarce. Nu la noapte. 

Frustrat, domnul Wilker a scos un sunet nearticulat. 

— Nu trebuie. Sătenii nu ne vor aici și niciodată nu ne-au vrut. 
Acum știu că tot ce trebuie să facă pentru a scăpa de noi diseară e să 
provoace câteva probleme. 


În sinea mea, eram din ce în ce mai încântată de propria istețime. 
Cuvintele lui au fost ca o găleată cu apă rece aruncată peste flacără. 
Mă gândisem la Astimir. Nu și la toți ceilalți. 

— Atunci, noi nu trebuie decât să fim atenţi, am spus, încercând să 
par încrezătoare. 

— Noi? 

Domnul Wilker avea ochii împăienjeniţi cu firișoare de sânge. Mi- 
am amintit că nu dormise deloc după ce stătuse de pază noaptea 
trecută. Poate că de aceea era atât de capricios acum. 

- Da, noi, am replicat, ridicând din bărbie. Nu sunt atât de delicată 
cât să nu rezist o noapte fără somn. Voi sta de pază singură sau cu 
altcineva. Dagmira ar putea să mi se alăture. Sau Iljish. Mai sunt niște 
oameni aici care simpatizează cu noi. 

Pe Jacob l-am auzit murmurând sumbru „Nu mulți“, dar nu i-am 
dat atenție. 

— Știința va triumfa, domnule Wilker. Nu voi fi izgonită din 
Drustanev de o superstiție țărănească. 

Mormăiul lui s-a auzit mai bine decât al lui Jacob. 

- Nu, veţi fi izgonită de furcile și torțele țăranilor. 

Dar a considerat, se pare, că cearta a ajuns la sfârșit, pentru că a 
ieșit valvârtej pe ușă. Mă întrebam dacă am câștigat sau am pierdut. 
Jacob a oftat și s-a aruncat într-un fotoliu. După un moment, a 
întrebat: 

— Câte sticle spuneai că avea? 

— Cinci-șase. 

Soțul meu a dat din cap. 

- De unde Dumnezeu le-a luat? 

Sticlele în chestiune erau cu Lordul Hilford și cu primarul, dar mi 
le aminteam destul de bine. 


— Scrisul de pe etichete era în chiavorană. Jacob, mă întreb dacă 
planul de a scăpa de noi nu a fost pus la punct chiar înainte de a 
ajunge aici. 

Spectrul dispărutului Gritelkin atârna deasupra noastră, mai 
prezent ca niciodată. 

— Atunci, de ce să aștepte atât de mult? a întrebat Jacob. De ce nu 
ne-au făcut necazuri încă de când am venit? 

— Pentru că încă nu fusesem la ruine. Astimir avea nevoie de o 
justificare ca să ne bântuie. 

— Totuși, ar fi putut să te invite mai devreme. 

Era adevărat. M-am gândit la perioada petrecută în Drustanev. 
Invitaţia sosise imediat după întâmplarea nefericită cu 
contrabandiștii. Poate avea de-a face cu ei, la urma urmei. Ei ar fi 
putut să-l aprovizioneze pe Astimir cu acid, dar de ce l-ar avea și ei, 
nu puteam să ghicesc. Nu mă uciseseră — să ucizi o doamnă 
scirlandeză i-ar fi băgat într-un mare bucluc. Ceea ce nu se întâmpla 
dacă doar o speriau. Dar de ce nu mă ameninţțaseră atunci? 

Prea multe întrebări. Mi-am atins piatra de foc din buzunar. Acid. 
Contrabandiști. Atacurile dragonilor de stâncă. Dispariţia lui 
Gritelkin. Șarada cu Zhagrit Mat. Cimitirul dragonilor. Ruinele. Nu 
puteam spune dacă aveam prea multe sau prea puține informații. 
Eram convinsă că cel puţin unele piese se leagă între ele, dar nu 
puteam spune care, iar ele se încăpățânau să nu formeze o imagine 
clară. 

Mi-am spus să iau fiecare problemă pe rând. Ceea ce nu este însă 
mereu înțelept. Nu este întotdeauna timp, iar unele probleme sunt 
mai bine soluționate dacă sunt abordate împreună. Dar în momentul 
acela nu vedeam o urmare utilă a acţiunii, doar că trebuia să mă 
asigur că nu vom fi izgoniți din Vystrana de dimineaţă. Asta era 
prima pe listă. 


Și — încă o dată, mai întâi privitor la cea mai apropiată problemă — 
ar putea fi mai bine dacă după-amiază am dormi cu toții putin, ca să 
fim odihniti la noapte. (În special, domnul Wilker). Am deschis gura 
să-i zic lui Jacob, dar m-a oprit un ciocănit la ușa camerei de lucru. 

Bineînţeles că acasă, în Scirland, am fi avut servitori care să 
primească vizitatorii, să-i întrebe cu ce treabă au venit și abia după 
aceea să ne întrerupă conversaţia cât mai politicos posibil. Aici, în 
Drustanev, îi aveam pe Dagmira, pe Iljish, și pe bucătăreasa al cărei 
nume niciodată nu l-am învăţat. Primii doi erau undeva prin sat, 
vorbind despre trădarea lui Astimir, iar bucătăreasa venea doar de 
două ori pe zi. Prin urmare, m-am trezit cu Jacob clipind la un om 
total străin, fără a avea nici cel mai mic indiciu cine e sau de ce 
intrase la noi în casă fără invitație. 

Era îmbrăcat mai frumos decât un vystraniez de rang mijlociu. 
Haina grea, până la genunchi, era dintr-o lână fină, iar cizmele din 
piele străluceau sub stratul de praf. Era un fel de veșmânt pe care îl 
mai văzusem și, imediat ce mi-am adus aminte, cuvintele mi-au ieșit 
pe gură: 

— Sunteţi unul dintre oamenii boierului! 

Plecăciunea pe care a făcut-o părea străină ochiului meu 
neexperimentat, iar când a vorbit, chiar și urechea mea a putut 
detecta un accent diferit în vystranieza lui. 

— Mă numesc Ruvin Danilovici Ledinski, stolnicul boierului, într- 
adevăr. 

A trecut cu privirea peste mine și s-a oprit la Jacob. 

— Sunteţi unul dintre companionii scirlandezi ai contelui Hilford? 

Jacob și-a adunat gândurile și a venit spre el. Nu mă deranja să am 
puțin mai mult timp pentru ale mele. Primul meu gând, fără noimă 
totuși, era că acest bărbat — acest stolnic sau orice era — venise să ne 
izgonească din Drustanev, ceea ce localnicii nu puteau face. 


— Da, eu sunt Jacob Camherst, iar aceasta este soția mea. 

Mă gândeam că nu era același bărbat pe care-l spionasem la ruine, 
păzindu-i pe contrabandiști. Ledinski era mai în vârstă decât omul 
acela, cu fire de păr grizonante. Căciula de blană pe care o purta 
bărbatul de la ruine putea ascunde detaliul, dar nu credeam. Ceea ce 
elimina cealaltă ipoteză despre motivul pentru care se înființase aici 
sau, cel puţin, îi micșora șansele. 

— Am venit cu un mesaj de la Iosif Abramovici Khirzoff, a spus 
Ledinski. Regretă primirea neprietenoasă pe care i-a oferit-o 
stăpânului vostru, din cauza surprizei avute. Iosif Abramovici n-a 
știut că Gritelkin a adus vizitatori atât de onorabili în satul lui și nu i- 
a plăcut să afle că răzeșul lui a fost atât de nechibzuit. Dar acum 
dorește să se revanșeze. Vă invită pe toți să-i vizitaţi cabana de 
vânătoare și să vă bucurati de ospitalitatea sa. 

Privirea dubioasă pe care a aruncat-o în camera noastră de lucru i- 
a dezvăluit opinia despre condiţiile modeste în care locuiserăm în tot 
acest timp. 

Condiţiile modeste încetaseră (în mare parte) să mă deranjeze, dar 
perspectiva de a petrece câteva nopti în cabana boierului părea 
atrăgătoare. O pauză de la ostilitatea sătenilor, care suspectam că va 
persista chiar după ce ne-am demonstrat punctul de vedere despre 
Zhagrit Mat, și o șansă să-i expun problema cu Astimir și cu 
contrabandiștii lui Khirzoff. Posibil chiar să aflu știri despre 
Gritelkin. Când m-am uitat la Jacob, l-am văzut gândind cam la fel. 

— Trebuie să vorbesc cu Lordul Hilford, bineînţeles, a zis, dar 
stăpânul dumneavoastră ne onorează cu invitația. Când ar dori să 
venim? 

— Am adus cai pentru toți, a spus Ledinski. 

Niciunul nu a înțeles pe moment. 


— Aţi dori să plecăm azi? a întrebat Jacob, cam neîncrezător. 


- Bucătarul pregătește un ospăț în cinstea dumneavoastră, a zis 
Ledinski, dând din cap. 

În cinstea noastră, poate — dar boierul vystraniez avea ceva tupeu, 
dacă se aștepta ca Lordul Hilford să sară la porunca sa. Știam din 
comentariile Lordului Hilford că această clasă a boierilor cuprinde 
mai multe categorii. Cum erau clasaţi vystraniezii nu știam precis, 
dar, dat fiind statutul suzeran al Vystranei, mă îndoiam că este peste 
rangul de conte scirlandez. Privirea încruntată a lui Jacob o oglindea 
pe a mea. 

— Îi voi aduce la cunoștință Lordului Hilford, a spus rece, cu 
dezaprobare. 

Că Ledinski a auzit sau nu, nu mi-am dat seama. Dar a zis: 

— Voi trimite un băiat să vă ajute să vă împachetați lucrurile. 

Apoi a țâșnit din cameră. Jacob a ridicat o mână în semn de tăcere 
când aș fi vrut să vorbesc. 

— Ar trebui să te duci să-i cauţi pe Dagmira și pe Iljish. Îi vrem cu 
noi, cel puţin pe drumul într-acolo. Fără îndoială că Khirzoff are 
propriii servitori care să ne aștepte, odată ce am ajuns. ÎL trimit pe 
Wilker înăuntru și mă duc să-i zic lui Hilford. 

Foarte bine; nu voi spune ce am crezut despre o așa invitație 
peremptorie. Dacă îi vom cere lui Ledinski să aștepte, ar fi mai bine 
să vină din partea contelui. 

Între timp, nu aveam de gând să las un străin să ne facă bagajul. 
Am ieșit în grabă și am văzut-o pe Dagmira în depărtare, certându- 
se cu două femei la poartă. Punându-mi mâinile pâlnie la gură, am 
strigat-o. 

— Adu-l și pe fratele tău! am spus cu un oftat când se apropia. Se 
pare că vom fi oaspeţii boierului câteva zile. 


Nu am refuzat invitația. Urjash Mazhustin se săturase de necazuri, 
supranaturale ori altfel, pe care le provocasem în satul său până 
atunci liniștit. Nu i-a displăcut să ne conducă în afara satului, dar 
când i s-a prezentat această șansă ideală să scape de noi câteva zile a 
susținut ideea cu însuflețire. 

Ledinski credea că putem pleca imediat, numai că nu era atât de 
ușor. Cabana era la trei zile de mers călare de locul unde eram. Caii 
erau un mic avantaj în comparaţie cu măgarii sau cu mersul pe jos pe 
cărările din munți. Trebuia să împachetăm hainele pentru călătorie, 
iar după aceea alte haine mai bune pentru cât vom sta la cabana 
boierului și bineînţeles că stolnicul nu ne-a fost de ajutor când l-am 
întrebat de perioadă. 

— Depinde de plăcerea stăpânului, a răspuns Lordul Hilford 
resemnat. Ceea ce înseamnă că ar putea fi de la o zi la o lună. 

- Nu avem atâtea haine cât să arătăm bine o lună, am spus, cu tot 
cu lenjerie. Dar voi face tot ce pot. Presupun că am vrea să fim măcar 
respectabili o săptămână. E timp de ajuns să se întoarcă cineva să 
mai ia ce a mai rămas, dacă se întâmplă să stăm mai mult. 

Nu-mi plăcea ideea de a rămâne acolo mai mult. Cabana era cam 
în direcția opusă față de peștera-cimitir, pe care încă nu avusesem 
ocazia să le-o arătăm celorlalți doi bărbați. 

Coșurile de pe caii lui Ledinski nu erau de ajuns să ţină tot ce 
voiam să ducem. Și nici nu adusese cai pentru Dagmira și Iljish. Ei 
erau nvoiți să meargă pe măgari și trebuia să mai aducem unul 
pentru restul bagajelor. Să le sortez pe toate mi-a luat mare parte din 
ce mai rămăsese din zi, cu stolnicul fremătând nerăbdător lângă noi. 
Când a devenit evident că nu vom apuca să parcurgem cine știe ce 
distanță, Lordul Hilford a insistat să rămânem în Drustanev peste 
noapte. 


Jacob l-a luat deoparte pe conte și l-a întrebat în șoaptă: 


— Ce înseamnă toate astea privind situația noastră aici? 

Lordul Hilford a ridicat din umeri, făcând pe filosoful. 

- Putem la fel de bine să dormim, dacă putem. Mazhustin părea 
hotărât că nu vom scoate nici măcar un deget pe ușă astă-noapte; el 
și câțiva flăcăi vor sta de veghe. Oricum, ei ar face o treabă mai bună 
decât noi. 

— Dacă nu cumva nu hotărăște vreunul dintre ei că mai bine ne-ar 
vedea plecați. 

— Primarul e un om corect, a spus Lordul Hilford netulburat. A 
recunoscut când l-am înfruntat că mai toți copiii localnicilor se 
provoacă unii pe alţii tot timpul să viziteze acele ruine. Nu ar vrea să 
creadă că Astimir a falsificat așa ceva, ținând cont că e unul de-ai lor, 
dar, dacă este o păcăleală, atunci Mazhustin este hotărât să-l 
condamne pe oricine e vinovat. 

Și, cu asta, trebuia să fim mulțumiți. Și părea să fie suficient, cel 
putin pentru o noapte, căci atunci când ne-am trezit în dimineața 
următoare nu au fost tulburări de raportat. Așa se face că am plecat, 
încrezători, să-l cunoaștem pe Iosif Abramovici Khirzoff. 


CAPITOLUL 21 


Iosif Abramovici Khirzoff — Gaetano Rossi — Opiniile lui 
Jindrik Gritelkin 


Expresia „cabană de vânătoare“ m-a făcut să mă aștept la ceva 
mic, rural: genul de loc în care un gentilom sau un duce s-ar putea 
retrage pentru o săptămână sau două la vânătoare, înainte de a se 
întoarce la confortul reședinței sale mai putin izolate. 

Orice s-ar putea spune despre cabana lui Khirzoff, dar nu că era 
mică. 

Gardul nu era din nuiele și chirpici, ci din scânduri de lemn 
zdravene, cu un acoperiș din șindrilă deasupra porții de la intrare, 
prin ale cărei uși încăpeau și căruțe, și oameni care veneau pe jos. 
Când a ajuns distinsul nostru grup, au tras ivărul și au deschis-o pe 
cea mare, ca să putem pătrunde în curtea spațioasă. 

În față a răsărit o clădire cu trei etaje, construită grosolan din doar 
trei ziduri de piatră, care, cum îngăima domnul Wilker pe sub 
mustață, e posibil să fi fost trântiți acolo de un dragon care migra 
spre Bulskevo. Nu prea mă interesau astfel de lucruri, dar scoicile 


nefinisate din lemnul ornamentat de pe marginile acoperișului și 
arcada octogonală din capăt sigur nu semănau cu nimic din ce 
văzusem la Drustanev. Locul ar fi fost fermecător de rustic, dacă nu 
era un miros neplăcut în aer. Speram că nu vine din bucătărie, căci ar 
fi însemnat că ospățul promis ar fi greu de înghiţit. 

Probabil că ne aștepta cineva, căci un bărbat stătea pe treptele 
cabanei, gata să ne întâmpine. Nu trebuia să fii prea pătrunzător ca 
să ghicești că era Khirzoft însuși. Avea o haină până la genunchi, din 
mătase adusă din străinătate, cu mai multă broderie decât toate 
veșmintele celor care-l urmau. Bărbatul învăluit în splendoarea 
aceea, cu o minunată barbă grizonantă, bănuiam să aibă vreo 
cincizeci ori cincizeci și cinci de ani. 

A rămas pe loc când noi am descălecat, dar a întins mâinile larg și 
a rostit cu o voce care a tunat prin curte: 

— Bine ați venit, invitaţi de onoare, bine ați venit! 

Spre surprinderea mea, vorbea în chiavoreană. Datorită poziției 
favorabile pentru negoţ pe care țara aceea o avea în Anthiopa, limba 
le devenise cunoscută multora, bineînţeles, și toți din grupul nostru 
o vorbeau mai fluent decât vorbeau vystranieza. (De asemenea, după 
cum am aflat ma târziu, puţini dintre boierii Vystranei chiar vorbeau 
limba supușilor. Tineau mai mult să folosească Bulskoi, idiomul 
țarului lor, bazându-se pe trimișii lor teritoriali să comunice cu 
localnicii, iar Khirzoff nu făcea excepție.) Dar am bănuit că motivul 
pentru această alegere era mâna lui dreaptă: un bărbat cu înfățișare 
măslinie și cu un fel de a se îmbrăca ce demonstra că e chiavoran get- 
beget. Acesta trebuie că era prietenul lui învățat. 

Trăgând această concluzie, contele i-a răspuns la salut pe limba lui. 

— Este o onoare să fim primiţi în casa dumneavoastră, Iosif 
Abramovici, a început Lordul Hilford, urcând scările. 


N-a putut să-și ascundă însă o tresărire. Deși mersesem în cortul 
de calitate de la Ledinski, drumul lăsase urme asupra articulaţiilor 
dureroase ale bărbatului. 

— Sunt Maxwell Oscott, conte de Hilford. 

Apoi ne-a prezentat pe fiecare, unul câte unul. L-am suportat pe 
Khirzoff să mă pupe pe ambii obraji ca la Bulskoi, deși mi-aş fi dorit 
să fi uitat gestul prietenesc de a ne întâmpina și să fi avut obiceiul 
mai civilizat al scirlandezilor, care le permiteau oaspeților ca mai 
întâi să aibă la dispoziție câteva momente în care să se împrospăteze 
repede. Eu aveam rășină în păr, unde mă lovise o creangă de copac 
și-mi deranjase boneta. 

După aceea gazda noastră ne-a prezentat prietenului său. Gaetano 
Rossi s-a aplecat peste mâna mea cu o curtoazie formală pentru care 
i-am fost recunoscătoare; mi-am ales cel mai nepotrivit moment să- 
mi amintesc de glumele de acasă ale lui Jacob, despre dansatoarele 
chiavorene. 

— Dar veniți! E târziu, a spus Khirzoff, când s-au terminat 
prezentările. Am servitori care vă așteaptă înăuntru. Vă puteți 
trimite țăranii. 

Cred că disprețul cu care a rostit cuvintele nu mi-a picat bine. Se 
prea poate ca Dagmira să fi fost o cameristă groaznică pentru o 
doamnă, dar dintr-odată eram hotărâtă să nu mă despart de ea. Dacă 
cineva mi-ar fi cerut o explicație rațională, aș fi zis că nu am văzut 
niciun semn că ar mai fi vreo femeie la cabana de vânătoare. Khirzoff 
era văduv, cum spunea Ledinski, avea doi fii mari, care umblau să 
capete favoruri la curtea țarului și evident că nu era posibil să fi 
chemat pe cineva la timp pentru sosirea noastră. Dacă era să am o 
femeie vystranieză stângace care să-mi încheie nasturii, cel puțin să 
fie o stângace pe care o știu, nu o necunoscută. 


Dar reacția meu nu a fost una rațională. Pur și simplu nu-mi 
plăcea că încerca să ne separe de Dagmira și Iljish. Abia m-am 
stăpânit să nu-i spun direct, ceea ce ar fi fost impardonabil de 
nepoliticos. Am ales, în schimb, să mă port ca o caricatură tâmpițică 
de femeie pe care o cunoscusem acasă. 

— Vai, dar mi-ar fi imposibil să stau fără Dagmara, am spus, 
greșindu-i numele în mod deliberat. Mi-a fost singura însoțitoare în 
tot acest timp. Am ajuns să ne cunoaștem destul de bine. M-aș rătăci 
fără ea. Și bineînţeles că trebuie să stea și fratele ei... am zis încet, 
arătând spre Iljish calculat, ca să pară că i-am uitat numele complet. 

(Ciudat, chiar dacă odată cu trecerea timpului am devenit mai 
deschisă la minte, în călătoriile mele intrând în contact cu multe 
ciudățenii la care nu puteam decât să mă adaptez, în privința aceasta 
deveneam mai inflexibilă. Ca tânără femeie, eram dispusă să se 
creadă despre mine că sunt o prostuță când asta îmi era de ajutor, 
căci așa mă credeau adesea cei din jur. Cu cât mă izbeam mai des de 
asemenea presupuneri, cu atât aveam mai puțină răbdare cu ei și cu 
atât deveneam mai înfumurată — mulți ar spune „cu opinii 
neplăcute“. Oricum, la vârsta aceea fragedă nu aveam remușcări 
legate de un comportament pe care eu, cea de astăzi, l-aș pune la 
punct prostește). 

Jacob mi-a aruncat o privire ciudată, pe care am sperat că boierul 
nu a văzut-o. Ce informații avea omul despre mine nu știam, dar 
orice prezentare sumară a activităților mele din Vystrana mă putea 
face să par o împrăștiată. (Genul de împrăștiată inofensivă, vreau să 
spun, nu genul care eram de fapt.) Mi s-a părut că i-am văzut buza lui 
Khirzoff încrețindu-se cu dispreț în timp ce se uita la cei doi 
însoțitori ai noștri, dar era greu să-mi dau seama, pentru că mustata 
și barba îi acopereau fața. 


— Foarte bine, a spus într-un sfârșit, nu chiar atât de grațios. Rușa 
va găsi un loc pentru ei. 

Lordul Hilford încercase să ne instruiască pe parcursul călătoriei 
despre subtilitățile numelor din Bulskoi, dar tot mi-a luat puțin să- 
mi dau seama că „Rușa“ ar trebui să fie ghidul nostru, iar Ledinski — 
un diminutiv de la „Ruvin“. A făcut un semn către Dagmira și Iljish 
să-l urmeze. Între timp, doi dintre oamenii lui s-au grăbit să 
deschidă ușile cabanei, iar aceia din grupul nostru care nu erau 
servitori au intrat. 

Am fost conduși în camerele noastre- una pentru conte, una 
pentru domnul Wilker și o cameră de două persoane pentru mine și 
Jacob. Locul părea extravagant, în primul rând pentru că avea o 
mulțime de încăperi și făcea risipă de lemne cu încălzirea lor. Patul 
nostru era cu siguranță mai bun decât cel din casa lui Gritelkin, dar 
nu avea nimic din confortul unei saltele din Scirland, iar ornamentele 
erau insuficiente. Servitorașul care ne-a adus un vas cu apă nu 
vorbea chiavorană și ori știa tot pe atât în vystranieză, ori îi era teamă 
de mine. Doar a dat din umeri la întrebarea mea despre Dagmira și 
s-a grăbit să iasă. 

— De ce o vrei? m-a întrebat Jacob când am rămas singuri. 
Credeam că o detești. 

- Mai puțin decât înainte și cu prietenie, i-am răspuns. Doar... am 
coborât eu vocea. 

Înăuntru, cabana nu mai era la fel de fermecător de rustică, ci mai 
degrabă sumbră și întunecată. Citisem cândva, la insistențele Mandei 
Lewis, Îngrozitoarea sete a lui Var Kolak. Romanul este îngrozitor mai 
ales din cauza prozei bogate, nu din pricina monstrului Var Kolak, 
dar, punându-mă în locul lui, am înțeles în sfârșit ce-l inspirase pe 
domnul Wallace să-l scrie. 


— Și așa aveam prea putini prieteni aici și nu cred că Khirzoff este 
unul dintre ei. 

Mă aşteptam ca Jacob să mă mustre. Era ușor să-ți imaginezi că 
nesiguranța mea e un simplu moft, pricinuit de izolare. Însă el a 
aprobat din cap și mi-a răspuns pe același ton scăzut: 

— Om fi noi oaspeții lui, dar nu cred că suntem bine-veniți. 
Întrebarea este de ce ne-a invitat aici. 

Nu aveam un răspuns. Ne-am spălat pe față cu apă rece și am 
coborât să luăm cina cu boierul. Gaetano Rossi nu era prezent, iar 
după ce s-a servit primul fel — un fel de mâncare luat de la Bulskoi, 
credeam eu —, Lordul Hilford a întrebat despre bărbat. 

- Este ocupat cu treburile lui, a spus Khirzoff, atacând supa de 
parcă el, nu noi, ar fi călătorit trei zile. 

- 'Treburile lui? a repetat Lordul Hilford pe un ton întrebător. 
Adică el nu e aici să se recreeze? 

Oare mi s-a părut mie sau Khirzoff chiar a ezitat? Ori poate că 
bucata de sfeclă din lingura lui era prea mare și a căzut la loc în 
castron. A tăiat-o cu lingura și a răspuns: 

— Recreere, da. Am vânat. Conservarea trofeelor noastre este treaba 
lui. 

Conversaţia a ajuns la urs, lup și la altele, în timp ce eu ascultam 
tăcută. De la o tânără doamnă nu se așteaptă nimeni să fie interesată 
de o asemenea discuție, dar adevărul e că eram bucuroasă că puteam 
să-i studiez. Credeam că prietenia lui Khrizoff și buna lui dispoziție 
sunt forțate. Poate pentru că răzeșul lui nu-l informase suficient în 
legătură cu noi; acum boierul era obligat să facă pe gazda, împotriva 
voinţei lui. Dar eram din ce în ce mai neliniștită. 

Khirzoff a făcut o pauză de-ajuns de lungă să ne asigure că acesta 
nu era ospățul promis; acela va fi în seara următoare. Mă întrebam 
dacă va fi vreo îmbunătățire față de acum. Mâncarea era ciudată, de 


parcă bucătarul ori s-ar fi străduit prea tare, ori era nesigur pe el. Nu 
se zgârcise la condimentele scumpe — pe unele nici nu le puteam 
recunoaște —, dar le folosise bizar și uneori fără succes, de parcă 
vânatul fusese vopsit în umbre din cauză de prea mult turmeric. Am 
lăsat mare parte în farfurie, la naiba cu politețea! 

Lordul Hilford i-a spus boierului despre dificultățile noastre 
„supranaturale“ din Drustanev și motivul lor. 

- Ziceţi că flăcăul a fugit? a întrebat Khirzoff și s-a încruntat în 
barbă. Oamenii mei îl vor hăitui. Sau se va întoarce în satul lui. 
Oricum ar fi, îl vom găsi. 

Nu eram deloc binevoitoare în privința lui Astimir, după tot ce 
făcuse ca să ne strice treaba, dar mi-am dat seama că speram ca 
tânărul să nu fie ridicat de urmăritorii lui Khirzoff. Pedeapsa putea fi 
mai grea decât voiam. 

- Presupun că încă nu a fost timp să se găsească urmele lui Jindrik 
Gritelkin, a comentat Jacob de pe scaunul lui de vizavi de mine. 

Putea să numere zilele la fel de bine ca mine; oamenii boierului 
abia de se puteau întoarce, chiar dacă l-ar fi găsit imediat. Trebuie că 
Ledinski practic fusese trimis la Drustanev pe urmele Lordului 
Hilford. Nu, m-am gândit — soțul meu vorbise doar ca să-i vadă 
reacţia lui Khirzoff. 

Buzele bărbatului s-au subţiat sub barbă. 

— Nu, nu s-au găsit. 

Se presupunea ca Gritelkin e omul lui. Chiar dacă misiunea lui 
principală era să strângă birurile din sat de două ori pe an — aceasta 
fiind descrierea pe care Lordul Hilford i-o făcuse răzeșului —, cu 
siguranță titlul său însemna ceva. 

— Sunt surprins că sătenii nu au venit la dumneata când Gritelkin a 
dispărut. 


— Mai degrabă s-au îmbătat de fericire, a pufnit boierul, luând 
paharul de vin. Gritelkin nu era iubit acolo, să știți. Răzeșii nu sunt 
prea iubiți, iar când venea la mine să-mi aducă birurile urmau mereu 
alte plângeri. 

După cum se vedea pe chipurile lor, comesenii gândeau la fel ca 
mine. Nu auzisem nimic despre un astfel de conflict, și totuși el 
explica foarte mult, inclusiv aerul general de ostilitate care ne 
înconjurase încă din primele clipe petrecute în Drustanev. Locuind în 
casa răzeșului urât, așteptând ca el să ne fie ghid local, ne-a băgat în 
aceeași oală cu el. 

Mă întrebam câte din acestea erau doar din cauza lui Gritelkin. 
După cum le și spusesem bărbaților, bârfele din sat lămuriseră că 
nici Khirzoft nu era prea iubit. Puţini din boierii vystraniezi erau. 
Erau răufăcători din Bulskoi, ce aduceau aminte de statutul omului 
vystraniez. Dar Khirzoff nu a făcut nicio încercare să-și ascundă 
propriul dispreț față de sătenii din Drustanev. Totul la așezământul 
său, chiar și aici, la cabana de vânătoare pe timp de vară, era 
Bulskoiez, fără nicio concesie obiceiurilor locale. 

Totuși, Gritelkin... era un nume vystraniez. Cum a ajuns în această 
situație tensionată? 

- Vorbim mai mult mâine, a spus Khirzoff, ridicându-se de la 
masă. Și despre ce ați făcut pe aici, despre cercetarea voastră. 
Servitorii vă vor arăta camerele. 

Nici măcar nu a oferit un coniac după-masă. Lordul Hilford le-a 
șoptit lui Jacob și domnului Wilker: 

— Am eu în bagaj. 

Iar apoi bărbaţii s-au dus să bea ceva. 

Am găsit-o pe Dagmira în camera mea, dând jos cuverturile, 
încruntată de parcă ar fi vrut să dea foc patului. Voiam să o întreb cât 


mai repede, dar totul de la adunarea ciudată de la masă m-a distras. 
Mă întrebam cât de tare voi regreta întârzierea. 

- Spune-mi mai multe despre Gritelkin. Am înţeles că nu prea îl 
plăceați. 

Am primit o privire din aceea care-mi spunea că-mi bag nasul în 
treburile satului, sat de care nu aparțineam. Dar mi-a răspuns: 

— De ce l-am plăcea? a murmurat tot în șoaptă, de parcă și ea ar fi 
simțit greutatea apăsătoare a acestui loc. S-a făcut omul boierului. 
Prea mult citit i-a băgat idei în cap; a spus că era mai bine pentru 
Drustanev dacă era răzeș. Dar era la fel de rău ca cel de dinaintea lui. 

Am procesat ce a zis cu o încetineală lamentabilă, auzind și ce nu a 
zis: 

— Gritelkin s-a născut în Drustanev? 

- Bineînţeles, a spus, încă o dată plină de dispret din cauza 
ignoranței mele. 

Să fi mentionat Lordul Hilford vreodată aşa ceva? Zisese că 
Drustanev e satul lui Gritelkin, iar eu bănuisem o legătură politică. 
Un vystraniez, cumva poziționându-se ca administrator al boierului, 
cu visuri mărețe pentru satul său. Avea logică; un sătean ar fi mai 
sensibil la problemele locale, mai dornic să pledeze pentru ei în fața 
stăpânului străin. Dar n-a făcut niciun bine — nici nu-i de mirare cu 
Khirzoff, așa cum era — și, mai rău, a ieșit urât. Locuitorii din 
Drustanev s-au simțit trădaţi de eșecul lui. Era chiar mare ghinion că 
Lordul Hilford alesese tocmai acest sat din toate locurile posibile în 
care să facem cercetarea. 

Mi-a venit o idee neplăcută: 

- Dagmira, l-ar ucide cineva pe Gritelkin? Mă refer la cineva din 
Drustanev. 


Pentru prima dată, furia ei a venit ca o ușurare: 


— Ce crezi că suntem? Doar pentru că Astimir e un idiot și vă joacă 
festele alea — doar pentru că sunteți străni. Jumătate din sat ar spune 
că v-aţi merita-o. Asta, dacă nu ne-ar fi speriat și pe noi. 

Încă o dată, a trebuit să ascult și ce nu a zis. 

— Gritelkin nu era un intrus, atunci. Deși lucra pentru boier. 

Mă plimbam prin cămăruţă în lung și-n lat, rotițele din cap 
învârtindu-mi-se prea repede ca să mă odihnesc, deși eram obosită. 

— Suntem siguri că e mort, Dagmira. A dispărut de prea mult timp 
și — se întâmplă prea multe pe aici. Care-i treaba cu contrabandiștii? 
Sunt străini, staulerieni. Se știe că sunt ucigași? 

- Nu, a spus, dar cuvântul i-a ieșit greu. 

Se întâmplaseră destule lucruri pe care nu le puteam înţelege. 

Lordul Hilford îmi zisese că un om de știință nu trebuie să tragă 
niciodată concluzii decât pe baza probelor. Credea că dragonii o 
făcuseră și poate chiar o făcuseră. Știam bine că înclinațiile mele 
părtinitoare mă făceau să nu-mi doresc să cred. Dar eu aveam altceva 
în cap, care creștea din ce în ce mai mult, ori de câte ori o posibilitate 
dispărea sau pălea. 

— Ar avea boierul vreun motiv să-l omoare? 

Răspunsul Dagmirei era neîncrezător. 

- De ce să aibă? 

— Gritelkin a afirmat că a făcut aranjamente ca să vizităm, dar nu 
pare adevărat. Khirzoff nu e bucuros că ne aflăm aici. 

Totuși, acesta nu era tocmai un motiv pentru crimă. Gândurile 
mele s-au dus mai departe. 

— lar Gritelkin a spus că nu era un moment potrivit să-l vizităm. 
Dacă însemna mai mult decât atacurile dragonilor? 

- Dacă boierul nu vă voia aici, a vorbit, ar putea doar să vă ordone 
să plecați. 


Era adevărat, ceea ce nu excludea, totuși, alți factori care pot să-l 
facă pe Khirzoff reticent să ne izgonească. Doar că nu-mi puteam 
imagina care erau. 

Probabil că m-am învârtit ceva timp fără să vorbesc, pentru că 
Dagmira a avut o tentativă la curtoazie: 

— Mai aveţi nevoie de altceva? 

- O, nu fi așa, Dagmira! am replicat distrasă. Te-am vrut aici 
pentru că mă neliniștește ceva și am încredere în tine. Dar nu, nu mai 
am nevoie de nimic. Somn ușor și pe mâine dimineaţă! 

Mi-a sărutat mâinile și a plecat. M-am culcat, dar am reușit să 
adorm abia peste multă vreme. 


CAPITOLUL 22 


O plimbare și o discuție ciudată — O provocare draconică — 
Ce se află în cămara lui Khirzoff 


În dimineața următoare, când mă duceam să caut ceva pentru 
micul dejun, m-am întâlnit la parter cu Rossi, care a apărut dintr-un 
fel de cămară. Mi-a aruncat o privire neprietenoasă, chiar dacă i-am 
îngăimat un salut politicos. 

— Ne vei însoţi în plimbare astăzi? am întrebat, pentru că Khirzoff 
menționase ceva de o excursie în noaptea precedentă. 

- Nu, a spus Rossi scurt. Am treabă. 

— Da, a zis boierul. Taxidermie. 

Nu era niciun dubiu în ceea ce privește mirosul neplăcut de la 
Rossi. 

— Sunteţi amabil să-mi arătați unde se ia micul dejun? 

L-am întrebat mai mult ca să-l enervez. La cum era amenajată 
cabana, micul dejun ar fi trebuit să fie în aceeași încăpere unde 
luasem cina cu o seară înainte, dar doream să-l fac să se comporte ca 


un gentilom. Totuși, cum mi-au ieșit cuvintele din gură, cuvinte în 
chiavorană, mi-a venit un gând izbitor. 

Sticlele de acid erau etichetate în chiavorană. 

În majoritatea împrejurărilor, aș numi-o o coincidenţă fără sens. 
Drustanev este așezat pe partea sudică a munților, cu fața spre 
Chiavora. Mare parte din comerţul lor se face pe acel hotar. Firește, 
orice lucru exotic ajunge în Vystrana dinspre sud. lar naționalitatea 
lui Rossi nu prea poate fi considerată o dovadă a vinei lui. 

Doar că existau informaţii că omul era și un fel de savant. Poate că 
făcea taxidermie pentru boier, dar pentru asta trebuia să ai habar de 
chimicale. 

Oare acidul sulfuric al lui Astimir, care venise cu noi în căruțe de 
la Sanverio, era destinat pentru cabana boierului? 

Am mâncat foarte puţin la micul dejun, gândindu-mă iute la 
detaliile acestei posibilități. Khirzoff a aflat că vizitatorii scirlandezi 
din Drustanev sunt experți în istoria științelor naturii. Oare de la 
săteni? Sau de la contrabandiști? Oamenii lui Chatzkel lucrau cu cel 
putin un preferat al boierului. Nedorind să atragă atenţia prin a ne 
porunci să plecăm, aceștia au aranjat șarada cu Astimir, intenționând 
să ne facă să părăsim satul. Sau Rossi ar fi putut face asta, dar nu era 
o figură cunoscută în sat. Când planul a picat — nu, l-a trimis pe 
Ledinski înainte să descoperim perfidia lui Astimir. Atunci Lordul 
Hilford a venit să investigheze dispariția lui Gritelkin. La momentul 
acela Iosif Abramovici Khirzoff a hotărât să ne abordeze mai direct. 

Nu aveam nicio dovadă, dar aveam mai mult decât o suspiciune ca 
să-mi fac griji. Însă singurul motiv pentru care nu eram panicată era 
că nu mi se părea probabil ca Khirzoff să ne vrea morți. Dacă e așa, 
mă gândeam eu, atunci Ledinski ar fi putut s-o termine cu noi 
oricând în cele trei zile petrecute la Drustanev ori când am ajuns aici. 


Nu era cine știe ce consolare în timp ce călăream pe caii boierului 
înainte de prânz. Calul lui Khirzoff era un armăsar pe care-l controla 
cu un hăt tare, dar restul cailor erau comuni. Chiar și calul meu 
castrat făcea mare caz pe unele pante, împleticindu-se, astfel încât un 
călăreț mai nepriceput ar fi putut să cadă din șa. Așa cum era, eram 
bucuroasă că fustele mele crăpate îmi permiteau să stau călare. 

Totuși, ca să-l aduc pe Jacob de partea mea, m-am prefăcut că am 
unele dificultăți. În scurtele înhățări, în timp ce mă stabiliza sau îmi 
mâna calul, i-am povestit temerile mele. Nu am apucat să termin, că 
domnul Wilker a și venit lângă noi. A dat din cap spre Lordul 
Hilford și Khirzoff, care își mânau caii printr-un pâlc de brazi, și i-a 
vorbit lui Jacob încet în scirlandeză: 

- Nu-mi place! 

— Ce anume? a întrebat Jacob. 

Noi doi ne tineam în spate, urmați la o distanţă discretă de unul 
dintre oamenii boierului, dar umerii mi s-au încordat, fiindu-mi 
teamă să nu părem un grup suspicios. 

— A pus întrebări nesfârșite despre cercetarea noastră. Dar nu cred 
că este interesat de ea, zicea domnul Wilker. Contele e ca de obicei — 
știi, tine cât mai mult pentru el, fiindcă încă nu a prezentat încă 
nimic Colocviului, dar dând tot felul de indicii că am descoperit 
lucruri incredibile. Și totuși, Khirzoff nu arată nici cea mai mică 
curiozitate intelectuală. 

Știam ce vrea să zică despre reținerea contelui. Lordul Hilford ne 
spusese odată o poveste lungă despre von Grabsteil, tipul care 
descoperise teoria uniformității geologice. Neînţelept, el i-o 
împărtășise unui coleg la fel de deschis la minte înainte să-și publice 
concluziile, iar colegul, un oarecare Boevers, publicase primul o carte 
pe această temă. A fost o fraudă teribilă în epocă, chiar dacă deja era 
considerată o poveste veche când eram eu tânără și bineînțeles că 


acum totul este dat uitării. Oricum, urmarea ei dăinuiește în 
paranoia multor savanți, cărora le este frică să nu le-o ia alții înainte. 

— Mi s-a părut că ai zis că a pus foarte multe întrebări, s-a încruntat 
Jacob 

- Da, a pus, a zis domnul Wilker frustrat. O! Dar Khirzoff nu e un 
om învățat. Cu siguranţă v-aţi dat seama. Nu cred că-i pasă câtuși de 
putin de știință. Doar voia să știe ce am făcut. 

Am schimbat priviri îngrijorate cu Jacob. 

— Am crezut că are de-a face cu contrabandiștii, am spus eu, chiar 
mai încet decât mai devreme. Dar ar putea să aibă legătură cu 
cercetarea noastră? 

Privirea domnului Wilker s-a ascuţit. 

— Ce vreți să spuneți? 

Nu voiam să atrag atenţia. Dând din cap spre Jacob, mi-am 
îndemnat calul mai departe și l-am lăsat pe el să-i facă domnului 
Wilker un rezumat al suspiciunilor noastre, chiar mai scurt decât cel 
pe care i-l făcusem eu lui, prin viteza cu care a încheiat. Calul 
domnului Wilker, alegându-și drumul, a ocolit pe lângă mine, astfel 
că ni s-au întâlnit privirile. 

Momentul acela fără cuvinte a pus capăt războiului minor dintre 
noi, care dăinuise de când mă alăturasem expediției în Scirland. 
Dacă aveam dreptate — dacă boierul își omorâse propriul răzeș ca să 
nu descopere ceva ce nu trebuia și nu avea nimic de-a face cu munca 
noastră —, motivele de dispută dintre noi erau fleacuri care nu 
meritau atât timpul nostru. Domnul Wilker nu era sigur că am 
dreptate, dar nici eu nu eram. Însă ipoteza era prea gravă ca să fie 
înlăturată de incertitudine. 

Prin urmare, eram toți trei de acord. A rămas doar să-l informăm 
pe Lordul Hilford și să concepem o reacție. Am lăsat prima parte pe 
seama bărbaţilor, în timp ce ne gândeam toți trei la ultima parte. 


Oricum, în curând Khirzoff și ceilalți au început să vâneze, doborând 
câțiva fazani pentru ospățul de seară, iar zgomotul puștilor doar mi- 
a mărit starea de tensiune. Cât de ușor ar fi pentru cineva să sufere 
un „accident“ pe aici? Am tresărit când Lordul Hilford a tras, dar 
degeaba, într-o pasăre care zbura și mi-am dorit ca fazanul să scape. 

În spatele liniei de tragere pentru fazani, la mică distanţă în faţa 
noastră, se ivea un promontoriu stâncos. 

Cu încetineala amenințătoare a unui prădător, se întindea pe 
fiecare parte, iar pentru că mă gândeam la fazan și la cum dă el 
nebunește din aripi, prima reactie a fost, chiar dacă e greu de crezut, 
să mă gândesc la anatomia lui, văzând cum „degetele“ din exteriorul 
aripii se întind primele, apoi structura de sus se întinde și ea să-și ia 
avânt. 

Apoi, destul de târziu, mintea mi s-a oprit la ideea că un dragon e 
gata să coboare spre noi. 

Am strigat în chip de avertisment, și mai disperată că m-am trezit 
prea târziu. Doi dintre oamenii lui Khirzoff și-au potrivit puștile ca 
să facă față creaturii care se prefigura, dar au așteptat să tragă până 
s-a apropiat. Armăsarul meu a ezitat: nu se născuse el la munte, dar 
apropierea unui prădător o simţea. Am cântărit cu repeziciune ce s- 
ar întâmpla dacă aș sta călare și m-am aruncat din șa, căutând 
adăpost într-un pâlc de copaci. 

Motiv pentru care nu am văzut ce a urmat. Puteam doar să aud și 
să simt. Au răsunat câteva Împuşcături. Din înjurăturile care au 
urmat, nu era de bine. Un răcnet de sus care anunţa atacul 
dragonului. Ramurile plesneau ca surcelele în timp ce încercau să 
susțină prada, dar nu am auzit țipete care să sugereze că a avut 
noroc. Khirzoff dădea ordine în Bulskoi, probabil ca oamenii lui să 
continue să tragă, iar după aceea o rafală de vânt a trecut prin 


acoperământul meu demn de milă, aducând o ploaie de așchii de 
gheață ascuțite. 

Dacă se întâmplă să fiți victima unui suflu extraordinar de dragon, 
vă recomand dragonii de stâncă. Cioburile lor ascuţite pot să vă taie 
pielea, dar nu adânc. Principalul pericol constă în instinctul corpului 
de a se încolăci dintr-odată în fața acestei răciri rapide, care vă 
îngheaţă oasele. Astfel deveniți mai vulnerabili în fața plonjonului 
care urmează. 

Următoarele împușcături mi-au dezvăluit că cel puţin o parte 
dintre bărbați erau în poziţie să ne apere. Mi-am forțat trupul ezitant 
să se îndrepte și m-am uitat peste o ramură căzută. Jacob era în viață 
- am răsuflat ușurată — și mai încolo erau domnul Wilker și Lordul 
Hilford. După ei, i-am văzut pe Khirzoft cu doi dintre ai lui. Toti 
păreau teferi, iar o salvă finală de împușcături s-a soldat cu un sunet 
deasupra, care putea fi ori de frustrare, ori de durere. Oricum, se 
pare că l-a convins pe dragon să caute o pradă mai ușoară, iar după 
câteva clipe tensionate am ieșit din ascunzătoare. 

Toţi caii noștri se răspândiseră, mai puțin armăsarul boierului. Ca 
prin minune, nimeni nu-și rupsese picioarele sau gâtul, chiar dacă 
calul lui Jacob șchiopăta. Juganul meu idiot m-a surprins pentru că 
era teafăr și nevătămat și l-am mângâiat pe gât liniștitor. Nu era 
plăcut la călărit, dar mă bucuram că nu a fost omorât. 

Khirzoff scuipa cuvinte în Bulskoi, care mă îndoiesc că erau 
potrivite pentru urechea unei doamne. Lordul Hilford l-a întrebat 
ceva în aceeași limbă și a primit un răspuns scurt. Traducând pentru 
noi, contele a zis: 

- Bineînţeles că nu e primul atac pe care l-au văzut. Este chiar 
ofensat că n-au reușit să doboare bestia, dar, din punctul meu de 
vedere, a fost bine. Nu avem nimic din echipament cu noi. Nu prea 
ar fi meritat să facem observații. 


Unul dintre bulskoiezi i-a dat calul său lui Jacob și l-a luat pe cel 
care șchiopăta de un picior. Mă îngrozea locul și mă bucuram să am 
un acoperiș deasupra capului, care să mă ascundă de privirea 
dragonului. 

Totuși, bestia mi-a făcut favoarea de a-mi alunga gândurile de la 
conspirație și la a mi le solicita cu alte lucruri, cu unele mai 
importante. 

— Ar putea focurile de armă să-l înfurie atât de tare pe dragon? Nu 
s-a stârnit până nu a tras Lordul Hilford, i-am zis soțului meu în 
scirlandeză, sotto voce, ca să nu înțeleagă ceilalți. 

- E posibil să fie cauza imediată, a cugetat Jacob, uitându-se la 
locul în care dragonul de stâncă trăgea un pui de somn. Dar n-aș zice 
că asta e cauza principală a atacurilor. Localnicii împușcă tot timpul. 
Dacă i-ar supăra pe dragoni, aceste incidente ar fi permanente și 
peste tot în Vystrana. 

Adevărat, și totuși, unul dintre ghizii noștri a tras într-un lup nu cu 
mult înainte să fim atacați pe drum. Iljish împușcase iepuri. Chiar și 
băiatul care mi-a adus mostra de piele a spus că era la vânătoare de 
căprioare cu tatăl lui. Nu era de ajuns să constituie o dovadă. Cum a 
spus și Jacob, se trăgeau multe focuri de armă în regiune și nu toate 
atrăgeau furia cea aprigă. Oricum, era un factor comun pe care îl 
observasem și el putea să aibă un sens. 

Înapoi la cabană, am avut o mică ocazie să vorbim în particular. 
Domnul Wilker sigur reușise să-i spună ceva Lordului Hilford, căci, 
cu puțin înainte de cină, Jacob mi-a comunicat un mesaj. 

- Vom căuta o scuză să plecăm. Dacă e vreun pericol, plecarea l-ar 
provoca. Deocamdată, stăm. 

Primul meu instinct a fost să protestez. Mi-am petrecut toată 
după-amiaza insistând din ce în ce mai obsesiv asupra dorinței mele 
de a evada de acolo. Mi se părea crud și incorect să mă abată ceva 


din drum acum. lar, dacă eram în pericol, nu trebuia să plecăm mai 
repede? Totuși, mi-am dat imediat seama ce crede Jacob despre 
provocare. Până acum Khirzoff nu ne arătase niciun fel de violenţă. 
Violenţa de care-l suspectam era pur teoretică. 

Sunt — și eram, chiar și atunci — o femeie de știință. Când mă 
confrunt cu o teorie nesigură, impulsul meu e să strâng probe care să 
o confirme sau să o infirme. 

Jacob poate să doarmă în orice împrejurări. Eu nu. Am rămas 
trează până târziu în noaptea aceea pentru că nu mai puteam îndura 
nesiguranța mult. Mișcându-mă ușor, m-am ridicat și m-am îmbrăcat 
cu cea mai simplu croită rochie, îndesându-mi carnețelul în buzunar. 
Bâjbâind, am găsit lumânarea și chibriturile la capul patului, pe care 
le voi aprinde imediat ce eram la o distanţă sigură. Apoi am tras 
zăvorul de la ușa dormitorului și am pășit în coridor. 

Acolo m-am prăbușit imediat peste ceva aflat pe podea. Era ceva 
moale, dar cu oase, și a înjurat când i-am dat cu genunchiul în 
stomac. Vocea era a Dagmirei. Scoțându-mă dintre păturile ei și 
întrebându-mă dacă n-o să-mi sară inima din piept, am șuierat: 

- Ce Dumnezeu faci aici? 

— Dorm sau cel puţin încerc! mi-a șuierat ea. 

M-am clătinat și am închis ușa dormitorului înainte să-l trezesc pe 
Jacob. Și atunci am înțeles. După toate ifosele mele că am nevoie de 
„Dagmara“, nu întrebasem unde erau cazaţi ea și Iljish. Se pare că 
Khirzoff nu avea loc pentru ei sau era adeptul vechilor obiceiuri, 
după care servitorul dormea la ușa stăpânului sau la piciorul patului 
său. Aveam încă un motiv să-l detest. 

Dagmira, pentru propria ei curiozitate, m-a întrebat imediat ce fac. 

- Mă furișez, am spus. Mă ajuţi? 

Deja mă cunoștea atât cât să-mi accepte cu calm încăpățânarea și 
îndrăzneala. Am ridicat lumânarea căzută și chibriturile și ne-am 


dus jos, unde am descoperit că, în ciuda orei târzii — era miezul 
nopții sau cam așa —, mai era cineva treaz. Am auzit zgomote lângă 
bucătărie și am luat-o în partea cealaltă, spre ușa cămării din care 
ieșise Rossi de dimineaţă. 

S-a dovedit a fi încuiată. Am aprins lumânarea și am examinat 
broasca, nedorindu-mi să fiu învinsă atât de ușor. Din ce vedeam, 
mecanismul era simplu. Cheia pivota o bară îngustă pe partea 
cealaltă. Gaura era destul de largă cât să încapă în ea coperta 
carnetului meu credincios. Fără nicio remușcare, am rupt coperta și 
cu ea am reușit să ajung la bară și să o ridic, făcând ușa să se 
deschidă. 

Scările duceau în jos, cufundându-ne în mirosul neplăcut al lui 
Rossi. Dagmira m-a urmat cu lumânarea, lumina bâțâind și dansând 
cu fiecare pas. lar apoi, când am ajuns jos, flacăra s-a reflectat în sute 
de suprafeţe sticloase. 

Pivniţa nu era un atelier de taxidermist. Era un laborator de 
chimie cum nu mai văzusem, iar de atunci am mai văzut doar în 
universități. Nu știam denumirea corectă a lucrurilor de acolo: sticle 
și pahare Berzeliu, flacoane, furtunuri și tuburi mari, dar neadânci. 
Pentru cineva ca mine, care nu putea să judece asemenea obiecte, 
toată seria mi se părea că costase o avere, iar transportul calculat 
costase și el. 

Dagmira a aprins de la lumânarea ei o pereche de lămpi, 
luminând camera ca să văd mai departe. Lumina se juca deasupra 
unui carnet foarte uzat de pe masa sub care erau cutii de chimicale. 
Știam că etichetele lor îmi vor fi cunoscute fără să mă uit: făcătură 
chiavorană, majoritatea numelor fiindu-mi necunoscute, dar acidul 
sulfuric l-am recunoscut imediat. Deci Astimir chiar îl luase de aici, 
dar de ce? 


Răspunsul, sau cel puțin o parte din el, era ascuns în celălalt capăt 
al camerei. 

Nici gând să încurc oasele cu niște oase de lup sau de urs. Le-am 
desenat degrabă în aer, de frică să nu se dezintegreze înainte de a 
înregistra toate detaliile. 

Am văzut mostre incrustate cu minerale conservate printr-o 
șmecherie a chimiei în peștera măreață de lângă Drustanev. Aici 
zăceau într-un morman enorm: fără număr, mult prea multe ca să 
provină doar de la o bestie, mai ales că era un morman de femururi 
lipit de perete. 

Oase de dragon. Procesate în acest laborator ca să nu se 
dezintegreze — la gândul acesta mi s-a tăiat respirația. Cu ce 
dezvoltase Rossi, i-am putea cerceta și mai bine; am putea desluși 
misterele anatomiei și ale osteologiei care le dăduseră bătaie de cap 
specialiștilor în dragoni încă de la înființarea domeniului. 

Dar el nu le voia pentru studiu. Asta, cel putin, era sigur. Dacă ar fi 
intenționat să le vândă colecționarilor, ar fi păstrat fiecare schelet 
separat sau ar fi conservat toate oasele. N-am văzut nicio componentă 
mai mică sau de formă neregulată, ci doar un craniu, așezat pe masă 
pe post de trofeu. Restul oaselor erau cam toate sortate și lungi: 
femururi, humeruși și coaste mari și încovoiate. 

Mi-a tremurat mâna când am luat o coastă. Chiar și atunci, când 
nu aveam experienţă în fiziologia animalelor, am remarcat cât de 
ușoară era. Așa trebuia — dacă avea greutatea unui os obișnuit, un 
dragon n-ar fi putut să zboare niciodată. Și, dacă oasele păsărilor 
erau delicate, acestea erau incredibil de robuste ca densitate, căci, 
altfel, s-ar fi prăbușit sub greutatea mușchilor și a organelor. Dintr- 
odată suspicioasă, am luat o coastă și am încercat să o rup pe 
genunchi. Nu a cedat. 


Oase de dragon, conservate perfect, de parcă încă ar fi în corpul 
dragonului. 

Oare câți uciseseră Rossi și Khirzoff ca să ajungă la un asemenea 
succes? 

În spate am auzit icnetul Dagmirei. M-a scos din contemplarea 
oaselor. M-am întors și am găsit-o stând, cu sfeșnicul aproape 
alunecându-i printre degetele inerte, holbându-se în palma de la 
mâna cealaltă, unde strălucea ceva mic. 

M-am dus repede la ea. 

— Ce este? 

Fără niciun cuvânt, a întins mâna spre mine. Obiectul era un inel: 
un sigiliu mic și ieftin. Când am examinat-o, am descoperit că pe 
emblemă erau inscripționate cuvinte abreviate într-un stil ca al 
chiavoranilor. Sugrumată de furie, Dagmira a spus: 

— Este inelul lui Jindrik. 

Gritelkin. 

— Eşti sigură? 

- La școala asta s-a dus, în Chiavora, după ce a fugit din 
Drustanev. 

Chiar arăta ca un însemn universitar. lar când l-am întors printre 
degete, am găsit gravate pe dedesubt literele J.G. Așadar, nu era 
inelul personal al lui Rossi. Era dovada de care aveam nevoie. 

Trebuia să părăsim cabana cât mai repede. Toți. 

Dar după ce mi-am pus inelul pe deget și m-am întors cu Dagmira 
să plecăm, am văzut o nouă lumină coborând pe scări. O clipă mai 
târziu, a ajuns în pivniță purtată de mâinile lui Gaetano Rossi. 

Cred că l-a surprins să găsească două femei în laboratorul lui. 
Luminile noastre i-ar fi dat de înțeles de mult că cineva își bagă nasul 


în lucrurile lui. Mă întrebam la cine se aștepta. La Jacob? La Lordul 
Hilford? 

În cealaltă mână avea o farfurie cu cârnaţi, brânză și pâine. O 
gustare de seară, presupun, să-l întărească pentru muncă. A lăsat-o 
peste carnet, fără să-și ia ochii de la noi, apoi a spus: 

— Ei bine, ce mă fac eu cu voi două? 

Bineînțeles că a vorbit în chiavorană, pe care Dagmira nu o 
înțelegea. Totuși, m-am gândit că ar putea să-și dea seama din tonul 
lui: speculativ și amenințător. Umezindu-mi buza, i-am răspuns pe 
propria limbă, sperând să-l măgulesc și să scăpăm din pivniță. 

- Munca dumneavoastră este remarcabilă. Au mai existat oameni 
care au încercat să conserve oasele de dragon, dar, din câte știu, până 
acum sunteți singurul care a reușit. Este o descoperire 
nemaipomenită pentru știință. 

Rossi a respins acest ultim cuvânt cu un rânjet. 

— Știința este pentru moșii uscați din camerele prăfuite. Avem 
planuri mai bune pentru oasele astea. Mai tari decât lemnul, mai 
ușoare decât oţelul. Ce nu am putea face cu asta? 

Nu era deloc ceea ce mă așteptam să spună. 

- Dumneavoastră... dumneavoastră vorbiti despre hărnicie? 

— Vorbesc despre prosperitate, a răspuns. Și despre putere. 
Popoarele lumii deja se ceartă pe fier; cu timpul, va fi mai rău. Cel 
care le va oferi o alternativă va fi capabil să stabilească și prețul. 

În ciuda circumstanțelor, care într-adevăr ar fi trebuit să-mi țină 
trează atenţia, gândul îmi aluneca la punctul lui de vedere. Mai tare 
decât lemnul, mai ușor decât oţelul, da. Ca proteze sau bare, oasele 
de dragon ar fi valoroase — ei bine, cu mult mai valoroase decât 
greutatea lor în aur. Dar nu poti construi un motor din ele, nu prin 
nituirea coastelor cu osul iliac. Doar dacă avea idee cum să ... 


Aici ajunsesem până ca Rossi să pună lumânarea jos și să apuce un 
cuțit. 

- Dar nu contează ce fac cu oasele, a spus. Întrebarea adevărată 
este ce să fac cu o pereche de spioni. 

Crezusem că mă speriasem când ne atacase dragonul de stâncă în 
drumul spre Drustanev sau când trăiam cu impresia că suntem 
urmăriți de un demon antic. Acum descopeream că, în comparaţie cu 
înfruntarea cu un bărbat care ar putea să mă omoare cu sânge-rece, 
situaţiile acelea fuseseră o nimica toată. 

Pot să mă descurc calm când mă confrunt cu ameninţări din surse 
naturale. Cele provenite de la ființele umane îmi provoacă cele mai 
prostești impulsuri. Următoarele cuvinte care mi-au ieșit pe gură au 
fost pe bună dreptate considerate bolnave, mai ales că doream să 
supraviețuiesc, dar nu le-am putut opri. 

— Tu l-ai ucis pe Gritelkin. De ce? Pentru că a aflat? am gesticulat 
spre oasele de dragon. 

Lui Rossi i s-a strâmbat gura. 

- Nu, pentru că prea-și băga nasul în treburile contrabandiștilor. 

Cuțţitul strălucea auriu în lumină, iar el a făcut un pas spre mine. 

— Așteaptă! 

Am ridicat mâna să-l opresc, mâna care purta inelul lui Gritelkin; 
n-a fost o alegere prea înțeleaptă. Dar era o mică șansă ca concluziile 
mele științifice să facă ceva bun. 

- Vă rog, trebuie să mă ascultați! Aţi văzut oasele din peșteră, nu? 
Sau Khirzoff le-a văzut. Așa aţi știut că e posibil să conservați oasele 
de dragon după moarte. Trebuie că știți că ei folosesc peștera aia pe 
post de cimitir — dragonii —, își jelesc mortii, n-aţi văzut? 

— Și ce dacă? m-a repezit imediat. 

Mă îndoiam că un argument moral l-ar fi influenţat, dar unul 
pragmatic ar fi putut. 


- De aceea atacă oamenii! Sunt sigură. Pentru că ați ucis atâția și 
pentru că nu i-aţi lăsat să-și care mortii. Asta i-a enervat. Dacă veţi 
continua așa, și mai mulți oameni vor muri. 

Buza i s-a îndoit și a răspuns cu dispreț. 

— Ţăranii! 

N-a mai apucat să rostească niciun cuvânt, pentru că s-au auzit 
pași venind în grabă pe scări. Niciodată nu mai auzisem sunetul 
acela într-așa o panică, dar, chiar și așa, am recunoscut pașii soțului 
meu. 

Am deschis gura să-l strig — cu ce cuvinte n-o să știu niciodată —, 
dar Rossi nu mai avea răbdare cu intrușii. Cum Jacob cobora pe scări, 
s-a întors și a înfipt cuțitul în măruntaiele lui. 

Priveliștea aceea îngrozitoare m-a paralizat, de la mâini până la 
voce. Nici nu puteam să tip. Dar Dagmira nu era paralizată; a 
așteptat ca Rossi să fie distras, iar când s-a întâmplat, s-a mișcat fără 
ezitare, înșfăcând un borcan și spărgându-i-l în cap. 

Rossi a căzut cum cade un copac când îl tai. Chimicalele care i s-au 
revărsat peste cap și umeri au fost urmate curând de mai multe, când 
a leșinat peste masă și după aceea pe podea, trăgând după el sticlăria 
și lămpile. 

Asta m-a trezit din paralizie. Jacob s-a clătinat cu spatele de perete. 
Eu m-am repezit spre el, ținând cu o mână pata stacojie care-i 
înflorea pe sub cămașă. Știam cum să-i trag corpul. Nu știam cum să- 
l fac bine. 

Jacob a scotocit prin buzunar, dar a scos mâna goală. Mișcarea m-a 
făcut să încep propria căutare. Am găsit o batistă și, după o scurtă 
ezitare, am apăsat-o pe rană. El mi-a acoperit mâna cu a lui și mi-a 
căutat privirea. Ce a văzut acolo trebuie să-l fi speriat, pentru că a 
încercat să zâmbească și a spus: 


— O să fiu bine, Isabella. 


Mi-ar fi plăcut să-l cred. Dar sângele care curgea prin batistă era 
fierbinte pe degetele mele. 

— El l-a ucis pe Jindrik? a întrebat Dagmira nesigură din spate. 

Rossi. Vorbisem în chiavorană; n-a înţeles decât numele. M-am 
întors cât să-l pot vedea pe bărbatul leșinat, dar nu dădea niciun 
semn de viață. 

— Da. 

El sau altcineva implicat. Totuși, el l-a înjunghiat pe Jacob și asta 
era de ajuns pentru mine. 

V-am spus la un moment dat că înăuntrul meu se află un dragon. 
Pentru prima dată, simțeam nu doar dorinţa de libertate, ci și dorința 
prădătorului de a ucide. 

Puteam? Puteam să-mi strecor mâna de pe Jacob, să iau cuțitul sau 
un ciob de sticlă și să-l omor pe Rossi? 

Nu știu. Mi-ar plăcea să cred că nu. Este cumplit să crezi că tu, la 
nouăsprezece ani, ai putea ucide un om căzut la pământ, orice 
fărădelegi va fi comis el. Dar nu am făcut niciodată alegerea: Jacob a 
vorbit înainte să apuc, iar momentul a trecut. Mă întreb uneori dacă 
nu mi-a simțit gândurile după rigiditatea mâinii și dacă n-a 
intervenit înainte să găsesc o rezolvare de un fel sau altul. 

- Dagmira, du-te și cheamă-i pe ceilalți! Trebuie să plecăm de aici 
în noaptea asta, înainte ca Khirzoff să descopere că i-am aflat 
secretele. Ne întâlnim la grajduri. Isabella, cu ce putem să-l legăm pe 
Rossi? 

Dagmira a plecat. Mișcându-mă ca în vis, am găsit un furtun de 
cauciuc și am folosit cuțitul lui Rossi ca să-l tai în bucăți potrivite și 
să-i leg mâinile și picioarele cu ele. Câteva foi de hârtie și încă o 
bucată de furtun au fost de ajuns pentru un căluș. Jacob a rămas 
sprijinit de perete, nemișcându-se să ajute și nu voiam să mă gândesc 
ce însemna asta. Va putea să meargă călare? 


Trebuia. Cu treaba terminată, m-am dus să-l ajut să urce scările, 
dar s-a oprit cum am ajuns la treapta de sus. 

— Așteaptă... 

Jacob s-a ținut cât m-am întors. Sărind peste corpul înclinat al lui 
Rossi, i-am înhățat carnetul, iar după aceea am luat primul os pe 
care-l puteam căra și care mi-a venit în mână: un iadeș. Dovadă a 
ceea ce făcuse. 


— Acum putem pleca. 


CAPITOLUL 23 


Plecarea, fără rămas-bun — Căutarea unui adăpost — Un ocol 
pe la ruine — Acolo, alte răspunsuri, multe neplăcute — 
Sosirea dragonilor 


Aproape m-am întors la începutul evadării noastre, când 
înșeuasem câțiva dintre caii lui Khirzoff și distrusesem 
harnașamentele celorlalți, dorind să lăsăm locul acela în urmă 
pentru totdeauna — pentru că am surprins o limbă de foc. 

Proptindu-l pe soțul meu în șa, am spus foarte încet: 

— Jacob, un foc. 

Ceilalţi au auzit. Dagmira a mârâit ceva care ar fi putut fi: 

— Lasă-i să ardă! 

Cât despre mine, nici nu mi-am dat seama că începusem să mă 
mișc, până când Jacob nu m-a strâns disperat de braț. 

- Isabella, nu poți... 

- Sunt oameni nevinovaţi acolo! am spus, prea tare, apoi mai ușor, 
dar nu cu mai puţină intensitate, am continuat: Khirzoft și Rossi 
poate că sunt monștri, dar și servitorii lor? 


Vina mă înghiontea la fel de mult ca altruismul. Am văzut în 
noapte fața albă, suptă a soțului meu și știam că speranța noastră să 
supraviețuim exista dacă fugeam chiar atunci. Și totuși, nu puteam 
să-i sacrific pe toți oamenii aceia doar ca să ne apărăm noi înșine. 

Domnul Wilker a mârâit și s-a aruncat din șa spre grajduri, unde 
lăsase un paznic — un băiat, de fapt — legat, în timp ce noi furam caii. 
A fost înapoi într-o clipă, punându-și armăsarul în mișcare în timp 
ce vorbea: 

- O să scoale gospodăria. Știţi că asta înseamnă că vor fi pe urmele 
noastre mai repede? 

Știa și el, dar totuși s-a dus. Niciunul dintre noi nu voia să fie de 
vină pentru așa o atrocitate. 

Totuși, a făcut coșmarul fugii noastre și mai urât. Nu puteam 
merge în galop noaptea, prin munți, chiar dacă jumătatea de lună ne 
lumina calea, și, chiar dacă făcusem tot ce putusem ca să-i 
împiedicăm să vină după noi, știam că oamenii lui Khirzoff ne vor 
urmări. Nu, nici măcar nu ne vor urmări. Ei știau deja unde vom 
merge. 

Sau așa credeau ei. Dagmira s-a sfătuit cu Iljish în șoaptă, prea 
repede ca să-i putem urmări, și ne-au propus să mergem acolo unde 
Khirzoff nu s-ar aștepta: la ruine. Acolo era și coliba vânătorului, 
unde stătusem peste noapte când fusesem cu Astimir și cu Lordul 
Hilford, sau ne-am putea găsi adăpost chiar în ruine. Iljish s-a oferit 
să se strecoare singur în sat să ia ce considera că e mai de valoare. 
După aceea, presupun, puteam merge spre sud. Înapoi în Chiavora, 
înapoi în Scirland, lăsând în urmă notițele, echipamentul, preaiubitul 
fotoliu al Lordului Hilford și pe oamenii din Drustanev. 

Asta ar însemna să-mi încalc jurământul. Dagmira ar putea duce 
vorba cu fratele ei legat de teoria mea, explicându-le vecinilor lor de 
ce-i atacă dragonii — dar ce bine le-ar face? Nu aveau capacitatea de 


a-i opri pe Khirzoft și pe Rossi, nici nu puteau recurge la o autoritate 
superioară. Și nici noi, mai ales din poziţia în care ne aflam. Poate am 
putea să-i scriem țarului, odată ce ne-am întoarce acasă, dar era o 
scuză șubredă să zici că ceri ajutor. Și, oricât de puțin ar conta pentru 
sat, nu i-ar ajuta deloc pe Dagmira și pe Iljish, doar dacă am putea 
să-i convingem să vină cu noi. Cu siguranţă că Rossi, dacă a 
supraviețuit, o va ține minte pe țăranca aceea care i-a spart un borcan 
în cap. Nu ar mai fi în siguranţă. 

Totuși, toate astea erau doar ipoteze îndepărtate, care au dispărut 
curând din nevoia noastră imperativă de a fugi imediat. Lumea s-a 
redus la cea mai simplă și cea mai primitivă sarcină: să găsim apă. Să 
găsim mâncare, cât de puţină, în timp ce înaintam. Să ne acoperim 
urmele. Să fim atenţi la dragoni. Să rămânem în șa ori să rămânem 
unul în spatele altuia atunci când, din pricina terenului, era 
imposibil să mergem călare. 

Roagă-te pentru Jacob. 

Domnul Wilker, care avea o profesie cât de cât apropiată de cea de 
doctor, nu putea decât să panseze rana. Ar fi fost îngrozitor și dacă 
Jacob ar fi stat în pat; trei zile de fugă epuizantă, traversând ţara, îi 
înrăutățeau starea. Tot sângele i se scurgea printre buze și ochii lui 
deveneau de o albeaţă ceţoasă de fiecare dată când făcea puţin efort 
să stea proptit în șa și în viață. Sufeream din cauza neputinței, 
mintea mea fugind în cercuri inutile, obositoare, încercând și 
nereușind să găsesc o cale să-l ajut. Dacă aș fi avut cea mai mică 
speranţă că lui Khirzoff i-ar fi milă de noi, i-aș fi trimis pe ceilalți mai 
departe și aș fi așteptat împreună cu soțul meu să ne ajungă 
urmăritorii. Dar nu aveam, așa că singurul lucru pe care-l puteam 
face era să rezist, rugându-mă să ajungem la ruine, unde odihna l-ar 
întări pe soțul meu. 


Rugăciunea mea era însă condamnată eșecului, iar eu știam. 


Ne-am chinuit până la valea din spatele ruinelor, cu zidul năruit în 
fața noastră. Acolo, în faţa adăpostului, Jacob a alunecat moale din șa 
și s-a izbit de pământ. 

Am tipat chiar înainte ca mâneca lui să-mi scape din strânsoare. 
Îndemnându-mi armăsarul să se oprească, am descălecat fără pic de 
graţie și am căzut în genunchi lângă soțul meu. Atât de sigură eram 
că a murit, încât nici nu puteam să-i rostesc numele. 

Dar atingerea mâinii mele pe obraz l-a făcut să deschidă ochii. O 
secundă, am simțit speranță. Nu era mort și ajunsesem la ruine, cu 
siguranţă totul va fi bine. Cu toate astea, iluzia nu putea ține prea 
mult. Nu se va mișca din acel loc: Jacob știa, la fel și eu. 

I-am luat o mână și am împreunat-o cu a mea. A răspuns cu cea 
mai vagă zvâcnire a degetelor reci. Singurele cuvinte care mi-au 
venit au fost deplorabil de nepotrivite. 

— Îmi pare foarte rău. 

Buzele lui albe s-au conturat în cuvântul: 

- Nu. 

A închis ochii, apoi i-a deschis iar și și-a adunat toată puterea ca să 
vorbească într-o șoaptă fără sânge, care nu a trecut de urechile mele. 

— Fără regrete. Fii puternică, Isabella! Oprește-i! 

În timpul evadării noastre făcusem destul efort să le spun celorlalți 
ce le făceau Khirzoff și Rossi dragonilor și ce găsisem în pivnita 
aceea osuar. Dar cum puteam să-i opresc? Tot ce puteam face era să 
dispar. 

Ceilalți descălecaseră, formând un cerc solemn în jurul meu. 
Soarele trimitea în ruinele tăcute o binecuvântată căldură blândă. M- 
am aplecat și l-am sărutat pe buze pe soțul meu, apăsându-mi gura 
pe a lui până când am simțit cea mai vagă urmă de apăsare drept 
răspuns, lacrimile alunecându-mi pe față, udând-o și pe a lui. Când 


în sfârșit m-am dezlipit de el, ochii lui Jacob s-au închis pentru 
ultima dată, iar peste o clipă n-a mai respirat. 


Veţi crede că sunt inumană dacă spun asta. Dar chiar și în fața 
celei mai grele suferinţe pe care am îndurat-o, durerea a învins 
epuizarea muritoarei de rând, iar creierului nu i-a fost milă de mine 
și n-a încetat să lucreze. Ticăia încontinuu, ca o colecţie de rotițe fără 
viață, și când — după cât timp, nu știu — am ridicat capul să mă uit la 
ceilalți, cuvintele care mi-au ieșit pe gură nu aveau nimic de-a face 
cu soțul meu mort, întins în faţa mea la pământ. 

— Mă voi duce să cercetez peștera, am zis. 

Era la nu mai mult de șase metri de unde eram îngenuncheată, 
acoperită cu și mai multe crengi. Am făcut semn cu capul spre ea și 
am văzut că ceilalți înțeleg. Pe jumătate nedumerit, pe jumătate 
mormăind, domnul Wilker a spus: 

- Contrabandiștii. Doamnă Camherst, cu tot respectul, chiar mai 
au vreo importanță? 

- Da, i-am tăiat-o. Fac parte din asta, domnule Wilker, parte din 
aceeași conspirație nenorocită care tocmai mi-a ucis soțul. Măcar atât 
a spus Rossi. Nu cred că fac contrabandă cu opiu. E altceva și sunt 
hotărâtă să aflu ce. Jacob mi-a zis să-i opresc și intenționez să-i 
respect ultima dorință. 

Întregul tablou aproape că prindea contur în mintea mea. Doar 
câteva piese mai lipseau. Khirzoff era un ambițios, făcându-și relații 
în sud, urmărind să strângă o avere din munca lui Rossi cu oasele de 
dragon. De aceea se temea de cercetarea noastră. Dar Gritelkin nu a 
murit din cauza dragonilor. A murit din cauza contrabandiștilor. lar 
Khirzoff deja avea o avere, cel puţin una mică, cu care să-i cumpere 
lui Rossi laboratorul de chimie, ca să nu mai vorbesc de hainele 


scumpe și mirodeniile pentru el. Dar le dobândise recent, căci, altfel, 
restul împrejurimilor sale ar fi arătat mai bine. 

Cheia care ținea totul la un loc era aici. Eram sigură. 

Domnul Wilker m-a acompaniat, pentru că nu aveam sfoară, iar el 
putea să se ridice singur din peșteră, pe când eu nu. Putea să se ducă 
singur, dar eram decisă să văd cu ochii mei. Am aprins o creangă de 
pin căzută, pe post de torță, iar domnul Wilker m-a coborât, 
urmându-mă imediat. 

Cutiile pe care le văzusem înainte dispăruseră. E posibil ca 
contrabandiștii să fi golit întregul loc în ziua în care venisem aici cu 
Dagmira, nelăsând nicio urmă în spate. Dar singura cale ca să fiu 
sigură era să mă uit. Cu torta luminând în întuneric, m-am dus mai 
departe în peșteră. 

Drumul era îngust în unele locuri, dar nu cât să ne târâm. Și nici 
măcar nu se întindea pe cât de departe mă temeam: vreo șaizeci de 
metri. În acel punct, peștera se termina cu un zid solid, format din 
pământ tare și rocă. 

Domnul Wilker și-a dat părul de pe faţă cu o mână murdară și a 
oftat. 

— Îmi pare rău, doamnă Camherst. Orice ar fi depozitat aici, a 
dispărut. 

Am cercetat cu privirea pământul, încercând în cel mai neștiințific 
mod cu putinţă să refuz ideea că pur și simplu nu avea niciun rost. 
Trebuie să fie ceva acolo. Nu eram de acord să nu găsesc nimic. 

- Presupunând că aici depozitau, am murmurat, mergând mai în 
față câțiva pași. 

Semnele erau acolo, în denivelările zidului de pământ, punctele 
care ar fi putut fi scobituri precise înainte ca marginile să li se 
tocească în adâncituri mai fine. Cineva săpase acolo și acum nu 
multe zile. 


M-am lăsat în genunchi, hârjâind cu celălalt capăt al torței în 
pământ, și am început să-l zgândăr. Rigorile urcatului pe stânci și 
explorarea peșterii deja îmi înăspriseră mâinile mai mult decât se 
cădea pentru o doamnă. Atunci am sacrificat ultima urmă de 
delicateţe, rupându-mi unghiile în timp ce dădeam la o parte bulgări 
de pământ și piatră. Și, în timp ce domnul Wilker venea să mă 
oprească, stăruința mi-a fost răsplătită. 

A strălucit chiar înainte s-o şterg de mânecă și s-o ţin în lumină: o 
bucată de piatră de foc, mai mare chiar decât cea pe care o găsisem 
în iarbă mai demult. 

- Asta nu-i o ascunzătoare, am șoptit. E o mină. Khirzoff a găsit o 
sursă de piatră de foc. 

Domnul Wilker mi-a luat piatra, strângându-și buzele într-un 
fluierat fără sunet. Accentul lui din Niddey s-a simțit când a zis: 

- Dacă legile din Bulskevo au ceva în comun cu cele din Scirland, 
atunci asta îi aparține de drept țarului. 

Pentru o asemenea descoperire glorioasă, Khirzoff ar putea la fel 
de bine să primească un premiu de la superiorul său. Dar cât ar 
putea obține prin contrabandă cu acele pietre peste graniță, pe care 
să le vândă în Chiavora? Va trebui să o facă încet. O cantitate mare de 
pietre de foc, apărută dintr-odată, ar fi remarcată, chiar și dacă s-ar 
vinde în secret. Dar nu i-ar costa deloc prea mult să finanțeze 
eforturile lui Rossi și să plătească pentru alte noi obiecte de lux, la 
înțelegere. Cu trecerea timpului, pietrele prețioase și inovația cu 
oasele de dragon — ușoare, dar indestructibile, mai bune decât oţelul 
— ar putea să-l facă pe Khirzoff unul dintre cei mai bogați oameni din 
lume. 

— Ştii mai multe despre politică și legi decât mine, am spus, cu 
vocea sugrumată. Ce ar putea face țarul, dacă descoperă că vasalul 
lui fura așa de la el? 


Era o întrebare retorică. Amândoi bănuiam la fel de bine. Domnul 
Wilker a dat din cap. 

— Va fi de ajuns să fie dat la o parte, da. Să mergem să le spunem 
celorlalți. 

Descoperirea parcă ne-a dat o viață nouă pentru membrele 
noastre, grăbindu-ne înapoi spre pata neregulată de lumină care era 
intrarea în peșteră. Dar domnul Wilker, fără să mă atenționeze, m-a 
oprit, punându-mi o mână pe gură ca să-mi înăbușe întrebarea 
uimită. 

De sus atârna o sfoară. Nu adusesem nimic de felul acesta cu noi 
de la cabana boierului. 

Lipindu-și gura de urechea mea, a murmurat: 

— Nu aţi văzut o altă ieșire de aici, nu? 

Am dat din cap, strângând mâna pe torta care se stingea. Pasajul ar 
putea să continue în spatele peretelui de pământ — bănuiala mea era 
că pământul de deasupra se prăbușise în trecut într-un anumit 
punct, din moment ce tot locul acesta zăcea foarte aproape de 
suprafață — dar nu ne era de ajutor. Singura ieșire era deschiderea 
aceea, în brațele oricui ne aștepta deasupra. 

Speranța că erau contrabandiștii staulerieni era consecinţa situației 
groaznice în care mă găseam. 

Domnul Wilker a respirat adânc și și-a îndreptat umerii. 

- Staţi ascunsă! a murmurat aproape fără să se audă. Și stingeți 
lumina aia! Mă duc. Cu puţin noroc, vor crede că am coborât singur. 

Era ceea ce trebuia să facă un bărbat. Era, de altfel, singurul lucru 
care putea să ne aducă cel mai mic avantaj; doar dacă aș putea să mă 
gândesc cum să-l folosesc. Iljish deja ne lăsase, abătându-se spre 
Drustanev, sperând să ne aducă banii; doar Lordul Hilford și 
Dagmira mai așteptau sus. De ce folos le-aș putea fi eu, despărțită de 


ei, nu știu, dar merita să încerc. Am strâns din dinți, i-am făcut semn 
domnului Wilker și am stins torta în pământ. 

Nu era mare înălțime. Sărind, ar fi putut să se prindă de margine 
și să se târască afară. Cu ajutorul funiei, a dispărut din fața mea 
imediat. 

De sus, am auzit voci nedeslușite. 

Apoi un glas cu accent din Bulskoi în chiavoreană, pe care l-am 
recunoscut prea bine. 

— Știm că ești acolo jos. leși acum! 

Când mi-am amintit de cai, mi-am tras o palmă în gând. Dacă 
Khirzoff îmi prinsese camarazii, cum presupun că a făcut-o, ar fi 
văzut un armăsar în plus fără călăreț. Până și celui mai bun mincinos 
i-ar fi fost greu să-l facă să creadă că m-am întins pe undeva să trag 
un pui de somn, că am căzut de pe o stâncă sau orice lucru 
asemănător. 

Scrâșnind din dinți, m-am dus și am apucat sfoara. 

M-au tras în sus fără ceremonie și m-au aruncat pe pământ. Când 
m-am ridicat în picioare, am văzut că era pe cât de rău mă temusem. 
Khirzoff adusese cu el cinci-șase bărbați: era genul acela de șansă 
care ar merge la un betiv, dar care în viața reală e mult mai grea, mai 
ales în prezenţa a cinci-șase bărbaţi cu puștile îndreptate spre cei doi 
domni și cele două doamne, care nu au puşti. În plus, mai era și 
Khirzoff în persoană și cu el, Gaetano Rossi. 

Când bărbatul zăcuse neajutorat la picioarele mele, simțisem 
remușcări că nutrisem dorinţa de a-l vedea mort. Acum, că stătea în 
fața mea, iar soțul meu era fără suflare la pământ, îmi doream plină 
de o ură otrăvitoare să-i fi tăiat gâtul când avusesem ocazia. Era o 
satisfacție infimă să observ zgârietura provocată de borcanul 
Dagmirei și petele decolorate de pe piele, acolo unde se vărsaseră 
chimicalele pe el. 


Cei care ne prinseseră păreau obosiţi — trebuie să fi călărit în forță 
ca să ne prindă —, dar nicidecum atât de obosiţi pe cât eram noi. 
Khirzoff arăta cel mai furios. 

- Când v-am invitat la cabana mea, credeam că e de ajuns să vă 
ordon să plecați de pe pământurile mele, a spus. Dacă nu ați fi fost 
atât de hotărâți să vă băgați nasul, se putea rezolva. Dacă v-aţi fi 
mulțumit să rămâneți neștiutori. 

- Am fi fost suspicioși, am spus, fiind prea proastă ca să-mi țin 
gura închisă. De aceea ați încercat șarada ridicolă cu Astimir. 

Boierul a ridicat din umeri. 

- Da, dar ce puteaţi face? Să vă plângeți țarului? Nu i-ar fi păsat. 
Nu dacă tot ce aveaţi erau doar suspiciuni. 

Dar acum aveam dovada. Sau mai degrabă, destule detalii de dat 
țarului ca să aibă motiv să investigheze. Furt, contrabandă, crimă — 
chiar dacă nimănui nu-i păsa că schema boierului îi provoca pe 
dragoni să atace oamenii, restul ar fi fost de ajuns să-i facă probleme. 

Am avut atâta minte cât să nu evidenţiez asta. Cel mai probabil 
urma să ne omoare, iar, dacă nu, nu avea rost să-l încurajez. 

- Uitaţi, domnule, că sunt un nobil scirlandez, a spus Lordul 
Hilford. lar omul dumitale de acolo a ucis un domn din Scirland. 

Felul în care a pronunțat cuvântul „domnule“ e posibil să fi fost 
cea mai josnică insultă pe care o știa. 

Khirzoff părea perfect calm. 

— Cu vrajba dintre Bulskevo și Scirland? Asta doar îi dă țarului și 
mai multe motive să te ignore. 

— Poate, a spus Lordul Hilford, apropiindu-se, dar le dă altora mai 
multe motive să fie atenţi. Dacă ceva s-ar întâmpla cu mine sau cu 
companionii mei, va fi foarte greu pentru tine. 


Rossi a râs pur și simplu, scoțând un sunet dur, urât. 


— Și dacă ai un accident? Umblând prin munti, încercând să 
mângâi dragoni — au fost atâtea atacuri în ultimul timp, la urma 
urmei. Cine ar fi surprins dacă s-ar termina prost? 

Cum alibiurile pentru crimă s-au dus, aceasta era nefericit de 
plauzibilă. Chiar dacă sătenii sau familiile de acasă ar fi suspicioși 
privind moartea noastră, asta nu ne-ar ajuta prea mult. 

Nu aveam cine știe ce speranţă că ne va fi de vreun ajutor, dar 
trebuia să încerc. 

— Iosif Abramovici, nu i-a spus chimistul dumitale cuminte de 
acolo? Toate aceste atacuri le provoci chiar dumneata. Cu cât 
continui așa, cu atât mai rău va fi. 

După cum mă temeam, Khirzoff doar a dat din umeri. 

— Dragonii morți nu vor ataca pe nimeni. lar noi ne putem apăra 
mai bine decât pot țăranii. 

Nu va vorbi la nesfârșit; mai devreme sau mai târziu, dar mai 
degrabă mai devreme, se va hotărî să pună capăt odată uneia dintre 
problemele lui prin a ne pune capăt nouă. Am aruncat o privire spre 
domnul Wilker, sperând că ar putea vedea o cale prin care să 
folosească descoperirea noastră privind pietrele de foc, ca să-l 
convingă pe Khirzoff să ne cruțe, dar părea total distras, cu ochii la 
soarele după-amiezii târzii. 

După-amiază târzie. 

M-am chiorât și eu, strtâmbându-mă astfel încât răpitorii noștri să 
creadă că-mi vine să plâng. Cu genele filtrând lumina, puteam să-mi 
dau seama ce văzuse domnul Wilker: o formă mare în aer, zburând 
înapoi acasă noaptea, dar la distanță prea mare ca să reprezinte o 
amenințare. 

Asta, dacă nu-l provocam. 

Există anumite proverbe despre tigăi și focuri, pe care e posibil să 
mi le fi zis pentru mine însămi, dar prefer să adaptez altul la 


scopurile mele: mai bine răul care să-i atace pe toți impartial decât 
răul care caută să ne omoare mai ales pe noi. Cel puţin, va crea haos, 
iar noi putem profita de acest avantaj. 

Sau mai degrabă ceilalți ar putea. Dar ce aveam de gând să fac 
putea să nu-mi aducă însă niciun avantaj. 

Nu puteam sta să mă gândesc; dacă o făceam, mă lăsau nervii. Pur 
și simplu m-am uitat la Rossi și am zis primul lucru supărător care 
mi-a venit în cap: 

— Apropo, ti-am ars carnetul. 

După aceea mi-am ridicat fustele și am fugit spre ruine. 

După primii pași, mă gândeam că nu va fi bine. Unul dintre 
soldați mă va urmări și mă va aduce înapoi, fără să câștig nimic. Dar 
apoi l-am auzit pe Rossi scuipând cu furie două cuvinte: 

— Împușcați-o! 

Chiar și când ești epuizat mai mult decât poți exprima, adrenalina 
are minunata abilitate de a-ţi readuce viaţă în membre. M-am ferit și 
m-am împleticit spre niște copaci subțiri, rugându-mă disperată să 
ajung la zidul unde găsisem piatra de foc. Primul foc a fost atât de 
aproape, că schijele mi s-au revărsat pe faţă. În curând au urmat 
altele, iar apoi m-am aruncat în spatele unei stânci, încercând să 
respir. 

Câte focuri să fi fost? Opt? Zece? Fac ele îndeajuns zgomot în 
atmosfera de munte ca să le atragă atenţia dragonilor de stâncă în 
această zonă? 

Cu siguranță am provocat o grămadă de împușcături. Voiam 
foarte tare să văd dacă ceilalți erau bine, dar pauza mea de respiro a 
mai durat doar câteva secunde. După aceea m-am târât iar în 
genunchi, uitându-mă după un loc să mă ascund, știind că cineva va 
fi după mine, dacă nu erau deja. 


Focurile de armă au început iar, de data asta mai sporadic. Inima 
mea era sfâșiată. Fiecare împușcătură, speram eu, creștea șansele să 
supere un dragon, dar însemna că erau în pericol și tovarășii mei. 
Deja blestemam impulsul care mă făcuse să fug: părea un pariu fără 
sorți de izbândă. Și totuși, ce șansă mai bună aveam? Să fugim și să 
ne împuște ori să rămânem și să ne împuște. 

M-am aruncat să mă ascund într-o perdea de tufișuri și am dat nas 
în nas cu un Astimir foarte speriat și murdar. 

Mai precis, cu țeava puștii lui. Dar trecusem de la frică într-o zonă 
mai îndepărtată, unde puteam fără ezitare să fac lucruri care ar fi 
părut riscuri de neimaginat în lumina unei judecăți mai sănătoase. 
Am pus mâna pe gura țevii și am dat-o la o parte și, ori convingerea 
mea că nu mă va împușca a fost de-ajuns de puternică să-l convingă 
și pe el, ori Astimir era paralizat de propria frică, pentru că nu a 
opus rezistență. 

— Boierul ne va omorî pe toți, am mârâit și l-am luat de gulerul 
cămășii. Deja mi-a ucis soțul. Ai ajutat la crearea acestui dezastru. Să 
fii al naibii dacă nu faci ceva să îndrepti tot! leși de aici și ajută. 

Până la ultimul cuvânt, l-am zguduit până aproape de bătaie. 
Sincer, nu vă pot spune dacă mi-am amintit sau nu să vorbesc în 
vystranieză. Tonul meu ar fi putut fi suficient. Astimir s-a împiedicat 
prin tufiș, iar eu m-am dus după el, condusă de durere și furie, care 

trecuseră de limita raționalului, într-o stare înălțătoare în care îmi 
pierdusem toată capacitatea de a-mi fi frică. Soțul meu zăcea mort pe 
pământ. Trebuia să fac ceva mai mult decât să fug. 

Parcă dând glas furiei mele, un țipăt furios, inuman a venit de sus. 

Chiar reușisem să atrag un dragon și încă unul foarte supărat. 

Zidul ruinelor îmi bloca vederea la ce se întâmpla mai jos. Am 
văzut doar penultima fază a atacului dragonului și am auzit 
împușcături de jos. Dragonul a tipat iar, de data asta de durere. 


Ori niciunul dintre oamenii boierului nu a ajuns atât de departe să 
mă caute ori a trecut deja de mine. M-am cățărat pe zid, gândindu- 
mă la un punct de observaţie care să-mi ofere un grad de protecţie în 
fața puștilor, dar să mă și pot uita jos, pe partea cealaltă. 

Dragonul se zbătea, prea rănit să mai poată respira. Sângele lui 
părea să fie peste tot, iar bătaia frenetică a aripilor, spasmele rapide 
ale capului și ale cozii făceau aproape imposibilă misiunea de a 
analiza. L-am văzut pe unul dintre soldaţi, pe jumătate în spatele 
unui copac, ochind dragonul încă o dată. După aceea l-am văzut pe 
domnul Wilker peste drum, încolăcindu-se să se apere. O răsucire 
bruscă a dragonului l-a dezvăluit pe Khirzoff zăcând nemișcat, iar 
inima a început să-mi bată tare, dar s-a transformat în durere un 
moment mai târziu, când soldatul a împușcat bestia, care s-a 
prăbușit dintr-odată pe pământ, moartă. 

Un urlet malefic de dedesubt mi-a atras atenţia jos. Dumnezeu știe 
ce fusese în capul lui Astimir în zilele cât stătuse ascuns în ruine. Mai 
degrabă îl înnebuniseră. Mă îndoiesc că vreun fel de răzbunare pe 
dragonul căzut sau chiar și pe noi îl făcuse să țintească soldatul și să- 
] împuște. Orice l-a motivat, glontul a nimerit la fix. Omul boierului a 
tipat și a căzut pe spate în prăpastie. Dar mai erau și alții care acum 
ieșeau din ascunzătoare. lar apoi am auzit mârâit din spate. 

M-am întors să-l văd pe Rossi pe jumătate pe zid, cu fața lui 
decolorată, schimonosită într-o expresie de animal furios. Era destul 
de aproape să-mi înhate piciorul proptit de stâncă. L-am tras însă la 
timp. Dar și-a înfipt mâna în fustele mele și doar faptul că m-am 
ținut disperată de stâncă m-a salvat să nu cad. 

L-am lovit cu piciorul de două, trei ori și i-am turtit mâna de 
stâncă destul de tare să-l fac să înjure și să-mi dea drumul. După 
aceea m-am urcat mai sus, trăgându-mă cu totul în vârful zidului, pe 
moment fiindu-mi mai putin frică de bărbaţii înarmaţi decât de cel 


care mă urmărea înnebunit. Dar de acolo nu mai aveam unde să mă 
duc; dacă alunecam de pe zid, cu siguranţă îmi rupeam ceva și 
deveneam pradă sigură. 

Zidul s-a fărâmiţat sub Rossi, dându-mi un licăr trecător de 
speranţă. S-a prins, totuși, și a întins mâna să apuce din altă parte, 
după care a fost o chestiune de câteva secunde să ajungă în vârful 
zidului. M-am retras cât am putut, dar nu eram decât la un braț 
distanță și nu mai era în spatele meu decât un colț ascuţit de stâncă 
suspendat. 

Rossi s-a oprit, echilibrându-se. Vântul muntos a încercat să facă 
velă din fusta mea. În curând mă va doborî de pe picioarele mele 
precare, iar el nu va avea, la urma urmei, satisfacția de a mă ucide. 

Atenţia mea era atât de prinsă de el, că am priceput că așchiile 
acelea înțepătoare de aer nu erau de la vânt abia când o umbră a 
căzut deasupra noastră. 


CAPITOLUL 24 


Prețul victoriei noastre — Rezerva mea față de ideea de a scrie 
— Carnetul lui Rossi — Posibilele lui consecințe — Plecarea 
noastră din Vystrana — Jacob — Oferta Lordului Hilford 


Puteţi spune că este pură fantezie să cred că al doilea dragon l-a 
luat pe Rossi și m-a cruțat pentru că știa care dintre noi îi era 
dușman și care prieten. Voi fi de acord cu dumneavoastră. Dragonii 
de stâncă vystraniezi sunt destul de inteligenți să-și care propriii 
morți să se odihnească în caverna aceea grandioasă, dar nu au nici 
cea mai vagă formă de afecțiune pentru oameni, nici vreo grijă să 
deosebească prietenul bun de dușman. Dar, fantezistă sau nu, nu am 
altă explicație pentru felul cum, atunci când umbra și-a luat zborul 
de pe zid, Rossi zbiera în ghearele sale, iar eu eram neatinsă. 

(Nici măcar fantezia nu poate explica cum am reușit să nu cad și 
eu. Pe asta trebuie să o atribui providenţei divine.) 

Haosul i-a ucis pe Khirzoff și pe Rossi, împreună cu doi dintre 
oamenii lor. Ceilalţi au fugit. Eram, în sfârșit, salvaţi de dragoni: o 


răzbunare potrivită pentru semenii lor căzuți. Iar boierul și chimistul 
lui erau opriți. Dar preţul victoriei fusese atât de mare! 


Câteodată mă gândesc că mi-a luat atât de mult să-mi scriu 
memoriile pentru că știam că nu pot evita să vorbesc despre moartea 
lui Jacob. 

Suferinta, bineînţeles, s-a mai domolit. Expediția în Vystrana a fost 
acum câteva decenii. Nu mai plâng în pernă în fiecare noapte 
pierderea lui. Dar să te împaci cu propria soartă e una, iar să i-o 
împărtășești unui străin e alta. Și, cum multe evenimente care 
duseseră la moartea lui îmi pot fi imputate mie, eram foarte reticentă 
să accept criticile care ar fi fost — și încă sunt — inevitabile. 

Nu voi încerca să vă înfățișez durerea pe care am suferit-o atunci. 
Am spus ce am putut; este insuficient, dar, la urma urmei, sunt om 
de știință, nu poetă. Sentimentele mele sunt la fel de puternice ca ale 
oricărei femei, dar nu am cuvintele să le exprim. Nu e adevărat ce au 
spus alții despre mine, că nu l-am iubit niciodată. Deja am dezmințit 
acel argument. Dacă lipsește marea pasiune pe care unii o cer, nu-mi 
voi cere scuze. Sunt cine sunt, iar sinceritatea simțămintelor mele, 
căsătoria mea nu sunt lucruri pe care mă interesează să le dezbat. 

Mai bine să vorbim despre ce a urmat. 

Nu le puteam lăsa stârvurile prădătorilor, nici măcar pe cele ale 
inamicilor. Caii i-au purtat pe aceștia la colibă, unde am petrecut 
noaptea. În ziua următoare ne-am întors în sat, iar acolo Lordul 
Hilford, domnul Wilker și Dagmira au preluat sarcina de neinvidiat 
de a le explica tuturor ce s-a întâmplat. 

Reacţiile au variat de la îndoială la furie. Boierul nu era iubit, dar 
noi, scirlandezi, le eram și mai străini oamenilor din Drustanev decât 
le era el. Nimeni nu se grăbea să ne creadă, iar mai departe explicaţia 
pentru atacurile dragonilor nu era una pe care s-o dovedim ușor. 


Mulţi erau îngrijorați — și e de înţeles — pentru consecinţele pe care 
le-ar putea suferi din cauza morţii lui Khirzoff. 

Nu am participat la nimic din toate astea. Dragonii de stâncă 
vystraniezi îndură moartea semenilor în marea peșteră. Noi, 
oamenii, avem propriile ritualuri, iar acestea au început la 
întoarcerea noastră. Bătrânele din Drustanev și-au lăsat fiii și fiicele 
să se certe pe treburi lumești și și-au văzut în tăcere de treaba de a 
spăla și a îmbălsăma corpurile neînsufleţite ale soțului meu și ale 
inamicilor mei. l-am îngropat pe toți în ziua următoare, cu ceremonii 
care l-ar fi ofensat pe puritanul Magisteriului; dar ceremoniile au fost 
toată consolarea pe care am avut-o și le-am fost recunoscătoare. 

Dincolo de toate diferențele de religie dintre noi și vystraniezi, iată 
ce voi spune: când a venit vorba despre doliu, nu am fost tratați ca 
niște străini. Toată suflarea din sat a venit să prezinte condoleanţe în 
timp ce stăteam de veghe 11, chiar dacă doar din simțul datoriei. Nici 
noi nu ne-am dat la o parte: când Sabatul ne-a întrerupt doliul, am 
participat la slujba ținută de Menkem în templu, fără nici urmă de 
protest, nici măcar din partea Lordului Hilford. 

Este posibil să-i fi ofensat prin comportamentul nostru când s-a 
terminat priveghiul. Am simtit că avem anumite obligaţii față de sat, 
iar după o discuţie între noi, Lordul Hilford, domnul Wilker și cu 
mine am căzut de acord că nu ar fi o insultă la adresa memoriei lui 
Jacob dacă ne ducem munca la bun sfârșit, în loc să plecăm cu prima 
ocazie. Bineînţeles că era altfel decât înainte. Nu mai era hoinăreală 
prin munți pentru strâns probe din vizuinile dragonilor. lar când 
Lordul Hilford a plecat să lămurească moartea lui Khirzoff, 
împreună cu domnul Wilker am confirmat că trupul dragonului 
fusese luat de la ruine în cimitir și ne-am documentat mai târziu cât 
de minuțios am putut. Nu ne-am putut cere scuze dragonilor de 
stâncă pentru ce li se făcuse celor de felul lor, dar domnul Wilker a 


ținut o conferinţă serioasă cu Mazhustin și cu bătrânii satului și am 
sperat că va reprezenta un început pentru a preveni astfel de 
dificultăţi în viitor. 

Am studiat și carneţelul lui Rossi, cu devotamentul cu care am fi 
studiat Scriptura. (Bineînţeles că-l mințisem pe bărbat despre soarta 
lui; n-aş distruge niciodată știința atât de nesăbuit.) Domnul Wilker 
știa destulă chimie cât să priceapă în linii generale, dar am fost total 
bulversată de încercările lui de a-mi explica de ce să adaugi soluție 
de acid sulfuric pe un os de dragon, oricât de încet, și cu orice ar fi 
amestecată ar putea să conserve ceva. Până la un punct, am fost totuși 
de acord. 

— Aceste cunoștințe sunt periculoase, i-am spus într-o noapte, la 
lumina câtorva lumânări în camera noastră de lucru. 

În penumbră, domnul Wilker era tras la față și obosit. 

— Lucrurile care ar putea fi construite cu oase de dragon... Rossi 
nu se înșela. Deja au fost câteva conflicte mici pe fier și vor mai fi. 
Avem prea multă tehnologie care are nevoie de el și o sete de mai 
mult. Orice ar putea înlocui fierul, darămite să fie la fel de bun ca el, 
este neprețuit. Dar să recoltezi oase, scuzați-mi exprimarea, îi înfurie 
pe dragoni și îi face să atace oamenii. 

- lar singura soluție este să-i vânezi și mai și, am spus. 

— Între asta și cererea de oase de dragon... dragonii vor dispărea. 
Khirzoff și Rossi deja au făcut progrese în această privinţă, în 
regiune. Nu-i de mirare că atâtea vizuini erau goale. 

Domnul Wilker a dat încet paginile în carnețelul lui Rossi, de 
parcă ar fi putut găsi idei mai strălucite în ele. 

— Ar putea funcţiona doar asupra dragonilor de stâncă. Știm prea 
putine despre biologia dragonilor ca să fim siguri. 

Chiar dacă procesul sau starea de doliu era specifică doar unei 
specii, efectul ar fi catastrofal. Oamenii ar vâna toți dragonii, sperând 


să tragă vreun folos din oasele lor. Vânătorii la nivel înalt ar vrea 
trofee. Inginerii ar vrea oase pentru invențiile lor. Era rău când 
animalele erau dorite doar pentru pieile lor sau pentru fildeș. Acesta 
avea potenţialul de a fi și mai rău. 

Uram gândul să distrug știința, dar dacă alternativa era și mai 
insuportabilă? 

Domnul Wilker m-a prins uitându-mă la carte și e posibil să-mi fi 
citit gândurile. 

— Nu va face niciun bine, m-a atentionat. Oamenii tot încearcă de 
ceva timp să găsească o modalitate prin care să conserve oasele. 
Rossi și-a dat seama care e, își vor da seama și alții. 

- Ce spuneți? am întrebat tăios. Că ar trebui să accept că e 
inevitabil? Să vă las să publicaţi conținutul acelui carnet în Lucrările 
Colocviului Filozofilor și să trec peste mai devreme sau mai târziu? 

O descoperire de felul acesta ar putea face ceea ce el și-a dorit atât 
și l-ar putea ridica peste rangul cu care a venit pe lume. 

- Nu, nu, bineînţeles că nu, a zis, iar mânia lui și neajutorarea erau 
atât de evidente, că ale mele s-au calmat. Cel puţin tăinuirea lui 
amână problema și poate... 

- Poate? am întrebat prompt când s-a împiedicat. 

Domnul Wilker a oftat și și-a lăsat mâna pe carnet, holbându-se de 
parcă o forță absolută putea să-i facă mai clar conţinutul. 

- Poate între timp se descoperă o alternativă. 

O alternativă. Un alt proces nu ar elimina principala amenințare a 
dragonilor. Prin urmare vrea să spună... 

— O metodă a, o, care este cuvântul? 

— Sinteză, a răspuns domnul Wilker. Să produci artificial o 
substanţă care ar avea proprietățile unui os de dragon conservat, fără 
a fi nevoit vreodată să omori vreun dragon. 


Vorbind, se însufleţea din ce în ce mai mult, stând în scaunul lui și 
gesticulând atât de energic, că era cât pe ce să dărâme o lumânare: 

- Oricare a fi substanţa care se precipită prin titrarea acidului, 
trebuie să fie componenta principală a osului de dragon, dar nu am 
putea niciodată s-o analizăm, pentru că se dezintegrează atât de 
repede în aer liber. Cu un specimen conservat pe care să lucrăm, 
putem să determinăm din ce elemente este formată molecula și să 
încercăm să o recreăm în laborator... 

- Credeţi că într-adevăr e posibil? l-am întrebat, și ca să-l opresc 
înainte să se afunde într-o trăncăneală în jargonul chimiei, pe care nu 
o puteam urmări câtuși de puţin. 

S-a înfundat iar în fotoliu cu un oftat. 

— Sunt sigur că se va întâmpla într-o bună zi. Ce am putea face 
acum cu cunoștințele și instrumentele pe care le avem... trebuie să 
întrebăm pe cineva mai calificat decât mine. 

Era un motiv plauzibil ca să păstrăm carnetul. Fără el, chimistul 
nostru ipotetic ar fi tras înapoi câteva luni, dacă nu mai mult. Astfel, 
am avea un avans înaintea oricui ar putea redescoperi procesul lui 
Rossi. 

În noaptea aceea petrecută în Drustanev, niciunul nu știa cât de 
importantă va deveni această problemă. Războiul Aerian și chestiuni 
asemănătoare vor veni peste ani în viitorul nostru. Dar nu pretind 
previziuni nemeritate când spun că am văzut problemele venind și 
am făcut cât am putut ca să le prevenim. 

— Nu vom spune asta nimănui, am zis, cu excepția Lordului 
Hilford și a oricărui chimist pe care-l recomandati. 

Domnul Wilker a dat din cap. 


— De acord. 


Ţarul din Bulskevo a fost atât de distras de depozitul de pietre de 
foc din Vystrana — din cele deja extrase, erau nouăsprezece de o 
calitate suficientă ca să fie transformate în bijuterii și o groază de 
bucăți mai mici — cât să-l ierte pe Lordul Hilford pentru pierderea 
tragică a boierului în atacul dragonului. 

Am crezut că nouăsprezece sunt mai mult decât de ajuns pentru 
oricine le dobândește dintr-o lovitură. Nu avea nevoie de a 
douăzecea sau a douăzeci și una. Piatra după care am scormonit în 
pământ în spatele ruinelor a fost vândută discret mai târziu, iar banii 
au fost trimiși prin mijloace și mai discrete înapoi în Drustanev, 
uneori ca bani, alteori sub forma unor obiecte utile satului. Pe de o 
parte, era o scuză, pe de altă parte era o compensație pentru 
suspendarea temporară a vânatului (ca nu cumva să mai atragă 
dragoni furioși), iar pe de altă parte ca stimulent pentru ei să nu 
spună nimic despre cercetarea lui Rossi. 

De asemenea, dacă soțul meu trebuia îngropat într-o țară străină, 
voiam să mă leg cumva de locul lui de veci. 

Piatra pe care am găsit-o la prima mea vizită la ruine mi-a rămas 


în buzunar, ca amintire a prea multor lucruri ca să le mai număr. 


Ne-am luat rămas-bun la sfârșitul lui Messis +, împachetându-ne 


bunurile și încărcându-le într-o căruță a unui negustor pe care-l 
plătisem să vină în Drustanev doar pentru noi. Nu tuturor le părea 
rău să ne vadă plecaţi, bineînțeles. Sătenii erau mai mult decât 
pregătiți să revină la normalitate. Urjash Mazhustin ne-a urat extrem 
de formal rămas-bun, cu Menkem lângă el. Astimir și-a cerut scuze 
pentru a suta oară. Crezuse inițial că sugestia boierului e o mare 
glumă, să sperie străinii cu fantoma lui Zhagrit Mat, dar nu luase în 
considerare frica pe care avea s-o semene printre vecinii lui. Am 
repetat aceeași iertare pe care i-o acordasem de o sută de ori înainte. 
Cuvintele repetate deveneau din ce în ce mai mecanice de fiecare 


dată când le rosteam, dar nu era nimic de câștigat dacă-l înjuram 
pentru prostia de care dăduse dovadă. 

Dagmira... nu pot spune că a fost rezervată când m-a văzut 
plecând. Dar noi două ajunseserăm la un fel de echilibru și, spre 
surprinderea mea, mi-am dat seama că-mi va lipsi. 

- Mulţumesc, i-am spus, și chiar dacă nu prea puteam exprima în 
cuvinte pentru ce-i mulțumeam mai exact, m-a înțeles cu toate. 

— Sper că cel puţin ne-ati făcut rost de un boier mai bun, a răspuns 
cu sinceritatea la care mă aşteptam. Probabil va fi la fel de rău — alt 
străin nenorocit din Bulskoi. Iar Iljish, idiotul, vrea să meargă la 
școală. 

Era o piatră de mormânt pentru Jindrik Gritelkin pe același câmp 
unde erau îngropați Jacob și ceilalți, chiar dacă trupul său nu a fost 
găsit niciodată. Până acum ar fi putut fi doar niște oase necunoscute, 
presupun, deposedate de singurul obiect — inelul său — care l-ar fi 
putut identifica. Chiar dacă nu-l întâlnisem niciodată, mi-am dat 
seama că-l simpatizam. 

- Nu e chiar o idee rea, am spus. Să ai pe cineva educat care să 
vorbească în numele Drustanevului, în calitate de răzeș sau nu, 
trebuie să fie un mare beneficiu. 

Ceea ce nu am spus este că ea și Iljish erau deja la periferia 
societăţii din sat. Școala nu-l va ridica prea mult, dar i-ar oferi ceva 
de valoare, de unde ar putea începe. 

Dagmira doar a ridicat din umeri, mi-a sărutat ambele mâini cu 
superficialitatea curtoaziei vystranieze și a plecat. 


După aceea, cu mici opriri, ne-am întors în Scirland. 


Nu am bănuit o schimbare anume până nu ne-am îmbarcat pe vas 
și nu am fost sigură de ea până nu am ajuns acasă. La urma urmei, 


simptomele puteau fi o consecință simplă a stresului dat de doliu și a 
călătoriei. 

Dar nu erau. Aveam să dau naștere unui fiu în Ventis 1, anul 
următor, și să-i spun Jacob, după tatăl său. 

Despre el voi vorbi mai mult în volumele următoare. Deocamdată, 
mă voi limita la această mărturisire neplăcută: au fost momente, atât 
în timpul sarcinii, cât și după naștere, când a fost mai puţin un izvor 
de bucurie și mai mult o amintire dureroasă a ceea ce am pierdut. 
Am riscat să cad încă o dată în depresia în care mă prăbușisem după 
ce pierdusem sarcina și mi-am găsit alinarea în munca intelectuală. 
Am corespondat des cu domnul Wilker, făcând aranjamente să 
găsim pe cineva care să ne studieze mostrele de os de dragon, și am 
petrecut multe ore transcriind notițele luate, terminându-mi schițele 
și pregătind rezultatele expediției noastre pentru publicul interesat. 
Contractul meu marital mi-a oferit de ajuns cât să trăiesc, dar nu de 
ajuns cât să plătesc publicarea cărții. Lordul Hilford a privit cu ochi 
buni un abonament pentru sine. Într-o după-amiază, la patru-cinci 
luni de la nașterea fiului meu, mi-a făcut o vizită în Pasterway și mi-a 
prezentat un exemplar tipărit. 

Degetele mi-au tremurat când am atins pielea verde a copertei și 
după aceea am deschis volumul la pagina de titlu. Cu privire la 
dragonii de stâncă din Vystrana, am citit, iar cu litere mai mici, 
Anatomia, biologia și activitatea, cu atenţie deosebită la relaţia lor cu 
oamenii și revelația comportamentului de doliu. După aceea, la distanță 
mică sub titlu, de Jacob Camherst și alții. 

— Ar trebui să aibă numele dumneavoastră pe ea, a spus răspicat 
Lordul Hilford. Lângă al lui, măcar. 

Am dat din cap. Nu acordasem prea multă atenție îmbrăcatului în 
dimineața aceea. Părul mi-l prinsesem în grabă și o parte din el îmi 


cădea pe față când mă mișcam, ascunzând pe jumătate numele lui 
Jacob. 

- Acesta va fi singurul studiu care îi va fi atribuit vreodată. Nu 
vreau să pretind că ar fi al meu. 

— Pretindeți sau nu, tot al dumneavoastră este, cel putin în parte. 

Lordul Hilford s-a trântit pe un scaun fără să ceară permisiunea, 
dar nu l-am judecat. Dacă tot îl întâmpinasem într-un halat vechi și 
ponosit, cu părul căzându-mi întruna, nu puteam să mai țin la 
formalități. 

— Dacă ducem vreodată vechiturile astea la Colocviu ca să le 
prezentați, mi-a zis, trebuie să începem de-acum să punem temelia. 

— Eu? Să prezint? mă holbam eu. De ce aș face asta vreodată? 

- Haideţi, doamnă Camherst! a pufnit el prin mustață. Cărţile sunt 
bune și frumoase, dar, dacă intenţionaţi să fiți savantă, trebuie să 
aveți cunoștințele colegilor dumneavoastră. 

Am închis cartea cu grijă și am pus-o deoparte, iar după aceea mi- 
am dat părul după ureche. 

- Cine a spus că intenţionez să devin savantă? 

— Eu, a replicat răspicat. Nu veţi renunța! Acum plângeți. Înţeleg. 
Nu sunt aici să vă cert din cauza asta. Dar aveți în spate o magazie 
plină de scânteietori și o carte pe care aţi scris-o, chiar dacă nu aveți 
numele pe copertă. Orice femeie care face asemenea eforturi nu e o 
femeie care să întoarcă spatele pur și simplu cercetării. Sunteţi 
înnebunită după dragoni, doamnă Camherst, iar mai devreme sau 
mai târziu veți tânji să mai aveți o șansă. Când va veni ziua aceea, 
anunțați-mă. 

Pronunţând cuvintele acelea ciudate, s-a ridicat de pe scaun, a 
mormăit un salut politicos și s-a îndreptat spre ușa sufrageriei. 

Încă se mai balansa ca să se închidă în spatele lui când mi-am 
regăsit vocea. 


- Ce vreți să spuneți? Ce altă șansă? 

El a prins marginea ușii și s-a uitat la ea, fața lui mustăcioasă 
părând toată inocentă. 

- O, nu v-am menționat? Se întâmplă că... Dar nu, dacă 
intenţionaţi să renuntati la toate astea, atunci nu vă interesează. 

M-am ridicat de pe scaun fără să-mi dau seama. 

- Lord Hilford, v-aș mulțumi dacă nu v-aţi juca cu mine. Dacă 
aveți ceva de zis, ceea ce e evident, nu mai atârnați în ușă și veniți să 
vorbiti cu mine. 

S-a conformat, un zâmbet mijindu-i pe masca lui de om nepăsător. 

- O chestiuţă privind colonia scirlandeză în Nsebu. Guvernul 
Maiestăţii Sale este suficient de mulțumit cu progresul înregistrat 
acolo, astfel încât anul următor, va acorda vize cetăţenilor să 
călătorească acolo. 

Nsebu. Știam de el doar din ziare și nici așa prea multe. Ceva 
despre stabilirea unei colonii care să apere interesele Scirlandului 
privind fierul din Erigan și să se opună agresiunii ikwunde. 

— Sunt dragoni acolo? 

— Sunt dragoni! Doamnă Camherst, trebuie să-ți remediez imediat 
lacunele cartografice. Nsebu se află vizavi de granița cu Mouleen. 

Dragonii de mlaștină mulișieni. Bestii urâte, cu o respirație 
extraordinară, plină de gaze — acum vreo două sute de ani, marele 
călător Yves de Maucheret scrisese despre oamenii din mlaștină care 
se închinau la dragoni, cum făceau și străvechii dragonieni. 
Afirmațiile lui nu au fost niciodată verificate sau investigate. 

— Unii identifică trei sufluri majore ale dragonilor în regiune, a 
adăugat Lordul Hilford. Alţii spun că există nu mai puţin de șapte. 
Este nevoie de un studiu corect, serios. 

Am avut atunci o clipă extraordinară, când pustietatea doliului 
mi-a dispărut din suflet. Să merg în Eriga și să văd dragoni acolo... 


dar după aceea a revenit la loc. Domnul Wilker nu putea finanta el 
însuși experimentul chimic. Între asta și fiul meu, abia îmi mai 
ajungeau banii să-mi țin gospodăria. O expediţie ieșea din discuție, 
chiar dacă aveam noțiunile de bază cum să organizez așa ceva. 

I-am spus toate acestea Lordului Hilford, apoi am adăugat 
politicos: 

- Dar aș fi recunoscătoare dacă aș putea să aflu rezultatele 
expediției dumneavoastră. 

- Expediția mea! Draga mea doamnă Camherst, nu pot merge la 
Nsebu. Căldura, umiditatea... Nu mi-ar permite niciodată sănătatea. 
Lasă-mă să reformulez într-un fel în care să nu mai interpretati 
greșit: intentionez să investesc într-o expediţie și, dacă doriţi să vă 
alăturați, nu trebuie decât să spuneți. 

Din fericire, mâna mi-a bâjbâit orbește și a găsit scaunul încă o 
dată înainte să încerc să mă așez unde nu era. Odată așezată în 
siguranță, fără să risc să cad, am spus: 

— Dar... 

El a ridicat o mână. 

- Nu trebuie să-mi spuneţi nimic acum, sub nicio formă! Expediția 
nu va avea loc mâine. Dar voiam să aveți habar despre ea. Puteţi să 
vă hotărâți mai târziu. 

— Vă mulțumesc, am răspuns cu o voce stinsă, iar după aceea el a 
plecat. 

După ce m-am holbat la perete parcă o veșnicie, am luat volumul 
legat în piele verde, cuprinzând cercetarea lui Jacob și a mea, și m- 
am așezat la birou. Acolo m-am oprit, cu ochii la cotorul subțire al 
Istoriei naturale a dragonilor de Sir Richard Edgeworth — volumul pe 
care l-am citit de atâtea ori, copil fiind, cel pe care tatăl meu mi-l 
dăruise când mă căsătorisem cu Jacob. 


Viaţa fără dragoni era cenușie și goală. Scânteietorii mă 
vindecaseră de suferința de după pierderea primului meu copil 
nenăscut. Oare verii lor mai mari să mă vindece de pierderea soțului 
meu? 

Doar simpla posibilitate deja mă făcea să mă simt mai bine. Să mă 
definesc, mai întâi și cel mai important, nu ca văduvă, ci ca savant... 

Dragonul din sufletul meu s-a trezit, ridicându-și aripile, parcă 
aducându-și aminte că ele se folosesc ca să zbori. 

Dându-mi după ureche firele de păr rătăcite, am luat Istoria 
naturală a dragonilor de pe raft și m-am cuibărit în locul de la fereastră 
ca s-o citesc. 


NOTE 


A 


1- „Verzișorul“ în lb. engl. (n. tr.). 

2- „Despre speciile de dragoni“ în lb. lat. (n. tr.). 

3- Creatură mitologică, având două picioare și aripi (n. tr.). 

4 - În textul original e folosit it, cuvânt care nu are corespondent în 
limba română (n. tr.). 

5 - Studierea unei grupe de animale sau de plante din punctul de 


vedere al clasificării și descrierii speciilor (n. tr.). 


6- Lună a anului când înfloresc pomii (n. tr.). 
Z- Lună a anului când începe însămânțarea (n. tr.). 
8- Lună a anului în care are loc secerișul, de obicei confundându-se 


cu mijlocul verii (n. tr.). 

9 - Osul cubitus, împreună cu radiusul formează scheletul 
antebraţului (n. tr.). 

10 - În original gragger (lb. rom. „cârâitoare“) — instrument de lemn 
și sunetele produse de acesta. Termenul se referă în special la 
instrumentele folosite de evrei în perioada Purimului (sărbătoarea 
evreiască a veseliei) cu scopul îndepărtării răului (n. tr.). 

11 - Cojan — locuitor de la câmpie (n. tr.). 

12 - Consoană sibilantă sau sunet sibilant, consoană articulată prin 
apropierea vârfului limbii de alveola superioară; consoană 
șuierătoare sau siflantă (n. tr.). 

13 - Instrument muzical străvechi folosit pentru a comunica pe 
distanțe lungi (n. tr.). 


14 - Cuvântul folosit în original este shiva, care este numele și 
simbolul zeiței Shiva din religia hindusă, care stătea în poziția 
lotusului (n. tr.). 

15 - Lună a anului împrumutată de la romani, care are echivalentul 
lunilor septembrie — octombrie, fiind denumită și perioada 
Recoltei (n. tr.). 

16- Lună a anului care s-ar traduce prin „Luna Vânturilor“, 
echivalentul lunilor ianuarie-februarie (n. tr.). 


